
Efter  gentagne  Anmodninger  af  mine  Børn 
har  jeg  skrevet  en  Beretning  om  mit 
Livs  Tildragelser.  Ved  Affattelsen  af  denne 
var  dens  Offentliggørelse  ikke  paatænkt, 
og  den  indeholder  derfor  endel,  som  ikke 
kan  have  almen  Interesse,  ligesom  den  be- 
handler Forhold,  jeg  ikke  kan  ønske  at 
lægge  i  aaben  Dag. 

Men  da  jeg  af  gode  Venner  er  bleven 
opfordret  til  nu  at  publicere  Afsnit  af  denne 
Levnedsbeskrivelse,  har  jeg  besluttet  mig 
dertil. 

Ligeoverfor  mine  eventuelle  Læsere  har 
jeg  troet  at  maatte  give  denne  Oplysning 
som  en  Forklaring  paa  de  Lakuner,  de 
ville  finde  i  Arbeidet. 

Balthasar  Monter. 


DE  FØRSTE  BARNDOMSAAR 

Min  Fader  var  Justitsraad,  kgl.  Raadmand  Theodor 
Munter,  Søn  af  Biskop  Frederik  Munter.  Slægten 
havde  iøvrigt  tilhørt  Lubeck  i  adskillige  Generationer, 
og  det  skyldtes  en  Tilfældighed,  at  vi  kom  hertil  og 
bleve  gode  danske  Borgere.  Min  Oldefader,  den  senere 
kendte  Geistlige  og  Psalmedigter  Dr.  Balthasar  Miin- 
ter,  som  i  en  ung  Alder  var  bleven  ansat  som  Super- 
intendent i  Tonna  i  Hertugdømmet  Gotha,  kom  nem- 
lig engang  i  Besøg  i  sin  Fødeby  og  holdt  en  Gæste- 
prædiken der.  Ved  denne  vare  nogle  Medlemmer  af 
Petri  tyske  Menighed  fra  Kjøbenhavn  nærværende, 
og  da  et  Kald  ved  denne  Kirke  kort  derefter  blev  le- 
digt, blev  det  ham  tilbudt,  hvorefter  han  flyttede  hertil. 
Min  Moder  Ingeborg  Oppen  tilhørte  en  gammel  norsk 
Officersslægt. 

Mine  Forældres  Ægteskab  blev  kortvarigt.  I  1841 
døde  min  Fader  efterladende  en  ung  Enke  med  tre 
smaa  Børn,  af  hvilke  jeg,  som  var  tre  Aar  gammel,  var 
det  mellemste.  Min  udmærkede  Moder  var  imidlertid 
gennem  sine  egne  strenge  Barndoms-Erfaringer  godt 
istand  til  at  lede  vor  Opdragelse,  og  hun  blev  deri 
støttet  af  vor  Slægt.  Biskop  Mynster,  som  var  gift  med 
min  Faders  Søster,  indrettede  det  saa,  at  vi  kunde  bo  i 
Bispegaarden,  og  det  er  her  under  denne  fremstaaende 
Mands  Tilsyn,  at  jeg  har  tilbragt  min  Barndom  til  mit 
16.  Aar.  Et  bedre  Hus  for  Børns  Opdragelse  kunde 
ikke  godt  tænkes.  Der  var  Flid  og  Orden  over  hele 
Linien,  og  alle  saae  med  Respekt  og  Kærlighed  op  til 


den  ærværdige  gamle  Biskop.  Vor  Slægt  var  dengang 
ret  talrigt  repræsenteret.  Foruden  Medlemmerne  af 
Familien  Munter  var  der  Familien  Brun,  som  stam- 
mede fra  den  bekendte  Friderike  Brun,  geb.  Munter 
og  forskellige  andre.  Bispegaarden  var  en  Art  Hoved- 
kvarter for  de  fleste  af  disse,  men  man  mødte  ogsaa 
der,  hvad  der  fandtes  af  Storhed  paa  Videnskabens  og 
Kunstens  Omraade.  Jeg  har  saaledes  en  svag  Erindring 
om  Thorvaldsen,  medens  jeg  har  beholdt  fuldt  Indtryk 
af  Mænd  som  Oehlenschlåger,  Brødrene  Ørsted  og  H. 
C.  Andersen. 

Allerede  i  mit  fjerde  Aar  blev  jeg  sat  i  en  blandet 
Drenge-  og  Pigeskole  hos  en  Frøken  Larpent,  hvori 
jeg  blev  et  Par  Aar.  Det  er  jo  Skik  nutildags,  at  Børn 
først  noget  senere  begynde  Skolegangen.  Jeg  er  imid- 
lertid en  bestemt  Advokat  for  at  den  begynder  tidligt. 
Hukommelsen  er  bedst  i  den  ganske  unge  Alder,  og 
for  et  dannet  Menneske  er  der  en  saa  stor  Stofmængde, 
han  maa  lære,  at  han  ikke  kan  begynde  tidligt  nok 
derpaa.  Ved  7  Aars  Alderen  kom  jeg  i  Efterslægtsel- 
skabets Skole,  hvis  Forstander  dengang  var  Professor 
Friedenreich,  en  udmærket  Mand.  Børneaarene  gled  nu 
roligt  hen  i  Bispegaarden  med  den  Afveksling,  at  vi 
gerne  tilbragte  Sommerferien  paa  det  deilige  Kroge- 
rup, som  tilhørte  min  Onkel,  Kammerherre  Brun. 

Da  Krigsaaret  1848  indtraf,  var  jeg  ti  Aar  gammel. 
Stemningen  gik  afgjort  i  Retning  af  det  militære  Kald 
blandt  Drengene  i  Skolerne,  og  af  denne  Stemning  blev 
ogsaa  jeg  greben.  Efter  en  Del  Modstand  i  min  Familie, 
som  talte  syv  Geistlige,  fik  jeg  Tilladelse  til  at  søge 
Adgang  til  Flaaden.  Jeg  blev  derfor  indsat  i  Maribos 
Skole,  som  forberedte  til  Søcadetakademiet,  og  efter 
en  hæderlig  Eksamen  blev  jeg  antagen  som  Søcadet  i 
September  1850. 


MINE  CADETAAR 

Paa  den  Tid  var  Søcadetakademiet  en  ret  mærkelig 
Institution.  Den  bekendte  Admiral  Sneedorf  havde  væ- 
ret en  høit  begavet  Personlighed,  som  i  Frederik  den 
Sjettes  Tid  i  mange  Aar  havde  været  dets  Chef,  og  hvis 
Aand  endnu  svævede  over  Vandene.  Vor  første  Chef, 
Commandeur  van  Dockum,  var  hans  tro  Elev.  Det  var 
de  Sneedorfske  Instruktioner  og  Reglementer,  som  sta- 
digt fulgtes.  Tonen  i  disse  var  maaske  efter  Nutidens 
Begreb  noget  theatralsk,  men  der  var  Mening  i  dem,  og 
det  er  sikkert  nok,  at  endel,  af  hvad  de  tilsigtede,  blev 
opnaaet.  En  Søcadet  skulde  være  en  kongetro  Militair, 
han  skulde  være  en  Gentleman  uden  Frygt  og  Dadel 
og  skulde  behandles  af  sine  Foresatte  som  en  saadan, 
og  han  skulde  være  en  god  Kammerat.  De  Taler,  Snee- 
dorf havde  holdt  til  Korpset,  opbevares  endnu,  og  ere 
alle  i  denne  Aand.  Man  fortalte  med  Stolthed,  hvor 
godt  Kammeratskabet  havde  været. 

Blandt  andet  følgende:  Nogle  Aar  tidligere  vare  de 
6  ældste  Cadetter  —  Underofficererne  —  kasernerede 
paa  Akademiet  og  havde  om  Vinteren  en  Brænde-Ran- 
con,  som  var  utilstrækkelig.  Det  ansaas  dengang  for 
fuldt  legitimt  at  hjælpe  sig,  som  bedst  man  kunde,  og 
da  Chefens  Brændekælder  laa  nærmest,  gik  en  af  Under- 
officererne efter  Tur  om  Aftenen  ned  med  en  Sæk  og 
forsynede  sig.  Chefen,  som  dengang  var  Commandeur 
Wulff,  havde  opdaget  Svindet  og  stillede  sig  en  Aften 
i  den  mørke  Kælder,  bevæbnet  med  dens  vældige  Nøgle. 
Da  Underofficeren  kom,  langede  han  ham  et  Slag  med 
denne  midt  i  Panden,  men  Underofficeren  undslap 
ukendt.  Chefen  var  imidlertid  overbevist  om,  at  han 
skulde  genkende  Forbryderen.  Men  da  han  mødte 
næste  Morgen  paa  Paraden,  fandt  han  alle  6  Under- 
officerer hver  med  en  stor  Skramme  i  Panden.  Den 
Paagældende  havde  nemlig  meddelt  det  Skete  til  Kam- 
meraterne, som  alle  havde  stillet  deres  Pander  til  hans 


Disposition,  og  disse  havde  han  pyntet  paa  lignende 
Maade  som  sin  egen.  Karakteristisk  var  det,  at  Chefen 
tog  sin  Hat  af  for  dem,  sigende:  „Godt  gjort,  mine 
Herrer,"  og  dermed  lod  Sagen  falde. 

I  min  Tid  ved  de  skriftlige  Eksaminer,  hvorved  en 
Officer  altid  var  Tilsynshavende,  var  det  Skik  —  selv 
ved  den  endelige,  som  bestemte  den  indbyrdes  Ancien- 
nitet —  at  den,  som  blev  først  færdig  med  en  Opgave, 
nedskrev  Resultatet  paa  en  Papirstump,  som  sammen- 
rulledes og  kastedes  til  en  mindre  hurtig  Kammerat, 
uanset  Risikoen  for  at  blive  opdaget. 

Disse  Smaatræk  tale  til  en  vis  Grad  —  om  man  saa 
vil  —  til  Fordel  for  det  Sneedorfske  System,  men  dette 
havde  ogsaa  sine  Skyggesider.  Det  affødte  saaledes  et 
Kastehovmod  og  en  Ufordragelighed,  som  yttrede  sig 
paa  mange  Maader,  saaledes  imod  Jøderne.  Én  af  disse, 
stammende  fra  en  anseet  kjøbenhavnsk  Familie,  var 
bleven  Cadet,  og  dette  kunde  ikke  taales.  Kammeraterne 
puttede  ham  i  en  Sæk  og  rullede  ham  i  denne  ned  ad 
Trapperne,  og  da  dette  ikke  frugtede,  blev  han  hængt 
ved  Kraven  i  en  Kødkrog  udenfor  et  Vindue  paa  anden 
Sal,  som  vendte  ud  mod  Esplanaden  —  Krogen  eksi- 
sterer endnu.  Dette  bevirkede  endelig,  at  Faderen  be- 
gærede hans  Afsked. 

Til  de  Sneedorfske  Doktriner  hørte  ogsaa,  at  Kam- 
meraterne skulde  holde  Justits  indbyrdes.  De  ældre  — 
Underofficererne  —  havde  i  deres  Instruks  Ret  til  at 
straffe  de  yngre  med  Tamp,  dog  skulde  de  indføre  de 
af  dem  dikterede  Straffe  i  en  Protokol.  Men  da  de  ældre 
vare  i  den  saakaldte  Lømmelalder,  i  hvilken  Menne- 
sket ikke  endnu  har  fundet  sin  Balance,  lader  Resul- 
tatet sig  let  forestille.  Det  udartede  til  et  Tyranni  fra 
de  ældres  Side  mod  de  yngre,  „Radene",  som  de  kald- 
tes, langt  overgaaende,  hvad  der  i  den  Retning  præ- 
steredes ved  andre  store  offentlige  Skoler,  som  Sorø 
eller  Herlufsholm.  Saalænge  Undervisningen  foregik 
iland,  kunde  „Radene"  undslippe  deres  Plageaander, 


naar  Akademitimerne  ophørte,  men  paa  den  aarlige 
Cadetskibstur  vare  de  prisgivne  de  ældres  Luner  hele 
Døgnet.  Naar  de  yngre  naaede  frem  til  i  deres  Tur  at 
blive  de  ældre  og  samtidig  var  kommet  efter  deres  Løm- 
melalder, laa  det  nær  for  dem  at  tage  deres  Revanche, 
og  mangen  en  brav  og  godlidende  Mand  har  vist  i  æl- 
dre Dage  fortrudt  sin  Optræden  paa  dette  Tidspunkt  af 
sit  Liv. 

Denne  Raahed  i  Tonen  —  for  at  nævne  Tingen  ved 
sit  rette  Navn  —  kom  tydeligt  frem  ved  de  Lege,  som 
holdtes  i  Cadetgaarden  under  den  daglige  halve  Fri- 
time. Om  Vinteren,  naar  Sneen  laa,  havde  man  i  Tø- 
vejr en  Leg,  hvis  tekniske  Navn  var  „at  staa  i  Krogen". 
Den  bestod  i,  at  de  to  yngste  Hold,  „Radene",  tog  Stil- 
ling i  den  indfaldende  Vinkel  af  et  Plankeværk,  og 
de  ældre  i  Kvartcirklen  deromkring.  Man  skred  nu  til 
et  Slagsmaal  med  Sneboldte,  som  de  ældre  lod  nogle 
af  Radene  dyppe  i  Vand  for  at  gøre  dem  saa  haarde 
som  Isklumper,  og  med  disse  overvældedes  de  yngre, 
hvis  Forsvar  maatte  være  relativt  svagt.  Var  det  der- 
imod Frostveir,  organiseredes  en  „Begravelse".  Radene 
maatte  dertil  samle  en  vældig  Snebunke  og  i  denne 
grave  et  Hul,  stort  nok  til,  at  man  deri  kunde  lægge 
en  af  dem.  Naar  dette  var  skeet,  og  han  havde  anbragt 
Hænderne  over  Næse  og  Mund  for  at  holde  Sneen 
borte  fra  disse,  blev  Graven  tilkastet,  og  den  Rad,  som 
skulde  efterfølge  ham  i  Graven,  blev  derpaa  fremkaldt 
for  at  holde  Gravtalen  over  Kammeraten.  Der  blev 
derefter  raabt  „reis  ud",  og  Vedkommende  maatte  ved 
egen  Kraft  arbeide  sig  ud  af  Sneen,  hvorved  han  fik 
Klæderne  fyldt  indtil  Skindet  med  den  fine  Frostsnee. 
For  at  befri  ham  for  denne  blev  han  derefter  taget 
under  Pumpen  og  maatte  haabe  at  blive  tør  under  de 
næste  fire  Timers  Ophold  i  Klasseværelserne.  Var  der 
rigeligt  med  Frostsne,  lavedes  „Familiebegravelse"  for 
tre  Rade  paa  engang.  Jeg  har  seet  Drenge  komme  udaf 
Graven,  halvkvalte  af  Mangel  paa  Luft. 

Fandtes  ingen  Sne,  tog  man  sin  Tilflugt  til  Stylte- 
kamp. Stylterne  vare  af  høist  solide  Dimensioner  og 
forsynede  med  Jernbeslag.  Kampen  bestod  i,  at  man 
hoppende  paa  det  ene  Ben  skulde  med  den  frie  Stylte 
slaa  Modstanderens  bort  fra  ham.  Det  fineste  var  at 
træffe  den  Fodklampe,  hvorpaa  han  stod,  og  kunde  man 
ved  Slaget  dreie  denne,  faldt  han  naturligvis.  Men  det 
kunde  ogsaa  hænde,  at  man  traf  over  Klampen,  det  vil 
sige  paa  hans  Ben,  og  flere  Benbrud  fandt  Sted  i  min 
Tid  af  denne  Aarsag. 

Endelig  havde  man  en  Leg,  benævnet  „Himmel- 
spræt".  Til  denne  leverede  Akademiet  et  Seildugstæppe 
c.  4  Alen  i  Firkant,  kantet  med  Tovværk,  hvori  fand- 
tes Haandtag.  En  Rad  blev  lagt  paa  Tæppet,  og  Cadet- 
terne  tog  fat  i  Haandtagene  og  strammede  Tæppet 
under  en  Opsang.  Ved  regelmæsige  Tag  kunde  man 
faa  Radens  Krop  til  at  fare  en  5  å  6  Alen  op  i  Luf- 
ten, og  var  man  ikke  velvilligt  stemt  for  ham,  lod 
man  ham  falde  ned  paa  et  slækt  Tæppe,  det  vil  sige 
paa  Jorden. 

Denne  Skildring  af  vore  Lege  vil  formentlig  vise,  at 
man  ved  disse  gik  langt  udover  den  Grænse,  som  maa 
anses  passende  for  raske  unge  Mennesker,  medens  de 
samtidigt  altid  gik  ud  over  de  yngste. 

Men  det  Sneedorfske  System  skulde  opretholdes,  og 
derfor  lukkede  Officererne  —  som  selv  vare  opdragne 
derunder  —  deres  Øine  for  denne  uheldige  Tilstand, 
som  vistnok  har  bragt  mere  end  een  ung  Mand  til  at 
forlade  Carriéren,  og  som  ogsaa  ikke  sjeldent  foraar- 
sagede  Skade  paa  Lemmerne. 

Det  lyder  som  Ironi,  at  disse  slet  behandlede  Børn 
tiltaltes  af  Chefen  med  Benævnelsen  „mine  Herrer" 
og  af  Matroserne  i  Cadetskibet  som  „Hr.  Lieutenant", 
men  dette  hørte  med  til  Systemet. 

Ogsaa  i  Henseende  til  Paaklædningen  var  man  me- 
get haardhændet.  De  reglementerede  Benklæder  vare 
af  det  saakaldte  Cadettøi,  hvilket  var  et  blaat  og  hvidt- 


stribet  Lærred.  Disse  skulde  bæres,  medmindre  Til- 
ladelse til  at  anlægge  blaa  Klædes  Benklæder  blev  givet, 
og  dette  fandt  aldrig  Sted  —  uanset  Temperaturen  — 
førend  Nytaar.  Det  samme  gjaldt  om  Tilladelse  til  at 
bære  Overfrakke.  Seler  brugtes  ikke,  og  Etiketten  bød, 
at  man  paa  Siderne  mellem  den  korte  Vest  og  de  Lær- 
redsbenklæder  skulde  lade  en  Kile  af  den  hvide  Skjorte 
være  synlig.  Man  tænke  sig  en  12  Aars  Dreng  paa  en 
kold  Vinterdag,  sandsynligvis  uden  Undertøi,  uden 
Overfrakke  og  med  Lærredsbenklæder  samt  et  Stykke 
Skjorte  som  eneste  Beskyttelse  mellem  Frosten  og 
Skindet.  Hvilken  Portion  Gigt  er  ikke  derigennem  op- 
samlet for  ham  til  hans  gamle  Dage? 

Akademiet  var  organiseret  paa  følgende  Maade:  Der 
fandtes  af  Søofficerer  en  Chef,  en  Næstkommanderende 
og  to  Lieutenanter  til  den  militaire  Tjeneste,  og  der- 
næst Søofficerer  som  Lærere  i  Mathematik,  Artilleri, 
Navigation  og  Gymnastik.  Resten  af  Lærerne  vare  ci- 
vile. Korpset  talte  40  Cadetter,  af  hvilke  de  6  ældste 
kaldtes  Underofficer,  havde  en  Epaulet  paa  høire  Skul- 
der, og  vare  som  før  nævnt  udrustede  med  en  vis  Myn- 
dighed. Ombord  gik  de  paa  Tur  som  Kvarterchefer; 
dog  var  der  i  Søen  altid  en  vagthavende  Officer  paa 
Dækket. 

Studierne  vare  ordnede  saaledes,  at  Opdragelsen 
skulde  normalt  være  fuldført  paa  6  Aar;  men  man  havde 
undtagelsesvis  Eksempler  paa,  at  den  havde  taget  indtil 
9  Aar. 

Hvert  Aar  gik  man  paa  et  3  Maaneders  Togt  den 
1.  Mai,  senere  forandret  til  15.  Mai;  det  første  Aar  i 
min  Tid  med  Seilkorvetten  „Flora",  de  senere  med 
„Valkyrien".  Skibet  kommanderedes  hvert  andet  Aar 
af  Akademiets  Chef,  som  da  havde  en  af  Marinens 
Officerer  som  Meddommer.  Desuden  var  der  en  Næst- 
og en  Trediekommanderende  af  Marinen,  endvidere  de 
to  Cadetofficerer  og  en  af  Navigationslærerne.  Hvert 
andet  Aar  blev  en  Officer  af  Marinen  kommanderet 

som  Chef,  og  Akademiets  Næstkommanderende  var  da 
Meddommer. 

Cadetterne  fordeltes  under  Kvartercheferne  paa  6 
Kvarterer.  Under  Manøvre  var  Næstkommanderende 
paa  Kvarteret  paa  Bakken,  Tredie  Kommanderende  paa 
Kvarteret  førte  Journalen,  de  yngre  loggede,  loddede 
og  holdt  Udkig.  Alle  Observationer  blev  tagne  af 
Cadetterne.  Ved  Tilsætning,  Rebning  og  Bjergning  af 
Seil  betjente  de  Krydstoppen,  store  Bram-  og  Boven- 
bramseil.  Under  General-Manøvre  havde  de  deres  Plads 
anvist  ved  de  forskellige  Braser,  Skøder,  Halse  og  Fald. 

Togtet  var  ordnet  saaledes,  at  man  først  tilbragte  6 
Uger  i  Nordsøen  paa  Doggers  Bank,  hvor  man  havde 
Driverum  til  alle  Sider  og  ikke  blev  generet  af  Fiske- 
fartøjer. Her  blev  man  søvant  under  Foraarsstormene. 
Naar  Veiret  blot  nogenlunde  tillod  det,  blev  der  afholdt 
Seilmanøvre  baade  Formiddag  og  Eftermiddag,  hvorved 
Cadetterne  kommanderede  efter  Tur.  Det  var  ikke  alene 
Stag-  og  Kovendinger,  Afholdninger  og  Tildreininger, 
Rebning  og  Bjergning  af  Seil,  men  de  ældre  øvedes 
ogsaa  i  Kunstmanøvrer. 

Den  øvrige  Del  af  Togtet  anvendtes  til  Langseilads 
og  til  Besøg  paa  forskellige  Pladser,  navnlig  Orlogs- 
værfter. 

Ombord  gaves  theoretisk  Undervisning  af  Akademiets 
Officerer,  og  i  Knobning  og  Spledsning  af  Baadsmanden. 

Naar  her  tilføies  de  tjenstlige  Krav  i  en  Orlogsmand, 
vil  det  sees,  at  Cadetterne  vare  fuldt  beskæftigede. 

Paa  en  Cadets  første  Togt  maatte  han  aflægge  „ Rufs- 
eksamen".  Dennes  Fordringer  bestod  kun  i  Kendskab 
til  Skibets  Reisning  etc.  samt  til  Stagvending;  men  efter 
hvert  Togts  Afslutning  afholdtes  „Kahytseksamen", 
som  omfattede  alle  forefaldende  Manøvrer  med  Seil- 
skibe,  samt  i  de  sidste  Aar  tillige  Krigsskibenes  Ekvi- 
pering og  Desarmering,  saaledes  som  den  udførtes  paa 
Orlogsværftet.  Efter  Bestaaelse  af  den  sidste  af  disse 
Eksaminer  erholdt  Cadetten  „Officers-Attesten". 

Denne  Uddannelse  ombord  var  baade  praktisk  og 
god,  og  den  satte  en  ung  Officer  istand  til  straks  at 
varetage  ansvarlig  Gerning. 

Efter  Hjemkomsten  fra  Togtet  tilstodes  der  en  kort 
Ferie,  hvorefter  Undervisningen  paa  Akademiet  be- 
gyndte. Under  de  reglementerede  6  Aars  Skoletid  iland 
afholdtes  to  Mellemeksaminer,  hver  delt  i  tre  Dele. 
Skolen  sluttede  med  en  Eksamen,  „Konkurrencen",  og 
naar  denne  og  Attesten  vare  naaede,  indstilledes  Ca- 
detten  til  Officer. 

I  Aarene  efter  min  Indtrædelse  foretoges  flere  For- 
andringer ved  Skoleplanen,  væsentlig  paa  Initiativ  af 
den  daværende  virksomme  Marineminister  St.  Bille. 
Den  første  bestod  i  at  erstatte  de  to  tredelte  Eksami- 
ner med  en  enkelt,  „Overgangseksamen",  som  faldt 
midt  i  Skoletiden.  Dernæst  blev  det  bestemt  i  1851,  at 
Adgangseksamen  skulde  afholdes  om  Foraaret,  og  at 
man  paa  det  paafølgende  Togt  skulde  medtage  dobbelt 
saamange  bestaaede  Elever,  som  der  fandtes  ledige 
Pladser.  Efter  Resultatet  af  Eksamen  og  Søtogt  antog 
man  da  det  bestemte  Antal.  Samtidigt  blev  Korpsets 
Styrke  reduceret  til  30. 

To  Aar  senere  aabnede  man  Adgangen  for  unge  Sø- 
farende i  en  noget  høiere  Alder,  som  efter  bestaaet 
Overgangseksamen  bleve  prøvede  paa  et  Søtogt.  Ad 
denne  Vei  indtraadte  imidlertid  kun  tre  Officerer  i 
Marinen. 

Det  er  ret  mærkeligt,  at  Folketingets  Finantsudvalg, 
hvis  Formand  var  den  medicinske  Professor  E.  Fenger, 
allerede  da  optog  sin  Rolle  som  „Overrigsdag"  og  ud- 
talte noget  saadant,  som  om  det  muligt  vilde  være  bedre 
at  nedlægge  Akademiet  og  erstatte  det  med  en  høiere 
Navigationsskole. 

Økonomiske  Hensyn  have  vel  nok  bidraget  til  at 
fremkalde  en  saadan  Udtalelse,  men  det  bør  fremhæves, 
at  Planen  for  Undervisningen  saavel  i  de  militaire  som 
i  de  mathematiske  og  humane  Fag  utvivlsomt  var  godt 

lagt,  og  at  Akademiet  med  det  daværende  meget  dyg- 
tige Lærerpersonale  var  en  virkelig  god  Skole. 

Blandt  Lærere  havde  vi: 

I  Dansk:  Digteren,  Professor  H.  P.  Holst,  en  elsk- 
værdig Mand,  som  ved  sin  Personlighed  og  sine  Aands- 
gaver  øvede  en  dannende  Indflydelse. 

I  Engelsk  havde  vi  Hr.  fork,  en  meget  dygtig  Lærer 
og  en  Original,  som  vi  aldrig  benævnede  anderledes 
end  „Master  puh".  Men  dette  maatte  opfattes  som  et 
Kælenavn.  Det  var  en  Bornholmer,  som  var  født  Dam. 
Han  havde  været  Styrmand,  og  det  Skib,  hvormed  han 
seilede,  var  under  Napoleons  Krige  blevet  kapret  af 
Englænderne.  Disse  havde  for  Skik  at  internere  Be- 
falingspersonalet  fra  saadanne  Skibe  i  Reading  —  en 
lille  By  ved  Themsen.  Her  havde  den  gæve  Bornhol- 
mer forandret  sit  oprindelige  Navn,  fordi  det  mindede 
for  meget  om  den  da  stærkt  benyttede  Ed  „Goddam", 
og  derefter  havde  han  givet  sig  til  at  lære  Engelsk. 
Det  var  selvfølgelig  ikke  Oxford-Dialekten,  som  han 
docerede,  men  det  var  brugeligt  Engelsk  alligevel. 

I  Fransk  havde  vi  Professor  Abrahams,  et  af  Byens 
vittigste  Hoveder  og  en  meget  kundskabsrig  Mand. 
Mærkeligt  nok  var  han  ogsaa  vor  Lærer  i  Tysk,  og 
endnu  mærkeligere  var  det,  at  vi  i  dette  Sprog  kun 
havde  én  Time  om  Ugen.  Undervisningsplanens  Man- 
gel paa  Interesse  for  dette  Sprog  syntes  iøvrigt  at  være 
delt  af  Professoren. 

I  Geografi  og  Historie  havde  vi  en  fortrinlig  Lærer, 
Hr.  Berg. 

Fysiklæreren  var  en  Farmaceut,  Hr.  Knap,  som  til 
vor  usigelige  Glæde  havde  uoverkommelige  Vanskelig- 
heder ved  at  behandle  de  faa  mathematiske  Udviklinger, 
som  forekom  i  hans  Fag. 

I  Dans,  paa  hvilken  der  blev  lagt  stor  Vægt,  — 
Nelson  har  jo  sagt,  at  en  Søofficer  maa  kunne  tale 
Fransk  og  danse  —  havde  vi  en  fortrinlig  Lærer  i 
Hr.  G.  Brodersen  fra  det  kgl.  Theater. 

I  Navigation  havde  vi  de  to  kendte  Brødre  G.  og 
J.  C.  Tuxen. 

I  Mathematik  Lieutenant  Ravn,  en  udmærket  Lærer. 
Det  var  den  senere  Marineminister. 

I  Artilleri  Kommandør  Michelsen,  Marinens  Tøi- 
mester,  en  statelig  Mand,  som  var  tilbøielig  til  at  ordne 
alt  under  Reglementer.  Jeg  tænker  endnu  med  blan- 
dede Følelser  paa  hans  voluminøse  „Lærebog  i  Sø- 
artilleriet"  og  paa  det  interessante  Kapitel,  „Sammen- 
ligning mellem  den  30pundige  og  den  36pundige  Ka- 
non". Ogsaa  paa  Kapitlet  „Sprøiter",  hvori  det  nok  blev 
foreskrevet,  at  Seildugsslangerne  skulde  lægges  i  Blød 
mindst  et  Kvarter,  før  de  skulde  benyttes!  Komman- 
døren endte  iøvrigt  sine  Dage  som  Marine-  og  Uden- 
rigsminister. 

Faa  Dage  efterat  vi  var  blevne  Cadetter,  begyndte  Un- 
dervisningen for  os  paa  Akademiet.  De  ældre  Kammera- 
ter, som  under  Krigen  havde  været  udkommanderede 
med  Krigsskibene,  vendte  efterhaanden  hjem,  saaledes 
at  Skolen  først  noget  senere  kom  i  fuld  Virksomhed. 

Under  de  oven  beskrevne  Forhold  til  de  ældre  var 
Livet  ikke  just  behageligt  for  de  yngre,  men  man  maatte 
have  Taalmodighed. 

Samme  Efteraar  blev  vor  Chef,  Kommandør  van 
Dockum,  Marineminister,  og  Næstkommanderende,  Kap- 
tain  Paludan  var  under  Vinteren  konstitueret  som  Chef. 

I  Foraaret  1851  fik  vi  en  ny  Chef.  Det  var  den  da- 
værende Kaptainlieutenant  E.  Suenson,  senere  kendt 
under  Navn  af  Helgolands  Suenson.  Det  var  en  af  vore 
dygtigste  Officerer  og  samtidigt  en  Mand  med  stor  Myn- 
dighed og  med  Chefsegenskaber  overhovedet.  Under 
ham  maatte  der  komme  et  godt  Udbytte  saavel  af  Ar- 
beidet  paa  Skolen  som  af  Søtogtet. 

Vi  gik  ombord  i  Korvetten  „Flora"  den  1.  Mai. 

Cadetmessen  var  ikke  dengang  noget  elegant  Op- 
holdssted for  dens  c.  50  Beboere  —  12  Aspiranter,  som 
havde    bestaaet  Adgangseksamen    var   jo    nu    komne 

til.  I  Midten  fandtes  et  større  rundt  Bord,  hvorved 
Chef  og  Officerer  spiste  til  Middag;  to  Cadetter  vare 
altid  indbudte  til  dette  Bord.  Paa  hver  Side  fandtes  et 
langt  Bord  til  Cadetternes  Arbeide  og  Maaltider.  Til 
Siddeplads  havde  de  Kistebænke  iborde  og  paa  Inder- 
siden. Hver  Cadet  havde  sin  Bænk,  som  var  af  smaa 
Dimensioner  og  skulde  rumme  hans  Tøi,  Bøger  og  øv- 
rige Eiendele.  Iborde  foran  Messen  fandtes  paa  hver 
Side  et  lille  Lukaf  til  de  6  Underofficerer.  Alle  sov  i 
Hængekøjer,  pakkede  saa  tæt,  at  naar  Skibet  rullede, 
bevægede  de  sig  samlede  som  en  solid  Masse. 

Der  purredes  ud  Kl.  5Va  om  Morgenen,  som  kunde 
være  haardt  nok,  naar  man  havde  havt  Hundevagt. 
Man  maatte  skynde  sig  med  at  surre  sin  Køie,  dernæst 
kom  den  personlige  Vadsk.  Da  „Flora"  ikke  havde  De- 
stillationsapparat, fik  vi  i  Reglen  kun  Saltvand,  og  da 
den  medbragte  Sæbe  ikke  kunde  skumme  deri,  blev 
Resultatet  bedrøveligt.  Der  var  et  Morgenmaaltid,  en 
let  Frokost,  en  Middag  Kl.  3  og  en  Aftenthee.  I  de 
Tider  vare  henkogte  Sager  kun  lidet  benyttede.  „Daase- 
suppe"  og  det  tilhørende  kogte  Oksekød  var  det  eneste 
deraf,  vi  saa  paa  vort  Bord,  og  dette  kun  om  Søndagen. 
Der  medbragtes  nogle  Høns  samt  tre  Grise,  som  fod- 
redes paa  Levningerne  fra  Maaltiderne.  Hønsene  gik 
til  Officerernes  Bord,  Grisenes  Slagtning  vare  Mærke- 
dage for  os.  Ellers  levede  vi  paa  salt  Kost.  Der  bagtes 
ikke  Brød  til  os,  og  naar  det  medbragte  Rugbrød  var 
sluppet  op,  levede  vi  af  Hvedebeskøiter  af  en  urimelig 
Haardhedsgrad.  Det  vakte  stor  Glæde,  at  da  et  af  de  flere 
Tommer  tykke  Dæksglas  med  sin  Metalindfatning  faldt 
ned  paa  en  af  disse  Beskøiter,  var  det  den  sidste,  som 
holdt,  medens  Glasset  gik  istykker.  Smør  og  01  vare 
heller  ikke  af  første  Kvalitet  og  fordærvedes  hurtigt. 
Cadetkvartererne  sadde  samlede  tilbords.  Naar  der  van- 
kede Grød  til  Middag,  kom  en  Underkop  med  Pudder- 
sukker paa  Bordet.  Kvarterchefen  tog  da  Halvdelen, 
Næstkommanderende  Fjerdedelen  o.  s.  fr.,  saaledes  at 


13 


der  ikke  blev  meget  til  Radene.  Samme  Fremgangs- 
maade  fulgtes,  naar  en  Lagkage  undtagelsesvis  kom  paa 
Bordet  om  Søndagen.  Naar  man  var  ved  Land  og  fik 
frisk  Rugbrød  og  Græssmør,  saaledes  som  skete  en- 
gang ved  Langeland,  forspiste  hele  Messen  sig  i  disse 
Delikatesser  og  maatte  til  Doktoren  den  næste  Dag. 
Det  var  ogsaa  en  Begivenhed  for  os,  naar  vi  under 
Opholdet  i  Nordsøen  undertiden  Løverdag  Aften  sei- 
lede  fra  Doggers  Banke  til  den  store  Fiskebanke  og 
overhalede  en  af  de  derliggende  hollandske  Fiskere  for 
at  tiltuske  os  fersk  Fisk  mod  Brændevin  og  Tobak. 

Kl.  9  om  Aftenen  blev  Køierne  pebne  ud. 

Vi  lagde  altsaa  ud  af  Flaadens  Leie  omtrent  den 
I.  Mai  og  ankrede  paa  Yderreden,  og  straks  skulde 
Radene  holde  for.  Det  var  en  gammel  Regel,  at  saa- 
snart  de  kom  ombord,  skulde  de  skrive  deres  Navn 
paa  Storknappen,  og  at  de  paa  Veien  skulde  gaa  ad 
Pyttingvantet  og  ikke  gennem  Bjørnen.  Dette  kunde 
være  meget  rigtigt,  men  det  var  ikke  ganske  uden 
Risiko. 

Vi  gik  under  Seil  den  næste  Dag  og  naaede  snart 
ud  i  Skagerak,  som  modtog  os  med  en  af  de  sædvan- 
lige Foraarsstorme.  Faa  af  os  modstod  Søsygen.  Be- 
handlingen af  denne  bestod  i,  at  man  skulde  blive  paa 
Dækket  og  tage  Opstilling  ved  Mandskabets  Brødfad 
paa  Kobryggen.  Her  maatte  man  uafbrudt  tygge  løs 
paa  de  sorte  Rugbeskøiter  og  naturligvis  aflevere  dem 
ligesaa  hurtigt.  Det  var  en  haard  Kur,  men  det  hjalp, 
og  efter  et  Par  Dages  Forløb  var  denne  Menneske- 
hedens Svøbe  ophørt,  om  ikke  „å  tout  jamais",  saa  op- 
traadte  den  under  en  mildere  Form  paa  næste  Reise 
for  derefter  at  tage  Slut.  Avis  au  lecteur! 

Vi  naaede  saa  ned  til  vor  Manøvreplads  paa  Doggers 
Banke.  Her  begyndte  et  ihærdigt  Arbeide;  tre  Timer 
Formiddag,  og  to  Timer  Eftermiddag  Seilmanøvre;  om 
Kanoneksersits  var  der  dengang  ikke  megen  Tale.  Som 
før  nævnt  kommanderede  Cadetterne  efter  Tur,  me- 

dens  alle  de  andre  Cadetter  og  Matroserne  betjente 
Enderne,  og  efter  Manøvrens  Afslutning  afgav  Chefen 
sin  Kritik  over  Udførelsen. 

En  Time  daglig  læste  Cadetofficererne  med  os,  og 
Kvartererne  toge  efter  Tur  Observationerne  af  Solen 
og  Himmellegemerne. 

Gladest  vare  vi,  naar  Veiret  var  for  slet  til  Manøvre, 
thi  da  „slangede"  vi  os  paa  Kistebænkene  i  Messen. 
Rigtignok  maatte  Radene  som  Regel  stille  deres  Laar 
til  Disposition  som  Hovedpuder  for  de  ældre,  men  lidt 
Hvile  kom  der  dog  ud  deraf. 

En  anden  af  vore  Glæder  bestod  deri,  at  vi  for- 
maaede  Skibslægen  til  at  sætte  os  paa  Sygelisten,  hvor- 
ved vi  opnaaede  at  faa  noget  af  det  Hvedebrød,  som 
bagtes  til  Officererne  og  i  nogle  Dage  slap  for  utyg- 
gelige  Beskøiter. 

Af  „Borgerskabet"  ombord  var  Lægen  den,  som  stod 
Cadetterne  nærmest.  Under  den  strenge  militaire  Dis- 
ciplin kunde  en  human  dannet  Læge  ikke  sjeldent 
være  en  nyttig  Ven  især  for  de  yngre  paa  deres  første 
Reiser.  Naar  jeg  nævnede  Ordet  „Borgerskab",  bør 
jeg  tilføie,  at  dette  indbefattede  saavel  Forvalteren  og 
Lægen  som  deres  Hjælpere.  Af  disse  kaldtes  Lægens 
Assistent  for  „Krankevægteren"  og  Forvalterens  „Smør- 
stikkeren". En  tredie  Dignitar  ombord,  nemlig  Kreatur- 
passeren, kaldtes  „Plyndergreven".  Disse  Folk  nød  ikke 
stor  Popularitet  hos  Besætningen.  Man  fortalte  saa- 
ledes,  at  ombord  i  Linieskibet  „Skjold"  var  under  en 
Storm  en  af  Besætningen  faldet  ned  fra  Fokkeraaen, 
medens  de  rebede  Seilet.  I  Faldet  traf  han  Smørstik- 
keren, som  stod  paa  Dækket.  Han  kom  selv  uskadt 
derfra,  medens  den  anden  blev  haardt  kvæstet.  Da 
Matrosen  reiste  sig  op,  skal  han  have  sagt:  „Saadan 
skal  Du  have  det,  Din  Smørtyv."  Men  det  er  forhaa- 
bentlig  en  Krønike. 

Engang  i  Juni  Maaned  løb  vi  ind  paa  Firth  of  Forth 
og  ankrede  ved  Leith,  hvor  vi  havde  nogle  behagelige 

Dage.  Den  daværende  Konsul  Mr.  Marshall  gav  os  et 
Bal.  Vi  besaa  det  skønne  Edinburgh  med  sit  Castle, 
Holyrood,  Arthur's  Seat,  Salisbury  Craig  m.  m.,  men 
ak,  Glæden  varede  kun  kort.  Vi  lettede  og  satte  Kur- 
sen mod  Island. 

Under  Seilsætningen  paa  Leiths  Red  laa  jeg  paa 
Store  Boven-Bramraa,  hvor  jeg  havde  min  Plads  den 
Sommer  sammen  med  tre  andre  Kammerater,  og  en 
af  disse  fik  Ligfald  deroppe.  Heldigvis  kom  en  Tops- 
gast  hurtig  tilstede,  som  stak  en  Ende  paa  ham  og 
firede  ham  ned.  Men  da  han  og  jeg  havde  været  iland 
sammen  den  Formiddag,  straffede  Vedkommendes  Un- 
derofficer mig  for  hans  Ligfald  under  Paaskud  af,  at  vi 
havde  drukket  for  meget!  Jeg  bør  oplyse  om,  at  Straf- 
fene ombord  bestod  i  Tampen,  som  altid  laa  løst  i 
Lommen,  og  dernæst  i  Stængesalingsture.  Disse  bleve 
til  Tider  udstrakte  ganske  længe,  og  var  der  høi  Sø, 
kunde  de  blive  utaalelige,  fordi  Søsygen  da  indfandt  sig 
paany. 

Seiladsen  op  gennem  Nordhavet  frembød  sin  Inter- 
esse gennem  de  mange  Hvaler,  man  mødte,  og  det 
store  Fugleliv,  som  fandtes  paa  Havet. 

Vi  kom  til  Reikjavik,  hvor  Adspredelserne  bestod  i 
Rideture  til  Havnefjord,  de  varme  Kilder  og  andre  Ste- 
der. Amtmanden,  Grev  Trampe,  gjorde  et  Bal  for  os, 
som  er  det  eneste,  jeg  har  bivaanet,  hvor  der  ikke  var 
tændt  noget  Lys  hele  Aftenen. 

Herfra  sattes  Kursen  hjemover,  hvor  vi  ankom  i  ret 
Tid  til  at  begynde  vort  Vinterkursus. 

Om  denne  Vinter  har  jeg  ingen  Minder  værd  at  be- 
rette. 

Til  Togtet  1852  havde  vi  istedetfor  „Flora"  faaet  Kor- 
vetten „Valkyrien",  som  var  nyere  og  noget  større.  Til 
Chef  var  kommanderet  Kaptain  Raffenberg,  medens  Aka- 
demiets Næstkommanderende  fulgte  med  som  Dommer. 

Den  første  Halvdel  af  Togtet  tilbragtes  paa  Doggers 
Banke,  og  dernæst  sattes  Kursen  Kanalen  ud  til  den 

franske  Orlogshavn  Brest.  Det  var  et  interessant  Be- 
søg. Vi  laa  paa  den  vidtstrakte  Red,  Side  om  Side  med 
det  bekendte  franske  Cadetskib,  Linieskibet  „Borda", 
som  har  tjenstgjort  i  saamange  Aar  som  flydende  Aka- 
demi, hvorfra  Cadetterne  sendtes  ud  paa  kortere  Sø- 
ture  med  de  attacherede  Tendere.  Vi  vare  tilstede  ved 
en  Revue,  hvor  den  galliske  Hane  paa  Fanerne  om- 
byttedes med  Keiserørnen;  det  var  jo  i  Begyndelsen 
af  den  anden  Napoleonske  Æra.  Og  en  Dag,  medens 
vi  havde  Landlov,  blæste  det  op  til  en  saadan  Storm, 
at  man  ikke  turde  lade  Fartøierne  gaa  fraborde  om 
Aftenen,  hvorfor  vi  tilbragte  Natten  paa  et  Hotel.  Be- 
søgene paa  det  store  Orlogsværft  vare  af  høi  Interesse. 

Fra  Brest  styrede  vi  mod  Østersøen,  i  hvis  vestlige 
Del  vi  tilbragte  Resten  af  Togtet.  Dette  blev  ogsaa  Skik 
i  de  paafølgende  Aar,  og  havde  den  Fordel,  at  man  i 
det  snevrere  Farvand,  hvor  man  altid  var  i  Sigte  af 
Land  —  foruden  at  lære  de  hjemlige  Kyster  og  Grunde 
at  kende  —  ogsaa  fik  Erfaring  i  Peiling,  Lodning  og 
i  at  tage  Landkending. 

Ved  Hjemkomsten  fra  Togtet  havde  jeg  været  Cadet 
i  to  Aar,  og  mine  „Radeaar"  var  dermed  forbi,  jeg 
aandede  friere. 

Under  den  paafølgende  Vinter,  altsaa  1852 — 53,  af- 
sluttede jeg  den  første  Eksamens  tre  Dele  og  blev  der- 
efter tilligemed  hele  mit  Hold  forberedt  til  Konfirma- 
tion af  Onkel  Balthasar.  Med  sin  naive  og  barnlige  Tro 
havde  han  en  særlig  Gave  til  at  øve  Indflydelse  paa 
Ungdommen,  og  Tanken  om  disse  Undervisningstimer 
har  derfor  altid  været  mig  kær.  Konfirmationen  fandt 
Sted  den  4.  April  1853. 

Paa  Søtogtet  i  1853  havde  vi  Kaptain  E.  Suenson  til 
Chef,  og  som  sædvanligt  gik  vi  først  til  Nordsøen. 

Det  var  efterhaanden  blevet  Skik,  at  de  kære  Mødre 
for  at  bøde  paa  den  slette  Kost  ombord  medgav  Søn- 
nerne adskillige  Føde-  og  Drikkevarer  foruden  den 
strengt  forbudte  Tobak.  Disse  gemtes  i  Kistebænkene, 

og  for  de  større  Sagers  Vedkommende  havde  Cadet- 
terne  sluttet  en  Alliance  med  Skibmanden,  som  stu- 
vede dem  afveien  i  Lasten.  Paa  sin  Aftenspadseretur 
paa  Dækket  havde  Chefen  gennem  det  aabne  Messe- 
Skylight  faaet  Duften  af  en  Punch  eller  lignende  og 
bestemte  sig  til  at  foretage  en  Razzia  imod  denne  Uskik. 
Paa  en  grim  Regnveirsdag,  hvor  vi  rullede  i  Skagerak, 
bleve  altsaa  Cadetterne  beordrede  paa  Dækket  efter 
først  at  have  afleveret  deres  Kistebænksnøgler.  Office- 
rerne foretog  nu  en  Undersøgelse  med  Assistance  af 
Cadetunderofficererne.  Man  gik  lempeligt  tilværks,  en 
Flaske  Guava  Rum  blev  saaledes  paa  Underofficerens 
Forklaring  godkendt  som  Skosværte.  Kontrebanden  — 
to  fulde  Klædekurve  —  blev  baaret  op  paa  Dækket  og 
styrtet  i  Søen  under  et  Sorgens  Udbrud  fra  Cadetterne. 
En  af  dem  begræd  Tabet  af  en  nedarvet  Merskumspibe; 
for  mit  Vedkommende  slap  jeg  med  en  Myseost,  da 
Resten  af  mit  „Gutwas"  laa  sikkert  i  Lastens  Skød. 

Jeg  veed  ikke,  om  det  var  ved  denne  Leilighed  eller 
senere,  at  Chefen  holdt  en  Straffetale  til  os,  som  be- 
gyndte paa  den  ortodoxe  Maade  med  „mine  Herrer", 
men  som  snart  slog  over  til:  „Jeg  skal  tagejer  op  og 
lade  Jer  tampe". 

Vi  gik  senere  til  Østersøen,  hvor  vi  besøgte  Kiel  og 
Carlskrona.  Her  modtoges  vi  med  stor  Hjertelighed. 
Der  blev  danset  om  Aftenerne,  og  om  Formiddagene 
bleve  vi  tagne  paa  Ture  eller  besaa  Værftet  med  de 
bekendte  Polhemske  Dokker. 

Ved  Ankomsten  til  Kjøbenhavn  var  Koleraen  ud- 
brudt i  Byen  og  rasede  med  stor  Voldsomhed.  Min 
Familie  var  lykkeligvis  paa  Krogerup.  Denne  Sygdom 
er  jo  aldrig  kommet  tilbage  senere,  hvilket  utvivlsomt 
skyldes  vor  forbedrede  Vandforsyning,  som  kom  istand 
nogle  Aar  derefter. 

Man  vilde  ikke  lade  Cadetterne  begynde  paa  Akade- 
miet, og  da  der  fandtes  to  Orlogsmænd  paa  Reden, 
Linieskibet    „Dannebrog"    og    Fregatten    „Havfruen", 

bleve  vi  fordelte  mellem  disse  og  „Valkyrien".  Jeg 
kom  ombord  i  „Havfruen",  hvis  Chef  var  Kommandør 
Wulff.  Opholdet  derombord  var  en  behagelig  Afveks- 
ling fra  Cadetskibet.  Vi  laa  i  Reglen  udenfor  Skods- 
borg, hvor  Kong  Frederik  havde  bygget  sit  Sommerslot. 
Han  gik  ofte  paa  Fiskeri  med  sin  Kutter  „Neptun",  og 
vi  maatte  altid  være  paa  Udkig  efter  dens  Bevægelser 
for  ikke  at  forsømme  at  give  Kongesalutten,  paa  hvilken 
han  satte  megen  Pris.  Men  undertiden  kom  vi  op  paa 
Kjøbenhavns  Red,  og  jeg  erindrer  at  være  bleven  sendt 
iland  med  et  Fartøi  til  Proviantgaarden.  Jeg  landede  i 
Christian  IV's  nu  tilkastede  lille  Havn,  hvis  Udfyld- 
ning danner  den  Grund,  paa  hvilken  det  Kgl.  Biblio- 
thek  ligger. 

Efter  vort  Ophold  i  „Havfruen"  var  Koleraen  i  Afta- 
gende, og  vi  begyndte  vore  Studier  paa  Akademiet. 

I  den  paafølgende  Vinter  tog  jeg  min  anden  Eksamen. 

Paa  Togtet  i  Sommeren  1854  havde  vi  Kaptain  Ipsen 
til  Chef.  Vi  besøgte  Portsmouth,  og  senere  vare  vi  i 
Reikjavik.  Ved  Afgangen  derfra  fik  vi  en  Generalstorm, 
som  varede  mere  end  en  Uge,  og  for  hvilken  vi  drev 
tvers  over  Danmark-Strædet  og  kunde  se  Grønlands- 
Isen.  Da  Stormen  lagde  sig,  vare  Dønningerne  saa 
svære,  at  Underraa-Nokkerne  under  Rulningerne  sta- 
digt bleve  indsænkede.  Vi  sluttede  Togtet  i  Østersøen. 
Her  var  dette  Aar  samlet  en  større  Eskadre.  Vi  havde 
kun  engang  tidligere  været  i  Følge  med  andet  Skib. 
Det  var  med  Skruekorvetten  „Thor",  som  var  paa  en 
14  Dages  Prøvetur  og  var  underlagt  vor  Chefs  Kom- 
mando. Nu  saa  vi  altsaa  egentlig  først  Eskadreseilads 
med  Seilskibe. 

Ved  Hjemkomsten  fra  Togtet  avancerede  jeg  til 
Underofficer  og  var  naturligvis  glad  ved  at  kunne  vise 
mig  med  den  ene  Epaulet. 

Om  Vinteren  1854 — 55  har  jeg  ikke  meget  at  for- 
tælle. Jeg  var  jo  nu  17  Aar  gammel  og  kom  meget  ud 
i  Selskab.  Men  jeg  har  havt  det  Held  i  Livet,  at  jeg 

har  kunnet  passe  Arbeide  og  Adspredelse  til  samme 
Tid,  og  jeg  beholdt  min  Plads  som  Nummer  1  i  min 
Klasse,  som  jeg  havde  erobret  ved  første  Eksamen. 

Paa  Søtogtet  blev  „Valkyrien"  kommanderet  af  Ca- 
detchefen.  Jeg  var  nu  Kvarterchef  og  havde  et  behage- 
ligere Arbeide  end  tidligere.  Efter  Opholdet  i  Nord- 
søen løb  vi  op  paa  Kristianiafjorden  og  besøgte  Horten, 
hvor  vi  bleve  udmærket  modtagne.  Nordmændene  have 
sandelig  ikke  glemt  deres  gamle  Forbindelse  med  os. 
Jeg  mødte  her  en  Fætter  af  min  Moder,  en  Kaptain 
Stricker,  en  elskværdig  Original,  som  laa  i  Garnison 
paa  Kronborg,  og  som  nu  var  paa  Fodtur  i  Norge.  En 
Søster  af  ham,  Tante  Marie,  var  gift  med  Konsul  Han- 
sen i  Frederikshald,  og  med  indhentet  Tilladelse  reiste 
vi  to  derhen.  Vi  besøgte  Frederikssteen  ved  Maanelys 
og  havde  en  høist  behagelig  Dag  med  Familien  Hansen. 
Fra  Frederikshald  gik  jeg  med  en  Damper  til  Christiania, 
hvorhen  Cadetterne  vare  indbudne  til  et  Bal.  Jeg  mødte 
der  flere  Personer,  som  kendte  min  Moders  Familie, 
og  samme  Nat  dampede  vi  med  en  Bugserbaad,  til- 
hørende den  norske  Marine,  tilbage  til  Horten.  Baaden 
førtes  af  den  ene  af  de  tre  Brødre  Wedel- Jarlsberg, 
Lieutenant  Frits,  som  stod  i  Venskabsforhold  til  os. 
Han  fortalte  mig,  hvor  svært  det  var  for  ham  at  seile 
med  os  den  Nat,  da  hans  Hustru  Dagen  forud  havde 
faaet  en  Søn.  Denne  Søn  var  iøvrigt  den  Baron  Wedel- 
Jarlsberg,  som  har  havt  Eiendom  —  Palsgaard  —  i  Dan- 
mark og  været  Udenrigsminister  i  Norge. 

Fra  Norge  gik  vi  til  Østersøen  og  afsluttede  derefter 
Togtet. 

Nu  begyndte  en  travl  Tid  for  mig,  da  jeg  skulde 
forberede  mig  til  „Concurrencen".  Der  blev  derfor 
ikke  saamange  Fornøielser  den  Vinter,  som  tidligere. 
I  April  1856  indstillede  jeg  mig  til  Eksamen  og  op- 
naaede  den  „Gernerske  Medaille"  —  det  vil  sige,  at 
jeg  blev  Nummer  1  med  en  høi  Karakter. 

Paa  mit  sidste  Togt  med  „Valkyrien"  havde  vi  Kap- 

tain  Meyer  til  Chef.  Jeg  var  nu  Nummer  2  af  Under- 
officererne; Uldall  fra  Holdet  før  mig  var  den  første, 
medens  Koch  af  vort  Hold  allerede  havde  faaet  „Attest" 
Aaret  i  Forveien  og  derfor  var  bleven  Officer  efter 
„Concurrencen".  Paa  Togtet  besøgte  vi  Vliessingen, 
hvor  Hollænderne  behandlede  os  med  stor  Venlighed. 
En  Damper  blev  leiet,  og  med  denne  besøgte  vi  en 
Dag  Antwerpen.  Medens  Officererne  spiste  til  Middag 
hos  Konsulen,  gik  vi  Underofficerer  hen  i  Hotel  St. 
Antoine  for  at  spise  vor  Middag.  Vi  havde  anlagt  denne 
for  luksuriøst  for  vore  Midler,  og  da  Regningen  kom, 
maatte  vi  sende  en  Kammerat  til  Officererne  for  at  laane 
Penge,  medens  vi  andre  bleve  efterladte  som  Gidsler. 
I  venlig  Erindring  derom  er  jeg  senere  altid  steget  af 
i  dette  Hotel,  naar  jeg  har  besøgt  Antwerpen. 

Ved  Hjemkomsten  tog  jeg  Afgangseksamen  fra  Tog- 
tet, og  den  21.  August  1856  modtog  jeg  min  Udnæv- 
nelse til  Secondlieutenant  i  Marinen. 

Min  Familie  laa  den  Sommer  paa  Landet  i  Lyngby. 
Jeg  kom  snart  op  i  Omnibussen,  som  i  de  Tider  be- 
sørgede Trafiken  ad  Kongeveien,  og  Glæden  var  stor. 


OFFICERS-AARENE 

Naar  et  ungt  Menneske  har  været  underkastet  en 
saa  haard  Disciplin,  som  en  Søcadet  dengang,  er  det 
et  ret  farligt  Øieblik  for  ham,  naar  Verdens  Døre  — 
saa  at  sige  —  slaas  aabne  for  at  byde  ham  velkommen. 
Det  kræver  endel  Ballast  at  modstaa  alle  de  Fristelser, 
som  bydes  ham.  De  Færreste  staa  vel  helt  imod,  men 
der  er  en  gylden  Middelvei,  og  jeg  tror  og  haaber  at 
have  fulgt  denne  idetmindste  saa  omtrent. 

Det  første,  man  havde  at  gøre,  var  at  skaffe  sig  Uni- 
formsklæderne;  til  civil  Klædning  rækkede  Midlerne 
ikke.  En  Ven  af  min  afdøde  Fader  ønskede  at  skænke 

mig  mine  første  Epauletter,  hvilket  Tilbud  jeg  natur- 
ligvis modtog  med  Taknemlighed. 

Saa  kom  Præsentationen  for  Kong  Frederik  VII. 
Denne  havde  jo  selv  været  Søofficer  og  interesserede 
sig  stadig  for  Personellet.  Som  bekendt  besad  denne 
Konge  den  Gave  at  kunne  „charmere",  naar  han  var 
oplagt  dertil,  og  det  skete  i  dette  Tilfælde.  Captain 
Suenson  præsenterede  Secondlieutenanterne  Uldall, 
Munter  og  Marcher,  og  Hans  Majestæt  behagede  at 
være  meget  naadig  imod  os. 

Tjenesten,  man  nu  havde  at  udføre,  var  ikke  streng. 

Der  var  først  Vagttjenesten  paa  Nyholms  Hoved- 
vagt —  den  tilsvarende  Tjeneste  paa  Gammelholm  var 
kort  iforveien  overgaaet  til  en  Underofficer.  —  Paa 
Nyholm  bestod  Funktionerne  væsentlig  i  at  være  Vært 
for  de  forskellige  Officerer,  som  vare  til  Tjeneste  der- 
ude. En  beskeden  Frokost  blev  til  dette  Formaal  hentet 
fra  Hjemmet,  og  om  Aftenen  spilledes  gerne  Kort, 
men  Gæsterne  maatte  forsvinde  inden  Kl.  10,  da  Por- 
ten ved  Bommens  Vagt,  som  da  var  den  eneste  Adgang 
til  Værftet,  blev  lukket. 

Man  maatte  dernæst  passe  paa  at  afgive  de  forskel- 
lige Saluter,  dels  til  de  dertil  berettigede  Kongelige 
Personer,  som  færdedes  i  Yderhavnen,  dels  at  besvare 
saadanne  fra  Orlogsmænd.  Dernæst  maatte  man  gøre 
Ronder  om  Natten  for  at  inspicere  Vagtposterne.  En 
afdød  Kammerat  havde  testamenteret  sin  Sabel  og  tre- 
kantede Hat  til  Vagten,  saaledes  at  man  ikke  behøvede 
at  medbringe  disse  Redskaber.  Denne  Vagttjeneste  ind- 
traf iøvrigt  ikke  ofte. 

Ogsaa  blev  man  kommanderet  for  en  Maaned  ad 
Gangen  til  at  være  Bisidder  i  Søetatens  Combinerede 
Ret.  Loven  forlanger  vistnok  at  Dommereden  ikke  maa 
aflægges  før  det  fyldte  tyvende  Aar,  medens  jeg  var  18, 
og  den  yngste  Dommer  skal  som  bekendt  votere  først. 
Men  Situationen  blev  lettet  af  en  forstandig  Auditeur. 

Senere  paa  Vinteren  blev  jeg  beordret  til  at  gen- 

nemgaa  et  Kursus  ved  Hærens  gymnastiske  Institut 
paa  Sølvgadens  Kaserne.  Man  lærte  navnlig  Hugning, 
Bajonetfægtning  og  Brugen  af  Landsen.  Da  Skolen  be- 
gyndte Kl.  7  om  Morgenen,  var  det  en  ret  skrap  Ad- 
spredelse under  en  livlig  selskabelig  Saison,  hvor  man 
just  ikke  kom  tidlig  hjem  om  Aftenen. 

Den  førnævnte  virksomme  Marineminister  St.  Bille 
havde  under  sin  Regeringstid  truffet  en  Ordning,  hvor- 
efter Søofficerer  kunde  indtræde  paa  den  Kgl.  mili- 
taire  Høiskole  og  gennemgaa  Kursus  i  Artilleri,  i 
Ingeniørvidenskab,  eller  i  Topographi.  I  den  Kgl.  An- 
ordning desangaaende  var  udtalt,  at  Officerer,  som  øn- 
skede at  indstille  sig  til  Adgangseksamen  ved  Skolen, 
skulde  have  Forret  til  forinden  at  blive  udkommanderet 
paa  længere  Togt.  Af  disse  var  det  til  Vestindien  den- 
gang det  eneste.  Vi  havde  4  smaa  Brigger,  som  skifte- 
vis sendtes  derud  gerne  et  Aar  ad  Gangen,  og  om 
Livet  paa  vore  Øer  havde  tabt  noget  af  sin  Glans, 
var  der  dog  saameget  deraf  tilbage,  at  en  ung  Lieute- 
nant  maatte  sætte  megen  Pris  paa  at  komme  derud. 

Da  den  daværende  Minister,  Admiral  Michelsen,  op- 
fordrede mig  til  at  forsøge  mig  ved  Skolen,  med  Ud- 
sigt til  Ansættelse  ved  Orlogsværftet,  tog  jeg  Anled- 
ning til  at  skaffe  mig  Løfte  om  en  saadan  Udkommando, 
som  imidlertid  først  kunde  realiseres  i  Efteraaret  1857. 
Jeg  havde  altsaa  Tiden  for  mig,  og  jeg  benyttede  den 
vistnok  mest  til  at  more  mig. 

Unge  Søofficerer  bleve  dengang  gerne  selskabeligt 
modtagne  i  Grossererverdenen,  og  i  den  saakaldte 
„store"  Verden.  Min  første  Introduction  til  denne 
sidste  fandt  Sted  paa  et  Maskebal,  givet  af  Baronesse 
Zeuthen  og  Baron  Zytphen  Adeler,  og  som  forresten 
var  en  social  Begivenhed  af  Rang. 

De  to  Familier  eiede  og  beboede  i  Forening  Gaarden 
i  Bredgade  ligeoverfor  Prins  Ferdinands  —  nu  Kong 
Georgs  —  Palais. 

Det  var  en  overordentlig  smuk  Fest,  som  udmær- 

kede  sig  ved  flere  vel  komponerede  Kvadriller.  Prins 
Ferdinand  var  Leder  af  den  ene,  som  bestod  i  en 
Francaise  „til  Hest".  En  Tarantel  blev  danset  meget 
flot  med  Baron  Blixen-Finecke  som  Fordanser.  De  syv 
militaire  Piger  opvakte  megen  Beundring,  og  dernæst 
var  der  en  Ridder  Kvadrille,  i  hvilken  Prins  Christian 
til  Danmark  deltog,  og  som  endte  med  en  Hylding  af 
denne  saa  tiltalende  Prins. 

Efter  denne  Indledning  blev  min  Virksomhed  som 
„danseur"  udvidet.  Prins  Ferdinand  gav  i  de  Tider 
flere  Baller  om  Aaret. 

Det  antoges,  at  disse  bekostedes  af  Kongen,  som 
selv  levede  i  Stilhed  med  sin  Grevinde  Danner  paa 
Frederiksborg  Slot.  Ogsaa  gaves  der  flere  Baller  hos 
Landgreven  af  Hessen,  gift  med  Prinsesse  Charlotte 
og  Fader  til  Dronning  Louise.  Ved  disse  Leiligheder 
holdtes  der  en  stram  Disciplin.  Hver  Dans  blev  op- 
ført af  en  Kavaler,  som  udpegede  de  Par,  der  maatte 
danse  ud,  saaledes  at  Gulvet  aldrig  blev  overfyldt,  og 
der  blev  baade  danset  godt  og  rask,  ligesom  Kvadril- 
lerne udførtes  med  Præcision.  De  to  Hofchefer,  Major 
Rømeling  og  Marinelieutenant  Grev  Holck  sørgede  godt 
derfor.  En  Balsal  var  dengang  et  anderledes  smukt  Syn 
for  Tilskuerne  end  den  er  nutildags.  Man  dansede 
ogsaa  for  „Galleriet". 

„Løverne"  i  Kjøbenhavn  vare  i  denne  Vinter  repræ- 
senterede af  Officersbesætningen  paa  en  lille  russisk 
Krydser,  som  overvintrede  her.  Krimkrigen  var  den- 
gang afsluttet  efter  Sebastopols  Fald.  Under  den  lange 
og  blodige  Beleiring  var  den  bleven  forsvaret  væsentlig 
af  Sortehavsflaadens  Mandskab,  og  dennes  Officerer 
kommanderede  paa  Voldene.  Da  Rusland  efter  Fred- 
slutningen vilde  paabegynde  en  Udvidelse  af  Flaaden, 
bleve  seks  mindre  Krydsere  satte  i  Bygning  i  Arkan- 
gelsk.  Til  at  lede  og  kontrollere  dette  Arbeide  var  kom- 
manderet en  allerede  dengang  kendt  Officer,  Admiral 
Popoff,  Faderen  til  de  senere  saa  omtalte  Popoff' kaer, 

der  havde  udmærket  sig  under  Beleiringen.  Med  ham 
fulgte  derhen  en  Skare  af  unge  Officerer,  som  ogsaa 
havde  kæmpet  paa  Sebastopols  Volde,  og  som  efter 
russisk  Skik  vare  blevne  stærkt  dekorerede  med  Ord- 
ner og  Guldkaarder  for  Tapperhed.  Den  første  Krydser 
blev  færdig  saa  betids,  at  man  mente  at  kunne  bringe 
den  til  russisk  Østersøhavn  inden  Islægningen,  men 
dette  mislykkedes,  og  den  maatte  overvintre  her.  Om- 
bord i  denne  fandtes  to  unge  Officerer,  som  jeg  skal 
nævne.  Med  den  ene  af  disse,  Lieutenant  Novoselsky, 
senere  Admiral,  sluttede  jeg  et  varmt  Venskab,  som 
bevaredes  usvækket  indtil  hans  tidlige  Død,  og  vi  til- 
bragte meget  af  denne  Vinter  tilsammen.  Han  besad 
en  alvorlig  og  brav  Karakter  og  var  af  en  tænksom 
Natur.  En  Modsætning  til  ham  var  Lieutenant  Tscher- 
niafsky,  en  glad  Gut,  uden  overflødig  Ballast,  som  el- 
skede at  glimre  i  Selskabslivet. 

Men  foruden  Kjøbenhavn  var  Helsingør  ogsaa  en  By, 
hvor  unge  Mennesker  kunde  trives  godt.  Det  var  endnu 
i  Øresundstoldens  Dage,  hvor  Generalkonsulerne  for 
de  fleste  Stater  levede  der.  Dernæst  fandtes  der  fra 
Krimkrigens  Tid  større  engelske  Handelshuse,  som 
havde  beskæftiget  sig  med  at  proviantere  Vestmagter- 
nes Flaader,  og  vistnok  havde  tjent  gode  Penge  derved. 
Og  endelig  var  der  ved  Tolden  ansat  et  stort  og  relativt 
vellønnet  Personale.  Chefen  for  dette  var  Excellencen 
Bluhme,  som  baade  forinden  og  senere  beklædte  Stil- 
lingen som  Konseilspræsident  og  Udenrigsminister.  Det 
var  som  saadan,  han  havde  undertegnet  Londoner- 
Traktaten  af  1852,  som  overførte  Thronfølgen  paa  Prins 
Christian  og  Gemalinde.  I  hans  gæstfrie  Hus  kom  jeg 
ikke  sjeldent  og  tilbragte  glade  Dage.  Hans  Søn  Emil, 
nu  Commandeur  Bluhme,  var  min  Kammerat,  og  en 
yngre  Broder  Charles  var  en  Ven  af  min  Broder  og 
mig.  Men  Faderen  var  dog  den,  som  havde  den  stør- 
ste Dragningskraft  deri  Huset.  Jeg  har  aldrig  truffet 
en  ældre  Mand,  som  besad  Evnen  til  at  fængsle  Ung- 

dommen  i  den  Grad,  som  han.  Man  har  bedømt  ham 
meget  forskelligt  som  Politiker.  Det  af  ham  i  det  par- 
lamentariske Sprog  indførte  Ord  „Sandhed  med  Modi- 
fication"  er  ofte  blevet  benyttet  imod  ham,  og  man 
har  bebreidet  ham,  at  han  under  Forhandlinger  fore- 
trak at  gaa  Omveie,  og  at  dette  var  altfor  tydeligt  at 
se  paa  hans  Udtryk;  men  en  elskværdigere  og  klo- 
gere Ven  og  Raadgiver  for  Ungdommen  har  jeg  aldrig 
mødt. 

Vinteren  1856 — 57  forløb  saaledes  paa  en  mere  for- 
nøielig  end  lærerig  Maade.  Sommeren  kom,  og  med  den 
ophørte  den  store  Selskabelighed.  Paa  denne  Aarets  Tid 
samledes  unge  Mennesker  af  min  Kreds  i  Tivoli,  hvor 
man  dannede  en  Art  Klub,  og  man  sluttede  gerne  Af- 
tenen med  en  Whist.  Men  Tiden  nærmede  sig  til  Vest- 
indietogtets  Begyndelse.  Jeg  blev  udkommanderet  med 
Briggen  „Ørnen",  et  godt  lille  Skib,  hvis  Chef  var 
Captainlieutenant  S.,  Næstkommanderende  Lieutenant 
Groth,  og  dertil  Lieutenanterne  G.  Gjødesen,  J.  de  Lancy 
Pedersen,  Hohlenberg  og  jeg,  en  Skibslæge  Wittrock  og 
Forvalter  Aamodt. 

Vor  Chef  var  en  ret  mærkelig  Mand.  En  brav  og 
dygtig  Sømand,  men  samtidigt  opfyldt  af  Forfængelig- 
hed i  ydre  Henseende.  Han  var  t.  Eks.  skaldet,  og  for 
at  skjule  dette  bar  han  Paryk  efter  Datidens  Skik.  Men 
han  førte  med  sig  tre  Parykker  med  ulige  Længder  af 
Haar,  som  han  vekslede  efter  Tur  for  at  give  det  Ud- 
seende af,  at  han  endnu  havde  sit  naturlige  Haar  un- 
der „Gieses"  Saks.  Hans  Garderobe  var  enorm.  I  det 
lille  Skib,  hvor  Fugtigheden  trængte  ind  overalt,  har 
jeg  paa  Solskinsdage  talt  nogle  og  tredive  Par  Benklæ- 
der og  andre  Klædningsstykker  i  Proportion  dermed 
hængt  op  paa  Dækket  til  Tørring.  Ogsaa  var  han  en 
første  Klasses  Courtiseur,  overalt  hvor  vi  kom  hen.  Men 
kom  der  vanskelige  Situationer  —  og  af  saadanne  havde 
vi  adskillige  —  viste  han  sig  altid  som  et  Mandfolk. 

Vor  Næstkommanderende,  som  forresten  ogsaa  bar 

Paryk,  var  en  lille  gammel  Lieutenant,  en  rar  Mand, 
som  passede  sin  Dont  og  næsten  altid  blev  ombord. 
Gjødesen  var  en  dygtig  Officer,  som  senere  gik  over 
til  Switzers  Bjergnings  Entreprise.  Chefen  satte  stor 
Pris  paa  ham  og  havde  ham  næsten  altid  til  Led- 
sager, naar  han  gik  iland.  Grunden  var  formodentlig, 
at  han  ansaa  ham  for  mindre  „concurrencefåhig"  lige- 
overfor Damerne,  end  vi  yngre.  Pedersen  er  død,  me- 
dens Hohlenberg  lever  endnu  som  Pensionist;  han  var 
med  som  Cadet  i  „Christian  VIII"  hin  usalige  Skærtors- 
dag. Begge  vare  elskværdige  unge  Mænd,  som  omgikkes 
deres  nittenaarige  Kammerat  med  Venskab.  Lægen  var 
født  i  Vestindien,  men  uheldigvis  skyldtes  hans  Fødsel 
en  Blanding  af  hvidt  med  sort,  og  dette  var  ikke  den- 
gang velset  af  Kreolerne.  Forvalteren  var  en  Original. 
Oprindeligt  havde  han  været  en  fashionabel  Portrait- 
maler;  nu  led  han  i  den  Grad  af  Asthma,  at  han  maatte 
søge  Lise  i  varmere  Klimater.  Hans  Evne  til  at  om- 
gaaes  med  Modersmaalet  var  ikke  stor,  og  da  han  ifølge 
sin  Stilling  skulde  oplæse  Søndagsprædikenen  og  andre 
forefaldende  Bønner,  undskyldte  han  sig  med,  at  han 
var  Katolik.  Denne  Funktion  blev  derfor  overdraget 
mig  som  yngst  Lieutenant,  hvorved  man  vel  ogsaa  havde 
taget  min  geistlige  Afstamning  i  Betragtning.  Man  skulde 
synes,  at  en  noget  ældre  Mand  havde  passet  bedre  for 
sligt. 

Vi  forlod  Kjøbenhavn  i  September  Maaned.  Ved  Op- 
gangen til  Kanalen  mødte  vi  en  svær  vestlig  Storm,  som 
nødsagede  os  til  at  vende  om  og  søge  Ly  paa  Downs 
Red.  Vi  gik  ud  endnu  engang  og  naaede  St.  Katherine's, 
men  maatte  paany  gøre  Vendereise,  og  endelig  tredie 
Gang  lykkedes  det  os  at  komme  Kanalen  ud. 

Medens  vi  laa  tilankers  paa  Downs,  blæste  det  væl- 
dige Storme.  Under  en  af  disse,  hvor  jeg  troer,  at  90 
Skibe  forliste  i  Kanalen,  løb  alle  de  mindre  Ankerlig- 
gere op  paa  Themsen  for  bedre  Beskyttelse.  Tilbage 
blev  kun  13,  af  hvilke  vi  var  den  mindste.  Da  Stormen 

var  paa  sit  høieste,  drev  et  foranliggende  stort  Skib 
for  sine  Ankere  og  førtes  af  den  voldsomme  Strøm  og 
af  Vinden  lige  ned  paa  vor  Boug.  Kun  ved  Benyttelsen 
af  Roret  lykkedes  det  os  at  befri  os  for  den  overhæn- 
gende Kollision.  Under  dette  ufrivillige  Ophold  paa 
Downs  var  der  sjeldent  Leilighed  til  at  gaa  iland.  Mit 
Haab  havde  staaet  til  at  komme  til  London  for  at  over- 
være „Great  Eastern"'s  Afløbning,  som  da  endelig  lyk- 
kedes; men  dette  Haab  glippede.  Det  vil  erindres,  at 
dette  efter  Datidens  Begreb  enorme  Skib  var  bygget 
parallelt  med  Kaien  for  at  sættes  ud  paa  tvers,  og  at 
adskillige  Forsøg  paa  Afløbning  vare  mislykkede.  Man 
tilkaldte  den  berømte  Ingenieur  Brunei,  som  straks 
lod  alle  de  hydrauliske  Domkrafte  forbinde  med  et 
Rør,  hvorved  Trykket  blev  det  samme  overalt,  og  dette 
hjalp. 

Efier  6  Ugers  haard  Kamp  med  Elementerne  vare 
vi  endelig  i  Biscaya  Bugten  og  kom  nu  sydover  under 
bedre  Vilkaar  til  Cadix,  hvor  vi  opholdt  os  omtrent  en 
Uge. 

En  af  mine  Erindringer  derfra  er,  at  jeg  for  første 
Gang  stiftede  Bekendtskab  med  Crinolinen.  Det  var 
vor  Konsuls  Datter,  som  introducerede  os  til  dette  ab- 
norme Klædningsstykke  i  sit  Sovekammer.  Vi  vare 
iøvrigt  blevne  førte  derhen  for  at  beundre  Udsigten  fra 
dets  Balkon. 

Men  ogsaa  her  skulde  vi  møde  Stormen.  En  Efter- 
middag var  jeg  gaaet  iland  og  skulde  hentes  af  et  Fartøi 
om  Aftenen.  Havneforholdene  i  Cadix  vare  gammeldags. 
Fæstningsporten,  som  ledede  ud  til  Havnen,  lukkedes 
til  bestemt  Klokkeslet,  og  da  jeg  kom  ned  i  Havnen 
og  ikke  fandt  noget  Fartøi,  men  en  rygende  Storm,  var 
jeg  henvist  til  at  tilbringe  Natten  der.  Jeg  traf  nogle 
Lidelsesfæller,  bestaaende  i  franske  og  spanske  Søoffi- 
cerer. Det  var  ikke  just  nogen  behagelig  Nat,  uvidende 
som  jeg  var  om  Fartøiets  Skæbne.  Stor  var  derfor  min 
Glæde,  da  jeg  om  Morgenen  blev  anraabt  oppe  fra  Vol- 

den  af  Fartøiets  Kvartermester,  som  havde  været  nær 
ved  at  drive  tilsøs,  men  havde  bjerget  sig  ind  paa  grundt 
Vand,  hvor  han  havde  tilbragt  Natten.  Jeg  møder  ham 
endnu  undertiden;  han  er  bleven  Krigsraad. 

Fra  Cadix  styrede  vi  til  Funchal  Red  paa  Madeira. 
Øens  Deilighed  er  saa  ofte  beskrevet,  at  jeg  ikke  be- 
høver at  dvæle  ved  den.  Vi  fandt  en  hjertelig  Mod- 
tagelse hos  den  danske  Generalkonsul  Selby  og  hans 
to  Søstre,  som  dengang  næsten  aarlig  havde  Besøg  af 
danske  Orlogsmænd. 

Vi  kom  hurtigere  bort  fra  den  end  paaregnet.  Et 
portugisisk  Udvandrerskib,  som  skulde  føre  til  Brasi- 
lien et  stort  Antal  Emigrantfamilier,  alle  med  Kanarie- 
fugle i  Bur,  og  som  laa  i  vor  Nærhed,  manøvrerede 
saa  ubehændigt  under  Letning,  at  det  drev  ombord  i  os. 
Da  vi  laa  paa  c.  50  Favne  Vand  og  derfor  havde  stuk- 
ket vore  Kæder  til  Tamp,  maatte  vi  slippe  begge  Boug- 
ankere  og  Kæder  for  at  komme  klar  af  ham.  Her  laa 
vi  uden  noget  resterende  forsvarligt  Anker  og  med  en 
meget  indskrænket  Vandbeholdning,  som  skulde  have 
været  kompletteret  paa  Øen.  Et  Krigsraad  blev  holdt, 
hvori  besluttedes  straks  at  styre  til  Vestindien  og  at 
sætte  Besætningen  under  Reisen  paa  kort  Vandrancon 
—  det  vil  sige  2  Potter  pr.  Mand  pr.  Dag  — ,  istedetfor 
de  dengang  sædvanlige  4  Potter. 

Efter  nogle  Dages  Forløb  fangede  vi  Nordost-Pas- 
saten, og  nu  førte  vi  i  en  tre  Ugers  Tid  en  idyllisk 
Tilværelse.  Den  stedse  blaa  Himmel,  med  de  smaa 
hvide  Cirrus-Skyer,  den  behagelige  Temperatur,  Ski- 
bets jevne  Rulning,  Flyvefiskene,  de  „Portuguese  Men- 
of-War",  Delfinerne,  det  „dolce  farniente",  man  nyder, 
ved  næsten  aldrig  at  røre  ved  en  Bras,  et  Skøde  eller 
et  Fald,  alt  dette  gør  Livet  saa  inderligt  bekvemt,  og 
dannede  en  høist  behagelig  Modsætning,  til  hvad  vi 
havde  oplevet  forud.  Medio  December  fik  vi  den  yder- 
ste af  Antillerne  i  Sigte,  og  Dagen  derpaa  løb  vi  ind 
i   Christiansted   Havn  —  Basinet  kaldet  —  paa  St. 

Croix,  efter  en  fænomenal  lang  Reise  paa  næsten  100 
Dage. 

Nu  begyndte  en  behagelig  Tid  for  os,  idet  vi  skifte- 
vis havde  Station  i  Christiansted,  i  Frederiksted  — 
kaldet  Vestenden  —  begge  paa  St.  Croix  og  i  St.  Tho- 
mas Havn.  Stationstjenesten  bestod  væsentlig  i  at  del- 
tage i  Selskabelighed,  hvortil  der  fra  Skibet  levnedes 
os  god  Tid;  kun  i  St.  Thomas  med  den  betydelige  Skibs- 
fart var  der  af  og  til  Anledning  til  at  øve  Politimyndig- 
hed i  Havnen.  Den  tredie  0  St.  Jan  besøgte  vi  kun 
engang  paa  en  Dags  Tid.  Vi  ankrede  da  i  Crux  Bay  og 
foretog  en  Ridetour  med  Damer,  som  vi  havde  medbragt. 

St.  Croix  var  den  af  Øerne,  som  vi  foretrak.  Naar 
den  faar  tilstrækkelig  Regn,  er  Landskabet  meget  skønt. 
Den  strækker  sig  fra  Øst  til  Vest  i  en  Længde  af  c.  6 
Mile,  medens  Breden  kun  er  godt  een  Mil.  Den  østlige 
Del  var  tildels  ukultiveret,  og  her  fandtes  de  saakaldte 
Kvægplantager.  Fra  Christiansted  paa  Nordsiden  til 
Frederiksted  midt  paa  Vestkysten  var  Jorden  under 
fortrinlig  Kultur,  og  de  lysegrønne  Sukkermarker  vare 
tiltalende  for  Øiet.  En  udmærket  Vei,  3V2  Mile  lang, 
beplantet  med  Kokuspalmer,  satte  de  to  Byer  i  ind- 
byrdes Forbindelse.  Paa  Nordsiden  findes  et  Høidedrag 
knap  1000  Fod  høit.  Plantagerne  med  deres  Vaanings- 
huse,  Sukkerkogerier  og  deres  Negerlandsbyer  laa 
spredte  i  betydeligt  Antal.  Den  store  Arbejdskraft,  som 
udkræves  til  Sukkerdyrkningen,  bevirker,  at  Planta- 
gernes Areal  i  Reglen  ikke  er  stort. 

Den  europæiske  Befolkning  bestod  af  en  ret  talrig 
Embedstand,  i  Spidsen  for  hvilken  stod  Guvernøren 
Schlegel,  boende  i  Christiansted;  dertil  kom  en  ringe 
Militairstyrke,  indkvarteret  i  gammeldags  Forter  i  de 
to  Byer,  og  kommanderet  af  to  Fortchefer  med  et  Par 
Lieutenanter,  og  endelig  nogle  faa  Købmænd. 

Langt  under  denne  herskende  Klasse  fandtes  en  an- 
den, den  „kulørte".  Endel  Europæere  havde  indgaaet 
Ægteskab  eller  levet  i  Concubinat  med  Kvinder,  i  hvis 

Aarer  der  rullede  mere  eller  mindre  Negerblod,  og 
denne  Krydsning  af  Racer  kan  ofte  frembringe  et  paa 
Spindesiden  meget  tiltalende  Afkom,  især  naar  en 
Generation  eller  to  er  forløbet,  siden  den  sorte  Blan- 
ding har  fundet  Sted. 

Disse  to  Klasser  stode  dengang  meget  skarpt  mod 
hinanden,  og  besøgte  man  saaledes  et  Hus  af  anden 
Klasse,  turde  man  ikke  tale  derom  i  den  første.  De  to 
Klasser  vare  i  Antal  kun  ringe  i  Sammenligning  med 
den  store  Negerbefolkning. 

St.  Croix  levede  endnu  dengang  paa  sin  Reputation 
fra  den  „Scholten'ske"  Tid.  Vi  have  jo  alle  hørt  Be- 
nævnelserne „Scholtens  Rom",  „Scholtens  Madeira" 
o.  1.,  men  der  er  vistnok  faa,  som  have  gjort  sig  nogen 
Forestilling  om  den  Rolle,  som  Generalgouverneur 
Scholten  har  spillet  under  den  økonomiske  Frederik 
den  Sjettes  Regering  eller  under  Christian  den  Ot- 
tende. Scholten,  som  herhjemme  var  en  protegeret 
Mand,  kom  til  Øerne  som  Toldembedsmand,  og  det 
lykkedes  ham  at  omdanne  denne  Stilling  saaledes  at 
han  blev  en  Art  Forpagter  af  Tolden,  hvilket  med- 
førte betydelige  Indkomster.  Senere  naaede  han  at  blive 
Generalgouverneur.  Han  omgav  sig  nu  med  en  større 
Stab,  førte  et  formeligt  Hof,  modtog  Besøg  af  sine 
Kolleger  fra  de  øvrige  europæiske  Kolonier.  Der  fandtes 
paa  den  Tid  en  betydelig  Velstand  blandt  Planterne 
paa  Grund  af  de  høie  Sukkerpriser  og  vel  ogsaa  rige- 
ligere Regnfald,  og  der  udviklede  sig  under  Indflydel- 
sen af  det  herlige  Klima  en  ret  overdaadig  Levemaade. 
Negeroprøret  i  1848,  som  fremkaldte  Scholten' s  Afske- 
digelse, havde  kun  tildels  indskrænket  denne,  og  vi  nød 
godt  af  Efterdønningerne  derfra. 

Antallet  af  unge  Gentlemen  var  ikke  stort  paa  Øen, 
og  Orlogsbriggens  Kontingent  var  derfor  velkomment. 
Hver  Gang  vi  indtog  en  ny  Station,  var  dette  gerne 
Signalet  til,  at  Ungdommen  samledes  paa  denne  til 
mere  eller  mindre  beskeden  Selskabelighed. 

Man  begyndte  ikke  sjeldent  sin  Dag  med  en  Ride- 
tour  før  Solopgang  i  passende  Selskab.  Baller  i  Byerne 
og  paa  Landet  fandt  hyppigt  Sted,  og  ved  saadanne 
Leiligligheder  mærkede  man,  at  Vinkælderne  endnu 
indeholdt  „  Mærker"  fra  Øens  Glansperiode,  som  ud- 
skænkedes med  stor  Liberalitet. 

Paa  St.  Thomas  herskede  andre  Forhold.  Det  er 
en  lille  gold  Klippeø,  som  frembringer  saagodtsom 
intet.  Den  er  overalt  indskaaren  af  Bugter,  af  hvilke 
den  største,  som  munder  mod  Syd,  danner  den  berømte 
Havn.  Det  var  af  denne,  Øen  levede.  Det  engelske 
„Royal  Mail"-Dampskibsselskab  havde  sin  Endestation 
her,  hvorfra  hurtige  Seilpaketter  bragte  Posten  rundt 
i  Golfen.  Ogsaa  St.  Croix  fik  sin  Post  ad  denne  Vei. 
Det  skete  ved  Hjeip  af  en  gammel  Sørøver-Skonnert 
„Vigilant",  som  Admiral  Irminger  engang  havde  taget 
udenfor  St.  Thomas  Havn  med  Bistand  af  nogle  Sol- 
dater, som  han  havde  skjult  i  Lasten  af  et  lille  Fartøi. 
Havnen  havde  iøvrigt  adskillige  Mangler.  Kaiplads  fand- 
tes ikke;  den  smalle  dybe  Bugt  gjorde  Vandet  stille- 
staaende,  og  de  forraadnede  Organismer  deri  frem- 
kaldte Sygdomme,  navnlig  den  saameget  frygtede  gule 
Feber,  ligesom  Hajerne  sværmede  deri.  En  Strømning 
i  Vandet  er  senere  tilveiebragt  ved  Gennemgravning 
af  en  smal  Landtange,  hvorved  nogen  Forbedring  i 
disse  Forhold  er  tilveiebragt. 

Byen  er  amphitheatralsk  beliggende  paa  tre  Høie 
ved  Havnen  uden  større  eller  smukkere  Bygninger, 
ligesom  man  savner  en  frisk  grøn  Vegetation.  Jeg  har 
derfor  aldrig  forstaaet,  at  man  har  villet  sammenligne 
den  med  nogle  af  Verdens  skønne  Punkter. 

Her  fandtes  ogsaa  endel  Embedsmænd  og  Mili- 
taire,  men  desuden  nogle  fremmede  Købmænd  og 
„shipping  agents".  Ogsaa  et  „kulørt"  Samfund  af  glad 
Beskaffenhed,  hvor  man  blev  modtaget  om  Aftenen 
efterat  have  været  i  „hvidt"  Selskab,  og  hvor  den 
spanske  Vals  blev  dyrket. 

Vicegouverneuren  paa  Øen  var  en  gammel  Nord- 
mand ved  Navn  Berg,  som  var  en  velhavende  og  meget 
gæstfri  Pebersvend.  Af  Køligheds  Hensyn  havde  han 
indrettet  sig  en  Spisestue  i  Kælderen  af  sit  Landsted 
nær  Toppen  af  en  af  de  tre  Høie,  hvor  man  bænkedes 
paa  Sæder  af  Sten.  Da  jeg  havde  Introduktionen  til 
ham  fra  Hjemmet,  nød  jeg  ikke  sjeldent  godt  af  hans 
Gæstfrihed. 

Man  havde  saaledes  ingen  Vanskelighed  for  at  faa 
Tiden  til  at  gaa  her;  men  det  behagelige  Samliv,  man 
nød  paa  St.  Croix  blandt  Landsmænd  af  begge  Køn, 
savnedes. 

Livet  gled  saaledes  hen  paa  disse  Øer  i  et  dolce 
farniente  uden  større  Begivenheder,  og  en  skønne  Dag 
efter  3 — 4  Maaneders  Forløb  stod  Afreisen  for  Døren. 
Jeg  skal  altid  bevare  et  kært  Minde  om  disse  Maane- 
der,  tilbragte  blandt  rare  og  velvillige  Mennesker,  i  et 
herligt  Klima  og  en  smuk  Natur.  Men  jeg  skal  ikke 
anbefale  et  længere  Ophold;  thi  man  undgaaer  neppe 
at  blive  smittet  af  den  Slaphed,  som  saa  let  griber  alle 
derude.  Lige  fra  Negeren,  der  kun  vil  arbeide  et  Par 
Dage  om  Ugen,  til  Embedsmændene  i  Regeringskon- 
torerne. Det  er  jo  først  nu  i  de  senere  Aar,  at  man 
herhjemmefra  har  begyndt  at  tilføre  dette  blodfattige 
Samfund  lidt  mere  Livskraft. 

Hjemreisen  foregik  meget  hurtigere  end  Udturen. 
Vi  fik  en  Orkan  i  Atlanterhavet,  som  varede  i  tre  Dage. 
Under  disse  vare  alle  Luger  skalkede,  og  intet  Fyr 
kunde  tændes  paa  Kabyssen.  Vi  maatte  altsaa  leve  paa 
„Transportkost",  det  vil  sige:  Brændevin  og  Beskøiter. 
Den  første  Skaal  af  Folkenes  gule  Ærter,  som  deltes 
ud  efter  Orkanens  Ophør,  var  en  første  Klasses  Lækker- 
bidsken. Da  det  staaende  Gods  havde  sat  sig  betyde- 
ligt under  Skibets  voldsomme  Bevægelser  i  Søen,  løb 
vi  ind  til  Plymouth  for  at  komme  i  Orden.  Herfra 
sattes  Kursen  til  Hjemmet,  og  vi  naaede  Kjøbenhavn 
i  Mai  Maaned,  hvor  jeg  fandt  min  Familie  i  bedste  Vel- 

gaaende.  Nu  skulde  en  alvorligere  Tid  begynde,  idet 
jeg  skulde  forberede  mig  til  Adgangseksamen  ved  den 
Kgl.  Militaire  Høiskole.  Denne  Skole,  som  har  været 
af  saa  gennemgribende  Betydning  for  vor  Hær,  og 
som  havde  uddannet  flere  af  de  Mænd,  som  havde 
været  de  Ledende  under  treaars  Krigen,  stod  dengang 
i  sit  fulde  Flor.  — 

Under  et  toaarigt  Kursus  for  alle  Elever  lærte  disse 
den  høiere  Mathemathik,  beskrivende  Geometri,  Fysik 
og  Kemi,  med  saavel  uorganisk  som  organisk  Analyse, 
dansk,  tysk  og  fransk  Litteratur,  og  desuden  holdtes 
Foredrag  i  Geologi.  Efter  bestaaet  Oprykningseksamen 
fordeltes  Eleverne  paa  tre  Afdelinger  for  Artilleri-, 
Ingeniør-  og  Generalstabs-Officerer,  som  nu  hver  havde 
et  toaarigt  Fagkursus,  sluttende  med  en  Afgangs- 
eksamen. 

Af  Søofficerer  havde  dengang  kun  Carlsen  gennem- 
gaaet  Artilleri-Afdelingen,  hvorefter  han  var  bleven 
Undertøimester.  Ved  Forsøg  med  en  Whirworth-Kanon, 
som  lededes  af  ham,  sprængtes  denne,  hvorved  han 
blev  saa  haardt  saaret,  at  han  kort  efter  døde.  Vi  mi- 
stede i  ham  en  dygtig  og  elskværdig  Kammerat.  For- 
uden mig  forberedte  nu  ogsaa  Lieutenant  Th.  v.  Jessen 
sig  til  Adgangseksamen  i  Februar  1859. 

Fordringerne  til  denne  vare  ikke  meget  høiere  end  til 
Søcadetacademiets  Afgangseksamen.  Kun  var  der  en- 
del  mere  Mathematik,  navnlig  analytisk  Geometri.  Af 
de  andre  Fag  var  Tysk  det  eneste,  som  voldte  mig 
nogen  Uro.  Den  ene  ugentlige  Undervisningstime  paa 
Søcadetacademiet  kunde  jo  ikke  have  været  af  stor 
Betydning.  Jeg  havde  rigtignok  havt  den  Fordel  at  faa 
endel  praktisk  Øvelse  i  Sproget  gennem  mine  hol- 
stenske Slægtninge  Rosen,  men  der  maatte  gøres  noget 
mere.  Den  ældste  af  Brødrene  Rosen,  Kammerherre 
Carl,  var  dengang  Overpræsident  i  Flensborg,  og  han 
indbød  mig  til  at  tilbringe  en  Maaneds  Tid  hos  sig  om 
Sommeren.  I  dette  fornøielige  Ungkarlehjem,  hvor  hans 

Søster  repræsenterede  det  kvindelige  Element,  medens 
den  yngre  Broder  endnu  var  Elev  i  den  lærde  Skole, 
arbeidede  jeg  paa  at  indhente  det  forsømte.  Efter  Tre- 
aarskrigen  var  der  kommen  endel  dygtige  Danske  til 
Slesvig  som  Embedsmænd,  men  der  var  ogsaa  god  Lei- 
lighed  til  her  at  praktisere  det  tyske  Sprog,  især  med 
Damer,  og  min  Erfaring  har  lært  mig,  at  disse  ere  de 
bedste  Læremestere. 

Hjemkommen  fra  denne  behagelige  Tur  tog  jeg  paany 
fat  paa  Læsningen,  men  skulde  atter  faa  en  Afbrydelse 
ved  en  lille  Udkommando.  Det  var  med  Dampkanon- 
baaden  „Thurah",  som  havde  Lieutenant  Gottlieb  til 
Chef.  Vor  Opgave  var  kun  at  transportere  Tropper, 
samlede  ved  en  Leir  ved  Rendsborg  til  Korsør. 

Der  var  dengang  bygget  6  saadanne  Fartøier,  af  hvilke 
nogle  endnu  eksistere.  Samtidigt  havde  man  skaffet 
sig  et  større  Materiel  af  Transportbaade,  som  hver 
kunde  tage  c.  40  Heste.  Med  et  Par  saadanne  paa  Slæb 
løb  vi  da  et  Par  Gange  frem  og  tilbage  mellem  Holte- 
nau  ved  Kieler-Kanalens  Udløb  og  Korsør,  hvormed 
Togtet  var  tilende,  og  Læsningen  tog  fat  paany. 

Efter  nogle  flittige  Maaneder,  under  hvilke  jeg  dog 
ikke  nægtede  mig  alle  Adspredelser,  indstillede  Jessen 
°g  Jeg  os  sammen  med  c.  20  Landofficerer  til  Adgangs- 
eksamen, som  vi  bestod. 

Høiskolen  skulde  nu  foreløbigt  i  to  Aar  lægge  Be- 
slag paa  vore  Kræfter.  Vi  havde  et  udmærket  Lærer- 
personale: i  Mathematik  den  dygtige  Professor  Adolph 
Steen;  i  beskrivende  Geometri  den  gamle  Oberst  Kelner, 
som  havde  indført  denne  nyttige  Videnskab  her  i  Landet ; 
i  Fysik  den  berømte  Julius  Thomsen,  som  vel  egentlig 
var  mere  Kemiker  end  Fysiker,  men  som  til  Tider 
kunde  holde  virkeligt  beaandede  Foredrag;  i  Kemi 
havde  vi  den  senere  General  Bahnson,  hvis  vidunder- 
lige Hukommelse  var  ham  til  god  Nytte  i  en  Videnskab, 
som  netop  har  Brug  for  en  saadan.  I  Sprogene  havde 
vi  Professorerne  Rovsing,  Rung  og  Vilh.  Bjerring,  alle  tre 

virkelige  Videnskabsmænd.  I  Geologien  hørte  vi  Forch- 
hammers Forelæsninger.  Pensummet  var  meget  stort, 
og  Manglen  paa  Lærebøger  medførte  den  tidsspildende 
Føren  af  Kollegier.  Trods  den  tvungne  daglige  seks- 
timers Undervisning  blev  der  derfor  kneben  Tid  til 
Repetition,  og  især  mod  Slutningen  maatte  der  arbeides 
meget  haardt  for  at  blive  færdig  med  Pensummet. 

Skolens  Chef  var  den  gamle  enbenede  Oberst  Lundbye 
Som  Skoleofficer  havde  vi  Kaptain  Mønster,  hin  brave 
Patriot,  som  i  1864  med  uhørt  Besvær  hjemførte  sine 
Kanoner  fra  den  vestlige  Front  af  Dannevirke.  Med 
disse  og  med  Lærerne  havde  vi  et  godt  Samarbeide. 
Blandt  Kammeraterne  fandtes  der  sande  Hædersmænd, 
som  faa  Aar  efter  i  1864  viste,  hvortil  de  duede,  der- 
iblandt min  Slægtning  Carl  Irminger;  men  der  var  andre, 
som  gav  Jessen  og  mig  Vanskeligheder.  Der  var  jo  fra 
gammel  Tid  en  vis  Rivalitet  imellem  de  to  Tjenester, 
som  til  Eks.  ytrede  sig  saaledes,  at  en  Søcadet  ansaa 
sig  for  dobbelt  saa  god  som  en  Landcadet  og  omvendt. 
Men  hertil  kom,  at  vi  unge  Søofficerer,  som  fra  vort 
12.  eller  13.  Aar  havde  set  os  lidt  om  i  Verden,  maatte 
have  en  friere  Livsopfatning  end  en  Lieutenant,  som 
var  opvokset  i  en  lille  Provinsgarnison.  Maaske  have 
vi  ikke  været  forsigtige  nok  til  at  skjule  denne  Opfat- 
fattelse,  men  der  fandtes  nogle  Vanskeligheder,  som 
dog  heldigvis  bleve  overstaaede. 

Jeg  gik  gerne  til  det  betydelige  Arbeide  paa  Høi- 
skolen;  Livet  fik  derved  etMaal.  Man  kunde  ikke  lukke 
Øinene  for  det  Factum,  at  Udkommandoerne  vare  faa, 
og  at  den  almindelige  Tjeneste  i  Marinen  let  kunde 
lede  til  Forsumpning.  Jeg  arbeidede  altsaa  løs  med  en 
god  Samvittighed,  men  jeg  benyttede  ogsaa  Tiden  til 
at  bevæge  mig  blandt  Mennesker.  I  Hjemmet  havde 
vi  en  stor  Bekendtskabskreds,  hvori  den  endnu  ret 
talrige  Familie  fyldte  godt.  Men  foruden  denne  besøgte 
jeg  ogsaa  andre  Huse.  Ved  Hoffet,  dengang  repræsen- 
teret af  Prins  Ferdinand,  Landgreven  af  Hessen   og 

3« 


36 


Prins  Frederik  af  Hessen,  gift  med  Prinsesse  Anna 
af  Preussen,  og  hos  de  fremmede  Diplomater  havde 
jeg  Lejlighed  til  at  dyrke  Sprogene. 

Kong  Frederik  VII  var  dengang  til  Stadighed  paa 
Frederiksborg  Slot  og  viste  sig  sjeldnere  i  Hoved- 
staden. Jeg  har  dog  seet  ham  engang  hos  Prins  Fer- 
dinand til  en  Fest,  given  i  Anledning  af  Prinsesse 
Wilhelmines  Besøg.  Denne  Fyrstinde  var  jo  for  længe 
siden  skilt  fra  Kongen  og  gift  med  Hertugen  af  Gliicks- 
borg,  og  dette  var  hendes  første  Møde  med  Kongen 
siden  Skilsmissen.  Alle  Gæster  vare  naturligvis  meget 
spændt  paa,  hvorledes  dette  vilde  løbe  af.  Som  bekendt 
havde  Kongen  en  stor  Passion  for  Hovedbedækninger 
i  Armeen,  hvis  Officerer  hyppigt  maatte  anskaffe  nye 
Former  af  saadanne.  Kort  forinden  havde  han  indført 
nogle  enorme  Chakoter,  som  ogsaa  skulde  bæres  inden 
Døre,  ja  selv  i  Kirken.  Paa  hin  Aften,  da  Selskabet  var 
samlet  hos  Prins  Ferdinand,  bliver  Kongens  Ankomst 
anmeldt.  Selvfølgelig  indtræder  almindelig  Taushed; 
kun  i  to  Hjørner  af  Salen  hører  man  de  to  døve  og 
derfor  intet  anende  Prinsesser  Wilhelmines  og  Caro- 
lines Stemmer.  Fløidørene  slaaes  op  og  ind  marcherer 
Adjudanter,  Hofmarechal,  efterfulgt  af  Kongen,  alle  med 
Chakoter  paasatte.  Hans  Majestæt  begiver  sig  straks  til 
Prinsesse  Wilhelmine,  og  da  jeg  stod  i  Nærheden, 
hørte  jeg  de  første  kongelige  Ord,  som  faldt  fra  hans 
Læber:  „Det  er  koldt  i  Aften". 

Kongen  yndede  selv  at  køre  sine  Heste,  og  naar 
han  kom  til  Hovedstaden,  tilbagelagde  han  de  fire  Mile 
i  aaben  tospændig  Vogn.  Man  saa  ham  da  med  en  kort 
Merskumspibe  hængende  ned  paa  den  ene  Side  af 
Munden,  og  det  fortaltes,  at  for  at  finde  et  passende 
Leie  for  Piben  havde  han  ladet  en  af  Tænderne  i 
Underkæben  udtrække. 

Arkæologiske  Undersøgelser  var  en  anden  af  hans 
Passioner.  Kort  før  den  Kgl.  Militaire  Høiskole  feirede 
sit  25aarige  Jubilæum  i  1855,  havde  han  ladet  Konge- 

gravene  i  Ringsted  aabne,  ved  hvilken  Leilighed  det 
havde  vist  sig,  at  der  om  Valdemar  den  Stores  Hoved 
var  lagt  en  Blyplade  med  de  vigtigste  Momenter  i  hans 
Liv  indgraverede.  En  vittig  Artillerilieutenant  havde 
taget  Anledning  heraf  til  at  skrive  til  Jubilæumsmid- 
dagen den  bekendte  Sang:  „Kongen  drog  til  Ringsted 
ned  for  at  grave",  hvori  findes  Linierne  „Valdemar 
den  Store  laa  i  sin  Glorie,  med  en  vældig  Blyhat  paa 
af  Historie".  Det  maa  her  oplyses,  at  „Historie"  den- 
gang var  Kælenavnet  for  Romtoddy,  og  hvad  en  Bly- 
hat betyder,  veed  vi  jo  alle.  Kort  derpaa  bliver  ved- 
kommende Lieutenant  beordret  til  at  møde  hos  Maje- 
stæten. Han  fremstiller  sig  med  Chakoten  paa  Hovedet 
og  høire  Haand  til  Skyggen.  Kongen  begynder:  „Er 
det  Dig,  der  har  skrevet  den  Sang  om  mig"?,  hvilket 
Lieutenanten  bejaer,  hvornæst  Kongen  kun  siger:  „Syng 
den",  og  den  stakkels  umusikalske  Mand,  stadig  i  hil- 
sende Positur,  maatte  lystre  Kommando. 

Under  Sommeren  1859,  da  Arbeidet  paa  Høiskolen 
havde  taget  noget  paa  mig,  og  jeg  trængte  til  Søluft, 
fik  jeg  Tilladelse  til  at  gøre  en  Reise  med  Damperen 
„Odin",  tilhørende  C.  P.  A.  Kochs  Rederi,  som  senere 
gik  op  i  det  Forenede  Dampskibsselskab.  Dens  Fører 
var  Lieutenant,  senere  Admiral  Duntzfelt.  Vi  vare  først 
i  Pillau  og  Kønigsberg.  Fra  sidstnævnte  By  har  jeg 
Mindet  tilbage  om  „Marterkammeret",  en  Vinkælder 
paa  det  gamle  ærværdige  Slot.  Derfra  gik  Turen  søværts 
til  Amsterdam,  som  dengang  kun  var  tilgængelig  ad  den 
nordhollandske  Kanal  fra  Texel.  Denne  Kanal  var  saa 
bugtet  og  snever,  at  vi  utallige  Gange  rørte  Grunden 
eller  Siderne.  Lodsen  lærte  os  da  at  udhexe  Kæderne 
fra  Ankerne,  og  at  stikke  et  Antal  Favne  Kæde  ud 
gennem  Klydsene.  Idet  disse  ved  deres  Vægt  søgte 
det  dybeste  Sted  af  Kanalbunden,  blev  Skibets  Stevn 
tvungen  til  at  holde  sig  i  Løbet.  Amsterdam  selv  syn- 
tes mig  ikke  at  have  den  samme  Charme  som  andre 
hollandske  Byer,  jeg  senere  har  besøgt. 

I  December  afbrændte  Frederiksborg  Slot.  Den 
skønne  Bynings  Ødelæggelse  blev  af  Befolkningen  følt 
som  en  Nationalulykke,  og  det  blev  straks  klart,  at  de 
uordentlige  Forhold,  som  herskede  derude,  maatte  være 
Skyld  deri.  Vreden  vendte  sig  imod  Grevinde  Danner, 
om  hvem  man  kendte  flere  Handlinger  under  Branden, 
saaledes  t.  Eks.  at  hun  havde  forlangt,  at  Garderne 
skulde  bære  hendes  tunge  Flygel  ned  af  Trapperne, 
og  at  dette  havde  blokeret  Vejen  og  derved  bevirket, 
at  Portrætsamlingen  af  den  oldenborgske  Kongefamilie 
gik  tabt.  Et  Stykke,  som  opførtes  paa  Casino,  „Grev- 
inden og  hendes  Søskendebarn"  gav  yderligere  Næring 
til  Vreden,  som  nu  brød  ud  i  lys  Lue,  og  vi  havde  den 
saakaldte  „Grevinde-Uge",  i  hvilken  det  ikke  alene  var 
Pøbelen,  som  deltog.  Programmet  var  gerne  affattet 
saaledes,  at  man  stillede  i  Casinos  Parterre,  som  var 
fyldt  med  det  gode  Selskab,  og  naar  Sangen:  „Jeg  hader 
den,  der  steg  fra  Dybet,  bedækket  med  et  Folks  For- 
agt", blev  foredraget  fra  Scenen,  deltog  hele  Publikum 
deri.  Man  drog  derefter  gennem  Gaderne  op  til  Amager- 
torv for  at  demonstrere  udenfor  Christiansborg  Slot, 
hvorhen  Grevinden  var  flyttet;  men  Garden  var  op- 
stillet paa  Høibro  og  Holmens  Bro  og  forhindrede  Pas- 
sagen. Vreden  skulde  imidlertid  have  Luft,  og  en  Aften 
blev  dette  naaet  ved,  at  man  jevnede  med  Jorden  et 
nyopført  grundmuret  Nødtørftshus  paa  Amagertorv.  En 
Møllebrand,  som  fandt  Sted  paa  Volden  en  af  de  Af- 
tener, samlede  en  Masse  Tilskuere  og  bidrog  derved 
til  at  forøge  Antallet  af  Urostiftere. 

Aaret  1860  var  et  Arbeidsaar  for  mig;  dog  del- 
tog Jeg  ogsaa  i  Selskabslivet.  I  November  Maaned 
feirede  Landgreven  og  Prinsesse  Charlotte  deres  Guld- 
bryllup. Deres  ældste  Datter  Prinsesse  Marie  af  An- 
halt-Dessau  kom  hertil  med  sine  tre  Døtre,  af  hvilke 
Hertuginden  af  Nassau,  senere  Storhertuginde  af  Luxem- 
burg, var  den  ældste  og  mest  tiltalende.  Jeg  var  med 
til  de  Fester,  som  bleve  givne,  og  deltog  i  en  Kvadrille, 
opført  til  Ære  for  Guldbryllupsparret. 

Oprykningseksamen  var  sikkert  saavel  i  fysisk  som 
i  aandelig  Hensende  en  af  de  strengeste  Eksaminer, 
som  nogensinde  er  bleven  opfunden.  Dens  Varighed 
var  5  til  6  Uger,  og  af  disse  vare  de  første  to  optagne 
af  skriftlige  Opgaver,  af  hvilke  to  gaves  daglig,  og  til 
hver  af  disses  Løsning  var  tilstaaet  fire  Timer.  Den 
begyndte  i  Februar  1861,  og  jeg  var  heldig  nok  til  at 
komme  gennem  den  uden  Skade  paa  Aand  og  Lemmer 
og  med  en  god  Karakter. 

Jeg  skulde  nu  bestemme  mig  for,  hvilken  Gren  af 
den  tekniske  Tjeneste  jeg  vilde  vælge.  Marinemini- 
steren ønskede,  at  saavel  Jessen  og  jeg  skulde  studere 
Artilleri;  men  jeg  foretrak  Skibsbygning  og  Maskin- 
væsen,  og  fik  mit  Ønske  opfyldt.  Dette  vilde  medføre, 
at  jeg  skulde  gennemgaa  Ingenieurklassen  i  Høisko- 
lens  ældste  Afdeling.  Imidlertid  blev  der  ikke  paa- 
begyndt nogen  saadan  Klasse  af  den  Grund,  at  alle 
Lærerne,  Ingenieurofficerer,  dengang  vare  beskæftigede 
i  Slesvig,  hvor  man  var  begyndt  med  Befæstningen  af 
Dannevirke  og  Dybbøl. 

Man  valgte  da  at  sende  mig  til  Skibsbygningen  paa 
Orlogsværftet,  indtil  et  nyt  Kursus  kunde  begynde. 
Den  daværende  Fabrikmester  O.  Suenson  var  i  mange 
Maader  en  dygtig  Mand,  som  modtog  mig  vel  og  satte 
mig  godt  igang  med  at  lære  Skibsbygning,  saavel  theo- 
retisk  som  praktisk.  Vi  vare  jo  endnu  i  Træskibenes 
Tid.  Det  var  den  Periode,  hvori  vore  smukke  Skrue- 
fregatter bleve  byggede,  og  hvori  man  omdannede  Seil- 
skibe  som  Linieskibet  „Skjold"  og  Fregatten  „Torden- 
skjold" til  Skrueskibe.  Men  den  nye  Tid  var  just  i 
Frembrydning;  Panserskibe  vare  satte  i  Bygning  saa- 
vel i  Frankrig  som  i  England. 

Orlogsværftet  saa  ikke  dengang  ud  som  nu.  Gam- 
melholm  eksisterede  som  Marineetablissement,  og  her 
fandtes  Magasinerne,  Smedien,  Baadebyggerværkstedet, 
Mastermagerværkstedet,  og  Reberbanen,  foruden  Over- 
ekvipagemesterens   Kontorer  og   Bolig.    Paa   Nyholm 

med  tilliggende  Øer,  hvortil  Christiansholm  ogsaa  den- 
gang hørte,  var  ingen  af  de  moderne  Værksteder  op- 
førte, med  Undtagelse  af  et  mindre  Maskin-  og  Kjedel- 
Værksted.  Her  fandtes  en  Ekvipagemester,  en  Fabrik- 
mester, en  Takkelmester,  en  Tøimester,  foruden  en 
Inspektionsofficer  ved  Maskinvæsenet.  Hver  Dag  kom 
Overekvipagemesteren  herover  fra  Gammelholm.  Ud- 
kig vare  posterede  overalt  for  at  melde  hans  Ankomst, 
og  alle  de  nævnte  Dignitarier  maatte  give  Møde  og 
ledsage  ham  paa  hans  Vandring.  Det  var  i  Sandhed  en 
tidsspildende  Form.  Men  ved  Skibsbyggeriet,  som  havde 
Traditionerne  fra  den  Gernerske  og  den  Schifterske 
Tid,  arbeidedes  der  med  Dygtighed,  og  de  Skibe,  som 
afleveredes,  stode  høit,  saavel  hvad  angaar  Form  som 
Arbeide  og  Materiale.  Faa  Orlogsværfter  have  ogsaa 
kunnet  besidde  en  bedre  Tømmerbeholdning  end  vor 
daværende. 

Her  gik  jeg  nu  omkring  paa  Byggepladsen,  i  Værk- 
stederne, paa  Afslagningsloftet,  kopierede  Tegninger, 
og  begyndte  at  gøre  Projecter,  samt  studerede  de  faa 
Værker,  som  eksisterede  om  Faget.  Thi  Skibsbygning 
kunde  ikke  dengang  kaldes  nogen  Videnskab,  og  det 
var  først  nogle  Aar  senere,  da  det  engelske  Panser- 
skib „Captain"  var  kuldseilet  i  Biscaya  Bugten,  at 
virkelige  Videnskabsmænd  tog  alvorlig  fat  paa  at  be- 
handle de  forskellige  Problemer,  som  vedrøre  Skibes 
Stabilitet,  Vandets  Modstand  og  Bølgebevægelsen.  I 
Frankrig  havde  man  dog  noget  tidligere  under  Ledelse 
af  den  berømte  Dupuy  de  Lorne  optaget  det  samme 
Arbeide. 

Ret  længe  fik  jeg  ikke  Lov  til  at  blive  i  Ro  ved  mit 
Arbeide;  thi  under  Løbet  af  Foraaret  blev  endel  af 
Flaaden  udrustet  paa  Grund  af  truende  Krigsudsigter, 
°g  )eg  b^v  udkommanderet  med  Linieskibet  „Skjold" 
i  Midten  af  Mai  Maaned.  Chefen  var  Commandeur  P. 
Wulff.  Jeg  gjorde  Tjeneste  som  Kvarterchef  ombord. 
Vi  gik  til  Kieler  Fjord  og  lagde  til  ved  Holtenau  udfor 

Indgangen  til  Kanalen.  Her  arbeidedes  haardt  paa  at 
indeksercere  Mandskabet,  og  da  dette  saa  nogenlunde 
var  naaet,  gik  vi  paa  en  smuk  Foraarsaften  op  til  Kiel 
og  ankrede  tvers  for  Slottet.  At  Stemningen  i  Holsten 
var  antidansk,  viste  sig  tydeligt  derved,  at  neppe  var 
vort  Anker  faldet,  før  Promenaden  udfor  Slottet,  som 
til  da  havde  været  sort  af  Mennesker,  med  et  blev 
tom.  Den  samme  Uvillie  fandtes  neppe  i  andre  tyske 
Lande.  Aviserne  i  Preussen,  Sachsen  og  Hannover 
havde  forud  anmeldt  det  danske  Linieskibs  Ankomst, 
og  Ekstratog  vare  blevne  organiserede  for  at  Befolk- 
ningen kunde  faa  et  for  dem  saa  fremmed  Syn  at  se, 
og  vi  bleve  overrendte  af  Besøgende. 

Togtet  varede  kun  kort.  Allerede  i  Slutningen  af 
Juni  vare  vi  tilbage  i  Sundet  og  bleve  inspicerede  af 
Flaadeinspektøren.  Jeg  erindrer,  at  denne  lod  Linie- 
skibet krydse  med  fuld  Seilføring  op  imod  en  stiv 
nordlig  Brise  i  det  snevre  Farvand  mellem  Hven  og 
Sverig.  Som  Chefens  Adjudant  havde  jeg  Komman- 
doen under  Generalmanøvre.  Her  var  omtrent  600 
Mand  paa  Dækket,  og  der  var  ikke  meget  Stemme  til- 
bage i  mig,  da  de  nogle  og  tyve  Stagvendinger  vare 
udførte.  Det  er  sidste  Gang  i  mit  Liv,  at  jeg  har  kom- 
manderet Seilmanøvrer. 

Vi  strøg  derefter  Kommandoen,  og  jeg  vendte  til- 
bage til  mit  Tegnebord  paa  Værftet  for  snart  derefter 
at  gaa  paa  en  ny  Ekspedition.  Dennegang  var  det  vore 
Tømmerindkøb  i  Tyskland,  med  hvilke  jeg  skulde 
stifte  Bekendtskab. 

Skjøndt  vi  vel  her  i  Landet  havde  Egetømmer  af 
udmærket  Beskaffenhed,  var  Kvantiteten  for  lille  for 
Flaadens  Behov,  og  man  var  tvungen  til  at  anskaffe 
den  største  Del  i  Tyskland.  Særlig  var  det  Egen  fra 
Schlesien  og  fra  Teutoburgerwald,  som  vi  købte,  hen- 
holdsvis i  Stettin  og  i  Bremen.  Egetræets  Beskaffenhed 
og  dets  Sygdomme,  navnlig  „Fyr",  bleve  i  de  Tider 
nøie  studerede,  og  en  Skibsbygger  maatte  være  kendt 
med  dem. 

Vi  holdt  gerne  en  Skibstømmerformand  til  at  op- 
maale  og  besigte  Tømmeret,  men  desuden  sendtes  en 
Officer  for  at  tilsee,  at  ingen  Uordner  fandt  Sted.  Offi- 
ceren var  daværende  Lieutenant,  senere  Admiral  Malthe 
Bruun,  en  fortræffelig  Mand,  som  altid  har  vist  mig 
megen  Velvillie.  Indkøbene  fandt  dette  Aar  Sted  i 
Stettin.  Jeg  fik  Leilighed  til  i  Berlin  at  overvære 
Kong  Wilhelm  I  af  Preussens  Indtog  efter  Kroningen  i 
Konigsberg.  En  Geheimeraad  Roland  i  det  preussiske 
Udenrigsministerium  med  Frue,  hvis  Bekendtskab  jeg 
havde  gjort  hos  den  preussiske  Gesandt  v.  Balan  i  Kjø- 
benhavn  vare  mine  elskværdige  Værter,  og  i  deres  Kreds 
saa  jeg  Festlighederne.  Jeg  erindrer,  hvor  prægtigt  de 
høie  og  velvokne  hohenzollerske  Prinser  tog  sig  ud  i 
Optoget,  ogsaa  General  —  „Vater"  —  Wrangel,  og  den 
franske  Marechal  Mac  Mahon,  som  var  Napoleon  III's 
Repræsentant. 

I  Stettin  blev  jeg  venligt  optaget  i  Artilleriofficerer- 
nes Messe. 

I  den  paafølgende  Vinter  var  Selskabslivet  i  Kjøben- 
havn  meget  fornøieligt.  Det  var  under  denne,  at  vor 
ældste  Prinsesse  Alexandra  indtraadte  i  de  Voksnes 
Kreds. 

Hendes  Bedstefader,  Landgreven,  havde  for  Skik  at 
give  et  Bal  for  hende  i  sine  egne  Værelser  i  Stueeta- 
gen paa  sit  Palais  —  nu  Frederik  VIII's  —  paa  hen- 
des Fødselsdag  den  1.  December.  Da  hun  dennegang 
fyldte  17  Aar,  bleve  Voksne  ogsaa  indbudne  og  der- 
iblandt jeg,  som  nød  den  Ære  at  blive  tilsagt  til  at 
danse  den  første  Vals  med  hende.  Hendes  yngre  Sø- 
ster, nu  Enkekeiserinden  af  Rusland,  var  ogsaa  tilstede, 
men  endnu  i  korte  Klæder.  Dette  var  Begyndelsen  til 
mit  Bekendtskab  med  disse  to  saa  høist  elskværdige 
Fyrstinder. 

Sommeren  1862  indbragte  mig  en  interessant  Reise. 
Marineministeriet,  som  maatte  være  betænkt  paa  at 
indføre   Panserskibstypen,   havde  bestemt  sig  for  at 

udsende  en  Kommission,  bestaaende  af  Fabrikmeste- 
ren, Skibsbygmester  Z.  Petersen,  og  min  Ringhed  for 
i  de  engelske  og  franske  Orlogsnavne  at  gøre  os  be- 
kendt med  alt,  hvad  der  vedrørte  Bygningen  af  saa- 
danne  Skibe,  de  dertil  fornødne  Værksteder  og  Ma- 
skiner, Panserpladernes  Behandling  o.  a.  1.  Samtidigt 
skulde  Verdensudstillingen  i  London  besøges,  og  en- 
delig skulde  Kontrakt  afsluttes  om  Bygningen  af  et 
Panserbatteri  —  det  senere  „Rolf  Krake".  Som  Frivillig 
sluttede  Kaptain,  senere  Admiral,  E.  Krieger  sig  til  os. 
Vi  begyndte  i  London,  hvor  vi  leiede  os  ind  i  et  lille 
Hus  i  Craven  Street  ved  Charing  Cross.  Dette  var  al- 
mindeligt ved  længere  Besøg,  da  London  dengang  stod 
langt  tilbage  med  Hensyn  til  Hoteller.  Herfra  besøgte 
vi  de  omliggende  store  Værksteder,  Thames  Iron  Works, 
Rennie  og  Samuda,  hvor  Panserskibe  vare  i  Bygning, 
Penn's  og  Maudslay's  berømte  Maskinfabrikker,  og  de 
nærliggende  Orlogsværfter  i  Chatham  og  Portsmouth. 
I  London  mødte  vi  den  høit  ansete  Mr.  Robert  Napier, 
Chef  for  det  berømte  Firma  R.  Napier  &  Sons  i  Glasgow, 
med  hvem  Underhandlinger  vare  indledede  om  Byg- 
ningen af  „Rolf  Krake".  Medens  Fabrikmesteren  for- 
handlede med  Napier,  svælgede  vi  andre  i  Verdens- 
udstillingens Seværdigheder,  og  disse  vare  uden  Tal. 
Efterat  det  var  besluttet  at  bygge  Skibet  hos  Napiers, 
reiste  vi  til  Glasgow.  Her  havde  Marineministeriet  nylig 
faaet  til  Agent  en  ung  danskfødt  Købmand,  H.  Martini, 
til  hvem  jeg  blev  stærkt  knyttet  under  hele  hans  se- 
nere Liv.  Vi  besøgte  endel  af  Værkstederne  for  Skibs- 
byggeri og  Panserpladefabrikation  og  afsluttede  vort 
Besøg  med  den  skønne  Tur  over  Stirling,  the  Tros- 
sachs,  Loch  Lomond  til  Napiers  deilige  Landsæde  ved 
Loch  Long.  Herfra  gik  vi  over  London  til  Paris  for  at 
præsentere  os  i  det  franske  Marineministerium.  Mod- 
tagelsen var  køligere  end  i  England,  man  ønskede  ikke 
at  lade  andre  nyde  godt  af  de  indhøstede  Erfaringer. 
Det  ansete  franske  Marineingenieur-Korps  havde  saa- 

ledes  dengang  et  Tidsskrift,  i  hvilket  fandtes  de  nye 
Undersøgelser  vedrørende  Skibes  Konstruktion,  Prø- 
ver med  Dampskibe  m.  m.,  som  interesserede  os  i  høi 
Grad.  Naar  vi  ytrede  Lyst  til  at  komme  i  Besiddelse 
deraf,  gik  man  saalangt,  at  man  nægtede  dets  Eksistens, 
og  vi  maatte  derfor  skaffe  os  det  ad  anden  Vei.  Vor 
Tur  i  Frankrig  begyndte  i  Cherbourg,  hvor  vi  saa  det 
berømte  Dige.  Paa  Orlogsværftet  vare  Panserskibe  i 
Arbeide;  man  benyttede  endnu  dengang  Træ  til  deres 
Bygning.  Da  Jernbanenettet  ikke  var  stærkt  udviklet, 
maatte  vi  gaa  søværts  over  Le  Havre  til  Morlaix,  en  lille 
Havn  paa  Nordkysten  af  Bretagne,  hvorfra  vi  kjørte  til 
den  store  Orlogshavn  Brest,  som  vi  besaa,  og  herfra  pr. 
Aksel  til  Lorient  og  Nantes.  Turen  gennem  det  smukke 
Bretagne  paa  de  udmærkede  Veie  med  en  Hastighed  af  to 
danske  Mil  i  Timen  var  interessant.  I  Nantes  besaa  vi 
den  franske  Marines  Maskinfabrik  paa  en  0  i  Loiren. 
Herfra  pr.  Jernbane  til  Bordeaux,  hvor  en  privat  Skibs- 
bygger havde  opnaaet  nogle  Kontrakter  med  Marinen. 
Som  vor  Konsul  her  fandt  jeg  en  Barndomskammerat 
Edouard  Kirstein,  Medlem  af  det  store  Vinfirma,  Schro- 
der  &  Schiiler.  Kirstein  var  opdraget  i  Kjøbenhavn  og 
var  Neveu  af  en  gammel  Ven  af  min  Fader.  Han  var 
nu  nyligt  bleven  gift,  og  jeg  tilbragte  behagelige  Timer 
med  ham  og  hans  charmante  Hustru.  Reisen  fortsattes 
fra  Bordeaux  over  Nimes  til  Toulon,  hvis  Orlogsværft 
vi  besøgte.  Det  derværende  Galeislave-Etablissement 
var  endnu  i  fuldt  Flor  og  gjorde  et  uhyggeligt  Indtryk. 
Vi  besøgte  ogsaa  de  nærliggende  „Forges  et  Chantiers 
de  la  Méditerranée".  Derpaa  til  Lyon,  i  hvis  Omegn 
en  Panserpladefabrik  blev  beseet,  og  endelig  over  Pa- 
ris hjem. 

Det  var  en  herlig  Tur  for  et  ungt  Menneske  paa  24 
Aar,  som  aabnede  Øiet  for  mangt  og  meget. 

Om  Efteraaret  maatte  jeg  atter  paa  Tømmerreise  til 
Tyskland.- Vi  var  først  i  Stettin  og  derefter  i  Bremen. 
Livet  i  sidstnævnte  By  syntes  meget  gammeldags  an- 

lagt.  Om  Søndagen  spiste  vi  hos  Købmanden,  der  le- 
verede Tømmeret,  og  efter  Bordet  dannede  man  Kjede 
om  dette  under  Afsyngelse  af  en  „Rundgesang".  Den 
eneste  Aften-Adspredelse  bestod  i  at  gaa  ned  paa  Raad- 
huskælderen  og  drikke  den  berømte  „Rose  Wein";  men 
da  Fødevarer  ikke  fandtes  paa  Stedet,  maatte  man  un- 
derveis  forsyne  sig  med  nogle  Pølser,  saafremt  man 
var  forberedt  paa  et  større  Forbrug  af  Drikkevarer. 

Da  der  ikke  var  direkte  Jernbaneforbindelse  med 
Hamborg,  foretoges  Tilbagereisen  dertil  med  Diligence, 
som  brugte  c.  12  Timer  paa  brolagt  Vei.  Paa  det  dan- 
ske Postskib  mellem  Kiel  og  Korsør  var  Bekvemme* 
ligheden  ikke  stor.  Ved  vor  Overfart  var  Prins  Chri- 
stian til  Danmark  med  Familie  ombord,  og  da  den  ene- 
ste Separat-Kahyt  var  optaget,  maatte  Danmarks  senere 
Dronning  med  sine  Døtre  tilbringe  November-Natten 
paa  Dækket. 

Trods  det  bevægede  Liv,  jeg  havde  ført  i  disse  to 
Aar,  havde  der  dog  været  Tid  til  theoretiske  Studier. 
Da  Høiskolen  nu  havde  ordnet  et  Kursus  for  Ingenieur- 
officerer  den  1.  Marts  1863,  følte  jeg  ikke  stærk  Trang 
til  at  genindtræde,  især  da  flere  af  de  der  docerede 
Fag  forekom  mig  uden  særlig  Interesse  for  mig.  Efter 
nogen  Forhandling  ordnedes  Sagen  saaledes,  at  jeg 
skulde  arbeide  et  Par  Dage  af  Ugen  paa  Værftet,  og 
paa  de  andre  følge  Forelæsningerne  ved  Skolen.  Em- 
nerne bestod  væsentlig  i  Krigs-  og  Feltbygningskunst, 
Land-,  Vand-  og  Veibygning,  Artilleri  og  teknisk  Me- 
kanik. Jeg  begyndte  altsaa  igen  der  i  1863,  men  For- 
holdene var  ikke  saa  gode  som  i  yngste  Afdeling,  navnlig 
blandt  Lærerpersonalet.  Det  vigtigste  af  alle  Fag  for 
en  Ingenieur,  den  tekniske  Mekanik,  blev  saaledes  kun 
tarveligt  lært. 

Under  Sommerferien  modtog  jeg  paany  en  Udkom- 
mando. Panserbatteriet  „Rolf  Krake"  var  blevet  fær- 
digbygget og  var  blevet  hjemført  af  Commandeur  Pe- 
dersen og  en  Besætning.  Jeg  skulde  tjenstgøre  ombord 

og  samtidig  organisere  og  lede  Dampprøverne  med  Ma- 
skinen, et  Emne,  som  havde  været  Genstand  for  et 
Foredrag,  holdt  af  mig  i  Søofficersforeningen  den  fore- 
gaaende  Vinter. 

„Rolf  Krake"  var  det  første  nogenledes  effectivt  pans- 
rede Skib,  vi  besad;  et  Par  Smaaskonnerter  „Absalon" 
og  „Esbern  Snare"  vare  vel  blevne  byggede  forud,  men 
disse  med  deres  2V4  Tomme  Panser  kunde  neppe  med- 
regnes, og  Seillinieskibet  „Dannebrog",  som  var  under 
Ombygning  til  pansret  Skruefregat,  var  langtfra  færdig. 

Der  var  derfor  en  stor  Interesse  blandt  Befolkningen 
for  dette  nye  Skib,  og  selve  Kong  Frederik  VII  be- 
falede, at  ingen  maatte  betræde  dets  Dæk,  førend  han 
selv  havde  været  ombord. 

Hans  Majestæt  boede  om  Sommeren  paa  sit  lille 
Slot  ved  Skodsborg,  og  her  ankrede  altsaa  „Rolf  Krake" 
op  ved  Ankomsten. 

Den  næste  Morgen  kom  Kongen  ombord,  kun  led- 
saget af  to  Herrer,  alle  iførte  den  saakaldte  Skodsborg 
Uniform,  en  graagrøn  Jægerjakke  med  Knapper  af  Hjor- 
tetak. Med  den  ene  af  Herrerne,  som  jeg  vil  kalde  Hr. 
5.,  vare  vi  alle  vel  bekendt,  med  den  anden  derimod 
ikke;  og  da  han  havde  Kongens  Merskumspibe  og  To- 
bakspung hængende  i  en  Knap  af  Jakken,  troede  vi,  at 
han  hørte  til  Betjeningen  og  gave  ham  ikke  den  bruge- 
lige Salut  ved  Falderebet.  Ved  at  spørge  Hr.  5.  erfa- 
rede vi,  at  det  var  en  ny  Adjudant,  som  kom  fra  en 
Provins-Garnison  og  var  i  Slægt  med  en  af  Grevin- 
dens Hofdamer,  og  Hr.  5.  betonede  den  ringe  Agtelse, 
H.  M.  maatte  have  for  Vedkommende,  naar  han  lod 
ham  bære  nævnte  Redskaber. 

Vi  kom  til  Frokost  i  Chefens  Kahyt  ved  et  lille, 
rundt  Bord  til  8  Personer,  og  hvor  jeg,  som  den  yng- 
ste, sad  midt  imod  Kongen.  Under  Maaltidet  mærkede 
jeg,  at  Kongens  Blik  var  fæstet  paa  mig,  og  skjøndt  jeg 
ikke  havde  nogen  daarlig  Samvittighed,  følte  jeg  mig 
dog  noget  uhyggelig,  da  jeg  vidste,  at  hans  Luner  kunde 

være  uberegnelige.  Da  siger  han  pludselig  over  Bordet: 
„Munter,  hvordan  har  Ida  det?"  Jeg  skyndte  mig  at  ud- 
trykke min  Tantes  taknemlige  Følelser,  naar  hun  hørte, 
det  havde  behaget  H.  M.  at  spørge  til  hendes  Befin- 
dende, hvorpaa  Kongen  siger:  „S.,  drik  et  Glas  Bræn- 
devin med  Miinter!"  Jeg  reiser  mig,  drikker  min  Snaps, 
bukker  for  Majestæten,  som  siger:  „Hils  Ida!" 

Hertil  maa  jeg  knytte  den  Oplysning,  at  min  kære 
Tante,  som  havde  været  meget  smuk  i  sine  unge  Dage, 
havde  paa  et  Bal  —  givet  af  Byen  Kjøbenhavn  i  An- 
ledning af  Kronprins  Frederiks  første  Ægteskab  —  til- 
trukket sig  hans  Opmærksomhed  i  den  Grad,  at  han, 
efter  at  have  danset  de  to  først  Valse  med  hende,  og- 
saa  vilde  have  den  tredie.  Da  hendes  Svoger,  Biskop 
Mynster,  forhindrede  dette  ved  at  køre  hjem  med  hende, 
anmeldte  han  sin  Nærværelse  til  Frokost  den  næste 
Dag  hvilket  Biskoppen  afbøjede.  Senere  i  Livet  havde 
de  mødt  hinanden  i  Karlsbad,  hvorhen  hun  ledsagede 
sin  Broder  Balthasar,  og  hvor  de  havde  været  endel 
sammen.  —  Da  jeg  senere  overbragte  min  Tante  Kon- 
gens Hilsen,  følte  hun  sig  mindre  beæret,  da  hun  hørte 
om  Snapsen. 

Efter  Frokosten  lettede  vi  og  dampede  ud  i  Sundet, 
ledsagede  af  Kongens  Seilskonnert  „Falken".  Kongen, 
som  sad  paa  Agterskylightet  med  den  kendte  røde 
Fez  paa  Hovedet  og  røg  sin  Pibe,  forsvandt  pludse- 
lig ned  ad  Agtertrappen,  og  nogle  Minutter  efter 
hørte  jeg  —  som  havde  Vagt  og  derfor  holdt  mig  paa 
Agterdækket  —  Kongen  kalde  paa  S.  De  kom  op  til- 
sammen, og  da  jeg  senere  spurgte  S.,  hvorfor  Kongen 
havde  kaldt  ham  ned,  forklarede  han  mig,  at  H.  M.  var 
saa  godmodig,  at  man  ikke  kunde  nægte  ham  noget,  og 
at  han  i  den  senere  Tid  var  bleven  saa  svær,  at  han 
ikke  selv  kunde  knappe  sine  Pantalons  o.  s.  v.  Sam- 
menholdt med  de  tidligere  Udtalelser,  om  den  anden 
Herre  med  Piben  og  Tobaksblæren,  syntes  dette  mig 
at  give  en  besynderlig  Illustration  af  et  Hof. 

Vi  afleverede  Majestæten  og  dampede  til  Kjøben- 
havns Red,  hvor  vi  den  næste  Dag  modtog  Besøg  af 
Marineminister  St.  Bille,  der  medbragte  som  Gæster 
Prins  Christian  til  Danmark  med  hans  to  ældste  Søn- 
ner, af  hvilke  Prins  Vilhelm  kort  forinden  var  bleven 
omdøbt  til  Kong  Georg  af  Grækenland,  samt  Prins  — 
senere  Kong  —  Oscar  af  Sverig.  Ved  den  „staaende" 
Frokost  ombord,  under  hvilken  Bille  udbragte  Prins 
Oscars  Skaal,  syntes  Stemningen  noget  trykket.  Langt 
senere  har  jeg  erfaret,  at  der  i  Statsraadet  —  i  Anled- 
ning af  Tilbudet  om  den  græske  Krone  —  havde  været 
en  meget  stærk  Meningsudveksling  mellem  Prins  Chri- 
stian og  den  myndige  Bille,  samt  Krigsministeren  The- 
strup, som  kun  ved  Kongens  Mellemkomst  blev  for- 
hindret fra  at  lede  til  de  yderste  Konsekvenser.  Døn- 
ningen efter  Stormen  mærkedes  især  paa  de  yngre 
Prinser. 

Dernæst  gik  vi  til  Kjøge  Bugt  for  at  holde  vore 
Dampprøver.  Disse  bleve  førte  efter  et  System,  som 
for  første  Gang  blev  anvendt  herhjemme,  og  hvis  For- 
maal  blandt  andet  er  at  bestemme  den  mest  økonomi- 
ske Fart.  Systemet  er  senere  udviklet  til,  hvad  man 
nutildags  kalder  „Progressive  Prøver". 

Vi  gik  herfra  paa  et  kort  Kryds  til  Østersøen  til 
Skydeprøver  fra  Taarnene,  som  jo  dengang  var  en  Ny- 
hed. Da  vi  en  Dag  var  i  Sigte  af  Bornholm,  satte  Chefen 
Kursen  mod  Rønne  Havn.  Dette  var  mig  meget  kær- 
komment, da  jeg  i  den  sidste  Vinter  havde  været  me- 
get sammen  med  Frøken  Johanna  Johnson,  min  senere 
Hustru,  hvis  Moder  boede  der,  og  jeg  naturligvis  gerne 
vilde  møde  hende  paa  hendes  Fødeø.  Til  min  Sorg  tog 
det  paa  engang  til  med  en  stiv  paalands  Kuling,  som 
bragte  Chefen  til  at  ændre  Kurs.  Det  var  en  ringe  Trøst 
for  mig,  at  der  ombord  fandtes  en  ældre  Officer,  som 
aabenbart  havde  havt  de  samme  Ønsker  som  jeg,  og 
som  nu  —  mindre  diskret  end  jeg  —  høilydt  gav  sin 
Skuffelse  tilkende. 

Kursen  sattes  derefter  til  Kiel,  hvor  det  danske  Flag 
jo  hyppigt  skulde  vises  i  disse  Aar.  Vi  fandt  en  af 
Panserskonnerterne  og  de  seks  nye  Kanonbaade  der. 
General  du  Plat  var  kommanderende  General  i  Hol- 
sten og  havde  Sigismund  Rosen  til  Stabschef;  begge 
skulde  dø  Hædersdøden,  inden  et  Aar  var  omme.  Ge- 
neralen gav  en  Middag  for  Søofficererne  i  Bellevue  ved 
Dusternbrook.  Da  vi  gik  hjem  derfra  i  vor  Gaiauniform, 
fik  vi  Pøbelen  efter  os,  og  det  var  kun  ved  Hjelp  af 
tilstedekomne  danske  Soldater,  at  vi  naaede  vore  Far- 
tøier.  Den  antidanske  Stemning  hos  Kielerne  havde 
dengang  naaet  sit  Kulminationspunkt. 

Kommandoen  blev  strøget  i  „Rolf  Krake"  allerede 
i  Slutningen  af  August,  og  Arbeidet  iland  begyndte 
paany  for  mig.  Men  de  stadigt  mere  truende  Krigsud- 
sigter  bevirkede,  at  vi  begyndte  at  mobilisere  saavel 
Hær  som  Flaade.  Høiskolen  blev  derfor  lukket,  og  de 
unge  Officerer  sendte  til  deres  Afdelinger,  medens  jeg 
blev  ansat  som  Inspektionsofficerer  ved  Skibsbyggeriet. 

Kong  Frederik  VH's  Død  paa  Glucksborg  Slot  bragte 
os  endnu  nærmere  Krigen. 

Jeg  var  nærværende  paa  Slotspladsen,  da  Konseil- 
præsidenten  Hall  udraabte  Christian  IX  til  Konge. 
Hans  Modtagelse  af  Befolkningen  maa  siges  da  at  have 
været  kølig.  Kong  Christian,  som  med  sin  store  Be- 
skedenhed altid  havde  indtaget  en  tilbagetrukket  Stil- 
ling, var  ganske  ukendt  i  de  bredere  Lag  af  Befolk- 
ningen. Hans  Forgænger  havde  havt  et  vist  Greb  paa 
at  tage  Mængden  fangen.  Naar  han  —  paa  sin  brede 
Maade  —  slog  ud  med  Haanden  —  som  paa  Rytter- 
statuen paa  Slotspladsen  —  og  sagde  „Gud  bevare 
gamle  Danmark",  raabte  alle  Hurra!  med  een  Mund. 
Saadant  laa  ikke  ud  for  Kong  Christian,  og  han  skulde 
have  svære  Dage  i  Begyndelsen,  ja  der  skulde  gaa  ad- 
skillige Aar,  inden  Folket  skulde  forstaa  hans  ædle  og 
gode  Karakter. 

Frederik  VIPs  Damper  „Slesvig"  afgik  til    Flens- 

borg  og  bragte  det  høie  Lig  til  Kjøbenhavn.  Ankomsten 
fandt  Sted  paa  en  mørk  Efteraarsaften.  Øieblikkets 
Alvor  stod  klar  for  os  alle,  da  vi  saa  Kongens  Kiste 
ved  Fakkelbelysning  blive  transporteret  i  en  Barkasse, 
omgiven  af  andre  Krigsskibs  Fartøier,  gennem  Bommen 
ind  til  Christian  IV's  gamle  Havn  for  at  opstilles  paa 
Christiansborg  Slot.  Kisten  stod  i  kortere  Tid  paa 
„Castrum  doloris",  hvortil  vi  alle  valfartede,  og  blev 
derefter  ført  til  Roskilde  Domkirke.  Ved  Bisættelsen 
var  jeg  beordret  til  at  være  Drabant  hos  Kong  Chri- 
stian. Under  det  lange  Ligtog  gennem  Kjøbenhavns 
Gader  gik  8  Drabanter  paa  Siderne  af  Kongens  Vogn 
—  et  lignende  Antal  ved  Kong  Frederiks  Lig.  Trop- 
perne og  Kjøbenhavns  da  eksisterende  Borgervæbning 
dannede  Spalier  i  Gaderne.  Det  var  et  uskønt  Syn,  da 
alle  Byens  gamle  Hyrekareter  vare  med  i  Toget.  Da 
vi  kom  midt  paa  Østergade,  stoppede  hele  Cortégen. 
Kong  Christian  slog  Vognvinduet  ned  og  spurgte  om 
Aarsagen,  som  jeg  besvarede  med,  at  jeg  ikke  vidste, 
hvad  der  var  i  Veien.  En  paraderende  Borger  tog  imid- 
lertid Ordet  fra  mig.  „Er  der  ikke  noget  i  Veien?  Jeg 
skulde  mene,  at  der  er  noget  i  Veien,  for  de  holder 
med  Ligvognen  henne  paa  Hjørnet  af  Pilestræde". 

Begravelsen  i  Roskilde  var  derimod  af  meget  gri- 
bende Virkning.  Den  bivaanedes  af  tre  Repræsentanter, 
som  England,  Frankrig  og  Rusland  havde  sendt  hertil, 
men  hvis  Opgave  samtidig  skal  have  været  at  tilraade 
Kongen  ikke  at  underskrive  November-Forfatningen,  et 
Lovforslag,  som  dengang  var  gaaet  gennem  Rigsdagen, 
og  hvis  Antagelse  forventedes  ufeilbarligt  at  maatte 
fremkalde  Krigen.  Som  de  tre  sad  deroppe  i  Kirkens 
Pulpitur,  havde  man  den  Følelse,  at  det  var  Europa, 
som  sad  til  Doms  over  os. 

Efter  kort  Tids  Forløb  bestemte  Kongen  sig  til  at 
efterkomme,  hvad  der  dengang  var  det  herskende 
Partis  Ønske,  nemlig  at  underskrive  denne  Forfatning. 
Paa  den  Dag  var  ogsaa  Pladsen  foran  Slottet  fuld  af 


51 


Mennesker,  som  lagde  mere  Stemning  for  Kongen  for 
Dagen  end  forud.  Jeg  var  der  sammen  med  en  norsk 
Søofficer,  Herman  Gade.  Da  vi  havde  hilst  den  forbi- 
kørende Konge,  saa  vi  paa  hinanden,  og  Gade  sagde: 
„Det  er  et  stort  historisk  Øieblik".  Men  ingen  af  os 
tænkte  eller  sagde  noget  om,  at  Fjendens  Styrke  dog 
var  noget  stor  for  os.  Vi  vare  jo,  Gud  skee  Lov,  begge 
to  unge  Mennesker.  Gade  var  kommen  hertil  for  at 
tilbringe  Vinteren  med  sin  unge,  smukke  Hustru  og  to 
Børn;  han  var  en  begavet  og  varmtfølende  Mand  og 
gik  med  i  Krigen  som  Frivillig  og  tjenstgjorde  som 
Taarncommandeur  i  „Rolf  Krake".  Senere  blev  han 
Kabinetskammerherre  hos  Kong  Oscar,  som  skattede 
ham  meget  høit. 

Nu  begyndte  Rustningerne  at  tage  Fart.  Skøndt  det 
var  Midtvinter,  forlod  det  ene  Skib  efter  det  andet  vort 
Orlogsværft. 

Paa  denne  Tid  var  den  amerikanske  Secessionskrig 
i  fuld  Gang,  og  Sydstaterne  havde  bestilt  flere  Krigs- 
skibe i  England.  Da  Nordstaterne  gjorde  Forestilling 
herimod,  beslaglagde  den  engelske  Regering  to  af  disse 
mindre  Panserskibe  —  de  saakalte  „Liverpool  Rams", 
som  vare  blevne  færdige  paa  Mersey  Floden,  og  som 
den  selv  senere  overtog.  Et  tredie  og  større  Panser- 
skib var  i  Bygning  for  deres  Regning  paa  Clyden,  og 
dette  søgte  de  nu  at  afsætte  og  tilbød  det  paa  engang 
til  den  preussiske  og  den  danske  Regering.  Ogsaa  i 
Bordeaux  havde  det  Armandske  Værft  sat  et  Skib  i 
Bygning  for  dem,  som  de  ligeledes  tilbød  begge  Magter. 

Paa  Grund  af  disse  Tilbud  blev  Fabrikmesteren 
sendt  med  Etatsraad  Tietgen  til  Glasgow  for  at  besigte, 
eventuelt  købe  det  større  Skib,  hvilket  ogsaa  skete, 
medens  Underfabrikmesteren  blev  sendt  til  Bordeaux 
for  at  besigte  det  derværende  Skib. 

Da  Krigen  blev  erklæret  den  1.  Februar,  var  jeg  den 
eneste  tilbageværende  af  det  overordnede  Personale 
under  Fabrikvæsenet.  Men  med  de  dygtige  Mestere, 

som  fandtes,  gik  Udrustningen  flinkt  fra  Haanden, 
saavelsom  det  vigtige  Arbeide  med  „Dannebrogs"  Fær- 
diggørelse, mange  ledige  Timer  af  Døgnet  havde  man 
ikke,  og  Fridage  kendtes  naturligvis  ikke. 

Det  var  en  drøi  Tid  for  en  Søofficer  at  gaa  omkring 
beskæftiget  med  samme  Arbeide  som  under  alminde- 
lige Forhold,  medens  Kammeraterne  alle  vare  ude  at 
tjene  under  Flaget,  og  naar  Hjobsposter  kom  som 
Dannevirkes  Rømning  —  skøndt  jeg  fra  Høiskolen  var 
fuldt  forberedt  derpaa  —  blev  det  næsten  uudholde- 
ligt. Foruden  mig  var  der  kun  een  Lieutenant  tilbage 
paa  Værftet,  den  varmhjertede  Peter  Bruun,  senere 
Commandeur,  og  han  endte  med  at  gaa  en  Dag  op  i 
Krigsministeriet  og  melde  sig  som  frivillig  Artillerist. 
Marineministeriet  viste  ham  den  Tjeneste,  et  Par  Dage 
derefter,  at  udkommandere  ham  som  Chef  paa  den  lille 
Kanonbaad  „Hauch"  med  den  Opgave  at  kapre  tyske 
Koffardiskibe  i  Sundet. 

En  Dag  i  Slutningen  af  Februar  blev  jeg  kaldt  op  i 
Marineministeriet,  hvor  man  meddelte  mig,  at  jeg  skulde 
reise  til  Glasgow  for  at  overtage  Tilsynet  med  den  der 
købte  Panserfregat  og  derved  frigøre  Fabrikmesteren. 
Skøndt  jeg  meget  vel  indsaa,  hvormegen  Fordel  for 
min  Carriére  som  Tekniker  en  saadan  Opgave  var, 
bad  jeg  dog  om  hellere  at  blive  udkommanderet  med 
et  af  de  moderne  Skibe  som  „Dannebrog",  men  for- 
gæves. Samtidig  fik  jeg  fra  Commissariatsdepartementet 
Ordre  til  først  at  gaa  til  Newcastle-on-Tyne,  hvor  man 
hos  Sir  William  Armstrong  havde  bestilt  to  svære  Ka- 
noner til  „Dannebrog",  som  det  var  af  yderste  Vigtig- 
hed at  faa  hertil  snarest  mulig.  Først  naar  dette  var 
sket,  skulde  jeg  indstille  mig  i  Glasgow.  Da  Sendel- 
sen  havde  Hastværk,  maatte  jeg  ikke  gaa  Søveien,  men 
man  overrakte  mig  et  Pas,  udfærdiget  af  den  svensk- 
norske Gesandt,  og  lydende  paa  Hr.  Munter  fra  Norge, 
som  skulde  gøre  en  Reise  i  Tyskland. 

Da  jeg  ikke  kunde  vente,  at  Brevhemmeligheden  vilde 

blive  respekteret  i  Tydskland,  hvilket  ogsaa  bekræfte- 
des senere,  ordnede  jeg  med  det  herværende  engelske 
Gesandtskab,  at  jeg  kunde  sende  min  Korrespondance 
med  i  den  Kurers  Valise,  som  een  Gang  ugenlig  gik 
fra  Udenrigsministeriet  i  London  hertil.  Med  Hensyn 
til  Telegrafering  aftalte  jeg  med  et  herværende  Han- 
delshus, at  jeg  skulde  adressere  den  til  det  i  forklædt 
Form,  for  af  det  at  gives  til  Ministeriet.  For  min  Reises 
Vedkommende  var  Veien  over  det  neutrale  Liibeck 
den  sikreste.  De  hallandske  Dampskibe  gik  derhen 
daglig,  og  jeg  var  kendt  med  Kaptainen  paa  „Naja- 
den", som  lovede  mig  al  Discretion.  Jeg  tog  Afsked 
med  min  Familie,  og  indskibede  mig  paa  „Najaden". 
Herombord  mødte  jeg  Grosserer  Pilgaard,  for  hvem 
jeg  ikke  skjulte  mig,  da  jeg  vidste,  at  han  stod  i  ven- 
skabeligt Forhold  til  vor  daværende  Marineminister 
Liitken.  Vi  ankom  til  Liibeck  uden  særlige  Hændelser. 
Herfra  var  dengang  ingen  direkte  Jernbane  til  Ham- 
borg, men  der  gik  en  kort  Bane  fra  Liibeck  til  Stationen 
Biichen  paa  Berlin-Hamborg  Banen.  Ad  denne  Vei  gik 
vi  til  Hamborg.  Med  Toget  fulgte  holstenske  Soldater, 
endnu  i  deres  danske  Uniformer,  som  vare  blevne  per- 
mitterede. Ved  Ankomsten  til  Hamborg  viste  det  sig, 
at  vi  foruden  disse  ogsaa  havde  saavel  preussiske  som 
østerrigske  Tropper  med  i  Toget,  der  skulde  op  i  Sles- 
vig for  at  kæmpe  mod  os.  Der  var  dengang  ingen  Bro 
ved  Hamborg  over  Elben,  men  en  Færge  over  hver  af 
de  to  Elbarme.  Pugaard  og  jeg  toge  da  en  Vogn  og 
kørte  til  Harborg,  som  var  Endestationen  for  Jern- 
banen. Underveis  havde  han  anmodet  mig  om  at  være 
nærværende  ved  et  Møde  med  en  Franskmand  der. 
Denne  viste  sig  at  være  en  af  M.  Armand  udsendt 
Agent,  Baron  Riviére  —  den  samme  som  under  Metz' 
Belejring  i  1870  var  Chef  for  det  franske  Efterret- 
ningsvæsen. Baronen  paaviste  gennem  sin  Korrespon- 
dance, at  den  preussiske  Regering  trængte  stærkt  paa 
M.  Armand  om  at  sælge  Skibet  til  dem,  og  at  han  be- 

gærede  Fabriksmesterens  Ankomst  til  Bordeaux  sna- 
rest muligt.  Jeg  besluttede  derfor  —  i  Modsætning  til 
den  mig  givne  Ordre  —  at  gaa  først  til  Glasgow.  An- 
kommen til  London  talte  jeg  der  med  vor  Gesandt, 
Kammerherre  Torben  Bille,  som  anbefalede  den  største 
Forsigtighed  ved  Afskibningen  af  Materiellet,  da  man 
stadig  ventede  et  Forbud  mod  Udførsel  af  Krigskontre- 
bande,  og  jeg  kørte  derpaa  straks  videre  til  Glasgow. 
Under  mit  tidlige  Morgenbesøg  hos  Fabrikmesteren 
ankom  Posten  med  Ordre  til  ham  om  at  reise  til  Bor- 
deaux. Forretningerne  i  Glasgow  bleve  overleverede 
mig  —  der  fandtes  iøvrigt  en  dygtig  Assistent  her  ved 
Navn  Strøm,  senere  Skibsbygmester  —  og  allerede  om 
Aftenen  reiste  Fabrikmesteren  til  Bordeaux  og  jeg  til 
Newcastle.  Hos  Armstrongs  fandt  jeg  Kanonerne  og 
Ammunitionen  næsten  færdige,  og  med  nogen  Pression 
blev  den  hele  Levering  gjort  klar  til  Forsending  efter 
et  Par  Dages  Forløb.  Hull  havde  dengang  den  bedste 
Forbindelse  med  Danmark,  og  ved  der  at  henvende 
mig  til  vor  Generalkonsul  Good  lykkedes  det  at  faa 
hele  Leverancen  afsendt  til  Kjøbenhavn  den  10.  Marts. 
Mindre  fornøieligt  var  det,  da  jeg  om  Morgenen  kom 
ned  i  Dokken  i  Hull,  hvor  700  Granater  stode  opstil- 
lede, hver  i  sin  Kasse,  at  finde  Laagene  afstødte  af 
adskillige  og  at  blive  adspurgt  af  en  Toldbetjent,  om 
de  vare  bestemte  til  Danmark.  Han  tilføiede  heldigvis, 
at  jeg  behøvede  ikke  at  ængste  mig,  da  der  ikke  endnu 
var  nogen  „Queen's  Proclamation". 

Besøget  hos  Armstrongs  var  meget  interessant.  Som 
bekendt  var  han  en  dygtig  og  meget  benyttet  Advokat 
i  Newcastle,  hvis  mekaniske  Snille  først  kom  til  Frem- 
brud i  en  modnere  Alder.  Efter  lange  Overveielser 
lagde  han  Lovbøgerne  paa  Hylden,  og  anlagde  i  For- 
bindelse med  enkelte  Venner  det  nu  saa  berømte  Værk- 
sted i  Elswick,  en  Forstad  til  Newcastle,  hvorfra  han 
i  de  første  Aar  grundlagde  sit  Ry  ved  de  udmærkede 
hydrauliske  Maskiner,  som  udgik  derfra.  Under  Krim- 

krigen  producerede  han  den  Armstrongske  riflede  Ka- 
non, og  dermed  var  hans  Verdensry  grundlagt.  Som 
Medarbejdere  havde  han  under  mit  Besøg  Mr.  George 
Hendel,  udgaaet  af  en  berømt  Ingeniør-Slægt  og  selv 
en  fremragende  Konstruktør,  og  Artillerikaptain  Noble, 
som  nu  under  Navn  af  Sir  Andrew  Noble  Bart  er  den 
kendte  Leder  af  Verdens  største  Krigsskibsværft. 

Dette  Besøg  paa  Elswick  var  en  fjern  Indledning  til 
den  Forbindelse,  jeg  senere  har  havt  med  dette  Firma, 
som  har  havt  saa  stor  Betydning  for  mit  Liv. 

Jeg  reiste  nu  tilbage  til  Glasgow  for  at  begynde  min 
Virksomhed  ved  Panserskibet.  Dette  byggedes  af 
Messrs  /.  &  G.  Thomson,  et  Firma,  som  ikke  tidligere 
havde  leveret  noget  Krigsskib,  men  som  havde  opnaaet 
en  fortjent  Reputation  for  at  bygge  hurtige  Passagerer- 
baade  paa  Clyden.  For  Tiden  afleverede  de  den  ene 
efter  den  anden  af  de  noksom  bekendte  Blokadebry- 
dere, Fartøier  bestemte  til  at  føre  Sydstaternes  Bom- 
uldshøst  gennem  Nordstaternes  Blokadeeskadre. 

De  vare  derfor  ganske  uden  Erfaring  i  alt,  hvad  der 
angaaer  et  Krigsskibs  Udrustning.  Hertil  kom  endvidere, 
at  de  Agenter,  som  Sydstaterne  havde  benyttet  ved 
Kontraktens  Afslutning  med  Byggerne,  og  som  iøvrigt 
vare  forhenværende  amerikanske  Søofficerer,  heller 
ikke  havde  havt  nogen  Erfaring  i  at  skrive  Skibsspeci- 
ficationer.  Disse  vare  derfor  af  magreste  Indhold,  og 
jeg  maatte  forudse,  at  der  vilde  opstaa  mange  Van- 
skeligheder for  mig,  saameget  mere  som  jeg  selv  jo 
baade  var  ung  og  uerfaren  med  saadanne  Forretninger. 
Imidlertid  gik  jeg  med  godt  Mod  til  'min  Gerning.  I 
Hr.  Martini  havde  jeg  en  god  Raadgiver  i  alt  forret- 
ningsmæssigt, og  Strøm  var  mig  en  paalidelig  Assistent 
ved  Bygningen. 

Ved  min  Ankomst  var  Skibet  løbet  af  Stabelen,  og 
man  var  nu  igang  med  at  indsætte  Maskinerne  og  at 
udføre  Indretningen.  Men  det  gik  langsomt  fremad,  og 
Arbeidet  hemmedes  yderligere  ved  flere  „strikes". 

Fra  Marineministeriet  hørte  jeg  kun  lidt.  Jeg  modtog 
i  Begyndelsen  nogle  Breve,  som  vare  adresserede  til 
„Lieutenant  Munter  R.  D.  N.  o.  s.  v."  og  forsynede  med 
Ministeriets  Segl,  som  bar  tydelig  Mærke  af,  at  en 
varm  tysk  Kniv  havde  været  i  Berøring  med  Lakket. 
Senere  ophørte  Brevene  næsten  helt.  Man  havde  jo 
hjemme  altfor  meget  at  gøre  til  at  kunne  offre  Tid 
paa  et  Skib,  man  ikke  kunde  vente  at  anvende  under 
Krigen. 

Jeg  blev  snart  ret  godt  kendt  med  Glasgows  Be- 
boere. Skotterne  ere  jo  en  sjælden  flittig  og  dygtig 
Race,  som  holder  Gæstfriheden  høit  i  Ære.  Stemnin- 
gen var  afgjort  for  Danmark.  En  Indsamling  til  de 
danske  Saarede  blev  sat  i  Værk,  som  indlededes  med 
et  Foredrag  om  det  slesvig-holstenske  Spørgsmaal  af 
den  bekendte  Historiker,  Sir  Archibald  Allison.  Paa 
Børsen,  hvor  jeg  kom  daglig  for  at  læse  Telegrammerne 
om  Krigen,  blev  jeg  lykønsket  til  Seiren  ved  Helgo- 
land af  ganske  fremmede  Mennesker,  og  Aviserne, 
navnlig  „The  Scotsman"  i  Edinburgh,  havde  mange 
danskvenlige  Artikler. 

Hos  de  danske  i  Nordengland  og  Skotland  mødte 
jeg  megen  Velvillie.  Under  Forhold  som  de  daværende 
slutte  Landsmænd  sig  nærmere  sammen  end  ellers. 
Fra  Newcastle  fik  jeg  flere  Indbydelser,  som  jeg  ikke 
kunde  acceptere,  men  i  Leith  var  der  en  Koloni  af  unge 
Danske,  som  jeg  besøgte  endel.  Lederen  før  disse  var 
Skibsmægleren  la  Cour,  som  senere  blev  Eier  af  Godset 
„Løvenholm"  i  Jylland,  og  som  dengang  førte  en  glad 
Ungkarletilværelse.  Da  der  jo  i  Storbrittanien  er  meget 
lidt  Arbeide  om  Løverdagen,  tog  jeg  gerne  Frihed  fra 
Fredag  Aften  til  Mandag  Morgen.  Som  varm  Beundrer 
af  Walter  Scott  genlæste  jeg  hans  Romaner  og  besøgte 
de  Egne,  han  beskriver,  i  Forening  med  disse  Lands- 
mænd, eller  jeg  yachtede  med  dem  paa  Firth  of  Forth. 
Dernæst  var  der  en  fhv.  vestindisk  Købmand  Robert 
Kerr  fra  Kjøbenhavn,  som   jeg  i   min   Barndom  ofte 

havde  set  sidde  paa  Bænken  udenfor  Karantænehuset 
paa  Langelinie. 

Denne  gamle  Skotte  havde  nu  bygget  sig  et  prægtigt 
Hus  ved  Largs,  nærved  Mundingen  af  Clyden,  og  der- 
hen kom  jeg  jevnlig.  Ogsaa  var  der  nogle  skotske  Fa- 
milier, jeg  havde  lært  at  kende.  De  fleste  af  disse  laa 
om  Sommeren  paa  Landet  i  den  skønne  Egn  ved  Cly- 
den vestenfor  Greenock,  og  hos  flere  af  dem  tilbragte 
jeg  ogsaa  Søndagen,  ligesom  jeg  seilede  endel  omkring 
i  Yachter.  Jeg  fik  saaledes  Leilighed  til  at  se  en  stor 
Del  af  det  smukke  Land. 

Naar  man  skal  skildre  Livet  i  Skotland  paa  den 
Tid,  var  det  præget  af  en  vis  Intolerance  i  religieuse 
Sager  og  af  en  streng  Iagttagelse  af  Religionens  ydre 
Former.  Hovedmassen  af  Befolkningen  var  delt  i  ikke 
mindre  end  fire  Sekter,  som  hver  havde  sin  Kirke  eller 
Forsamlingshus,  endog  i  mindre  Landsbyer.  Anvendel- 
sen af  Søndagen  som  Hviledag  gennemførtes  til  det 
yderste.  Paa  Jernbanerne  gik  kun  Posttogene  Morgen 
og  Aften.  Familierne  gik  i  Kirke  baade  Formiddag  og 
Eftermiddag,  og  Gudstjenestens  Længde  var  resp.  to 
en  kvart,  og  en  tre  kvart  Time.  For  at  skaane  Tjeneste- 
folkene serveredes  som  Regel  kold  Middgsmad.  Det 
ansaas  upassende  at  foretage  anden  Spadseretur  end 
til  og  fra  Kirke,  ei  heller  maatte  Ægtefolk  gaa  Arm  i 
Arm!  Romanerne,  som  Brødrene  bragte  til  Søstrene 
fra  Byen,  maatte  ikke  læses  efter  Løverdag  Aften  Kl. 
12,  og  om  Søndagen  var  gudelige  Bøger  den  eneste 
tilladelige  Lekture.  En  anseet  Geistlig,  Dr.  Norman 
M'Leod  kom  dog  herved  Damerne  til  Hjælp.  Han  udgav 
et  Ugeskrift  med  Titlen  „Good  Words",  som  straks 
blev  almindeligt  udbredt.  Det  begyndte  med  Artikler 
af  kirkeligt  Indhold  for  senere  at  blive  betydelig  mere 
mondænt,  men  „le  pavillon  couvre  la  marchandise"! 
Theatret  nød  heller  ikke  nogen  Anseelse  i  de  gamle 
skotske  Familier.  Der  fandtes  i  den  store  By  tre  eller 
fire  Skuespilhuse,  men  en  fast  Troupe  kunde  ikke  finde 

noget  Levebrød,  og  naar  en  tilreisende  opførte  Shake- 
speare, turde  man  knap  nævne,  at  man  havde  over- 
været en  Forestilling. 

Glasgow  selv  bød  ikke  paa  megen  Adspredelse  eller 
Aandrighed,  derimod  var  man  i  materiel  Henseende 
særdeles  godt  stillet.  Mad  og  Drikke  var  udmærkede, 
men  der  herskede  den  Uskik,  at  efter  en  epicuræisk 
Middag,  naar  Damerne  havde  forladt  Bordet,  bleve 
Herrerne  tilbage  for  at  drikke  Rom-Punch  i  lange  Ba- 
ner. Ballerne  vare  ogsaa  overdaadige  i  alle  Henseender, 
men  kedelige,  og  til  Gaia  mødte  Herrerne,  navnlig  de 
ældre,  i  høilandsk  Dragt,  og  høilandske  Danse  bleve 
altid  opførte.  Ved  en  saadan  Leilighed  saa  jeg  en  me- 
get vakker  Dame,  som  navnlig  udmærkede  sig  ved  en 
meget  smuk  Hals,  om  hvilken  var  slynget  en  Kæde, 
i  hvilken  hang  et  Dannebrogskors.  Som  bekendt  maa 
brittiske  Undersaatter  ikke  bære  fremmede  Dekora- 
tioner uden  deres  Regerings  Tilladelse,  og  denne  gives 
sjelden.  Det  viste  sig,  at  vedkommende  Dames  Mand, 
som  Konsul  i  Bagindien,  havde  vist  den  danske  Re- 
gering en  Tjeneste,  for  hvilken  man  havde  sendt  ham 
et  Ridderkors,  og  han  havde  valgt  denne  meget  til- 
talende Maade  at  underrette  sine  Medborgere  derom. 

Under  mine  Forhandlinger  med  Skibsbyggerne  om 
Panserskibets  Udrustning  kom  det  til  Tider  tydeligt 
frem,  at  de  ikke  vare  de  egentlige  Sælgere,  men  at 
Sydstaterne  endnu  havde  en  Haand  med  i  Spillet,  saa- 
ledes  at  disse  maatte  consulteres.  Som  deres  Agent  i 
Europa  sad  Mr.  Buchanan  i  Paris. 

Denne  Diplomat  havde  tidligere  været  de  ameri- 
kanske Fristaters  Gesandt  i  Kjøbenhavn,  hvor  jeg  var 
kommen  i  hans  Hus.  Jeg  havde  mødt  megen  Velvillie 
hos  ham,  og  jeg  tror,  at  dette  bidrog  til,  at  vore  For- 
handlinger nu  ikke  gav  store  Vanskeligheder.  Til  Raad- 
givere  i  maritime  Sager  havde  han  to  forhenværende 
Nordstats-Søofficerer,  og  disse  kom  undertiden  til  Glas- 
gow for  at  konferere  med  Thomsons.  Et  af  disse  Besøg 

fandt  Sted  kort  efter  den  berømte  maritime  Duel  uden- 
for Cherbourg-Dige  mellem  „Alabama"  og„Kearsage". 
Sydstaternes  Krydser  „Alabama"  havde  jo  under  Be- 
faling af  den  dygtige  Kaptain  Simms  et  Par  Aar  paa 
mange  Have  tilføiet  Nordstaternes  Skibsfart  ubodelig 
Skade,  og  disse  havde  derfor  sendt  Orlogsmænd  ud  for 
at  tilintetgøre  den.  En  af  disse,  „Kearsage",  Kapt.  Wins- 
loe, fandt  den  liggende  indenfor  Cherbourg-Dige  og 
sendte  en  Udfordring  til  Kapt.  Simms  om  at  forlade 
neutralt  Territorium  og  møde  ham  i  Kanalen.  Denne 
Udfordring  blev  modtaget,  og  „Alabama"  blev  skudt 
isænk,  medens  Capt.  Simms  blev  reddet  af  en  engelsk 
Yacht  og  landsat  i  England. 

Naturligvis  talte  de  to  Sydstats-Søofficerer  til  mig 
om  denne  mærkelige  Kamp,  og  da  jeg  dertil  anførte, 
at  det  forekom  mig  dumdristigt  af  Capt.  Simms,  uden 
Nødvendighed,  med  sit  desorganiserede  Skib,  med  halv 
Negerbesætning,  at  møde  en  fuldt  organiseret  Orlogs- 
mand, hvis  Bredside-Projectilvægt  var  dobbelt  saa  stor 
som  hans  egen,  blev  jeg  mødt  med  et  Svar,  som  unegteligt 
forekommer  mig  at  have  psychologisk  Interesse.  Man 
sagde  mig  nemlig,  at  Simms  og  Winsloe  havde  været 
Klassekammerater  paa  det  nordamerikanske  Søcadet- 
academi  i  Anapolis,  og  medens  Simms  altid  havde  været 
Klassens  Dux,  var  Winsloe  dens  Fux! 

Marineministeriets  Køb  af  Panserskibet  havde  stif- 
tet den  Nytte,  at  det  havde  forhindret  Preussen  fra  at 
komme  i  Besiddelse  deraf;  men  da  man  var  paa  det 
Rene  med,  at  det  ikke  passede  for  vore  Forhold,  søgte 
man  nu,  da  Freden  var  forestaaende,  at  blive  det  kvit. 
Peru  og  senere  Grækenland  optraadte  som  Liebhavere, 
men  uden  at  det  ledede  til  Salg.  Dette  foraarsagede  en 
ret  betydelig  Korrespondance  med  vort  Gesandtskab  i 
London.  En  anden  Anledning  til  en  saadan  var,  at  den 
engelske  Regering  flere  Gange  havde  faaet  det  Ind- 
tryk, at  vi  vilde  smugle  det  ud  af  Landet,  og  af  den 
Grund  vilde  den  beslaglægge  det,  og  hver  Gang  maatte 

jeg  indhente  Erklæringer  fra  Gesandtskabet  og  fore- 
lægge disse  for  Tolddirektøren  i  Glasgow  eller  for 
Vagtskibschefen  paa  Greenock  Red. 

Det  Tidspunkt  nærmede  sig  endeligt,  da  Skibet  var 
klart  til  at  gøre  Prøvetur.  Forholdene  paa  Clyden  vare 
dengang  af  den  Beskaffenhed,  at  der  behøvedes  Spring- 
flod for  at  gaa  ned  til  Greenock,  skøndt  dets  Dyb- 
gaaende  kun  var  c.  16  Fod.  Da  man  ikke  hjemmefra 
endnu  kunde  sende  Chef  og  Besætning  for  at  føre  det 
til  Danmark,  havde  man  intet  Hastværk  med  de  sidste 
Forberedelser;  men  endelig  i  Midten  af  August  gik  det 
ned  ad  Floden,  rettede  sine  Kompasser,  og  foretog  en 
Prøvetur  mellem  de  to  Fyrtaarne  Cumbrae  og  Clock, 
hvorved  det  opnaaede  den  beskedne  Hastighed  af  1 1 
Knob,  og  ankrede  paa  Greenock  Red  —  kaldet  „the  tail 
of  the  bank".  —  Jeg  overtog  her  Skibet  paa  Regerin- 
gens Vegne,  og  gav  Anvisning  paa  den  sidste  Udbeta- 
ling, stor  75000  Pund  Sterling,  som  var  deponeret  hos 
Hambro  i  London.  Skøndt  det  var  Sommerdage,  kunde 
jeg  naturligvis  ikke  blive  liggende  her  uden  Besætning, 
og  tilbage  til  Glasgow  kunde  jeg  ikke  komme  før  næste 
Springflod ;  jeg  havde  derfor  forud  arrangeret  med  Havne- 
mesteren i  Port  Glasgow,  3  miles  indenfor  Greenock,  at 
fortøie  Skibet  paa  Ydersiden  af  den  derværende  Havn, 
og  dette  skete.  Paa  min  Begæring  havde  Ministeriet 
nu  sendt  en  Høibaadsmand,  og  vi  engagerede  8  Sjovere 
til  Rengjøring.  Jeg  etablerede  mig  selv  ombord  som 
Skibschef,  rigtignok  af  en  egen  Slags  og  med  de  op- 
rigtigste Ønsker  om  snart  at  blive  afløst. 

Endelig  skulde  Befrielsens  Time  slaa.  Den  17.  Sep- 
tember ankom  Fregatten  „Niels  Juel"  paa  Greenock 
Red,  medbringende  Chefen  til  Panserskibet,  Comman- 
deur  Pedersen,  og  Besætning. 

Da  Skibet  siden  Afløbningen  havde  ligget  i  Clydens 
grumsede  Vand,  ansaas  det  fornødent  at  rense  dets 
Bund.  Skøndt  det  kun  var  300  Fod  langt,  fandtes  in- 
gen Dok  i  rimelig  Nærhed,  som  kunde  tage  det;  Dok- 

ken  paa  vort  Orlogsværft  var  dengang  heller  ikke  lang 
nok  dertil,  og  det  var  derfor  blevet  arrangeret,  at  vi 
paa  Tilbagereisen  skulde  dokke  paa  Horten  Orlogsværft 
i  Norge. 

Forberedelserne  til  Afreisen  varede  ikke  længe,  og 
efter  enkelte  Dages  Ophold  og  nogle  Afskedsgilder  tog 
jeg  Afsked  med  de  kære  Venner,  jeg  havde  fundet  i 
Skotland. 

Vi  foretoge  den  besværlige  Reise  Vesten  og  Norden 
om  Skotland  og  over  Nordsøen  i  herligt  Veir.  Paa 
denne  korte  Fart  gjorde  jeg  for  sidste  Gang  i  mit  Liv 
Tjeneste  som  Kvarterchef.  I  Horten  bleve  vi  udmærket 
modtagne.  Skøndt  der  ikke  i  „Niels  Juel"  var  mange 
af  de  Officerer,  som  havde  deltaget  i  Træfningen  ved 
Helgoland,  blev  Skibet  og  dets  Besætning  høit  feirede 
af  norske  Brødre.  En  af  de  sidste  Dage  af  Oktober  vare 
vi  tilbage  i  Hjemmet. 

Men  man  følte  ikke  den  samme  Glæde  ved  Hjem- 
komsten, som  saa  ofte  tidligere.  Mange  Familier  havde 
jo  mistet  Slægtninge  og  Venner  under  Krigen  —  i  vor 
Kreds  vare  Sigismund  Rosen,  Carl  Irminger  og  Charles 
Bluhme  faldne  — ,  de  faa  Seirsglæder  talte  saa  lidt 
i  Sammenligning  med  Nederlagene,  og  endelig  blev  det 
bedrøvelige  Resultat  følt  dybt  af  Befolkningen. 

Jeg  begyndte  paany  min  Tjeneste  ved  Skibsbygge- 
riet ved  Orlogsværftet,  hvor  der  i  Mellemtiden  var  sket 
store  Personalforandringer.  Den  tidligere  Deling  mel- 
lem Skibsbyggeriet  og  de  øvrige  tekniske  Fag  var  op- 
hævet, og  som  Leder  for  hele  den  tekniske  Virksom- 
hed var  der  nu  en  Direktør  med  tre  Underdirektører. 
Som  en  Følge  heraf  var  min  hidtilværende  Chef,  Fabrik- 
mesteren O.  Suenson,  fratraadt  denne  Stilling  og  var 
bleven  Direktør  i  Marineministeriet,  medens  N.  E.  Tuxen 
var  bleven  Direktør,  og  Schønheyder,  Wain  og  Bauer 
Underdirektører  henholdsvis  for  Skibsbyggeriet,  Ma- 
skinvæsenet  og  Bygningsvæsenet. 

Da  Freden  var  sluttet,  og  Armeen  bragt  paa  Freds- 

fod,  aabnede  Høiskolen  igen  sine  Læsesale.  Jeg  mang- 
lede endnu  endel  af  Ingenieur-Kursuset,  men  følte  mig 
lidet  oplagt  til  igen  at  sidde  paa  Skolebænken.  Det 
var  ikke  alene,  fordi  jeg  havde  været  betroet,  hvad  jeg 
maatte  anse  for  et  stort  og  betydningsfuldt  Arbeide 
med  deraf  følgende  Ansvar,  men  ogsaa  fordi  jeg  ikke 
i  min  fremtidige  Carriére  troede  at  have  nogen  Fordel 
af  Høiskolens  Foredrag.  Ogsaa  havde  jeg  under  mit 
Ophold  i  Skotland  forskaffet  mig  Tilladelse  af  Verdens- 
firmaet Napier  til  at  indtræde  som  Volontær  paa  deres 
Skibsværft  og  Maskinværksted,  og  mente  dermed  at 
opnaa  en  meget  bedre  Afslutning  paa  min  Uddannelse. 
Marineministeriet  saa  imidlertid  noget  anderledes  paa 
Sagen  og  truede  mig  med,  at  jeg  vilde  fortabe  al  særlig 
Adkomst  til  Besættelsen  af  Poster  ved  Værftet,  saa- 
fremt  jeg  ikke  gik  tilbage  til  Høiskolen;  men  jeg  stod 
fast  og  indgav  en  Ansøgning  om  Permission,  foreløbigt 
paa  et  Aar,  hvilken  endelig  blev  mig  tilstaaet.  Men 
nogen  Understøttelse  udover  min  Gage  gav  Ministeriet 
mig  ikke.  Da  kom  Chefen  for  Søcadetacademiet,  Com- 
mandeur  Malthe  Bruun,  mig  til  Hjelp.  Uden  Begæring  fra 
min  Side  tilbød  han  mig  Bistand  af  et  Fond,  hvorover 
Academiet  disponerer,  og  saaledes  var  jeg  reiseklar. 

Imidlertid  var  der  indtruffet  en  Begivenhed  af  over- 
veiende  Betydning  for  mig.  Jeg  var  nemlig  bleven  for- 
lovet. 

I  det  sidste  Rar  Aar  havde  jeg  mødt  Frøken  Johanna 
Johnson  i  flere  Huse,  navnlig  hos  Konferentraad  David, 
den  bekendte  Finantsminister,.  og  vi  to  vare  blevne 
enige.  Frk.  J.  havde  en  Søster,  gift  med  Kommandør 
Grove,  senere  en  kort  Tid  Marineminister,  og  en  anden 
med  dennes  Broder,  Fyringenieur  Grove.  Paa  Grund 
heraf  boede  hendes  kære  Moder  om  Vinteren  i  Kjø- 
benhavn,  medens  hun  om  Sommeren  drog  til  Born- 
holm, hvor  Familien  hørte  hjemme. 

Det  var  oprindeligt  vor  Tanke  at  vente  med  Bryllup 
til  efter  min  Hjemkomst  fra  Skotland,  hvilket  utvivl- 

somt  vilde  have  været  det  forstandigste,  men  det  endte 
naturligvis  med,  at  vi  besluttede  os  til  at  gifte  os  for- 
inden, og  til  at  reise  samlede  derhen.  Vore  Midler  vare 
ikke  store,  men  vi  vare  unge,  og  efter  tre  Maaneders 
Forlovelse  bleve  vi  viede  af  Onkel  Balthasari  Holmens 
Kirke  den  4.  April  1865,  og  reiste  samme  Aften  til 
Skotland. 

Efter  et  kort  Ophold  i  det  gæstfri  Martiniske  Hus 
fandt  vi  et  rart  lille  Hus  i  Forstaden  Partick  ved  Glas- 
gow, og  jeg  begyndte  mit  Arbeide  paa  den  modsatte 
Flodbred  i  Govan,  hvor  Napiers  Skibsværft  var  belig- 
gende. 

Det  Napier'ske  Firma  stod  dengang  i  sit  Zenith.  Ved 
Siden  af  Lederen,  John  Napier,  stod  Walter  Brock  som 
Bestyrer  af  Maskinfabrikken  og  William  Pearce  af  Skibs- 
værftet. Brock  blev  senere  Sjælen  i  den  udmærkede 
Denny'ske  Forretning  i  Dumbarton,  og  Pearce  endte 
som  Baronet  og  Eier  af  Elders  Forretning,  det  senere 
Fairfield.  Blandt  Personalet  fandtes  en  ung  Dansk, 
Ortmann,  en  høist  talentfuld  og  smagfuld  Skibskonstruk- 
tør,  til  hvem  jeg  i  senere  Aar  har  været  længe  knyttet. 

De  vigtigste  Arbeider,  som  dengang  udførtes  hos 
Napiers,  vare  tre  Panserfregatter  til  Tyrkiet,  og  nogle 
store  franske  Paketbaade.  Efter  et  Par  Maaneders  Ar- 
beide paa  Tegnestuen  meddelte  John  Napier  mig  en 
Dag,  at  de  franske  Bestillere  havde  yttret  Frygt  for, 
at  Paketbaadenes  Dybgaaende  skulde  overskride  det 
Kontraherede,  hvilket  vilde  umuliggøre  deres  Anven- 
delse. Jeg  tilbød  da  at  undersøge  dette  Forhold  og  fore- 
tage de  nødvendige  Beregninger,  saafremt  man  vilde 
give  mig  to  Tegnere  til  Assistance.  Han  modtog  gerne 
mit  Tilbud,  og  vi  satte  os  til  at  regne.  Underligt  nok, 
var  der  dengang  ikke  foretaget  meget  i  denne  Retning, 
saaledes  at  man  ikke  havde  Tabeller  e.  1.  til  Assistance, 
men  vi  endte  med  at  opgive  det  Dybgaaende  for  og 
agter,  som  Skibene  vilde  have  ved  Afløbningen  og  i 
færdig  Tilstand,  og  vort  Resultat  viste  sig  senere  at 

stemme  paa  nærmeste  Tomme.  Jeg  var  naturligvis  glad 
ved  paa  denne  Maade  at  kunne  afdrage  paa  min  per- 
sonlige Gæld  til  Firmaet. 

Paa  Grund  af  min  lange  Arbeidstid  var  min  unge 
Hustru  meget  overladt  til  sig  selv.  Hun  havde  nok  en- 
kelte Familier,  til  hvilke  hun  kunde  holde  sig,  og  et 
Besøg  af  min  Søster  og  hendes  Søster  hjalp  noget,  men 
jeg  kunde  ikke  skjule  for  mig  selv,  at  hun  led  af  den 
slemme  Sygdom,  som  kaldes  Hjemvee. 

Jeg  bør  her  nævne  en  interessant  Dag,  som  vi  havde. 
Den  berømte  Afrikareisende  Livingstone  var  paa  Tour- 
née  hos  de  skotske  Lorder  og  var  ogsaa  nogle  Dage  i 
Glasgow.  Han  var  da  med  paa  en  Prøvetur  med  en  af 
de  tyrkiske  Fregatter,  i  hvilken  vi  deltog.  Livingstone, 
som  oprindeligt  havde  været  Missionær,  forekom  os 
noget  spoleret  af  Forgudelse  og  optraadte  lidt  i  Stil 
dermed,  endog  i  sin  Paaklædning.  Han  havde  saaledes 
ikke  kunnet  negte  sig  at  give  Møde  med  en  Kasket 
med  et  bredt  Guldbaand,  saadan  som  vi  ser  dem  hos 
vore  Embedsmænd  i  Provinserne.  Festen  endte  iøv- 
rigt  paa  ægte  skotsk  Maneer  med,  at  man  dannede 
Kæde  omkring  Spisebordet  og  vandrede  rundt  under 
Afsyngelsen  af  den  gamle  skotske  Sang  „for  auld  long 
syne". 

Marineministeriet  forespurgte  mig  imidlertid,  om  jeg 
kunde  paatage  mig  at  undersøge  og  prøve  endel  Jern- 
materiale, bestemt  til  Panserskibet  „Lindormen",  som 
var  bestilt  hos  et  Firma  i  Wolverhampton  og  hos  Ch. 
Cammell  &  Co.  i  Sheffield.  Da  der  var  noget  at  lære 
derved,  paatog  jeg  mig  Hvervet.  Jeg  reiste  altsaa  Syd- 
paa,  efterladende  min  Hustru  i  sin  Søsters  Selskab  i 
Glasgow.  Materialet  i  Wolverhampton  var  bestilt  gen- 
nem en  Agent  Mr.  Lord,  som  havde  Kontor  i  Birming- 
ham, men  boede  i  Coventry.  For  at  undgaa  at  bo  i 
„the  black  country"  —  saaledes  kaldes  Egnen  mellem 
Wolverhampton  og  Coventry  —  tog  jeg  under  min 
Græs-Enkemandsstand  gerne  imod  Mr.  Lord's  Tilbud 

at  bo  hos  ham  i  Coventry,  hvorfra  jeg  saa  daglig  gjorde 
den  korte  Jernbanetur  til  Wolverhampton. 

Coventry  er  en  meget  interessant  gammel  „Cavalier" 
By,  bekendt  fra  Sagnet  om  den  angelsachsiske  Dron- 
ning, „Lady  Godiva".  „Peeping  Tom's"  Statue  staar 
endnu  indmuret  i  et  Hjørnehus.  Familien  Lord  vare 
elskværdige  og  rare  Mennesker.  Som  en  Mærkelighed 
ved  Coventry  skal  jeg  anføre,  at  jeg  aldrig  har  set 
Stikkelsbær  naa  en  saadan  Fuldkommenhed  som  der. 
Selve  „the  black  country"  er  en  Ørken,  hvor  man  ofte 
træffer  paa  faldefærdige  Bygninger.  Grunden  er  nemlig 
saa  gennemkrydset  af  Minegange,  at  Sætning  af  Hu- 
senes Fundamenter  jevnlig  finder  Sted.  Den  store  By 
Birmingham  ligger  i  Centret,  omgivet  af  adskillige 
mindre,  som  hver  har  sin  Specialitet;  en  tilvirker  saa- 
ledes  Ankere  og  Kæder,  en  anden  Synaale  etc,  men 
man  finder  intet  tiltalende  for  Øiet,  indtil  man  kommer 
enten  Syd  for  Coventry  eller  Nord  for  Wolverhampton, 
hvor  Naturen  begge  Steder  er  herlig. 

Arbeidet  i  Wolverhampton  var  afsluttet  efter  nogle 
Ugers  Forløb,  og  jeg  gik  da  til  Sheffield,  hvor  jeg  snart 
modtog  min  Hustru  fra  Glasgow,  efterat  hendes  Søster 
var  hjemreist. 

Vi  fandt  en  passende  lille  Bolig  i  en  vestlig  Forstad 
for  saavidt  muligt  at  undgaa  den  forfærdelige  Røgplage, 
hvorunder  man  lider  i  denne  Stad,  og  som  jeg  aldrig 
nogetsteds  har  set  overgaaet.  Endog  i  en  Afstand  af 
en  dansk  Mil  fra  Staden  vare  Faarene  i  en  Park  sorte 
af  Kulrøg. 

Sheffield,  som  jo  i  lange  Tider  har  været  Knivenes 
By,  var  dengang  —  paa  Grund  af  Bessemer's  Opfin- 
delse —  paa  engang  bleven  Centret  for  Bessemer-Staal- 
Industrien.  Denne,  som  oprindeligt  var  rettet  paa  Fa- 
brikation af  Jernbaneskinner,  havde  i  de  senere  Aar 
ogsaa  optaget  Panserplader. 

Knivtilvirkningen  var,  hvad  man  gerne  kalder  en 
„lille  Industri",  idet  den  navnlig  drives  i  Arbeidernes 

Hjem,  hvor  det  er  indrettet  saaledes,  at  man  kan  leie 
den  fornødne  Dampkraft  til  Slibningsprocessen.  Staal- 
fabrikationen  derimod  udkræver  uhyre  Værksteder,  som 
Sir  John  Brown,  Cammell,  Vickers  o.  a.  Der  var  altsaa 
rygende  Esser  og  Skorstene  overalt. 

Hos  Cammells  fandt  jeg  en  stor  Stab,  væsentlig  af 
Mineraloger  og  Forretningsmænd,  medens  Ingenieur- 
Elementet  var  mindre  repræsenteret.  Der  fandtes  ud- 
mærkede Maskiner  til  Prøvning  af  Jernet  og  Staalet, 
som  man  gerne  overlod  mig  til  Afbenyttelse. 

Andre  Methoder  for  Staalets  Tilvirkning  ere  senere 
blevne  indførte  og  have  fortrængt  Bessemer-Methoden 
paa  flere  Omraader.  Denne  sidste  har  som  bekendt 
den  Mangel,  at  den  ikke  lader  sig  anvende  med  fosfor- 
holdig Malm.  Den  lille  Industri  derimod  er  vistnok 
bleven  temmelig  uforandret.  Rodgers  er  endnu  Lede- 
ren for  Fabrikationen  af  de  fine  Bord-  og  Lomme- 
Knive.  Endnu  tilvirkes  alle  Barberknive,  den  fineste 
saavelsom  Soldatens  „four  penny  razor",  udelukkende 
af  svensk  Staal;  Forskellen  mellem  de  to  bestaaer  kun 
i  Slibningen  og  Poleringen. 

Mit  Arbeide  optog  ikke  megen  Tid,  saa  at  vi  kunde 
se  os  omkring. 

Min  Hustru  havde  gjort  et  tilfældigt  Bekendtskab  i 
Omegnen.  Aaret  iforvejen  var  Lord  Fitzwilliam  kom- 
men til  Bornholm  i  sin  Yacht,  og  hans  Lods  havde  — 
jeg  veed  ikke  hvorfor  —  bragt  ham  og  hans  to  Døttre 
til  min  Svigermoders  Hus.  De  to  unge  Piger  vare  paa 
Alder  med  min  Hustru,  og  der  var  opstaaet  et  Ven- 
skab mellem  dem,  som  havde  ført  til,  at  hun  var  ble- 
ven indbudt  til  at  besøge  dem  paa  deres  Herresæde 
Wentworth  Woodhouse  i  Nærheden  af  Sheffield.  Skæb- 
nen eller  rettere  hendes  Giftermaal  havde  forhindret 
Besøget  og  skulde  nu  mærkeligt  nok  føre  dem  sammen 
igen. 

Lord  Fitzwilliam  var  en  af  de  største  Kulgrubeeiere 
i  England,  og  hans  Herresæde  et  efter  vore  Begreber 

meget  stort  Slot,  beliggende  i  en  Park  paa  over  1000 
Tønder  Land.  Der  var  200  Luksusheste  i  Staldene,  ja 
der  fandtes  en  Jernbanestation  i  en  Yderkant  af  Par- 
ken, hvor  et  Lokomotiv  og  et  Tog  af  Personvogne  til- 
vejebragte Forbindelsen  med  Jernbanenettet.  Vi  bleve 
indbudte  til  at  tilbringe  „Doncaster-Ugen"  der.  Vædde- 
løbene ved  Doncaster,  som  kulminerer  i  „the  Leger 
dav"  ere  Yorkshire's  Festdage  og  rangere  i  Sports- 
verdenen høit  over  Epsom  og  de  andre  „cockney"  Løb. 

Et  stort  Selskab  var  samlet  paa  Wentworth  Wood- 
house ved  denne  Leilighed.  Husets  ældste  Søn,  Lord 
Milton,  som  døde  i  en  ung  Alder,  havde  nylig  foretaget 
en  Reise  til  Canada  og  overvintret  ved  Foden  af  Klippe- 
bjergene, hvorom  han  havde  leveret  en  velskreven  Bog, 
og  han  var  nu  bleven  Medlem  af  Underhuset.  Han  var 
paa  min  Alder  og  gjorde  et  tiltalende  Indtryk.  En  an- 
den interessant  Personlighed  var  Admiral  Sir  Harry 
Keppel,  en  Mand  af  Verdensry,  og  som  var  en  meget 
omtalt  og  beundret  Søofficer. 

Borddekorationen  paa  „Leger"-Dagen  bestod  i  Po- 
kaler, som  Familien  under  Aarenes  Løb  havde  vundet 
paa  denne  Dag;  vistnok  en  meget  kostbar  Dekoration. 

Egnen  omkring  Sheffield  er  overordentlig  smuk.  Mod 
Vest  har  man  Derbyshire  med  sine  „grouse  moors"  og 
sin  Kalkstensformation,  som  kulminerer  i  „the  Peak". 
Et  Par  danske  Mile  fra  Sheffield  i  denne  Retning  lig- 
ger Hertugen  af  Devonshires  Slot  „Chatsworth"  med 
adskillige  Arbeider  af  Thorvaldsen.  I  den  modsatte  Ret- 
ning har  man  den  gamle  „Sherwood  Forrest",  kendt 
fra  Walter  Scott's  Ivanhoe,  som  lader  den  fredløse 
Robin  Hood  have  til  Huse  der.  Der  er  endnu  en  6000 
Tønder  Land  tilbage  af  denne  ældgamle  Egeskov,  men 
Træerne  ere  meget  forkrøblede  og  næsten  bladløse. 
Skoven  er  fordelt  mellem  tre  Parker,  hørende  under 
Herresæder,  som  eies  af  Hertugerne  af  Newcastle,  Rut- 
land  og  Portland.  Distriktet  kaldes  derfor  „the  Duke- 
ries". Det  er  en  skøn  Tur  paa  fire  Miles  Længde  at 

køre  gennem  disse  Parker  paa  udmærkede  Veie,  med 
Vildt  af  alle  europæiske  og  exeuropæiske  Racer  i  Masse- 
vis og  med  Bregnerne  dækkende  Grunden  i  mere  end 
Mandshøjde.  Hertugen  af  Portlands  Slot  „Welbeck 
Abbey"  er  bekendt  for  sine  mange  underjordiske  Lo- 
caliteter.  Det  vilde  have  været  behageligt  at  etablere 
sig  for  Sommeren  i  det  kønne  gamle  Værtshus  i  Flæk- 
ken Glossop  i  Centrum  af  Distriktet,  men  desværre 
lod  det  sig  ikke  gøre. 

Under  vort  Ophold  i  Sheffield  indtraf  en  Begivenhed 
af  Interesse. 

„The  Congress  for  social  science",  et  af  de  store 
engelske  Selskaber  med  humane  Formaal,  holdt  sit 
Aarsmøde  der.  Blandt  Deltagerne  var  Lord  Brougham, 
tidligere  Lord  Chancellor,  og  som  først  havde  gjort  sig 
bekjendt  som  Defensor  for  Dronning  Charlotte  i  Kong 
Georg  IV's  berygtede  Skilsmisse-Proces.  Han  havde 
tidligere  været  Medlem  af  Underhuset  for  Rotherham, 
der  nu  var  Lord  Milton's  Valgkreds.  Jeg  mødte  ham 
paa  Wentworth  Woodhouse  og  fandt,  at  han  trods  sin 
høie  Alder  endnu  var  istand  til  at  underholde  et  helt 
Selskab.  Ogsaa  var  der  den  blinde  Professor  Fawcett, 
der  senere  blev  Minister,  og  hvis  Enke  er  bleven  saa 
bekendt.  Endelig  bør  jeg  nævne  Lastlinie-Lovens  For- 
kæmper Mr.  Plimsoll.  Jeg  tror,  at  han  havde  været 
Købmand  i  Amerika  og  havde  trukket  sig  tilbage  for 
at  etablere  sig  paa  Landet  i  Nærheden  af  Sheffield, 
hvorhen  jeg  en  Dag  var  indbudt.  Plimsoll  blev  senere 
Medlem  af  Parlamentet,  men  jeg  tror  ikke,  at  han  gjorde 
Lykke  som  saadant. 

Da  min  Hustrus  Hjemvee  tiltog,  blev  der  ingen  an- 
den Udvei,  end  at  hun  maatte  reise  til  Moderen  paa 
Bornholm  for  der  at  afvente  min  Tilbagekomst.  Som 
Sekretær  ved  Legationen  i  London  havde  vi  dengang 
en  af  mine  Ungdomsvenner,  Baron  Holger  Rosenkrantz, 
og  gennem  denne  ordnedes  Plads  og  Reiseselskab  for 
hende  med  en  Damper,  bestemt  til  Kjøbenhavn.  Jeg 

fulgte  hende  da  til  London,  bragte  hende  ombord,  og 
hermed  afsluttedes  altsaa  den  første  Periode  af  vort 
ægteskabelige  Samliv. 

Jeg  maatte  blive  i  London  nogle  Dage,  da  Marine- 
ministeriet havde  begæret  en  Del  Oplysninger,  som 
kun  kunde  skaffes  der;  Rosenkrantz  var  herved  til  over- 
ordentlig Gavn.  Jeg  har  aldrig  i  Udlandet  set  nogen  af 
vore  Sekretærer  indtage  en  saadan  Stilling  som  han, 
og  dette  tilmed  i  saa  ung  en  Alder.  Desværre  skulde 
han  tidligt  ende  sine  Dage.  Han  døde  nemlig  i  Paris, 
just  ved  Beleiringens  Ophør  i  1871,  medens  hans  unge 
Hustru  sad  i  Versailles  indenfor  de  preussiske  Linier 
og  forgæves  søgte  om  Tilladelse  til  at  komme  til  ham. 

Gennem  Sekretæren  i  „Royal  Geographical  Society" 
modtog  Rosenkrantz  og  jeg  en  Dag  en  Indbydelse  til 
en  Middag  i  Selskabet,  som  præsideredes  af  Sir  Ro- 
derick Murchison,  og  som  blev  given  til  Ære  for  Sir 
Samuel  Baker,  der  just  var  kommen  tilbage  fra  sin  be- 
rømte Reise,  paa  hvilken  han  havde  afgjort  Spørgs- 
maalet  om  Nilens  Kilder,  og  efter  Middagen  holdt  han 
sit  Foredrag  derover.  Paa  Platformen  den  Aften  vare 
blandt  andre  Personligheder:  Lady  Franklin,  den  energi- 
ske Enke  efter  den  berømte  Nordpolfarer,  og  den  se- 
nere saa  bekendte  Ambassadeur  og  Vicekonge  Lord 
Dufferin  med  sin  unge  Hustru,  som  nylig  havde  gjort 
en  Reise  til  de  nordlige  Farvande,  og  skrevet  „Letters 
from  high  latitudes". 

Jeg  gik  derefter  til  Sheffield,  afsluttede  mine  For- 
retninger, og  vendte  tilbage  til  mit  Arbeide  i  Glasgow. 
Det  var  ikke  behageligt  at  begynde  paany  som  Ungkarl, 
men  jeg  besluttede  at  kvæle  Sorgen  ved  haardt  Arbeide. 
Jeg  etablerede  mig  derfor  i  Forstaden  Govan  i  Nær- 
heden af  Skibsværftet  og  stræbte  at  indhente  det,  jeg 
havde  forsømt  under  min  4  Maaneders  Fraværelse. 
Jeg  veed,  at  jeg  aldrig  har  været  saa  flittig  som  den 
Vinter.  Til  Glasgow  kom  jeg  næsten  ikke,  kun  Løver- 
dag Aften  samledes  nogle  af  de  unge  Danske  hos  mig, 

navnlig  Ortmann  og  Lindegaard.  Jeg  arbeidede  paa 
Tegnestuerne,  dels  paa  Skibsværftet  og  dels  paa  Ma- 
skinværkstedet. Men  samtidigt  tilbragte  jeg  megen  Tid 
i  Værkstederne  og  paa  Byggepladserne,  navnlig  for  at 
lære  Arbeidsmethoderne  ved  Jernskibsbygningen  at 
kende.  Jeg  afgav  forskellige  Beretninger  om  disse  For- 
hold til  Ministeriet,  af  hvilke  den  betydeligste  „Rapport 
over  Skibsbyggeriets  Tilstand  i  England  1865 — 66"  blev 
trykt  paa  Ministeriets  Foranstaltning  efter  min  Hjem- 
komst. 

Min  Hustru  var  imidlertid  kommen  til  Bornholm  og 
befandt  sig  ikke  vel  der.  Saavel  hendes  Breve  som  de 
fra  min  kære  Svigermoder  havde  et  saadant  Indhold, 
at  de  maatte  vække  Uro  i  Sindet  og  vanskeliggøre  Ar- 
beidet.  Man  var  ofte  fristet  til  at  pakke  sammen  og 
reise  hjem.  I  min  Hustrus  Familie  var  indtruffet  den 
Begivenhed,  at  hendes  Svoger,  Kommandør  Grove,  var 
bleven  Marineminister  i  Ministeriet  Frijs,  hvilket  natur- 
ligvis var  mig  behageligt,  især  for  det  Tilfælde,  at  jeg 
foretog  en  saadan  Hjemreise  uden  at  have  anmeldt  den 
forud.  Grove  var  iøvrigt  en  elskværdig  Mand,  som  jeg 
kendte  ret  godt  fra  hans  Tjenestetid  som  Ekvipage- 
mester ved  Orlogsværftet.  Han  havde  været  Chef  paa 
Fregatten  „Sjælland",  Admiral  van  Dockums  Flagskib 
under  Krigen  og  havde  under  denne  havt  den  Sorg  at 
miste  sin  unge  smukke  Hustru.  I  Marinen  var  han  vel 
anset  som  en  dygtig  praktisk  Officer. 

Blandt  de  Foretagender,  som  patriotiske  Mænd  hjem- 
me havde  sat  igang  for  at  vække  Befolkningens  Virke- 
lyst efter  den  uheldige  Krig,  var  ogsaa  et  Aktieselskab 
for  at  drive  Hvalfangst  under  Island.  En  amerikansk 
Skibsfører  Thomas  Rays  havde  indført  den  nu  almin- 
delige Maade  at  dræbe  Hvalerne  ved  Granater,  fæstede 
til  Harpunen,  og  dette  Princip  skulde  her  benyttes. 
Formanden  for  Selskabet  var  Grev  Moltke-Hvitfeldt  til 
Glorup;  dets  virkelige  Ledere:  den  fra  Forsvaret  af 
Vesterhavsøerne  bekendte  Kaptain  Hammer  og  Gros- 

serer  Moses  Melchior.  De  to  sidstnævnte  Herrer  havde 
været  i  Glasgow  for  at  bestille  en  Hvalfanger-Damper 
„Thomas  Ruys"  hos  Firmaet  Alex.  Stephen,  og  da  de 
ved  Hjemkomsten  erfarede,  at  jeg  opholdt  mig  der,  op- 
fordrede de  mig  til  at  føre  Tilsyn  med  Bygningen  af 
Damperen  og  iøvrigt  at  være  til  deres  Assistance  i 
England,  hvilket  jeg  gerne  paatog  mig. 

Da  Skibet  var  færdigt,  kom  Kaptain  Hammer  med 
en  Besætning  til  Glasgow,  Prøveturen  blev  afholdt,  og 
de  afseilede  til  Island.  Man  ønskede  nu,  at  jeg  skulde 
besigte  en  lille  Træbaad,  som  de  byggede  i  Hull.  Da 
Efterretningerne  hjemmefra  ikke  havde  forbedret  sig, 
laa  den  Tanke  nær,  at  jeg  fra  Hull  skulde  i  hvert  Fald 
gøre  et  kortere  Besøg  paa  Bornholm.  Jeg  pakkede 
altsaa  mine  Papirer  sammen,  reiste  til  Hull,  saa  paa 
Skonnerten,  som  var  et  nydeligt  Fartøi,  og  arrangerede 
det  Fornødne  med  Byggeren.  Dernæst  gik  jeg  ned  i 
Dokkerne  og  fandt  her  en  Wilson-Damper  „bound  for 
Copenhagen",  hvis  Kaptain  gerne  tog  mig  med,  da 
han  hørte,  at  jeg  var  Søofficer,  og  vi  seilede  med  det 
samme. 

Der  fandtes  dengang  en  aparte  Organisation  paa  disse 
Dampere,  som  vistnok  har  bidraget  til  deres  mange 
Havarier.  Mandskabet  blev  paamønstret  for  hver  Reise 
til  Østersøen  og  afmønstret,  naar  det  kom  i  Dokken  i 
Hull.  Det  maatte  selv  sørge  for  sin  Kost.  Vi  havde 
herligt  Veir  over  Nordsøen,  men  da  vi  nærmede  os 
jydske  Kysten,  blev  Kaptainen  ængstelig  og  vilde 
mindske  Farten.  Dette  skete  paa  en  stjerneklar  Nat,  da 
jeg  laa  i  min  dybeste  Søvn.  Da  han  purrede  mig  for 
at  meddele  mig  sine  Betænkeligheder,  foreslog  jeg  ham 
—  som  Beroligelsesmiddel  —  at  tage  en  Bredde-Obser- 
vation ved  Polarstjernen.  Men  han  erklærede  sig  ude 
af  Stand  til  at  udføre  denne,  og  jeg  maatte  altsaa  paa- 
tage mig  dette  Arbeide,  som  viste  sig  at  være  rigtigt 
udført,  da  vi  den  næste  Morgen  fik  Hirtshals  i  Sigte. 
Det  er  sidste  Gang,  jeg  har  havt  Fordel  af  de  astro- 

nomiske  Kundskaber  fra  Søcadetacademiet,  og  jeg 
var  unegtelig  glad  ved  derved  at  have  vundet  nogle 
Timer. 

Ved  Ankomsten  til  Kjøbenhavn  fandt  jeg  min  egen 
Familie  i  bedste  Velgaaende.  Jeg  saa  Marineministeren, 
fik  min  Permission  forlænget,  og  tog  den  første  Damper 
til  Bornholm,  hvor  jeg  blev  modtaget  med  aabne  Arme 
den  26.  April  1866  om  Aftenen. 

Det  viste  sig,  at  jeg  var  kommen  i  det  rette  Øieblik, 
thi  den  næste  Morgen,  altsaa  den  27.  April,  fødte  min 
Hustru  sin  ældste  Søn.  At  vor  Glæde  var  stor,  behøver 
jeg  ikke  at  sige.  Senere  erfarede  jeg,  at  de  nærsomme 
Bornholmere  havde  faaet  Respect  for  mig,  fordi  jeg 
havde  regnet  Tiden  saa  nøie  ud. 

Under  Løbet  af  denne  Sommer  flyttede  vi  til  Kjøben- 
havn, hvor  jeg  paany  tiltraadte  min  Tjeneste  i  Marinen. 
Aaret  derefter  blev  jeg  ansat  som  Lærer  ved  Søofficers- 
skolen,  hvilket  nødsagede  mig  til  at  affatte  en  Lærebog 
i  Skibsbygning.  I  1869  blev  jeg  Underdirecteur  ved 
Maskinvæsenet  og  ved  Bygningsvæsenet  ved  Orlogs- 
værftet,  og  samme  Aar  overtog  jeg  en  Lærerstilling  for 
de  Søofficerer,  som  gennemgaa  et  høiere  Kursus  ved 
Officersskolen.  Dette  var  rigeligt  Arbeide  for  en  en- 
kelt Mand,  men  jeg  havde  desuden  i  disse  Aar  paataget 
mig  endel  Arbeide  med  Kontrahering  om  Dampskibe 
og  Tilsyn  med  disses  Bygning  for  forskellige  Rederier. 

Foranlediget  af  Forhold,  paa  hvilke  jeg  ikke  her  skal 
indgaa,  søgte  og  erholdt  jeg  min  Afsked  i  1873  og 
overtog  Stillingen  som  administrerende  Directeur  ved 
Kockums  Mekaniska  Werkstads  Aktie-Bolag  i  Malmø, 
som  jeg  tiltraadte  den  1.  November  s.  A.  Med  de  for- 
beredende Arbeider,  som  hertil  udkrævedes,  skal  jeg 
heller  ikke  trætte  Læserne. 

OPHOLD  I  MALMØ 

Vi  ville  nu  kaste  et  Blik  paa  de  sociale  Forhold, 
under  hvilke  vi  skulle  leve  i  Malmø. 

Det  lykkedes  mig  allerede  i  Januar  1874  at  finde  en 
Villa  tæt  udenfor  Staden,  hvor  vi  etablerede  os,  indtil 
vi  samme  Efteraar  fik  en  stor  gammel  Leilighed  paa 
Østergatan,  hvori  vi  forbleve  i  samfulde  9  Aar. 

Vi  skulde  snart  mærke,  at  den  korte  Flytning  havde 
hensat  os  til  vidt  forskellige  Forhold.  Hovedgrunden 
hertil  maatte  vistnok  søges  deri,  at  den  Udjevning 
mellem  Samfundsklasserne,  som  dengang  var  godt  be- 
gyndt i  Danmark,  endnu  ikke  havde  fundet  Sted  her. 
Man  følte  sig,  som  om  man  var  kommen  et  Aarhun- 
drede  tilbage  i  Tiden. 

I  Spidsen  for  Samfundet  i  Malmø  stod  Landshøfdin- 
gen  Troil,  en  statelig  formfuld  Mand  med  en  høist 
elskværdig  Hustru.  Han  secunderedes  af  en  General, 
ligeledes  en  meget  statelig  Mand  med  Hustru.  Næst- 
efter disse  kom  Provinsens  Adel. 

Som  bekendt  bestaar  denne  i  Sverig  af  et  relativt 
mindre  Antal  af  gamle  historiske  Slægter,  medens 
Hovedmassen  er  tilkommen,  dels  fra  Krigene  under 
Sverigs  Storhedstid,  og  dels  fra  den  saakaldte  „Friheds- 
tid",  under  hvilken  man  med  stor  Liberalitet  tilstod 
Embedsmænd  og  andre  Adelsdiplom,  uden  samtidigt  at 
tilse,  at  de  til  Familiernes  Opretholdelse  fornødne 
Pengemidler  vare  tilstede.  Disse  Familier  have  været 
henviste  til  at  søge  Embedscarriéren,  saavel  den  mili- 
taire  som  den  civile,  og  den  svenske  Embedsstand, 
navnlig  Officererne,  har  derigennem  faaet  et  ret  ari- 
stokratisk Præg,  som  holder  dem  tilbage  fra  at  deltage 
i  det  almindelige  borgerlige  Liv. 

Paa  den  anden  Side  bød  Omgangen  med  Borger- 
standen, til  hvilken  vi  væsentlig  vare  anviste  —  med 
enkelte  hæderlige  Undtagelser  —  ikke  paa  store  Fri- 
stelser. Dens  Interesse  for  Livets  materielle  Goder  var 

betydeligt  større  end  for  de  aandelige.  Den  dengang 
anvendte  Form  for  Selskabelighed  —  „den  gaaende 
Middag"  —  var  en  Function,  paa  hvilken  jeg  endnu 
tænker  med  Gru. 

Kun  to  Gange  om  Aaret  mødtes  disse  forskellige  Sam- 
fundsklasser. Det  var  til  Aarsfesten  for  „Amaranthen", 
en  selskabelig  Orden  stiftet  af  Gustav  den  Tredie,  hvor 
de  hæderlige  Borgere  modtog  Ridderslaget  af  Lands- 
høfdingen,  og  til  Aarsfesten  for  „Knudsgildet",  det  sam- 
me, som  vi  have  kendt  i  Danmark. 

Med  Godseierne  paa  Landet  havde  Byens  Borgere 
ingen  Omgang.  Selv  hos  Formanden  for  vort  Selskab, 
Baron  Stjernblad,  som  eiede  det  smukke  Marsvins- 
holm  og  iøvrigt  var  gift  med  en  rig  Købmandsdatter 
fra  Ystad,  ere  vi  aldrig  blevne  indbudte,  men  Baronen 
foretrak  at  retournere  udvist  Gæstfrihed  ved  Indby- 
delser til  et  Hotel  i  Malmø. 

Af  Resourcer  havde  Malmø  kun  faa;  Nærheden  af 
den  store  By  Kjøbenhavn,  hvorhen  Malmøboerne  gerne 
drog,  trykkede  den. 

Byen  var  heller  ikke  smuk,  Husene  omtrent  som  i 
vore  Provinsbyer,  Brolægning  og  Belysning  slette,  de 
sanitaire  Indretninger  umulige.  Det  gamle  Malmøhus 
laa  hen  som  en  Straffeanstalt;  kun  een  virkelig  monu- 
mental Bygning  fandtes.  Det  var  Raadhuset,  restau- 
reret af  vor  Architect  Meldahl,  med  sine  to  bekendte 
Sale:  Landstings-  og  Knutssalen. 

Malmø  Omegn  havde  faa  Tiltrækninger;  den  nærmest 
tilgængelige  Skov  var  vor  Dyrehave.  Jeg  formaaede  Det 
Forenede  Dampskibsselskab  til  under  flere  Sommere 
at  lade  en  Dampbaad  om  Søndagen  gaa  direkte  fra 
Malmø  til  Klampenborg,  og  denne  fik  megen  Søgning. 

De  Danske  vare  paa  den  Tid  ikke  populaire  i  Skaane. 
Dette  skyldtes  den  saakaldte  „Lodskrig",  som  netop 
da  var  afsluttet.  Denne  var  vistnok  foranlediget  af  en 
Embedsmand  ved  Lodsvæsenet  i  Malmø,  som  havde 
reist  det  iøvrigt  naturlige  Spørgsmaal  om  Svenskernes 

Berettigelse  til  at  deltage  i  Langlodsningen  gennem 
Øresund.  Vor  Nation  havde  jo  fra  Øresundstoldens  Tid 
holdt  et  fuldt  organiseret  Lodsvæsen,  medens  Sven- 
skerne kun  havde  foretaget  lidt  i  denne  Retning.  Nu 
forlangte  de  Ligeberettigelse,  idet  de  gik  ud  fra,  at 
var  Drogden  dansk  Farvand,  var  Flinterenden  udeluk- 
kende svensk.  De  belyste  denne  ved  Hjelp  af  Fyrskibe 
og  afmærkede  den  med  Bøier.  Fra  dansk  Side  gjordes 
gældende,  at  Flinterenden  var  ligesaameget  dansk  som 
svensk  Farvand,  og  at  endel  af  de  svenske  Mærker 
vare  lagte  paa  dansk  Søterritorium.  Stridens  Bølger  gik 
høit,  og  skøndt  Regeringerne  opnaaede  Enighed,  var 
der  endel  Gæring  tilbage  hos  Befolkningen,  som  ikke 
var  behagelig  for  de  i  Sverige  bosatte  Danske. 

Under  disse  uvante  og  ret  triste  Forhold  skulde  man 
nu  indrette  sit  og  sin  Families  Liv.  Det  var  godt  for 
os,  at  Kjøbenhavn  laa  saa  nær.  Min  Familie  kom  jevn- 
ligt  over  til  os,  og  min  Moder  tilbragte  altid  Julen  med 
os  til  stor  Glæde  for  os  og  hendes  Børnebørn.  Nogle 
af  de  gamle  Venner  sloge  heller  ikke  Haanden  af  os. 
I  Malmø  var  Familien  Geijer  den,  som  kom  til  at  staa 
os  nærmest.  Han  havde  tidligere  været  Officer  og  var 
gift  med  Frøken  Palæmona  Treschow  fra  Brahesborg, 
Fyen,  som  jeg  havde  kendt  og  vurderet,  da  hun  var 
ung  Pige.  Det  var  høist  sympathiske  Mennesker,  og 
deres  Børn  og  vore  bleve  ogsaa  Venner.  Dernæst  havde 
vi  to  halvgamle  Ungkarle,  Brødrene  Krok,  af  hvilke  den 
ene  var  Landssecretair,  den  anden  Toldforvalter.  Dus- 
broderskabet  mellem  Forældrene  i  Sverige  berettiger 
Børnene  til  at  kalde  Vedkommende  „Farbroder",  men 
disse  to  vare  vore  Børns  Farbrødre  „par  excellence". 
Saa  var  der  vor  Huslæge,  Doctor  Falk,  med  Familie, 
samt  Kaptain  Boman  og  Doctor  Qaensel  med  Familier, 
begge  Medlemmer  af  vort  Selskabs  Bestyrelse,  og  en- 
delig forskellige  Medlemmer  af  Familien  Kockum. 

Af  Danske  fandtes  der  i  den  Tid  endel  paa  Landet 
i  Skaane,  navnlig  som  Forpagtere  og  mindre  Godseiere. 

Til  disse  saa  vi  kun  lidt.  I  Malmø  var  der  nogle  en- 
kelte i  bedre  Stillinger.  Jeg  mindes  saaledes  en  for- 
henværende Skolekammerat,  Gerlach,  Søn  af  den  be- 
kendte General,  som  var  Ingeniør  ved  Vandværket. 

Men  foruden  denne  faste  Omgang  medførte  min 
Stilling,  at  jeg  maatte  se  adskillige  Tilreisende  i  vort 
Hjem.  Naar  en  Mand  søgte  vort  Værksted  for  at  for- 
handle om  en  Bestilling,  tillod  almindelig  Christen- 
kærlighed mig  ikke  at  lade  ham  tilbringe  Aftenen  alene 
paa  et  Malmø-Hotel,  og  jeg  har  gjort  mange  mere  eller 
mindre  interessante  Bekendtskaber  af  denne  Grund. 

Vore  ældre  Børn  naaede  snart  Skolealderen,  og  da 
vi  troede  at  skulle  forblive  i  Sverig,  besluttede  vi  at 
sætte  dem  i  Skole  der.  Drengene  kom  i  Latinskolen  i 
Malmø,  hvor  Undervisningen  var  meget  god,  men  hvor 
der  endnu  raadede  det  middelalderlige  System,  at 
Spanskrøret  var  i  fuld  Virksomhed  i  selve  Rectors 
Haand. 

Ved  Omgangen  med  Kammeraterne  lærte  de  nu  snart 
den  skaanske  Dialekt,  som  er  ualmindelig  bred  og 
uskøn.  Jeg  vaagede  imidlertid  strengt  over,  at  de  ved- 
bleve  at  tale  og  skrive  deres  Modersmaal  saa  correct 
som  muligt,  og  de  have  virkelig  alle  undgaaet  den 
stygge  Sammenblanding  af  de  to  beslægtede  Sprog, 
som  man  saa  ofte  hører. 

Imidlertid  indtraf  nogle  Begivenheder,  som  vare  af 
Interesse  for  Værkstedet,  og  som  jeg  derfor  skal 
nævne  her. 

Under  den  tidligere  Administration  havde  Arbeiderne 
ført  en  noget  for  bekvem  Tilværelse,  som  var  uforene- 
lig med  hvad  der  kræves  paa  et  større  Værksted.  De 
strengere  Ordens-Bestemmelser,  som  jeg  maatte  ind- 
føre, bleve  naturligvis  ikke  vel  modtagne,  og  hertil 
kom,  at  det  var  bleven  nødvendigt  til  Udførelsen  af 
finere  Arbeider  at  antage  nogle  danske  Modelsned- 
kere, som  fik  en  høiere  Timebetaling.  Det  endte  med 
en  Generalstrike  efter  et   halvt  Aars  Forløb.  Ved  en 

saadan  Leilighed  er  den  svenske  Arbeider  ikke  be- 
hagelig at  omgaaes;  han  tager  straks  en  „Taar  over 
Tørsten",  og  paa  Politiets  Assistance  kunde  man  ikke 
regne,  saa  Malmø  Gader  vare  ikke  rigtig  sikre  i  de 
første  Dage.  Hvad  der  forværrede  Situationen,  var,  at 
det  blev  gjort  til  et  nationalt  Spørgsmaal.  Det  var  de 
forbandede  Danske,  de  brave  Svenske  o.  s.  v.  Det 
danske  Personale  havde  det  altsaa  ikke  behageligt  i  de 
Dage,  men  Bygen  drev  over  uden  at  efterlade  kende- 
lige Mærker,  og  en  Gentagelse  deraf  fandt  ikke  Sted 
under  min  Tid  i  Skaane. 

En  anden  Oplevelse  af  ubehagelig  Art  var  en  Ilde- 
brand paa  Værkstedet,  som  indtraadte  efter  et  Par  Aars 
Forløb. 

Vi  havde  netop  den  Dag  afleveret  en  Damptorpedo- 
kran  til  den  danske  Regering.  Ved  Modtagelsen  havde 
Arendrup  og  Jøhnke  været  nærværende,  og  de  vare 
blevne  hos  os  til  den  næste  Dag. 

Da  Brandsignalet  lød  om  Aftenen,  drog  vi  alle  derud. 
Malmø  var  dengang  forsynet  med  Dampsprøiter — ,  men 
Ilden  spredte  sig,  hjulpen  af  en  frisk  Vind,  og  da  vi 
kom  hjem  næste  Morgen,  efterat  alt  var  slukket,  havde 
Værkstedet  faaet  en  Skade  paa  omtrent  en  halv  Million 
Kroner.  Assuranceselskaberne  viste  sig  meget  coulante, 
og  Arbeiderne  paa  Genopbygningen  bleve  drevne 
med  Kraft;  men  da  Branden  havde  fundet  Sted  sent 
paa  Efteraaret,  tog  Færdiggørelsen  ret  lang  Tid,  og 
Afleveringen  af  de  i  Arbeide  værende  Bestillinger  for- 
sinkedes betydeligt.  Selvfølgelig  benyttede  vi  denne 
Leilighed  til  at  indføre  nogle  Forbedringer,  og  blandt 
andet  byggede  vi  en  hidtil  savnet  anstændig  Kontor- 
bygning. 

Endnu  en  Begivenhed  af  Betydning  var  et  kongeligt 
Besøg.  Kong  Karl  X  var  død  i  1872  og  var  bleven 
efterfulgt  af  sin  Broder  Kong  Oscar. 

Denne  rigt  begavede  Konge  var  en  af  de  tre  mari- 
time Kongesønner,  som  i  min  Ungdom  vare  saa  be- 

undrede  af  alle  Søofficerer.  De  to  andre  vare :  Storfyrst 
Constantin  af  Rusland,  hvis  Carriére  som  Sømand  op- 
hørte ret  tidlig,  og  Prinsen  af  Joinville,  Søn  af  Louis 
Philippe  og  Bedstefader  til  vor  Prinsesse  Marie. 

Denne  sidste  Prins  har  udgivet  Fortællingen  om  et 
Kryds,  han  som  Chef  for  en  Fregat  havde  foretaget. 
Under  dette  anløber  han  Guinea-Kysten,  hvor  han  ved 
Ankomsten  til  de  danske  Besiddelser  bliver  indbudt 
til  Frokost  af  Gouverneuren.  (Jeg  er  bange  for  at  dette 
var  en  Mand,  som  vi  have  kendt).  Som  Mærkelighed 
ved  denne  Frokost  anfører  han,  at  Betjeningen  bestod 
af  Negerinder,  „paa  hvilke  intet  Slør  —  selv  ikke  det 
mindste  —  skjulte  deres  Former.  De  stode  der  med 
Tallerkenerne  i  Haanden,  Servietten  over  Armen,  uden 
nogen  Undseelse;  thi  de  vare  jo  iførte  deres  Fædre- 
lands Dragt",  og  han  vedføier  en  characteristisk  Illu- 
stration. 

Men  foratvende  tilbage  til  Kong  Oscar  skulde  denne 
nu  som  Konge  for  første  Gang  besøge  de  svenske  Pro- 
vinser, hvad  Svenskerne  kalde  „gora  sinn  Eriks  gata". 
Da  det  forestaaende  kongelige  Besøg  blev  anmeldt  i 
Malmø,  en  By  som  trods  sine  dengang  60000  Indbyg- 
gere ikke  havde  meget  at  fremvise,  spurgte  Stadens 
vise  Fædre  os,  om  vi  kunde  underholde  Hans  Maje- 
stæt et  Par  Timer.  Vi  lavede  altsaa  et  Program,  mod- 
toge Kongen  paa  det  mekaniske  Værksted,  og  kørte 
efter  Besøget  her  i  en  til  Statsbanerne  af  os  nybygget 
første  Klasses  Vogn  ad  vor  Forbindelsesbane  ned  til 
Skibsværftet.  Vi  havde  her  arrangeret  en  Afløbning  for 
ham.  Det  var  en  lille  Bornholmsk  Baad  „Erna",  hvis 
Rederi  ogsaa  var  nærværende.  Det  var  indrettet  saa- 
ledes,  at  Kongen  selv  skulde  sætte  Baaden  i  Vandet 
ved  at  trykke  paa  en  elektrisk  Knap,  hvorved  en  Vægt 
blev  frigjort,  som  ved  at  falde  slog  den  sidste  Kile  løs. 
Nutildags  ere  saadanne  Afløbningsmaader  vel  kendte, 
men  dengang  havde  det  aldrig  været  forsøgt  i  Sverig, 
°g  jeg  havde  derfor  som  Sikkerhed  bag  en  lille  Skærm 

anbragt  en  Tømmermand,  som  skulde  slaa  Kilen  fra, 
saafremt  Elektriciteten  skulde  glippe.  Ulykkeligvis  var 
Tømmermanden  for  høi  for  Skærmen,  saa  at  Kongen 
saa  ham,  uden  dog  at  gøre  nogen  Anmærkning;  men 
jeg  er  bange  for,  at  det  blev  Tømmermanden,  som  satte 
Skibet  i  Vandet,  og  ikke  Majestæten. 

Den  næste  Dag  blev  der  foretaget  en  Udflugt  pr. 
Damper  i  Flinterenden,  for  at  Kongen  kunde  saa  at 
sige  indvie  dette  nye  „svenske"  Farvand.  Denne  Seil- 
tour,  i  hvilken  jeg  deltog,  blev  efterfulgt  af  en  Frokost 
hos  Landshøfdingen.  Da  vi  kom  ind  i  Residensens 
Forstue,  fandtes  der  en,  ogsaa  i  Kjøbenhavn  velkendt, 
skaansk  Godseier,  som  saa  meget  medtaget  ud  og  havde 
IV2  Tomme  udbrændt  Cigar  mellem  Fingrene.  Vi  vidste 
alle,  at  han,  som  var  en  stor  Spiller,  havde  tilbragt 
Natten  ved  „det  grønne  Bord". 

Kongen  sagde  da  til  ham:  „Naa  T.l  Hvordan  har 
Du  saa  sovet  inat"?  T.y  som  var  en  ældre  Mand,  sva- 
rede: „Ak!  man  faar  ikke  megen  Søvn  paa  denne  Side 
af  Graven",  hvortil  Kongen  sagde:  „Ja!  og  Gud  maa 
vide,  hvormegen  Du  vil  faa  paa  den  anden  Side"! 

Under  Sommeren  1877  beskæftigede  man  sig  med 
Spørgsmaalet  om  Sveriges  Deltagelse  i  den  forestaaende 
Verdensudstilling  i  Paris.  Denne,  som  skulde  aabnes 
næste  Aar,  og  som  skulde  vise  Verden,  at  Frankrig 
nu  var  kommet  til  Kræfter  efter  den  ulykkelige  Krig, 
maatte  anses  for  at  blive  særlig  indholdsrig.  Med  den 
Evne  til  Repræsentation,  som  Svenskerne  besidde,  idet- 
mindste  i  Sammenligning  med  os,  havde  man  grebet 
denne  Sag  meget  energisk  an.  Til  Kommissarius  for 
Udstillingen  havde  man  valgt  en  særlig  kvalificeret 
Mand,  Hr.  Juhlin  Danfelt,  og  denne  gik  forstandigt  til- 
værks. Han  bereiste  hele  Landet,  bankede  paa  Værk- 
stedernes Døre  og  begærede  Tilslutning.  Ogsaa  til  os 
kom  han,  og  jeg  blev  snart  fangen  af  hans  Veltalen- 
hed og  lovede  at  anbefale  en  større  Udstilling  fra  os. 

Men  hvad  jeg  ikke  havde  ventet,  var  at  jeg  derefter 


80 


modtog  et  officielt  Brev,  underskrevet  Oscar,  hvori  jeg 
blev  opfordret  til  at  gaa  som  Jurymand  til  denne  Ud- 
stilling. Da  jeg  ikke  havde  søgt  Indfødsret  i  Sverig,  og 
da  man  for  at  være  svensk  Jurymand  maa  have  svensk 
Medborgerret,  maatte  man  have  set  gennem  Fingre  her- 
med, men  dette  var  jo  af  mindre  Betydning.  Det  var  svært 
for  mig  at  reise  bort  fra  mit  store  Arbeide,  men  Op- 
gaven var  interessant  og  ærefuld.  Jeg  forelagde  min 
Bestyrelse  Spørgsmaalet,  og  denne  bestemte,  at  jeg 
skulde  modtage  Tilbudet.  Min  Ven  Overdirecteur  Alm- 
gren  ved  Statens  Jernbaner,  som  vistnok  ikke  havde 
været  uden  Del  i,  at  man  havde  henvendt  sig  til  mig, 
var  ogsaa  bleven  Jurymand. 

Vi  to  reiste  sammen  til  Paris  i  Forsommeren  1878, 
hvor  jeg  tilbragte  et  Par  af  de  interessanteste  Maane- 
der  i  mit  Liv.  Den  Jury,  jeg  tilhørte,  var  den  meka- 
niske, som  havde  en  høist  betydelig  Udstilling  at  be- 
dømme, og  naar  jeg  overhovedet  havde  paataget  mig 
Hvervet,  var  det  min  Hensigt  at  benytte  denne  Leilig- 
hed  fuldt  ud  til  at  berige  min  Erfaring.  Det  gjaldt  nu, 
om  at  jeg  kunde  faa  en  saadan  Stilling  i  min  Jury,  at 
jeg  kunde  opnaa  dette.  Forholdene  vare  gunstige  for 
mig.  Franskmændene  vare  fint  repræsenterede.  De 
havde  to  „membres  de  l'académie",  foruden  endel  Læ- 
rere fra  deres  tekniske  Høiskoler.  Blandt  Englænderne 
fandtes  Sir  John  Anderson,  som  var  den  tekniske  Le- 
der af  Woolwich  Arsenal  og  Forfatter  af  en  kendt 
Lærebog.  Amerikanerne  havde  som  bedste  Mand  en 
Professor  Davidson  fra  San  Francisco.  Ved  vort  første 
Møde  fremkom  den  sædvanlige  Ulempe,  at  Sprogkund- 
skaberne viste  sig  brøstfældige.  Da  jeg  paa  de  Frem- 
medes Vegne  forberedte  Sagen  med  Franskmændene, 
ytterede  disse,  at  da  de  vare  i  Minoritet,  ønskede  de, 
at  en  Fremmed  —  dog  ikke  nogen  Englænder  —  valgtes 
til  Præsident,  medens  de  paa  den  anden  Side  haabede, 
at  deres  to  „membres  de  l'académie"  bleve  valgte  til 
Vicepræsidenter.  Da  jeg  bragte  denne  Besked  tilbage 

til  de  fremmede  Medlemmer,  enedes  man  om  at  gøre 
Amerikaneren  Davidson  til  Præsident  og  tog  de  to 
„membres  de  l'académie"  til  Vicepræsidenter.  Da  vor 
Jury  vilde  faa  et  kolossalt  Arbeide,  bestemte  man  sam- 
tidigt at  dele  den  i  tre  Underafdelinger.  I  den  største 
af  disse,  den  som  indbefattede  alle  Damp-  og  Varmluft- 
maskiner,  indvalgtes  jeg  til  Secretair.  Jeg  havde  der- 
ved opnaaet,  hvad  jeg  ønskede.  Jeg  skulde  organisere 
Arbeidet  i  min  Underafdeling,  indlede  Discussionen 
om  de  forskellige  Maskiner  og  foreslaa  Belønningerne, 
samt  ved  de  daglige  Møder  af  hele  Juryen  føre  Ordet 
for  vore  Bedømmelser. 

Der  forestod  mig  nu  en  meget  travl  Tid.  Jeg  flyttede 
derfor  ud  til  Auteuil  i  landlige  Omgivelser,  mødte  hver 
Morgen  Kl.  7  i  Udstillingen  for  at  forberede  Dagens 
Arbeide,  og  kom  først  hjem  om  Aftenen.  Om  Morge- 
nen arbeidede  Underafdelingerne  hver  for  sig.  Da  der 
var  godt  Kammeratskab  blandt  Medlemmerne,  spiste 
vi  alle  Frokost  sammen  i  en  eller  anden  Restaurant  i 
Udstillingen  for  derefter  at  holde  Fællesmøde. 

Da  det  var  mig,  som  skulde  foreslaa  Præmierne,  var 
jeg  Genstand  for  endel  Courtoisie  fra  de  andre  Med- 
lemmers Side.  Den  ene  af  vore  Vicepræsidenter,  M. 
Roland,  som  var  „directeur  general  des  manufactures 
de  l'état",  det  vil  sige  Chef  for  Statens  Tobaksfabrik- 
ker, havde  som  saadan  mange  Udstillere  at  protegere. 
Han  modtog  hver  Mandag  en  lille  Pakke  fra  Havana, 
indeholdende  5  af  de  ypperste  Cigarer,  som  kunde 
frembringes.  Denne  Pakke  skænkede  han  mig  hver 
Uge,  og  man  vil  forstaa,  at  det  særlig  i  Paris  var  en 
meget  velkommen  Gave.  Han  havde  da  den  Takt  at 
vente  til  Tirsdag  eller  Onsdag  med  at  overrække  mig 
en  Liste  paa  Udstillere,  som  han  ønskede  belønnede. 

Det  antages  vistnok  i  Almindelighed,  at  disse  Ud- 
stillingsmedailler  ikke  uddeles  efter  Fortjeneste,  saa- 
ledes  at  de  snarest  maa  ansees  for  betydningsløse. 
Dette  er  dog  ikke  min  Erfaring,  idetmindste  ikke  for 

de  store  Industrilandes  Vedkommende.  Selv  om  Juryen 
var  partisk,  er  den  under  for  stor  offentlig  Kontrol  af 
Udstillerne  til  at  væsentlige  Feil  kunne  begaaes.  For 
de  mindre  Landes  Vedkommende  er  Uddelingen  af 
Medailler  mere  en  Courtoisie-Sag.  Vor  Jury  brugte  den 
Fremgangsmaade  ved  disse,  at  den  stillede  et  vist  An- 
tal Medailler  til  vedkommende  Lands  Jurymands  Dis- 
position, hvorefter  denne  gjorde  sit  Forslag  til  Juryen 
om  deres  Anvendelse.  Det  samme  System  brugtes  og- 
saa  ved  Pariser-Udstillingen  i  1900,  ved  hvilken  jeg 
var  Jurymand  for  Danmark. 

Men  at  der  foregaar  Intriguer  bag  Kuliserne,  er  en 
Selvfølge,  og  jeg  skal  her  fortælle  en  saadan. 

Ved  min  Ankomst  til  Paris  stillede  jeg  mig  til  den 
danske  Kommissarius,  Kammerherre  Wolfhagens  Raa- 
dighed,  som  lod  sin  Secretair,  vor  senere  Finantsmini- 
ster  Chr.  Hage,  gennemgaa  den  danske  Udstilling  med 
mig.  Min  afdøde  Svoger,  Fyringenieur  Grove,  havde 
dengang  tilligemed  sin  Broder  Kammerraaden  foreslaaet 
Anvendelsen  af  de  nu  saa  almindeligt  brugte  Høfder 
paa  Jyllands  Vestkyst,  og  jeg  vidste,  at  han  havde  sendt 
en  Model  af  disse  til  Udstillingen.  Denne  fandtes  imid- 
lertid ikke,  da  man  havde  glemt  den  i  en  Pakkasse. 
Efterat  den  var  bleven  udgravet  og  opstillet,  forekom 
det  mig,  at  den  repræsenterede  en  Sag  af  saa  stor  na- 
tional Betydning,  at  den  burde  belønnes. 

Da  Danmark  ikke  var  repræsenteret  i  den  Jury,  hvor- 
under den  hørte,  henvendte  jeg  mig  til  en  af  mine  ame- 
rikanske Kollegaer,  som  havde  en  Landsmand  i  den 
nævnte  Jury,  og  bad  ham  forelægge  denne  Sagen.  Nogle 
Dage  derefter  modtog  jeg  et  Brev  fra  sidstnævnte,  hvori 
han  henleder  min  Opmærksomhed  paa  „the  Hancock 
Inspirator  Company",  et  amerikansk  Kompagni  under 
min  Jury,  som  efter  hans  Mening  fortjente  en  Guld- 
medaille.  Altsaa  „Lige  for  Lige".  Naturligvis  fik  begge 
deres  Medailler,  men  jeg  bør  dog  tilføie,  at  „Hancock's 
Inspirator"  senere  er  blevet  et  verdensberømt  Apparat. 

Blandt  mine  Kollegaer  ved  Juryen  sluttede  jeg  mig 
navnlig  til  Professor  Hirsch,  en  Lothringer,  som  var 
bleven  i  „the  old  country",  og  var  Lærer  ved  „École  des 
beaux  arts  et  metiers".  Hirsch  var  vor  Jurys  „Rappor- 
teur".  Franskmændene  delte  vort  Secretairarbeide  mel- 
lem to  Individer,  „Rapporteuren"  og  „Secretairen",  af 
hvilke  den  sidste  kun  havde  de  underordnede  Functioner. 
Hirsch  publicerede  senere  en  Beretning  om  vor  Jurys 
Arbeide,  som  var  særdeles  vel  skreven,  og  hvori  han 
omtalte  min  Virksomhed  med  stor  Venlighed.  Jeg  mødte 
ham  og  hans  elskværdige  Hustru  ret  ofte  senere.  Nu 
er  han  gaaet  bort  allerede  for  endel  Aar  siden. 

Foruden  ham  fandtes  der  i  vor  Jury  adskillige  kund- 
skabsrige og  høitbegavede  Mænd,  med  hvem  det  var 
en  Glæde  at  samarbeide.  Vor  Gerning  lettedes  ved 
den  fuldkomne  Enighed,  som  herskede,  og  som  ogsaa 
gjorde  vore  enkelte  selskabelige  Sammenkomster  yderst 
behagelige. 

Jeg  saa  ikke  meget  til  Paris  den  Sommer.  Engang 
imellem  tog  jeg  ind  „til  Byen"  for  at  gaa  i  Theatret 
sammen  med  Almgreny  der  ogsaa  havde  slaaet  sig  ned 
i  Auteuil;  ogsaa  var  jeg  nogle  enkelte  Gange  sammen 
med  to  danske  Jurymænd,  nemlig  Baron  Tage  Reedtz- 
Thott  og  den  tidligt  bortkaldte  Kammerherre  Sophus 
Skeel  til  Birkelse.  Jeg  gik  ogsaa  til  nogle  officielle  fran- 
ske Fester,  som  gaves  i  de  forskellige  Ministerier, 
blandt  hvilke  Marineministeriets  havde  Forrangen.  En- 
delig bør  jeg  nævne,  at  Juhlin  Danfelt  havde  etableret 
et  meget  gæstfrit  Hus,  hvori  jeg  undertiden  kom.  Denne 
udmærkede  Mand  blev  senere  svensk  Generalkonsul 
i  London,  hvor  jeg  oftere  har  mødt  ham  med  Glæde. 
Men  den  langt  overveiende  Del  af  Tiden  tilbragtes  i 
Udstillings-Terrainet,  hvor  hele  Europa  havde  taget 
Stevne,  og  hvor  man  i  ledige  Øieblikke  mødte  mange 
mærkelige  Personligheder.  Jeg  erindrer  den  daværende 
Prins  af  Wales  —  senere  Kong  Edward  —  som  en 
af  de  flittigste  Gæster.   Han  saas  altid  i  et  bestemt 

6* 


84 


Vindue  af  en  Restaurant,  medens  hans  Selskab  var 
variabelt. 

Efter  de  to  Maaneders  Arbeide  reiste  Almgren  og 
jeg  hjem,  og  jeg  tog  paany  fat  paa  mit  Arbeide. 

Den  1.  November  1878  var  min  5  aarige  Kontrakt  med 
Aktieselskabet  udløbet.  Jeg  kan  sige  med  Ro,  at  under 
disse  Aar  havde  vi  naaet  at  skabe  os  en  Reputation 
som  Byggere  af  gode  Skibe  og  Skibsmaskiner,  og  som 
Vognfabrikanter  at  være  det  ledende  Firma  i  Sverige; 
men  desværre  vare  vi  ikke  naaede  til  at  gøre  Værk- 
stedet til  en  lønnende  Forretning,  hvilket  jo  var  den 
vigtigste  Betingelse  for  dets  Eksistens.  Der  var  derfor 
grundige  Forhandlinger  blandt  Bestyrelsens  Medlem- 
mer, om  man  burde  fortsætte  Driften,  ligesom  jeg  selv 
naturligvis  alvorligt  overveiede,  om  jeg  ikke  hellere 
burde  søge  anden  Virksomhed. 

Vore  Regnskaber  viste,  at  Vogn  fabrikationen  var  en 
god  og  lønnende  Forretning.  Bygningen  af  nye  Skibe 
gav  derimod  næsten  altid  et  Tab,  som  ikke  blev  com- 
penseret  af  den  Indtægt,  som  Reparationen  af  Skibe 
indbragte.  Anledningen  hertil  var  de  store  Værksteds- 
omkostninger,  som  vi  forgæves  havde  søgt  at  reducere. 
Det  var  kun  gennem  en  forøget  Production,  at  Procen- 
ten af  disse  Omkostninger  kunde  indskrænkes.  Denne 
Betragtning,  i  Forbindelse  med  Forhaabningen  om,  at 
Reparationerne  vilde  tage  et  større  Omfang,  ledede  til, 
at  man  bestemte  sig  for  at  vedblive,  og  at  jeg  indgik 
paa  at  fortsætte  min  Virksomhed. 

Et  af  de  Skibe,  som  vi  nu  byggede,  var  Isbryderen 
„Mjølner"  til  Kristiania  Fjorden.  Dette  var  det  første 
alvorlige  Forsøg  i  vore  Farvande  paa  at  sætte  Magt 
imod  Isens  Magt,  hvilket  man  længere  Tid  i  Forveien 
havde  prøvet  i  Amerika.  At  reise  dengang  under  Is- 
forhold  var  en  utrolig  Gene.  Hvem  erindrer  ikke  Is- 
baads  Transporterne  over  Store  Belt  med  Accompagne- 
ment  af  de  grufulde  Ophold  paa  Sprogø,  eller  de  Trans- 
porter, som  begyndte  i  Nyborg  med  Baadene  fulde  af 

kvindelige  Passagerer  og  endte  i  Kallundborg?  Under 
en  Vinter  var  Skibsfarten  mellem  Kjøbenhavn  og  Malmø 
afbrudt  i  —  jeg  troer  —  9  Uger,  og  Reisen  maatte 
foretages  over  Helsingør — Helsingborg.  Jeg  forsøgte 
den  selv  engang  det  Aar,  og  brugte  7  Timer  om  den 
halve  Mil.  Det  geraadede  Nordmændene  til  Ære,  at  de 
vare  de  første  til  at  sætte  denne  Sag  igang.  Forsøget 
var  beskedent,  men  det  viste  sig,  at  Baaden  gjorde 
Fyldest.  „Mjølner",  som  endnu  gør  Gavn,  har  en  Ma- 
skine paa  kun  400  indicerede  Heste.  Ved  Skrogets 
Form,  Materialdimensionerne  og  Indretningen  var  der 
taget  de  fornødne  Hensyn  til  den  stillede  Opgave,  og 
skøndt  denne  var  ny,  tror  jeg  ikke,  at  der  ved  senere 
Skibe  af  denne  Art  er  gjort  mange  Forandringer. 

Da  „Mjølner"  var  afleveret,  gik  jeg  til  Kristiania  for 
at  undersøge  dens  Evner  som  Isbryder.  Fjorden  der- 
oppe er  et  roligt  Farvand  med  næsten  fersk  Vand  og 
uden  stærk  Strøm.  Isen,  som  dannes,  er  derfor  i  Reglen 
blank,  chrystallisk  og  af  ensformig  Tykkelse.  Det  er 
ikke  saaledes  her  i  Sundet,  hvor  Strømmen  og  Vinden 
i  Forening  sætter  Isen  ind  paa  Kysten.  Den  derved 
dannede  Pakis  føres  derfra  ud  i  Farvandet,  hvor  den 
frembyder  langt  alvorligere  Forhindring  og  kræver  Ma- 
skiner af  større  Kraft  til  Gennembrydningen. 

Paa  Kristiania  Fjorden  fandtes  der  ved  Forsøgene  et 
blankt  Islag,  som  i  Reglen  var  9  Tommer  tykt.  Det 
viste  sig  da,  at  „Mjølner"  var  istand  til  at  gaa  med  en 
jevn  Hastighed  af  omtrent  2  Knob  gennem  denne  Is, 
idet  Stykkerne  af  den  gennembrudte  Is,  som  gerne 
vare  af  ret  store  Dimensioner,  bleve  oplagte  næsten 
regelmæssigt  paa  begge  Sider  ovenpaa  Isdækket.  For 
at  danne  en  Passage  for  Skibsfarten  af  tilstrækkelig 
Bredde  maatte  man  gøre  tre  enkelte  Reiser,  nemlig  en 
for  at  bryde  den  ene  Side  af  Renden,  dernæst  en  for 
den  anden  Side  og  endelig  en  midt  i  Renden  for  at  slaa 
de  svømmende  Isstykker  sønder.  Vi  prøvede  dernæst 
Is  af  12  Tommers  Tykkelse,  hvorved  det  viste  sig  nød- 

vendigt,  at  „Mjølner"  maatte  tage  Tilløb  og  kunde  da 
avancere  omtrent  to  Skibslængder  hver  Gang.  Under 
disse  Farter  kom  vi  engang  ind  paa  en  mindre  Side- 
fjord. Vi  havde  et  notabelt  Selskab  ombord,  thi  Borger- 
mester og  Raad  deltog  i  Farten.  Da  vi  vare  komne 
noget  ind  paa  Fjorden,  saa  vi  en  sortklædt  Herre,  bæ- 
rende en  mægtig  Foliant,  som  gik  midt  ud  paa  Isen  og 
tog  Stilling  et  Stykke  Vei  foran  vor  Stevn,  hvor  han 
gjorde  Holdt  og  løftede  Folianten  truende  imod  os.  Jeg 
erfarede  da,  at  der  findes  en  Lov  i  Norge,  som  forby- 
der at  bryde  Isen  paa  Fjordene  for  ikke  at  afbryde  Pas- 
sagen. Det  var  herpaa,  at  denne  norske  Nordmand  vilde 
gøre  os  opmærksom.  Han  kom  imidlertid  hurtigt  bort, 
da  vi  rykkede  ind  paa  Livet  af  ham,  og  jeg  har  aldrig 
senere  hørt,  hvad  der  blev  af  hans  Action. 

De  opnaaede  gode  Resultater  med  „Mjølner"  bragte 
mig  til  at  tænke  paa  Anvendelsen  af  lignende  Skibe  i 
Danmark.  Som  en  Indledning  skrev  jeg  en  Beretning 
om  vor  Prøvetour  paa  Kristiania  Fjorden  i  vor  Illustre- 
rede Tidende.  Denne  fik  en  ret  komisk  Følge.  Burmei- 
ster &  Wain,  med  hvem  vi  jo  til  en  vis  Grad  vare  i 
Concurrence,  rykkede  den  paafølgende  Uge  op  med  en 
Artikel  i  samme  Blad  med  Overskrift  „Vore  Isbrydere". 
Jeg  aabnede  naturligvis  Bladet  med  spændt  Opmærk- 
somhed og  fandt,  at  der  med  „vore  Isbrydere"  var  ment 
Switzers  Bjergningsskibe,  som  slet  ikke  vare  bestemte 
til  Isbrydning,  men  som  i  Mangel  af  bedre  benyttedes 
dertil  paa  Kjøbenhavns  Red.  Firmaets  Jalousi  havde 
imidlertid  ført  det  lidt  for  langt.  De  havde  forbiset, 
at  netop  da  laa  to  af  Switzers  Dampere  til  Reparation 
hos  dem  paa  Grund  af  Skader,  de  havde  paaført  sig 
under  Forsøg  paa  Isbrydning. 

Jeg  gik  derefter  til  Etatsraad  Tietgen,  som  dengang 
var  den  alt  dominerende  Mand  i  dansk  Forretningsliv 
og  desuden  var  Formand  i  Det  Forenede  Dampskibs- 
selskab. Jeg  viste  ham  Resultaterne  af  „Mjølners"  Prø- 
ver og  sagde  ham,  at  saafremt  en  passende  Bryder 

anskaffedes  til  Sundet,  kunde  jeg  garantere  ham,  at 
selv  under  de  værste  Isforhold  vilde  en  saadan  kunne 
holde  Trafiken  aaben  uden  større  Afbrydelse  end  maa- 
ske  et  Par  Dage.  Tietgen  var  ganske  enig  med  mig; 
men  da  han  ønskede,  at  Malmø  ogsaa  skulde  lægge  sin 
Interesse  for  denne  Sag  for  Dagen,  begærede  han,  at 
Byen  skulde  give  det  meget  moderate  Tilskue  af  5000 
Kroner  i  5  Aar.  Det  lykkedes  mig  uden  Besvær  at 
formaa  Malmø  Havneraad  til  at  indgaa  derpaa,  og  Tiet- 
gen bestilte  da  en  Isbryder  hos  os,  som  jeg  i  Betragt- 
ning af  de  vanskeligere  Isforhold  foreslog  at  give  en 
Maskine  paa  1000  Hestes  Kraft.  Dette  er  Oprindelsen 
til  Isbryderen  „Bryderen",  som  vistnok  under  de  lange 
mellemliggende  Aar  har  holdt,  hvad  der  var  lovet  ved 
dens  Fødsel. 

Afleveringen  af  „Mjølner"  forskaffede  os  nogle  andre 
Skibsbestillinger  fra  Norge,  og  jeg  maatte  foretage  flere 
Reiser  derop,  hvorved  jeg  kom  til  at  besøge  adskillige 
af  Kystbyerne  ligefra  Trondhjem  og  Bergen  ned  til 
Sydlandet.  Paa  en  af  disse  var  jeg  ledsaget  af  min 
Hustru.  Vi  vare  først  i  Stockholm,  dernæst  i  Kristiania, 
hvor  jeg  efterhaanden  havde  fornyet  Bekendtskabet 
fra  Ungdommen  og  gjort  nye,  blandt  hvilke  jeg  skal 
nævne  to  Søofficerer:  Løvenskjold,  som  senere  blev 
Statsminister,  og  Dannevig,  som  dengang  var  Directeur 
for  det  Søndenfjelds  Norske  Dampskibsselskab,  Bank- 
manden Thomas  Heftye,  og  Storkøbmanden  Thorvald 
Meyer.  Vi  gjorde  Søtouren  til  Bergen,  besøgte  Hardan- 
ger  og  Sogn,  og  kørte  den  skønne  Tour  tilbage  fra 
Bergen  til  Kristiania. 

Naar  jeg  iøvrigt  kom  til  Kristiania,  var  jeg  ofte  Gæst 
i  „det  Norske  Selskab",  denne  gamle  litteraire  For- 
ening fra  Kjøbenhavn,  som  var  overflyttet  til  Kristiania, 
og  var  bleven  Byens  bedste  Klub.  Paa  den  Tid  var 
Levemaaden  i  Norge  meget  stærk.  Til  Gilderne  i  Nor- 
ske Selskab  fik  man  som  Regel  kun  hede  Vine,  og 
Maden  var  udsøgt.  Da  jeg  engang  var  tilstede  ved  Sel- 

skabets  Aarsfest,  og  Gæsternes  Skaal  blev  udbragt, 
maatte  jeg  svare  som  den  eneste  af  disse.  Jeg  anførte 
dat,  at  jeg  af  Litteraturhistorien  vidste,  at  Vessel  og 
Nordahl  Brun  havde  stiftet  dette  Selskab  med  det 
Formaal  at  forædle  Smagen,  og  at  jeg  med  Glæde  havde 
bemærket,  at  Selskabet  fulgte  denne  Tradition;  men 
mine  Værter  syntes  tilbøjelige  til  at  tro,  at  der  laa 
nogen  Ironi  derunder. 

Ogsaa  med  Rusland  fik  vi  at  gøre  i  disse  Aar.  Da 
Nordenskjold  foretog  sin  berømte  Reise,  hvorved  han 
aabnede  N.  O.  Passagen,  blev  Foretagendet  financielt 
støttet  af  Kong  Oscar,  Rigmanden  Oskar  Dickson  i  Go- 
teborg,  og  af  en  Russer  Sibiriakoff.  Sidstnævnte  var 
Købmand  i  Moskwa  og  eiede  Guldminer  ved  Lena 
Floden,  ligesom  han  havde  stor  Interesse  for  Sibiriens 
Udvikling  overhovedet. 

Han  bestilte  hos  os  til  Farten  paa  Jenisei  Floden  en 
Damper  af  „Composite"  Bygning  med  Metal-Forhud- 
ning.  Den  skulde  mod  en  høi  daglig  Bøde  bygges  fær- 
dig paa  4  Maaneder,  og  dette  lykkedes  det  os  at  naa. 
Den  forliste  paa  sin  første  Reise  ved  Mundingen  af 
Jenisei,  hvor,  jeg  tror,  at  Isen  satte  den  paa  Land,  og 
Besætningen,  hvoriblandt  en  af  vore  Maskinmestere, 
havde  en  eventyrlig  Redning  og  en  yderst  besværlig 
Hjemreise  paa  Samojeders  Rensdyrsslæder. 

Sibiriakoff  havde  ogsaa  Planer  om  at  etablere  en 
„Touage"  paa  Floden  Angara,  en  Biflod  til  Jenisei  med 
rivende  Strøm,  som  løber  forbi  Irkutsk,  Hovedstaden 
i  Øst  Sibirien.  Ved  „Touage"  forstaaer  man  et  System 
af  Bugsering,  hvorved  en  Kæde  forankres  midt  i  Flo- 
løbet;  den  lægges  over  Spilhoveder,  anbragte  paa  Si- 
derne af  en  Bugserbaad,  og  dennes  Maskinkraft  anven- 
des til  at  drive  disse  Spil.  Dette  System,  som  har  ad- 
skillige Fordele,  anvendes  især  paa  Kanaler  i  Nord 
Frankrig. 

Jeg  arbeidede  endel  med  ham  i  denne  Sag,  som  imid- 
lertid ikke  blev  realiseret. 

Disse  Forhandlinger  gjorde  det  nødvendigt  for  mig 
at  foretage  flere  Reiser  til  St.  Petersborg,  hvilke  fandt 
Sted  netop  paa  det  Tidspunkt,  da  Nihilisterne  begik 
deres  værste  Ekcesser.  Paa  en  Reise  kom  jeg  dertil 
den  samme  Aften,  de  havde  forsøgt  at  sprænge  Keiser 
Alexander  den  Anden  i  Luften  i  Vinterpalæet.  Paniken 
derover  hos  Befolkningen  var  saa  stor,  at  ingen  vovede 
at  tale  derom.  Skøndt  mit  Hotel  laa  tæt  ved  Palæet, 
og  til  Trods  for  at  jeg  læste  Bladene  næste  Morgen, 
fik  jeg  intet  at  høre  derom,  førend  jeg  talte  med  Sibi- 
riakoff  om  Eftermiddagen.  Jeg  havde  om  Formiddagen 
set  adskillige  Storfyrster  og  Storfyrstinder  køre  i  Gaia 
til  Vinterpalæet,  alle  med  Eskorter,  med  Undtagelse  af 
vor  Prinsesse  Dagmar,  som  tilmed  sad  i  en  aaben 
Kaleche,  uden  at  jeg  kendte  Anledningen  til  dette 
Optog. 

Jeg  skal  give  et  Par  andre  Eksempler  paa,  hvorledes 
Forholdene  dengang  vare  i  Staden. 

Jeg  havde  i  mine  unge  Dage  kendt  i  Kjøbenhavn 
en  russisk  Søofficer  ved  Navn  Fedorojf,  som  var  Adju- 
dant hos  den  daværende  Marineattaché,  Fyrst  Labanoff, 
og  Fedoroff  havde  ved  sin  Afreise  efterladt  mig  en 
mindre  Pengesum  til  Betaling  for  noget  Oversætter- 
Arbeide.  Der  var  bleven  lidt  tilovers,  som  jeg  havde 
sat  paa  en  Sparekassebog.  Da  jeg  nu  endelig  var  kom- 
men til  Rusland,  ønskede  jeg  at  blive  af  med  disse 
Penge  til  den  rette  Eiermand  saa  hurtigt  som  muligt. 
Der  fandtes  ikke  dengang  nogen  Adressebog  eller  Vei- 
viser  i  St.  Petersbog,  men  naar  man  vilde  vide  en  Mands 
Bolig,  maatte  man  henvende  sig  derom  til  Politiet. 
Dette  gjorde  jeg,  og  fik  Svar  tilbage  med  Angivelse  af 
Adressen.  Jeg  tog  samme  Aften  derhen  og  blev  mod- 
taget paa  en  besynderlig  Maade  af  et  mig  fremmed 
Ægtepar.  Da  jeg  havde  fremsat  mit  Ærinde,  klaredes 
Horisonten.  Manden  var  en  Søofficer  af  samme  Navn, 
men  da  en  Politimand  var  kommen  til  ham  om  Mor- 
genen med  en  —  som  han  syntes  —  meningsløs  Fore- 

spørgsel,  troede  han,  at  han  var  under  Mistanke,  og 
Familien  havde  været  i  den  største  Uro  hele  Dagen. 
Det  endte  med,  at  jeg  blev  hos  dem  den  Aften,  og  at 
vi  skiltes  som  gode  Venner. 

En  anden  Aften  besøgte  jeg  min  gamle  Ven,  Admiral 
Novosselsky,  som  boede  i  et  afsides  fornemt  Kvarter. 
Jeg  havde  ikke  været  i  10  Minutter  hos  dem,  førend 
det  ringede  paa  Klokken,  og  en  med  Admiralinden  be- 
kendt finere  Sort  Sælgekone  indfandt  sig.  Med  noget 
Besvær  fik  de  hende  besørget  afsted,  hvorefter  Admiral- 
inden forklarede  mig,  at  det  var  en  Politispion,  som 
var  sendt  for  at  udfinde,  hvad  denne  Fremmede  havde 
med  dem  at  gøre. 

Men  iøvrigt  havde  jeg  ret  fornøielige  Timer  i  St. 
Petersborg.  Vi  havde  dengang  som  Gesandt  Kammer- 
herre Vind,  som  jeg  kendte  fra  min  Barndom,  og  med 
hans  Secretair  Løvenørn  havde  jeg  ligeledes  et  intimt 
Bekendtskab. 

En  anden  Ungdomsbekendt  levede  ogsaa  dengang 
her  som  Repræsentant  for  „Store  Nordiske"  i  Kjøben- 
havn.  Det  var  Vilhelm  Hedemann.  Han  havde  begyndt 
sin  Carriére  i  den  østerrigske  Armee,  var  gaaet  med 
Keiser  Maximilian  til  Mexiko,  og  var  undsluppet  i  rette 
Tid  derfra;  var  derefter  indtraadt  i  den  franske  Frem- 
medlegion for  derfra  at  tjene  en  kortere  Tid  i  den  rus- 
siske Armée  i  Kaukasus,  og  i  1864  havde  han  tjenst- 
gjort  i  den  danske  Armées  Hovedkvarter.  Han  havde 
endda  i  nogen  Tid  været  Hofchef  hos  Hertuginde  Vil- 
helmine af  Gliicksborg.  Nu  havde  denne  vidt  bereiste 
Mand  kun  een  Interesse  i  Livet,  og  det  var  Sommer- 
fugle, af  hvilke  han  havde  en  stor  Samling,  med  hvil- 
ken han  altid  syslede. 

Til  den  svensk-norske  Minister  Due  kom  jeg  ogsaa 
endel.  Jeg  gjorde  her  den  Erfaring,  at  man  i  St.  Peters- 
borg tager  imod  i  Familierne  saa  sent  som  Klokken  1 
om  Natten.  Ringede  man  paa  hos  Familien  Due  i  Post- 
gaden Nummer  13  paa  denne  Tid,  fandt  man  Gesandtens 

Jæger  Alexander  i  Forstuen  beskæftiget  med  at  „frap- 
pere" en  Flaske  Champagne,  hvilket  bestaar  i,  at  Fla- 
sken dreies  langsomt  rundt  i  en  Ballie,  fyldt  med  en 
kold  Blanding,  indtil  Champagnen  har  antaget  en  grød- 
agtig Consistens.  Samme  Flaske  blev  derefter  gerne 
degusteret  ved  et  Whistbord. 

Paa  Øen  Wasili  Ostroff,  som  er  St.  Petersborgs  Køb- 
mandskvarter, havde  vor  Generalkonsul  Pallisen  til 
Huse  med  en  talrig  Familie.  De  havde  ogsaa  Slægt- 
ninge i  samme  Kvarter,  af  hvilke  den  ene,  Peter  Berg, 
blev  hans  Efterfølger  i  Konsulatet. 

Denne  Koloni  af  Landsmænd  var  meget  gæstfri,  og 
her  tilbragte  man  ofte  Aftenen.  Jeg  mindes  en  Fest 
givet  af  Pallisens  paa  Øerne.  Disse  svare  til,  hvad 
Klampenborg  var  i  Fortiden  for  os.  Der  fandtes  nogle 
store  Forlystelsesanstalter,  hvis  Hovedattraction  bestod 
i  meget  talrige  Zigeuner-Orkestre.  Hin  Aften  kørte  vi 
derud  i  Troika,  —  det  er  en  Slæde,  forspændt  med 
tre  Heste,  af  hvilke  de  to  yderste  galoppere,  medens 
den  midterste  traver.  Jeg  spillede  Kort  med  et  Par 
ældre  Damer  til  Klokken  7  om  Morgenen  og  kom  hjem 
ved  Dagslys.  Saaledes  gjorde  man  Natten  til  Dag  i 
St.  Petersbog. 

Medens  jeg  i  Reglen  lagde  disse  Reiser  over  Stock- 
holm og  Finland,  tog  jeg  engang  i  Sommertiden  Sø- 
veien.  Min  Hustru  og  Børnene  tilbragte  i  de  Aar  gerne 
Sommerferien  hos  min  Svigermoder  paa  Bornholm.  Jeg 
gik  da  med  Damperen  „Jylland"  af  Kjøbenhavn  fra 
Kronstadt  og  blev  efter  forud  derom  given  Advis  land- 
sat ved  Hammershus,  hvor  min  Hustru  og  Børnene 
ventede  mig.  — 

Ved  disse  og  andre  Bestræbelser  havde  vort  Skibs- 
værft vundet  mere  Beskæftigelse.  Vi  havde  ogsaa  faaet 
en  Kanonbaad  til  den  svenske  Marine  —  det  var  den 
„Urd",  som  blev  overseilet  i  Sundet.  Men  Værkstedets 
financielle  Resultat  forbedrede  sig  ikke,  og  jeg  maatte 
derfor  være  forberedt  paa  en  Forandring. 

Under  denne  Tid  blev  det  danske  Konsulat  i  Malmø 
ledigt  paa  Grund  af  Dødsfald.  Det  var  en  Bestilling, 
som  kun  krævede  lidet  personligt  Arbeide,  og  den 
kunde  muligt  aabne  andre  Veie  for  mig.  Jeg  kan  ikke 
paastaa,  at  jeg  med  Glæde  søgte  denne  Stilling,  men 
det  forekom  mig  som  en  Nødvendighed  for  mig. 

Jeg  henvendte  mig  altsaa  derom  i  Udenrigsministe- 
riet i  Kjøbenhavn,  hvor  jeg  blev  bedre  modtaget,  end 
jeg  havde  turdet  haabe.  Man  sagde  mig  nemlig,  at  der- 
som jeg  virkelig  ønskede  denne  Stilling,  vilde  man  for- 
søge at  hjælpe  mig  til  den,  og  man  lod  mig  forstaa,  at 
dette  muligt  kunde  lede  til  større  Stilling  under  dette 
Ministeriums  Ressort.  Imidlertid  var  der  en  Hage  der- 
ved. Indstillingen  til  Besættelsen  af  Konsulater  gjordes 
af  Grosserersocietetets  Komité,  og  det  var  kun  Afgø- 
relsen, der  blev  taget  af  Ministeriet,  og  dertil  kom,  at 
Grossererne  havde  for  Skik  at  indstille  en  af  deres 
egne.  Det  viste  sig  ogsaa  nu,  at  de  ikke  vilde  foreslaa 
mig,  men  indstillede  en  Dampskibsekspediteur.  Dette 
var  heldigt  for  saavidt,  som  man  ellers  ikke  finder 
denne  Stilling  forenelig  med  Konsulsposten.  Imidlertid 
frembragte  Grosserernes  Indstilling,  hvad  Englænderne 
kalder  „a  dead  lock",  under  hvilken  mine  Modstandere 
diverterede  sig  med  i  det  dengang  ledende  national- 
liberale Blad  „Fædrelandet"  at  skrive  en  4  Spalter  lang 
Spidsartikel,  hvori  de  fraraadede  „bedre  Folks  Børn" 
at  søge  upassende  Protektion,  og  man  sagde  ganske 
aabent,  at  jeg  havde  benyttet  Dronningens  Beskyttelse. 
Dette  var  et  fuldkomment  blindt  Skud,  da  jeg  aldrig 
har  havt  den  Ære  at  være  nøiere  kendt  af  Dronning 
Louise  og  ikke  har  søgt  at  nyde  hendes  Protektion, 
som  H.  M.  vistnok  heller  ikke  vilde  have  udstrakt  til 
Besættelsen  af  et  Konsulat.  Men  det  beviser,  hvor  langt 
Fantasien  kan  gaa  hos  ellers  forstandige  Folk,  naar  de 
ikke  kan  faa  deres  Villie.  Endelig  efter  endel  Maane- 
ders  Forløb  tog  Ministeriet  Sagen  i  sin  egen  Haand  og 
sendte  mig  en   Udnævnelse   til  kgl.   dansk  Konsul  i 

Malmø.  Det  var  ikke  nogen  stor  Bestilling,  skøndt  der 
fandtes  —  jeg  tror  —  13  underlagte  Vicekonsulater, 
men  disse  gav  ikke  meget  Arbeide.  Jeg  leiede  et  Kon- 
tor ved  Havnen,  og  arrangerede  mig  med  en  hæderlig 
Mægler  om  den  fornødne  Kontorhjælp.  I  de  6  Aar, 
under  hvilke  jeg  havde  denne  Bestilling,  forefaldt  der 
ingen  Sager  af  større  Betydning.  Jeg  erindrer  at  have 
indsendt  et  Forslag  om  at  benytte  Vicekonsulaterne  i 
Skaanes  nordlige  og  østlige  Del  til  under  Isforhold  at 
holde  Kjøbenhavns  Skibsfart  underrettet  om  Isens  Til- 
stand i  Kattegat  og  Østersøen.  Forslaget  faldt  dengang 
paa  Grund  af  Mangel  paa  Pengemidler,  men  skal  være 
gennemført  senere.  Ogsaa  erindrer  jeg,  at  da  Social- 
isterne i  deres  alleryngste  Dage  havde  villet  holde  et 
Massemøde  i  Kjøbenhavn,  og  dette  var  blevet  forbudt 
af  Politiet,  annoncerede  de,  at  Mødet  skulde  holdes  i 
Landskrona.  Da  dette  var  i  mit  Distrikt,  satte  jeg  mig 
igang  med  at  fremskaffe  et  Forbud,  men  de  svenske 
Myndigheder  havde  allerede  udstedt  et  saadant. 

Under  min  Konsulatstid  havde  vi  en  Landbrugsud- 
stilling  i  Malmø,  som  blev  besøgt  baade  af  Kong  Oscar 
og  af  vor  Konge.  Det  var  første  Gang,  jeg  saa  Kong 
Christian,  siden  jeg  havde  forladt  Danmark,  og  jeg  var 
glad  over,  at  Majestæten  viste  mig  den  samme  Venlig- 
hed som  i  længstforsvundne  Dage. 

Dengang  var  Baron  Rosenørn-Lehn  Udenrigsminister. 
Til  denne  mærkede  man  ikke  meget  i  Ministeriet;  kun 
ved  hans  officielle  Middage,  til  hvilke  jeg  undertiden 
var  indbudt,  saa  jeg  ham.  Jeg  mødte  hans  udmærkede 
Departementschef  Vedel  oftere,  og  fandt  megen  Ven- 
lighed hos  ham.  Men  fornøjeligt  var  det  at  komme  op 
i  Konsulatskontoret  til  Kammerjunker  Niels  Schøller. 
Han  var  et  af  Byens  gode  Hoveder,  hans  Fuldmægtig 
Bojesen  ligesaa,  og  til  disse  sluttede  sig  jevnligt  andre 
ligestillede.  Discussionen  kunde  da  antage  høist  livlige 
Former,  og  Witzerne  hagle  ned,  medens  M.  Frisch  sad 
taus  i  sit  Hjørne  i  stille  Nydelse. 

Efter  denne  lille  Afstikker  paa  Udenrigsministeriets 
Omraade  vender  jeg  tilbage  til  Værkstedet.  „Tingvalla"- 
Selskabet,  som  ligeledes  var  dirigeret  af  Tietgen,  havde 
bestilt  Damperen  „Hekla"  hos  os.  Det  var  omtrent  det 
største  Skib,  vi  kunde  paatage  os.  Bæreevnen  var  3000 
Tons,  Hastigheden  12  Knob,  og  det  skulde  have  en 
komplet  Passager-  og  Emgirant-Indretning.  At  vi  kunde 
bygge  et  saadant  Skib  og  sætte  det  paa  vor  Ophaler- 
beding,  viste  noksom,  at  vi  vare  komne  udover  vore 
Børneaar.  Dets  Aflevering  var  Kulminationen  af  min 
Virksomhed  som  Skibsbygger,  og  jeg  troer  ikke,  at  der 
senere  i  Sverrig  er  bygget  noget  saadant  Skib. 

Afleveringsprøven  foregik  fra  Kjøbenhavn,  og  Tietgen 
havde  villet,  at  den  skulde  ske  efter  en  større  Maale- 
stok.  Blandt  Gæster  havde  vi  gamle  Madvig  og  Eks- 
cellencen  Trap.  Af  mine  Venner  vare  Admiral  Malthe 
Bruun  og  Luders  nærværende,  og  Prøven  blev  en  fuld- 
kommen Succes. 

En  Dag  som  denne  Afleveringsdag,  maa  tjene  som 
Kompensation  for  mange  mindre  behagelige  i  en  mo- 
derne Værkstedschefs  Liv.  Der  er  mange  Faktorer, 
med  hvilke  han  maa  regne.  Der  er  først  hans  Besty- 
relse og  Aktionairerne,  dernæst  Funktionairerne,  saa 
Arbejderne,  og  „last  but  not  least"  Kundekredsen.  Er 
der  noget  i  Veien  med  blot  en  af  disse  Faktorer,  kan 
hans  Liv  blive  forbittret.  I  mit  Tilfælde  vare  Vanske- 
lighederne med  de  tre  sidstnævnte  —  idetmindste  til- 
syneladende —  fjernede,  men  de  vare  saameget  større 
med  de  to  første.  Naar  Aktionairer  Aar  efter  Aar  ikke 
faa  noget  Udbytte,  og  naar  Bestyrelsen  stadigt  skal 
gøre  Udvei  for  flere  Midler,  spørger  man  ikke  om 
Aarsagen  dertil,  men  man  lægger  Skylden  paa  Lederen. 
Dette  var  min  Situation.  Jeg  skulde  styre  det  store 
Værk,  stadig  under  dette  svære  Tryk,  som  til  Tider 
blev  næsten  uudholdeligt.  De  eneste  Solskinsdage  vare 
som  sagt  de,  hvor  man  afleverede  et  veludført  stort 
Arbejde,  og  der  var  kun  faa  af  dem  om  Aaret. 


95 


Den  sidste  større  Bestilling,  som  beskæftigede  mig, 
var  de  to  første  Dampfærger  til  Store  Belt:  „Korsør" 
og  „Nyborg". 

Jeg  havde  længe  havt  med  Færge-Problemet  at  gøre. 
Da  den  første  til  Lille  Belt  anskaffedes,  havde  Stats- 
banerne konfereret  med  mig  om  Tegningen.  Ved  et 
Jernbanemøde  i  Kjøbenhavn  endel  Aar  senere,  hvor 
Spørgsmaalet  om  Færgeforbindelsen  i  Sundet  blev 
drøftet,  og  hvor  der  blev  lagt  stor  Uvidenhed  for  Da- 
gen med  Hensyn  til  deres  Evne  til  at  klare  sig  i  aabent 
Farvand,  havde  jeg  paavist,  at  den  store  Dækslast,  de 
maatte  føre,  paa  ingen  Maade  forhindrede  Konstruk- 
tionen af  rolige  og  gode  Søskibe,  hvilket  dengang  syntes 
at  overraske  Mødet. 

Da  nu  Færgerne  til  Store  Belt  skulde  anskaffes, 
blev  en  Licitation  afholdt,  og  som  Resultat  af  denne 
fik  vi  Bestillingen.  Men  da  der,  paa  Grund  af  Arbei- 
dets  Natur,  senere  maatte  udføres  adskillige  Ekstra- 
Arbeider,  bleve  Prisvilkaarene  dog  ganske  rimelige. 
Det  var  et  betydeligt  Arbeide,  og  de  store  Hjulmaski- 
ner, som  skulde  anvendes,  krævede  megen  Eftertanke. 

Ved  Midten  af  1882  var  vort  Værksted  stærkt  sys- 
selsat. Vort  Arbeider- Antal  var  naaet  op  til  over  1500. 
Men  Regnskabet  viste  stadig  et  Deficit,  og  Bestyrelsen 
kunde  og  vilde  ikke  fortsætte  paa  den  af  mig  fore- 
slaaede  Basis  af  en  stadig  forøget  Produktion,  men 
vilde  —  saafremt  Værkstedet  skulde  fortsætte  sin  Virk- 
somhed —  foreløbig  gaa  smaat  frem.  Under  disse  Vil- 
kaar  bleve  vi  enige  om  at  skilles. 

Jeg  skulde  forlade  min  Stilling  den  1.  Januar  1883, 
og  jeg  reserverede  mig  kun  af  let  forstaalige  Grunde, 
at  jeg  ogsaa  efter  denne  Dag  skulde  bestemme  over 
Arbeidet  ved  Dampfærgerne  og  aflevere  disse  til  de 
danske  Statsbaner.  — 

I  min  Familie  var  indtraadt  den  Forandring,  at  min 
Broder  i  1881  giftede  sig  med  Enkefru  Harriet  Hem- 
mert,  Datter  af  den  bekendte  Købmand  Jørgen  Jensen. 

Han  var  jo  ikke  dengang  nogen  ung  giftefærdig  Mand, 
men  han  havde  mødt  sin  Skæbne  paa  en  Reise  og 
havde  straks  strakt  Gevær.  Dette  blev  Begyndelsen  til 
Opbruddet  af  min  Moders  hyggelige  Hjem. 

Men  svære  Sorger  skulde  snart  ramme  os. 

Tidlig  paa  Aaret  1882  døde  min  kære  gamle  Sviger- 
moder paa  Bornholm,  agtet  og  elsket  af  sine  Omgivel- 
ser. Hun  havde  skrantet  noget  i  de  senere  Aar,  men 
hun  ønskede  dog  om  Sommeren  at  have  Børn  og  Børne- 
børn omkring  sig,  og  min  Familie  havde  været  hos 
hende  næsten  hvert  Aar. 

Kort  Tid  derefter  blev  min  Moder  syg.  Sygdommen 
antog  en  alvorlig  Character,  og  den  13.  Mai  drog  hun 
sit  sidste  Suk.  Ære  være  hendes  Minde! 

Jeg  havde  været  hos  hende  to  Dage  i  Forveien,  hvor 
hun  var  ved  Bevidstheden,  og  hvor  hun  var  meget 
kærlig  mod  mig.  Hun  kaldte  mig  „sin  kære  Dreng", 
og  jeg  følte,  at  det  var  en  Afsked,  hun  tog  med  mig. 
Da  hendes  Læge,  vor  Slægtning  og  Ven,  Richard  Paulli, 
den  næste  Aften  telegraferede  til  mig,  at  Kræfterne 
svandt  hurtigt,  havde  jeg  ikke  Mod  til  at  søge  at  naa 
over  for  at  være  Vidne  til  hendes  sidste  Strid.  Da  jeg 
kom  til  Kjøbenhavn  den  14.  om  Morgenen,  mødte  jeg 
vor  gamle  tro  Pige,  Sophie  Nyfeldt,  som  saa  til  den 
anden  Side,  og  jeg  vidste  da,  at  alt  var  forbi. 

Dette  var  den  største  Sorg,  jeg  havde  havt  i  mit  Liv, 
og  naar  man  betænker  de  Bekymringer,  jeg  samtidig 
havde  paa  Værkstedet,  vil  man  forstaa,  hvor  svært  det 
var  at  bevare  Ligevægten. 

Min  stakkels  Søster  var  nu  uden  Hjem.  Hun  valgte 
at  gøre  en  længere  Udenlandsrejse  sammen  med  nogle 
Venner.  Efterat  hun  havde  været  fraværende  i  nogle 
Maaneder,  modtog  vi  den  Meddelelse  fra  hende,  at  hun 
havde  forlovet  sig  med  Lehnsgreve  Sigismund  Schulin. 
Brylluppet  feiredes  kort  efter  hendes  Hjemkomst  ved 
Slutningen  af  Aaret. 

I  vor  Familie  findes  et  Tæppe,  broderet  i  Ltibeck  til 

min  Bedstemoders  Bryllup  af  hendes  Veninder,  paa 
hvilket  siden  da  alle  Brude  i  Familien  ere  blevne  viede. 
Det  blev  fortalt,  at  Schulin,  som  var  reist  Damerne 
imøde  til  Hamborg,  var  bleven  set  paa  Banegaarden 
der  med  Tæppet  under  Armen  i  det  Haab,  at  Bryllupet 
kunde  holdes  straks. 

Den  1.  Januar  forlod  jeg  altsaa  Værkstedet. 

Der  blev  dengang  gjort  mig  et  Tilbud  fra  de  Sjæl- 
landske Baner.  Disse  skulde  overtages  af  Staten,  og 
den  meget  ansete  Directeur,  Konferentsraad  Viggo 
Rothe,  med  hvem  ieg  havde  havt  endel  Forretninger 
som  Leverandør  af  Jernbanemateriel,  tilbød  mig  Stil- 
lingen som  Komitteret  ved  Banerne.  Det  var  da  Tan- 
ken, at  jeg  skulde  overgaa  til  Statbanerne  i  samme 
Egenskab.  Der  blev  imidlertid  intet  andet  deraf,  end 
at  jeg  i  nogen  Tid  beskæftigede  mig  med  Jernbane- 
Teknik. 

Min  første  virkelige  Støtte  var  derimod  Etatsraad 
Tietgen. 

Det  Forenede  Dampskibsselskab  behøvede  nogle 
brugte  Fragtdampere,  og  Anskaffelsen  af  disse  blev 
overdraget  mig.  Der  blev  ogsaa  senere  Tale  om  at  an- 
skaffe en  større  Baad  til  „Thingvalla"-Selskabet,  efterat 
det  havde  mistet  et  af  sine  Skibe.  Denne  Forretning 
medførte  i  de  næste  to  Aar  forskellige  Reiser  til  Eng- 
land og  Skotland,  hvorved  jeg  paany  kom  i  Forbindelse 
med  min  gamle  Kreds  af  Skibsbyggere  paa  Clyden  og 
Østkysten.  Ogsaa  i  Bristol  og  Liverpool  havde  jeg  min 
Gang. 

Tidspunktet  for  Færgernes  Aflevering  var  nu  inde. 
Vi  gik  ud  paa  Prøvetour  med  den,  som  var  først  fær- 
dig, og  alt  gik  i  Begyndelsen  fortræffeligt.  Vi  satte 
derefter  Farten  op  til  Maksimum  og  hørte  da  et  væl- 
digt Brag  fra  den  ene  Hjulkasse.  Ved  Undersøgelsen 
viste  det  sig,  at  to  store  Smedestykker  vare  sønder- 
brudte. Som  en  Følge  heraf  maatte  vi  gaa  tilbage  til 
Malmø  og  gøre  nogen  Forandring  ved  Hjulene.  Dette 

standsede  Afleveringen  i  nogen  Tid,  men  da  den  skete, 
var  alt  i  fuldkommen  god  Orden.  Det  var  første  Gang, 
jeg  havde  havt  et  saadant  Uheld  ved  Skibes  Aflevering, 
og  det  greb  mig  stærkt.  Jeg  skulde  ikke  ønske  en  Gen- 
tagelse af  den  Nat,  jeg  tilbragte  efter  Uheldet  i  et  lille 
Hotel  paa  Gammelholm. 

Anledningen  hertil  var  iøvrigt,  at  vi  —  efter  at  have 
undersøgt  Bekostningen  i  England  af  disse  vanskelige 
Smedestykker  —  havde  besluttet  at  forfærdige  dem 
selv.  Jeg  havde  ladet  vor  Smedemester  udføre  et  Par 
Stykker,  som  jeg  selv  havde  prøvet  grundigt  og  fundet 
paalidelige.  Men  ved  den  store  Personal-Forandring  i 
Værkstedet  var  Tilsynet  blevet  slappet,  og  Smedeme- 
steren var  begyndt  at  tage  til  Flasken.  Nogle  senere 
mindre  Vanskeligheder  kom  ogsaa  frem  ved  disse  Fær- 
ger, som  skyldtes  dels  den  samme  Aarsag,  og  dels  det 
ombordværende  Personale;  men  disse  ophørte  snart, 
og  Færgerne  ere  nu  31  Aar  gamle  og  ved  fuldkomment 
godt  Helbred. 


REJSE  TIL  GRÆKENLAND  OG 
RUSLAND 

Paa  en  af  mine  Skotlands  Reiser  havde  jeg  besøgt 
Thomsons  Skibsværft  paa  Clyden,  hvor  Panserfregat- 
ten „Danmark"  var  blevet  bygget  i  1864  under  mit 
Tilsyn.  Det  var  Sønnen  af  den  daværende  Eier,  som 
nu  regerede,  og  som  jeg  havde  kendt  dengang.  Des- 
uden fandtes  endnu  den  gamle  Chef  for  Kontoret,  Mr. 
Grant,  en  Mand,  med  hvem  jeg  havde  været  meget 
intim.  Grant  var  iøvrigt  en  Original,  en  Mand,  hvis 
Hovedinteresse  var  at  samle  smukke  Udgaver  af  Bøger 
og  smukke  Bind  til  disse.  Han  havde  t.  Eks.  7  Udga- 
ver af  Shakespeare,  hver  i  sit  forskellige  Pragtbind. 

Den  græske  Regering  paatænkte  dengang  at  udvide 

sin  Flaade  og  havde  sendt  en  Kommission  til  Vest- 
Europa  for  at  indhente  Tilbud  og  Tegninger.  Thomsons 
vare  netop  blevne  færdige  med  deres  store  Skibsværfts 
Anlæg  ved  Clydebank  og  ønskede  stærkt  at  faa  deres 
Part  i  den  græske  Bestilling.  De  havde  en  udmærket 
Skibsbygningsstab  under  Ledelse  af  Mr.  Biles,  den 
senere  Professor  ved  Glasgow  Universitet,  og  de  vare 
ogsaa  i  øvrige  Henseender  istand  til  at  paatage  sig  et 
saadant  Arbeide. 

De  tilbød  mig  paa  gunstige  Vilkaar  at  gaa  som  deres 
Repræsentant  til  Grækenland.  Forhandlingerne  drog 
noget  længe  ud,  idet  jeg  nærede  Betænkelighed  ved 
at  slaa  ind  paa  den  Bane. 

Thomson,  som  efter  skotsk  Skik  paa  Værftet  kun 
kaldtes  efter  sit  Fornavn  Mr.  James,  var  meget  rigt 
gift  med  Datteren  af  en  af  de  største  skotske  „Iron 
Masters",  men  beboede  kun  en  lille  Villa  paa  Bjerg- 
skraaningen  ovenfor  Værftet.  Grant  havde  en  anden 
lille  Villa  et  Stykke  Vei  derfra.  Begge  laa  i  udyrket 
Hedelandskab,  og  der  var  en  strid  Bjergbæk  mellem 
dem  med  en  diminutiv  Bro.  Jeg  boede  hos  Grant,  og 
Forhandlingerne  førtes  om  Aftenen  hos  Thomson.  Ved 
saadanne  Leiligheder  flyder  Whiskyen  let  lidt  rigeligt 
i  Skotland,  og  Hjemtouren  over  Bækken  kunde  med- 
føre Vanskeligheder.  Men  disse  og  andre  alvorligere 
bleve  beseirede,  og  det  endte  med,  at  jeg  paatog  mig 
Hvervet. 

Jeg  skulde  reise  til  Grækenland  ved  Slutningen  af 
Aaret  og  skulde  nu  træffe  mine  Anstalter.  Ganske  uden 
Støtte  kom  jeg  ikke  derud.  Først  var  der  Kongen,  som 
jeg  havde  kendt  fra  hans  Barndom,  og  som  altid  havde 
vist  mig  Godhed;  men  dernæst  havde  jeg  ogsaa  en 
Fætter  derude,  Ludvig  Munter,  i  betroet  Stilling,  som 
maatte  kunne  veilede  mig. 

Det  gjaldt  ogsaa  om  at  opnaa  Udenrigsministeriets 
Tilladelse  til  Reisen.  Herved  stillede  Departementschef 
Vedel  sig  meget  elskværdig,  idet  han  tillod  mig  at  faa 

en  Vicekonsul  ansat  i  Malmø,  som  kunde  fungere  un- 
der min  formodentlig  lange  Fraværelse. 

For  at  sikre  mig  en  god  Modtagelse  formaaede  jeg 
en  Hofdame  til  at  forespørge  hos  Dronningen,  om 
H.  M.  havde  noget  at  sende  til  Dronning  Olga.  Da  jeg 
derefter  gik  til  Afskedsaudiens  hos  Kongen,  havde 
denne  den  Venlighed  at  bede  mig  til  Taffel  den  samme 
Dag,  for  at  Dronningen  kunde  tale  med  mig.  Det  er 
den  eneste  Gang,  jeg  har  deltaget  i  et  Taffel  som  eneste 
Gæst.  Vi  vare  12  tilbords,  jeg  førte  Frøken  de  l'Escailles, 
som  var  Gouvernante  hos  Prinsesse  Thyra.  De  konge- 
lige Personer  vare  alle  meget  venlige  imod  mig,  og 
Dronningen  gav  mig  en  Pakke,  indeholdende  et  stort 
Fotografi,  som  jeg  skulde  overrække  Dronning  Olga  til 
Jul.  Ved  Bordet  sad  Hofmarskalk  Løvenskiold  midt  for 
Kongen.  Naar  en  Ret  var  budt  om,  forsvandt  Tjener- 
skabet og  viste  sig  ikke  igen,  før  han  havde  ringet  paa 
en  Klokke. 

Jeg  gav  mig  paa  Vei  i  Midten  af  December  og  stand- 
sede i  Genua,  hvor  jeg  havde  et  Ærinde  at  udrette  for 
Thomsons.  Derfra  gik  Veien  over  Bologna  til  Brindisi. 
Man  laa  dengang  Natten  over  i  Ancona,  og  havde  da 
den  dræbende  lange  Tour  langs  Italiens  Østkyst,  hvor 
Bufeterne  tilmed  vare  i  en  umulig  Tilstand.  Jeg  husker, 
at  man  i  Foggia  fik  en  stegt  Kylling  i  et  Stykke  Avis- 
papir, som  maatte  række  til  for  Dagen.  En  daarlig  ita- 
liensk Damper  bragte  os  fra  Brindisi  til  Piræus,  men 
der  var  en  interessant  Mand  ombord.  Det  var  den  ame- 
rikanske Ambassadeur  i  Konstantinopel,  General  Wal- 
lace. Det  er  vistnok  sjeldent  Tilfældet,  at  en  Mand  ska- 
ber sig  en  Reputation  i  3  forskellige  Brancher,  men 
det  var  saa  med  ham.  Som  General  havde  han  kom- 
manderet den  Nordstatsarmee,  som  efter  „Bull's  Run" 
tilbageslog  det  af  Sydstaterne  forsøgte  „coup  de  main" 
imod  Washington  og  havde  derved  maaske  reddet 
Unionen.  Som  Forfatter  havde  han  skrevet  den  be- 
kendte Roman  „Ben  Hur",  der  foregaaer  paa  Christi 

Tid,  og  som  Diplomat  spillede  han  en  stor  Rolle  i 
Konstantinopel.  Kong  Georg  fortalte  mig  senere,  at  det 
der  var  en  Tradition,  at  Sultanen  udsaa  sig  en  Raad- 
fører  blandt  dem  af  Diplomaterne,  som  ikke  tilhørte  no- 
gen Stormagt,  og  at  Wallace  nu  var  Manden. 

Vi  landede  i  Piræus  kort  før  Jul. 

Jeg  etablerede  mig  i  Athen  i  „Hotel  de  la  Grande 
Bretagne",  som  ligger  paa  Konstitutions-Pladsen,  tæt 
ved  Slottet. 

Jeg  skal  her  anføre  et  komisk  Bevis  paa  en  Hotel- 
værts Forretnings-Hukommelse.  For  6  Aar  siden  kom 
jeg  atter  til  Athen  og  steg  af  i  det  samme  Hotel.  Da 
Værten,  som  var  den  samme  som  forrige  Gang,  havde 
anvist  mig  mit  Værelse,  og  jeg  havde  sagt  ham,  at  jeg 
havde  boet  her  tidligere,  svarede  han:  „Jeg  har  just 
sagt  til  min  Kone,  at  De  var  Nummer  19  for  længe 
siden"! 

Min  første  Vandring  var  til  Marineministeriet.  Den 
græske  Flaade  var  dengang  kun  lille.  Den  havde  et  Or- 
logsværft  ved  Salamis-Bugten,  hvor  de  byggede  nogle 
smaa  Kanonbaade.  Staben,  jeg  forefandt,  var  ogsaa  lille 
og  gammeldags.  De  havde  nu  større  Planer,  som  jeg 
fik  meddelt,  og  jeg  maatte  skrive  hjem  efter  Tegninger 
og  Tilbud.  Jeg  vilde  altsaa  faa  god  Tid  til  at  se  mig 
omkring. 

Jeg  meldte  mig  da  til  Audiens  hos  Kongen.  Maje- 
stætens Værelser  laa  i  Stueetagen  af  Slottet  i  den  Fløi, 
som  vendte  ud  til  Haven  og  bestod  af  5 — 6  store  Ge- 
makker, forsynede  med  Portraitsamling  af  vor  konge- 
lige Familie.  Da  jeg  blev  ført  ind,  var  Kongen  ikke 
tilstede,  og  for  at  fordrive  Tiden  studerede  jeg  Por- 
traiterne.  Blandt  disse  var  et  af  høisalig  Prins  Ferdi- 
nand, som  hang  paa  Siden  af  en  Dør,  og  ved  Synet  af 
dette  kom  jeg  til  at  smile.  Netop  da  kom  Kongen  ind 
af  denne  Dør,  og  da  han  saa  mit  Smil  og  fulgte  mine 
Øine,  brast  han  i  Latter. 

Kongen  var  overordentlig  venlig,  men  da  han  hørte 

Anledningen  til  mit  Komme,  lod  han  mig  forstaa,  at 
der  for  Tiden  gik  en  fransk  Bølge  over  Landet,  og  at 
engelske  Fabrikanter  vilde  være  mindre  velkomne. 
Dette  var  jo  ikke  fornøieligt  at  høre. 

Jeg  saa  dernæst  min  kære  Fætter  Ludvig,  som  var 
dansk  Forstkandidat,  meget  dygtig  og  energisk  og  no- 
get excentrisk.  Kong  Georg  havde  købt  Godset  Tatoi 
og  andre  Eiendomme  og  havde  engageret  ham  til  at 
administrere  disse.  Tatoi,  beliggende  paa  en  Bjergkæde, 
som  adskiller  Attica  fra  Bootien,  havde  tilhørt  den  be- 
kendte General  Zoutsos,  i  hvis  skønne  Datter  Euphro- 
syne  Kongen  havde  været  meget  indtaget,  inden  han 
fandt  sin  Skæbne  i  Rusland. 

Her  skulde  anlægges  Plantninger,  Veie,  Meieri,  Avls- 
brug m.  m.  Træer,  navnlig  Frugttræer,  indførtes  fra 
Danmark,  Køer  fra  Schweiz,  Faar  fra  Spanien,  kort 
sagt  Stedet  skulde  gøres  til  et  Mønster-Avlsbrug  og 
-Skovbrug,  som  Grækerne  kunde  faa  Forstand  af,  og 
herpaa  arbeidede  min  Fætter  med  stor  Kraft,  saaledes 
at  Eiendommen  var  begyndt  at  betale  sig.  Dansk  Smør, 
en  Luksus  hidtil  ukendt  i  Grækenland,  Vinen  til  Hus- 
holdningen —  der  fandtes  to  Sorter,  den  sorte  og  den 
hvide  —  og  Kalkunerne  m.  m.,  alt  leveredes  fra  Tatoi 
til  Slottet  i  Athen. 

Men  Kong  Georg  vilde  ogsaa  forhøie  dette  idylliske 
Steds  Skønhed  —  det  skulde  jo  være  hans  sidste  Hvile- 
sted. Som  vi  vide,  valgte  han  sin  Gravhøi  med  en 
fortryllende  Udsigt  over  den  attiske  Slette  med  Akro- 
polis  i  Baggrunden  og  det  blaa  Middelhav  i  det  Fjerne. 
Begyndelsen  havde  ikke  været  let  for  min  Fætter.  Da 
han  kom  dertil,  levede  der  en  Røverbande  i  al  Gemyt- 
lighed paa  Ejendommen,  som  havde  sine  Forgreninger 
blandt  Befolkningen,  og  det  tog  lange  Tider  at  blive 
den  kvit.  Dernæst  skulde  store  Jordarbeider  udføres, 
og  Grækerne  havde  ingen  Interesse  for  saadan  Be- 
skæftigelse. De  ere  fødte  Handelsmænd  og  ere  villige 
til  at  rulle  en  Vareballe  paa  en  Kai,  men  at  grave  i 


103 


Jorden  med  en  Spade  er  ikke  deres  Sag.  Hertil  maatte 
man  tage  Albanesere. 

Kongen  besad  ogsaa  nogle  mindre  Øer  i  det  ægæiske 
Hav.  De  vare  oprindeligt  blevne  købte  af  hans  Sviger- 
fader, Storfyrst  Constantin,  som  dengang  var  Storadmi- 
ral af  Rusland,  og  som  formodentlig  var  omgaaedes 
med  den  Tanke  her  at  skabe  en  Flaadestation  for  Rus- 
land paa  samme  Maade  som  i  Villa  Franca.  De  vare 
nu  beplantede  med  de  saa  indbringende  Oliventræer, 
der  som  bekendt  blive  podede,  og  vare  i  god  Frem- 
komst. 

En  anden  Personlighed  hjalp  mig  ligeledes  til  at  finde 
mig  til  Rette  i  Athen.  Det  var  den  danske  General- 
konsul Hadshidimitriou,  populairt  kaldet  Leonidas,  ikke 
paa  Grund  af  fremtrædende  militaire  Evner,  men  fordi 
det  var  hans  Fornavn,  og  vel  ogsaa  tildels,  fordi  han 
var  en  Art  Kæledægge  i  Selskabet.  Det  var  Kongen 
selv,  som  havde  udpeget  ham  til  Stillingen.  Han  hørte 
til  de  bedste  Familier  i  Staden,  var  ugift,  af  fordelag- 
tigt Ydre,  som  man  siger,  og  havde  nøie  Forbindelse 
med  Kongens  nærmeste  Omgivelser. 

Under  Veiledning  af  disse  to  „Lodser"  fik  jeg  snart 
et  Begreb  om  Forholdene. 

Jeg  begynder  med  Kongefamilien,  om  hvilken  der  jo 
er  skrevet  saamange  og  velfortjente  Lovtaler. 

Naar  man,  saaledes  som  jeg,  har  fulgt  Kong  Georg 
i  mere  end  50  Aar,  og  nu  skal  give  mit  Indtryk 
af  ham,  maa  jeg  først  fremhæve,  at  han  har  havt  den 
for  en  kongelig  Person  sjeldne  Fordel  at  være  bleven 
opdraget  blandt  andre  Drenge  uden  nogensomhelst 
Standsforskel.  At  han  selv  har  følt  dette,  veed  jeg  fra 
hans  egen  Mund.  Det  sunde  frie  Blik  paa  Livet,  den 
Evne  til  at  omgaas  alle  Samfundsklasser,  og  den  For- 
domsfrihed, han  besad,  vare  alle  arvede  fra  denne  Op- 
dragelse, og  det  var  det  danske  Søcadetacademi,  som 
havde  lagt  denne  Grundvold.  Naar  dertil  føies  en  sund, 
og  navnlig  praktisk  anlagt,  Forstand,  kan  det  forklares, 

at  han  har  kunnet  gennemføre  sin  overordentlig  vanske- 
lige Livsopgave  paa  saadan  Maade,  at  det  vil  sikre 
ham  en  varig  og  vel  fortjent  Plads  i  Grækenlands  Hi- 
storie. 

Ligesom  øvrige  Medlemmer  af  sin  Stamme  var  han 
udrustet  med  stort  personligt  Mod,  hvorpaa  han  har 
afgivet  mange  Eksempler  ligefra  sin  tidligste  Ungdom. 
Fra  Søcadetacademiet  havde  han  medbragt  en  vis  Djerv- 
hed  i  Formen,  som  ogsaa  kom  frem  i  hans  Tale,  og 
jeg  skal  give  et  Par  Eksempler  derpaa. 

Der  fandtes  et  Kapel  i  Slottet,  hvorved  en  tysk  Præst 
var  ansat.  Da  Kongen  en  Søndag  havde  set  mig  over- 
være Gudstjenesten,  talte  han  til  mig  om  det  uheldige 
for  ham  i,  at  „denne  slemme  Paulli  (med  hvis  Slægtskab 
til  mig  han  var  fuldt  bekendt)  ikke  havde  villet  tillade, 
at  han  gik  over  til  den  græske  Kirke  og  hvad  er  nu 
Følgen  bleven?  Medens  Dronningen  gaar  hen  i  Kate- 
dralen, hvor  hun  er  omgiven  af  hele  mit  Folk,  maa  jeg 
Søndag  efter  Søndag  sidde  alene  her  med  alle  Byens 
tyske  Guvernanter". 

En  anden  Dag  stod  jeg  med  Kongen  i  Kolonnaden 
paa  Slottets  Frontside.  Der  breder  sig  foran  denne  en 
stor  tom  Plads,  som  nyligt  var  bleven  beplantet  med 
nogle  Trægrupper.  Kongen  yttrede  sig  da  omtrent  saa- 
ledes  om  disse  sidste:  „Mit  Folk  pleiede  tidligere  at 
gøre,  hvad  de  kaldte  for  Revolution.  Det  bestod  i,  at 
de  kom  op  her  paa  Pladsen  og  begærede  at  faa  mig  i 
Tale.  De  valgte  gerne  den  Tid,  paa  hvilken  jeg  spiste 
til  Middag.  Jeg  sendte  da  en  Adjudant  ud  for  at  høre, 
hvad  de  ønskede,  og  saa  var  det  en  eller  anden  Mini- 
ster, med  hvem  de  vare  misfornøjede.  Da  dette  blev 
kedeligt  i  Længden,  plantede  jeg  disse  Træer,  og  nu 
kan  de  ikke  faa  Plads  her,  og  saa  har  jeg  ikke  flere 
Revolutioner." 

Som  bekendt  ere  Grækerne  store  Patrioter,  og  flere 
af  deres  Rigmænd  i  Udlandet  have  bidraget  enormt  til 
Athens  Forskønnelse.  Universitetsbygningen,  National- 

galleriet  og  adskillige  andre  Pragtbygninger  af  pentelisk 
Marmor  ere  skænkede  af  dem,  og  selvfølgelig  findes 
paa  disse  Monumenter  en  Plade  med  Giverens  Navn. 
En  Stormveirsdag  tiltalte  Majestæten  mig  paa  en  af 
Gaderne.  Disse  ere  i  Athen  kun  macadamiserede.  Der 
var  derfor  et  forskrækkeligt  Støv,  og  Kongen  bemær- 
kede dertil,  at  da  man  ikke  godt  kunde  lægge  Navne- 
plader midt  i  Gaden,  turde  man  ikke  haabe  paa,  at 
nogen  Velgører  vilde  raade  Bod  paa  denne  Ulempe. 

Men  dette  var  kun  „en  facon  de  parler",  thi  per- 
sonlig havde  Kong  Georg  den  allerstørste  Veneration 
for  denne  græske  Patriotisme,  og  han  gjorde  alt  for  at 
drage  disse  Rigmænd  til  sin  Hovedstad. 

Mærkværdig  stor  var  Kongens  Interesse  for  hans 
Fødeland.  Han  læste  daglig  en  tre — fire  danske  Blade, 
og  han  holdt  Kendskaben  til  Modersmaalet  vedlige  i 
forbausende  Grad,  ligesom  han  ogsaa  drog  Omsorg  for, 
at  idetmindste  hans  to  ældste  Sønner  talte  dansk.  Naar 
jeg  nød  den  Ære  at  være  til  Taffel,  blev  jeg  altid  pla- 
ceret ved  Siden  af  dem  med  Ordre  til  kun  at  tale  Dansk 
med  dem.  Men  Kongens  Dansk  var  ikke  det  korrekt 
academiske.  Det  var  snarere  den  Dialekt,  som  taltes 
paa  Søcadetacademiet  i  1860'erne.  Det  er  blevet  sagt 
om  de  franske  Canadiensere,  at  de  talte  det  fransk, 
som  anvendtes  paa  Moliéres  Tid;  man  tænke  sig,  at 
Kongen  af  Grækenland  talte  det  Dansk,  som  benytte- 
des paa  Søcadetacademiet  i  60'erne,  og  jeg  troer  at 
være  tilstrækkelig  Autoritet  i  denne  Dialekt  til  at  kunne 
garantere  herfor! 

Men  Kong  Georg  havde  viet  Grækenland  sit  Liv  og 
dermed  sin  Hovedinteresse.  Med  dets  materielle  Ud- 
vikling beskæftigede  han  sig  stærkt.  Han  kendte  saa- 
ledes  Tilvæksten  i  Antallet  af  Fabriksskorstene  i  Pi- 
ræus  —  i  Athen  fandtes  dengang  ingen  saadanne. 

Den  ydre  Politik  optog  dog  vistnok  de  fleste  af  hans 
Tanker.  Østerrig  var  dengang  den  Magt,  som  med  størst 
Iver  modarbeidede  de  græske  Udvidelsesplaner.  Denne 

Stat  maa  naturligt  søge  at  skaffe  sig  Luft  mod  Øst  og 
maatte  derfor  krydse  Grækerne  paa  deres  Vei  til  Kon- 
stantinopel. Allerede  da  England  ved  Kong  Georgs  Tron- 
bestigelse afstod  de  joniske  Øer  til  Grækenland,  for- 
langte Østerrig,  at  de  derværende  Fæstningsværker 
skulde  sløifes. 

Ogsaa  Frankrig  havde  sine  Pretentioner  paa  at  be- 
sidde en  Magtstilling  i  det  østlige  Middelhavsbækken, 
som  maatte  menageres,  og  dernæst  var  der  den  rus- 
siske Kolos  med  Peter  den  Stores  Testamente  altid 
truende  i  Haanden. 

Under  de  altfor  hyppigt  vekslende  Ministerier  i  Athen 
var  det  Kongens  Opgave  at  bevare  „den  røde  Traad" 
i  disse  indviklede  Forhold,  og  man  kan  vistnok  sige, 
at  han  saagodtsom  altid  var  sin  egen  Udenrigsminister. 

Ved  Kongens  Side  stod  den  smukke  Dronning  Olga, 
som  neppe  var  politisk  anlagt,  men  som  i  høi  Grad  be- 
skæftigede sig  med  al  Velgørenheds-  og  Barmhjertig- 
heds Gerning,  ligesom  hun  havde  skabt  et  smukt  Sam- 
liv i  den  kongelige  Familie. 

Denne  sidste  var  ret  talrig.  Der  var  først  de  to  ældste 
Sønner,  Kronprinsen  og  Prins  Georg.  Den  sidste  er 
bedst  kendt  her,  idet  han  et  Aars  Tids  derefter  kom 
ind  paa  vort  Søcadetacademi,  og  senere  har  færdedes 
ofte  iblandt  os. 

Dernæst  var  der  den  yndige  Prinsesse  Alexandra, 
knap  15  Aar  gammel,  som  senere  blev  gift  med  Stor- 
fyrst Paul  af  Rusland.  Denne  unge  Prins,  som  dengang 
havde  et  svagt  Bryst,  tilbragte  Vinteren  i  Athen  som 
Kongefamiliens  Gæst. 

Der  var  ogsaa  en  lille  Prinsesse  Maria,  som  indtog 
alle  ved  sine  kvikke  Svar,  og  som  nu  er  gift  i  Rusland, 
og  endelig  var  der  tre  yngre  Brødre. 

Kongefamilien  førte  en  ret  tilbagetrukken  Tilværelse, 
og  dens  Medlemmer  vare  meget  tilsammen.  Efter  Mid- 
dagstaflet  drog  den  sig  tilbage  til  Kongens  Værelser, 
hvor  der  kun  blev  tilstedet  Adgang  for  faa  Udenfor- 

staaende,  og  hvor  Dronningen  „de  sa  blanche  main" 
skænkede  Theen.  Ved  Børnenes  Lege,  t.  Eks.  Salon- 
skøiteløbning  har  jeg  ogsaa  set  Forældrene  tilstede. 

Med  den  politiske  Verden  i  Athen  havde  jeg  ingen 
nærmere  Forbindelse,  men  jeg  saa  dog  oftere  den  da- 
værende Premierminister,  den  bekendte  Statsmand 
Trikupis,  som  har  spillet  en  stor  Rolle  i  Grækenlands 
nyere  Historie.  Hans  Fader  havde  været  græsk  Alini- 
ster i  London,  hvor  han  var  bleven  opdraget,  og  hvor- 
fra han  havde  medbragt  den  mærkværdigste  „cockney 
dialect",  naar  han  talte  engelsk.  Han  levede  tilsammen 
med  en  ugift  Søster,  kendt  over  Europa  ved  Navnet 
„Mademoiselle  Sophie",  en  høit  begavet  Dame,  som 
førte  en  Salon,  besøgt  af  alle,  som  ønskede  at  opnaa 
noget,  altsaa  ogsaa  af  mig. 

Ved  Betragtningen  af  de  nuværende  Grækere  maa 
det  ikke  tabes  af  Sigte,  at  de  ikke  kan  anses  for  ublan- 
dede Efterkommere  af  de  gamle  Atheniensere  og  Spar- 
tanere, thi  intet  Sted  i  Europa  har  saa  mange  Racer 
blandet  deres  Blod  i  den  Grad  som  netop  i  deres  Land. 
Det  er  ikke  alene  Folkevandringen,  som  har  været  virk- 
som her,  men  længe  derefter  kom  den  for  Grækenland 
mærkværdige  Periode,  som  laa  mellem  Konstantinopels 
Indtagelse  af  Korsfarerne  i  1241  og  dens  Erobring  af 
Tyrkerne  1 453,  under  hvilken  alle  mulige  sydeuropæiske 
Racer,  som  Sicilianere,  Aragonere,  Neapolitanere  m.  fl. 
strømmede  ind  i  Landet.  Sluttelig  kom  Tyrkerne  paa 
Fastlandet,  og  Venetianere  og  Genuesere  paa  Øerne, 
saaledes  at  der  ikke  blev  mange  Draaber  uforfalsket 
Blod  tilbage.  Bedst  stillede  var  Øerne,  da  Tyrkerne, 
som  have  været  de  værste  Blodfordærvere,  ere  daarlige 
Sømænd,  og  derfor  ikke  kom  meget  til  disse.  Beviset 
derfor  er  ogsaa,  at  naar  man  møder  en  Dame  af  den 
gamle  græske  Type,  kan  man  være  sikker  paa,  at  hun 
kommer  fra  Øerne. 

Men  Grækernes  Tilbøjelighed  til  Udvandring  har 
naturligvis  havt  den  samme  Virkning. 

Man  kan  ikke  leve  længe  i  Grækenland  uden  at  høre 
Navnet  „Fanarioter"  nævne.  Det  skriver  sig  fra  en 
Bydel  af  Konstantinopel  ved  Navn  Fanar.  Ved  Stadens 
Erobring  af  Tyrkerne  laa  Erkebiskoppens  Residens  her. 
Da  Sultanen  fandt  det  bekvemt  at  give  denne  en  vis 
juridisk  Myndighed  over  sine  Landsmænd,  foranledi- 
gede dette,  at  Grækerne  drog  sig  sammen  i  denne  By- 
del. Fanarioter  er  derved  blevet  Fællesnavnet  for  alle 
fra  Konstantinopel  udgaaede  græske  Familier.  Til  disse 
høre  ogsaa  de  noksom  bekendte  Fyrsteslægter.  Deres 
Oprindelse  er  iøvrigt  besynderlig.  Naar  en  Fanariot  af 
en  vis  Dannelsesgrad  vilde  frem  i  Livet,  tilstræbte  han 
at  blive  Barber  hos  Sultanen.  Herfra  avancerede  han 
til  Tolk  ved  den  „høie  Port",  det  vil  sige  Udenrigs- 
ministeriet, og  naar  han  var  heldig,  kunde  han  derefter 
blive  Hospodar  —  d.  v.  s.  Fyrste  —  i  Moldau  eller 
Wallakiet.  Han  antog  da  Titel  af  Fyrste,  som  hans  Ef- 
terkommere have  fortsat  at  bære.  Men  hans  Skæbne 
var  i  Reglen  ublid.  Stillingen  som  Hospodar  varede  kun 
to  Aar,  under  hvilke  han  maatte  udsuge  Befolkningen 
til  det  Yderste.  Men  havde  han  samlet  sig  for  stor  en 
Formue,  eller  blot  blev  mistænkt  derfor,  blev  han  hals- 
hugget, og  Formuen  konfiskeret. 

Men  der  gives  Familier  af  langt  ældre  Oprindelse  i 
Grækenland.  Saaledes  findes  der  flere,  som  bære  Fa- 
milienavnet af  østromerske  Keiserslægter.  Der  var  paa 
Korfu  en  Greve  Marmara,  som  besad  et  Gavebrev  fra 
det  trettende  Aarhundrede  fra  den  da  regerende  øst- 
romerske  Keiser,  i  hvilket  denne  skænker  sin  kære 
Fætter  Grev  Marmara  en  0  i  Havet,  og  dette  er  altsaa 
Oprindelsen  til  Navnet  Marmara-Havet. 

Med  de  joniske  Øer  er  der  ogsaa  kommet  et  Kon- 
tingent af  gamle  venetianske  Familier,  ja,  et  Medlem 
af  en  af  disse,  som  var  i  Hoffets  Tjeneste,  kunde  endog 
føre  sin  Familie  tilbage  til  Romertiden. 

I  det  demokratiske  Grækenland  regnes  imidlertid 
ikke  med  saadant.  Der  findes  ikke  nogen  anerkendt 

Adel,  men  de  Familienavne,  som  have  den  bedste  Klang, 
ere  de,  som  førtes  af  Frihedskrigens  Helte.  Disse  Navne 
vare  stærkt  repræsenterede  i  Kongens  Omgivelse  saa- 
velsom  i  Hær  og  Flaade. 

En  stor  Del  græske  Navne  have  Endelsen  „poulo", 
hvilket  er  det  samme  som  „sen"  paa  dansk,  ligeledes 
begynde  mange  med  „papa",  hvilket  antyder,  at  Ved- 
kommende nedstammer  fra  en  Geistlig.  Men  Spørgs- 
maalet  om  hvad  denne  sidstes  Trosbekendelse  havde 
været,  er  aabent. 

Det  er  ikke  min  Opgave  at  give  en  Beskrivelse  af 
Byen  Athen.  Det  er  gjort  saa  ofte  tidligere  og  af  bedre 
Penne  end  min.  Beliggenheden  mellem  de  to  smaa 
Bjergtoppe  Akropolis  og  Lykabetes,  med  de  øvrige 
Bjerge  i  Baggrunden  og  med  Middelhavet  i  det  Fjerne 
er  henrivende.  Parthenon  og  de  andre  Templer  paa 
Akropolis  ere  jo  enestaaende  i  Verden,  og  en  Maane- 
skinsnat  deroppe  mellem  Rovfuglene,  som  der  ere  til- 
huse, er  en  uforglemmelig  Erindring. 

Byen  selv  indeholdt  mange  Pragtbygninger  i  Forhold 
til  sin  Størrelse.  Disse  vare  opførte  af  patriotiske  Rig- 
mænd, som  havde  tjent  deres  Formuer  rundt  omkring 
i  Verden,  og  som  nu  vilde  ende  deres  Dage  i  det  snev- 
rere  Fædreland. 

Men  Livet  i  Staden  var  ikke  fornøieligt.  Med  Und- 
tagelse af  Karnevalstiden  var  Tilværelsen  meget  stille. 
Grækerne  ere  heller  ikke  hverken  store  Spisere  eller 
Drikkere,  og  ved  de  faa  festlige  Sammenkomster  vare 
de  materielle  Nydelser  reducerede  til  et  Minimum.  Selv 
ved  Hoffets  større  Fester  var  der  ikke  Spor  af  Luksus. 

Med  den  Grækerne  medfødte  Lighedsfølelse  ventede 
enhver  Lieutenant  i  Staden  at  modtage  en  Indbydelse 
til  disse,  og  jeg  trorogsaaat  Listerne  talte  2500  Navne, 
hvilket  for  en  Stad  paa  langt  under  100000  Indbyggere 
synes  ret  rigeligt.  Ved  saadanne  Lejligheder  saa  man 
en  sjelden  Samling  smukke  Damer,  hvorimod  der  lagdes 
mindre  Vægt  paa  Toiletterne,  og  jeg  kan  heller  ikke 

sige,  at  der  blev  danset  godt.  Souperen  serveredes  ved 
lange  Borde  og  bestod  af  Smørrebrød  og  Smaakager. 
Der  stod  et  langt  Geled  af  Karafler  afvekslende  med 
den  sorte  og  den  hvide  Vin  af  Slottets  egen  Tilvirkning, 
og  det  var  supponeret,  at  der  var  et  Glas  Champagne 
pr.  Mand.  Maaske  havde  denne  Tarvelighed  en  poli- 
tisk Baggrund;  ved  de  mindre  kongelige  Tafler  var  Sti- 
len i  hvert  Fald  en  hel  anden. 

Af  offentlige  Forlystelser  fandtes  et  Theater,  som 
var  en  meget  tarvelig  Bygning,  hvori  en  tredie  Klasses 
fransk  Troupe  opførte  Pariser- Vaudeviller,  og  naar 
Klimaet  var  mildere,  spilledes  der  paa  nogle  smaa  Fri- 
luftstheatre.  Dernæst  var  der  en  Klub,  stærkt  besøgt 
om  Formiddagen.  I  denne  fandtes  et  Spilleværelse,  hvor 
Hazardspillet  blev  drevet  stærkt,  og  hvor  man  endog 
saa  Officerer  i  Uniform  som  Deltagere. 

Men  det  offentlige  Liv  trivedes  frodigst  paa  Kafeerne, 
af  hvilke  der  fandtes  en  utrolig  Mængde.  Naar  Veiret 
blot  nogenlunde  tillod  det,  stilledes  Bordene  udenfor 
paa  Gaden,  og  Konversationen  var  meget  høirøstet. 
Dette  er  en  Specialitet  for  Grækerne.  Hele  Konstitu- 
tions-Pladsen foran  Hotellet  kunde  til  Tider  være 
bedækket  med  fuld  besatte  Bænke  og  Kaffeborde.  Til 
disse  Kafeers  Udrustning  hørte  den  tyrkiske  Vandpibe 
—  Narghileen  —  som  udleiedes  til  Gæsternes  Afbe- 
nyttelse. 

Der  var  ikke  megen  Adspredelse  at  finde  paa  disse 
Steder,  men  en  saadan  fandt  jeg  i  nogle  af  Diploma- 
ternes Huse.  Blandt  disse  skal  jeg  nævne  den  russiske 
Legation,  hvor  NL.  Bakmetjeff  var  Chargé  d'Affaires. 
Det  var  en  høist  livlig  Aand;  han  havde  studeret  i  Ox- 
ford, hvilket  øiensynligt  havde  efterladt  sit  Spor.  Hans 
Hustru,  en  Amerikanerinde,  var  under  Dronning  Olgas 
Gudmoderskab  traadt  over  til  den  græske  Kirke.  I  deres 
Hus  samledes  endel  russiske  Søofficerer  fra  en  paa 
Kysten  liggende  Eskadre.  Admiralens  Navn  var  Che- 
bitschoff,  en  lystig  Herre,  som  havde  til  Flaglieutenant 

den  SieverSy  der  senere  blev  Generalkonsul  i  Køben- 
havn. Blandt  Skibscheferne  erindrer  jeg  Skrydlojf,  som 
jeg  bagefter  mødte  i  Japan.  Det  var  ham,  som  under 
Tyrkerkrigen  havde  forsøgt  paa  Donauen  at  sprænge 
et  Panserbatteri  i  Luften  ved  høilys  Dag,  og  som  under 
den  japanske  Krig  overtog  Kommandoen  over  Stille- 
havsflaaden  efter  Makaroffs  Død. 

Jeg  kom  ogsaa  i  den  engelske  Legation,  hvor  man 
traf  tilreisende  Englændere. 

Men  trods  dette  fandt  jeg  nogen  Vanskelighed  ved 
at  faa  Tiden  til  at  gaa.  Dertil  kom,  at  Klimaet  var  ret 
barsk,  og  at  Opvarmningen  af  Værelserne  som  saa  ofte 
i  Syden  lod  meget  tilbage  at  ønske.  I  Hotellet  fandtes 
t.  Eks.  ingen  murede  Skorstene,  men  der  stod  en  lille 
Jernovn  i  hvert  Værelse,  og  fra  denne  var  et  Jernrør 
ført  ud  gennem  Ydermuren.  Vilde  man  have  lagt  i 
Kakkelovnen,  blev  der  bragt  en  forkrøblet  Rod  af  et 
Oliventræ  —  Pris  3  francs  — ,  som  det  tog  et  Par  Ti- 
mer at  faa  ibrand. 

Under  denne  Tid  havde  jeg  min  Gang  i  Marinemi- 
nisteriet, hvor  jeg  efterhaanden  blev  mere  bekendt. 
Man  paatænkte  her  selv  at  ville  bygge  et  Øvelsesskib 
for  Cadetterne  og  anmodede  mig  om  at  gøre  et  Udkast 
til  et  saadant.  Jeg  har  aldrig  senere  hørt  noget  om  det 
Forslag,  som  jeg  i  denne  Anledning  indsendte. 

Nogen  Tid  derefter  sagde  Kongen  mig,  at  der  var 
Tale  om  at  foreslaa  mig  at  indtræde  i  den  græske  Ma- 
rine som  teknisk  Leder,  og  anmodede  mig  derfor  om 
at  gøre  Trikupis  min  Opvartning.  Jeg  gjorde  dette,  men 
da  det  Indtryk,  jeg  havde  modtaget  af  Forholdene,  ikke 
var  meget  tiltalende,  stillede  jeg  mig  køligt  til  Sagen. 
Jeg  havde  endnu  en  Samtale  derom  med  hver  af  de 
to  førnævnte,  og  dermed  hørte  den  op.  Imidlertid  var 
Forespørgslen  naturligvis  behagelig  for  mig  paa  Grund 
af  den  Stilling,  som  jeg  dengang  indtog. 

Fra  Thomsons  i  Glasgow  modtog  jeg  nu  en  Opfor- 
dring til  at  reise  til  St.  Petersborg,  hvorhen  de  havde 

indsendt  et  Tilbud  paa  nogle  store  Skibsmaskiner.  Da 
der  endnu  intet  kunde  afgøres  i  Athen,  begav  jeg  mig 
paa  den  lange  Reise  i  Hjertet  af  Vinteren.  Ved  Under- 
søgelse viste  det  sig,  at  jeg  kom  bedst  frem  ved  at 
lægge  Veien  over  Konstantinopel  og  Odessa,  da  det 
Sorte  Hav  endnu  var  aabent. 

Jeg  gik  altsaa  ombord  i  en  elendig  italiensk  Damper, 
og  brugte  et  Par  Dage  om  at  naa  Konstantinopel.  Det 
var  første  Gang,  jeg  besøgte  dette  vidunderlige  Sted, 
lige  interessant  paa  Grund  af  de  historiske  Minder, 
som  knytte  sig  dertil,  som  paa  Grund  af  Bosporus' 
herlige  Natur.  Jeg  var  godt  kendt  med  Stedets  Historie 
og  kunde  derfor  tilfulde  nyde  Synet  af  Sophie-Moskeen, 
af  de  syv  Taarne,  og  af  Muren,  hvor  Konstantin  fandt 
Heltedøden.  Efter  et  Par  Dages  Ophold  tog  jeg  en 
østerrigsk  Lloyds  Damper  til  Odessa.  Farten  gennem 
Bosporus  var  vidunderlig  skøn,  og  det  Sorte  Hav 
dennegang  medgørligt;  kun  mødte  vi  nogen  Ishinder 
ved  Indløbet  til  Odessa-Havn,  og  efter  48  Timers  Reise 
landede  vi  der. 

Byen  ligger  paa  en  Klint  ved  Havet,  og  en  mægtig 
Stentrappe  fører  op  til  den  Boulevard,  som  her  danner 
Bygrænsen.  Den  er  meget  smukt  bygget,  hvori  den 
franske  Hertug  Richelieu  har  havt  sin  Anpart,  da  han 
i  Katherinas  Tid  var  Gouverneur.  Hans  Statue  indtager 
Hæderspladsen  ved  den  nævnte  Trappes  Top,  Husene 
ere  smukke  og  store,  og  Befolkningen  gjorde  et  godt 
Indtryk;  navnlig  saa  man  mange  skønne  Kvinder  af 
jødisk  Type. 

Der  forestod  mig  nu  en  Jernbanereise  paa  3Va  Døgn 
gennem  det  snedækkede  Rusland,  som  jo  ikke  var 
nogen  behagelig  Udsigt.  Min  Hotelvært  gav  mig  ræd- 
selsfulde Beretninger  om  Usikkerheden  paa  Sydbanen, 
hvor  flere  Mord  vare  begaaede  i  de  sidste  Uger,  og 
man  var  sikker  paa,  at  alle  Morderne  vare  Jøder.  Man 
er  ikke  vant  til  hos  os  at  høre  om  disse,  at  de  optræde 
paa  denne  Maade,  men  i  Rusland  faar  de  jo  altid  Skyld 

for  meget,  og  desuden  danne  de  en  stor  Procent  af  Be- 
folkningen i  Sydrusland.  I  hvert  Fald  bevæbnede  jeg 
mig  med  en  Revolver,  købte  en  Pels  og  gik  i  Toget 
den  næste  Morgen.  Det  var  Sne  og  atter  Sne  og  ikke 
andet,  men  Reisen  paa  Banerne  var  ikke  ubekvem. 
Vognene  vare  meget  gode,  man  standsede  omtrent  hver 
anden  Time,  og  der  var  altid  god  Buffet  med  godt  Okse- 
kød, ypperlig  røget  Ferskvands  Fisk  og  varm  The. 
Vi  passerede  Kiew,  Kharkow,  Tula  uden  at  se  noget 
til  dem.  Jeg  var  saagodtsom  alene  i  min  Vogn,  indtil 
vi  nærmede  os  Moskwa,  da  et  Par  unge  glade  Menne- 
sker steg  paa  Toget.  I  Moskwa  skulde  vi  have  et  Par 
Timers  Ophold,  under  hvilke  vi  skulde  køre  til  en  an- 
den Banegaard.  De  unge  Herrer  foreslog  mig,  at  deres 
Tjenere  skulde  tage  Vare  paa  min  Bagage,  og  at  vi 
skulde  benytte  Tiden  til  at  faa  et  godt  Maaltid.  Da  vi 
naaede  dertil,  kørte  vi  gennem  adskillige  Gader  og 
Alléer  i  denne  vidtstrakte  By,  indtil  vi  kom  til  den 
største  Restaurant  „Slaviansky  Bazar",  hvor  vi  satte 
os  ned  til  et  overdaadigt  Maaltid.  Betjeningen  var  i 
russisk  Dragt:  rød  Skjorte,  høie  Støvler  etc,  og  en  stor 
levende  Stør  blev  lagt  frem,  sprættet  op,  og  den  friske 
Caviar  udtaget,  medens  Zigeuner-Orchestret  spillede 
sine  characteristiske  Melodier.  Det  var  en  lille  behage- 
lig Afveksling,  og  næste  Morgen  vare  vi  i  St.  Peters- 
borg. 

Thomsons  havde  her  benyttet  en  Agent  til  at  afgive 
deres  Tilbud  og  iøvrigt  arbeide  for  dem,  og  de  havde 
ikke  været  heldige  i  Valget.  I  Rusland  spiller  Agen- 
tens Personlighed  en  større  Rolle  end  maaske  noget 
andet  Sted  i  Verden.  Det  blev  ikke  sidste  Gang  — 
desværre,  jeg  skulde  gøre  den  samme  Erfaring  med 
engelske  Firmaer,  at  disse  i  Tillid  til  deres  Fabrikats 
Godhed  ikke  gøre  sig  tilstrækkeligt  Besvær  med  deres 
merkantile  Arrangementer.  I  denne  Retning  blive  de 
betydeligt  overfløiede  af  Tyskerne. 

Jeg  begyndte  nu  mine  Vandringer  til  Marinemini- 

steriet,  som  er  til  Huse  i  Peter  den  Stores  Admiralitets- 
bygning,  men  erfarede  snart,  at  Thomsons  ikke  havde 
nogen  Chance.  løvrigt  benyttede  jeg  Opholdet  til  at 
besøge  de  russiske  og  fremmede  Huse,  med  hvilke  jeg 
var  bleven  bekendt  tidligere,  og  vendte  efter  nogle 
Ugers  Ophold  tilbage  til  Athen. 

Vinterens  Strenghed  havde  nu  tildels  fortaget  sig. 
Moskwa  presenterede  sig  smilende  med  sine  utallige 
Kupler,  og  i  Odessa  var  næsten  Foraar.  Jeg  fandt  her 
et  elskværdigt  dansk  Konsulpar,  hos  hvem  jeg  tilbragte 
en  fornøielig  Dag.  Jeg  tog  atter  en  østerigsk  Lloyds 
Damper  til  Konstantinopel,  blev  der  et  Par  Dage,  og 
gik  saa  videre  til  Athen. 

Her  fandt  jeg  Thomsons  Affairer  lidt  mere  frem- 
skredne, idet  man  havde  tilkaldt  en  italiensk  Marine- 
Arkitekt  til  at  bedømme  Tilbud  og  Tegninger,  som  nu 
vare  indkomne  fra  endel  Firmaer,  ogsaa  fra  Thomsons. 
Arkitekten  tog  sig  imidlertid  god  Tid. 

Karnevalet  var  nu  igang,  og  Kongen  viste  mig  den 
Venlighed  at  lade  sin  første  Adjudant  præsentere  mig 
i  de  ledende  Huse,  hvorved  rigelige  Indbydelser  strøm- 
mede ind  under  den  korte  Saison.  Den  her  nævnte 
Adjudant  var  den  ogsaa  i  Kjøbenhavn  velkendte  Hadshi- 
petros,  hvis  Fader  har  givet  Edmond  About  Stof  til  sin 
berømte  Roman  „le  Roi  des  Montagnes". 

Af  de  Bekendtskaber  jeg  dengang  gjorde,  tænker  jeg 
med  størst  Glæde  paa  Dr.  Schliemanns.  Denne  berømte 
Udgraver  af  Troja,  Mykene  og  mange  andre  Steder  var 
ikke  saa  lidt  af  en  Original.  Han  var  begyndt  Livet  som 
en  fattig  Dreng  i  Mecklenburg,  var  kommen  i  Urtekræm- 
merlære  i  St.  Petersborg,  hvor  han  havde  tjent  sin  For- 
mue, og  var  altsaa  først  som  moden  Mand  begyndt  sit 
store  Arbeide  i  Grækenland.  Han  var  gift  med  en  Dame 
af  god  Familie  fra  Athen  og  havde  her  bygget  sig  et 
stort  Hus.  I  dette  taltes  kun  gammelgræsk,  Tjeneste- 
folkene fik  gammelgræske  Navne.  Han  fortalte  mig,  at 
han  efter  sit  Bryllup  havde  givet  sin  Hustru  en  Liste 

paa  100  af  de  mest  distinguerede  Navne  i  Grækenlands 
Oldtids  Historie,  som  hun  ved  forefaldende  Leilighed 
skulde  benytte.  Men,  som  han  sagde,  „hun  har  kun 
brugt  to".  De  havde  nemlig  kun  to  Børn.  Et  Jerngitter 
omgav  Husets  Grund,  som  var  dekoreret  med  det  fra 
Troja  kendte  Hagekors,  og  som  vi  iøvrigt  ogsaa  kender 
fra  gamle  Carlsbergs  Etiketter.  Dette  Kors  maa  være 
spredt  over  hele  Asien.  Det  var  i  hvert  Fald  noget  af 
det  første,  som  mit  Øie  mødte,  da  jeg  kom  til  Japan, 
hvor  det  findes  overalt.  Schliemann  var  iøvrigt  dengang 
stærkt  optaget  af  den  Tanke  at  opmudre  Salamis- 
Bugten  og  var  i  fortsat  Korrespondance  med  sin  Ven 
Gladstone  derom.  Der  var  ikke  saa  lidt  af  en  Forret- 
ningsmand i  ham.  Naar  han  vilde  publicere  en  af  sine 
Beretninger,  reklameredes  der  først  efter  en  større 
Maalestok;  han  formaaede  dernæst  en  Berømthed  som 
Gladstone  e.  1.  til  at  skrive  Fortalen,  og  dernæst  udkom 
Bogen  i  et  halvt  Dusin  Sprog  paa  samme  Dag.  Ved  Ud- 
gravningerne gik  han  meget  forsigtig  frem;  den  første 
Sommer  med  en  mindre  Styrke,  og  dersom  intet  fand- 
tes, blev  Stedet  opgivet,  og  han  talte  ikke  om  det.  Fandt 
han  derimod  noget,  kom  han  tilbage  næste  Aar  med 
en  større  Styrke  og  fremfor  alt  med  en  dygtig  Kontrol. 
Han  havde  gravet  paa  nogle  og  tyve  Steder,  men  kun 
publiceret  Resultatet  fra  syv.  Paa  denne  Maade  tjente 
han  Penge  ved  sine  Udgravninger. 

Foraaret  holdt  nu  sit  Indtog  i  Attika  og  manede  til 
Udflugter.  Vor  Generalkonsul  var  stor  Rytter,  og  vi 
foretog  mange  Ridetoure  ad  smalle  Stier,  hvor  pragt- 
fulde Oldtidslevninger  ofte  laa  henslængte  i  Græsset 
ved  Siderne,  og  hvor  Mandelblomstens  Duft  næsten 
berusede  os.  Mellem  Athen  og  Havet  ligger  endnu  Re- 
sterne af  den  i  Oldtiden  ofte  besungne  Olivenskov, 
som  Tyrkerne  ikke  har  nedbrændt  helt,  og  derhen  red 
vi  hyppigt.  Jeg  var  ogsaa  flere  Gange  paa  det  skønne 
Tatoi,  den  ene  Gang  i  Kongens  Følge.  Han  vilde  bygge 
et  nyt  Sommerslot  og  havde  som  Model  til  dette  valgt 

Keiser  Alexanders  Villa  „Alexandria"  ved  Peterhoff. 
Ved  dette  Besøg  blev  Villaens  Beliggenhed  bestemt  og 
Hjørnepælene  afstukne. 

En  behagelig  Visit  kom  ved  denne  Tid  fra  Kjøben- 
havn.  Det  var  Kammerherre  Carl  Krogh  med  sin  elsk- 
værdige Frue.  De  blev  kun  enkelte  Dage,  under  hvilke 
vi  gjorde  nogle  Udflugter  sammen,  af  hvilke  den  ene 
gjaldt  Eleusis,  Sædet  for  de  eleusinske  Mysterier,  hvor 
Ruinerne  af  det  mægtige  Tempel  endnu  findes. 

Et  andet  fornemt  Besøg  kom  ogsaa  paa  den  Tid  til 
Athen.  Det  var  Hertugen  af  Edinburgh,  senere  Hertug 
af  Sachsen-Koburg-Gotha,  næstældste  Søn  af  Dron- 
ning Victoria.  Han  var  Admiral  og  kommanderede  den- 
gang Middelhavseskadren.  Han  anmeldte  sin  Ankomst 
ved  at  skrive  til  Kongen,  at  han  vilde  indfinde  sig  med 
tre  Linieskibe,  og  at  det  var  hans  Hensigt  at  holde  Bal 
og  anden  Festlighed  ombord.  Dronningen  modtog  netop 
da  Meddelelse  om,  at  en  af  hendes  Slægtninge  var  død 
i  Rusland,  og  reiste  straks  derhen.  Der  kunde  derfor 
ikke  være  Tale  om  støiende  Adspredelser.  Kongen  tog 
Hertugen  som  sin  Gæst  en  Uges  Tid  paa  Slottet  og 
havde  daglig  smaa  Middage  for  ham  med  efterfølgende 
Whist,  som  de  begge  yndede. 

Grækerne  havde  i  sin  Tid  valgt  denne  Hertug  til 
deres  Konge,  men  det  engelske  Ministerium  havde  sat 
sig  derimod,  og  det  var  først  derefter,  at  de  henvendte 
sig  til  Danmark  om  Kong  Georg.  Inden  Afslaget  kom 
fra  England,  havde  Grækerne  præget  nogle  Nikkel- 
mønter med  Hertugens  Contrafei,  og  ligeledes  havde 
man  —  formodentlig  i  Manchester —  trykket  den  samme 
paa  nogle  Kattunslommetørklæder.  Paa  Veien  til  Athen 
var  Hertugen  stoppet  op  i  Syra,  og  her  havde  den  en- 
gelske Konsul  skænket  ham  nogle  Eksemplarer  af  disse 
Relikvier  fra  en  svunden  Tid.  Denne  Opfriskning  af 
Minder  har  maaske  bidraget  til,  at  Hertugen  ansaa  sig 
som  en  Art  „  Overkonge  a  af  Grækenland;  i  hvert  Fald 
var  hans  Optræden  ikke  tiltalende.  Ved  en  af  de  om- 

talte  Middage  hos  Kongen  gjorde  det  et  ubehageligt 
Indtryk  at  høre  ham  i  engelsk  Søofficers-Uniform  føre 
Konversationen  paa  Tysk  og  ovenikøbet  med  en  svag 
og  skærende  Stemme.  Senere  ved  Whistbordet  tog  han 
paa  Veie  i  Anledning  af  et  Udspil  af  Kongen,  saa  at 
denne  blev  ganske  vred,  og  jeg  skal  tilføie,  at  efter  min 
Mening  var  Kongens  Udspil  berettiget. 

Korinther-Kanalen  var  paa  den  Tid  i  Bygning  af  et 
fransk  Selskab,  hvis  Præsident  var  den  bekendte  un- 
garske General  Tiirr.  Denne  havde  valgt  at  nyde  sine 
høie  Emolumenter  i  Paris,  hvorimod  hans  Hustru  havde 
bygget  sig  en  Villa  ved  Kalimaki  ved  den  østlige  Ind- 
gang til  Kanalen.  Fruen,  som  var  en  født  Bonaparte, 
kom  hyppigt  til  Athen,  og  da  hun  var  baade  smuk  og 
behagelig,  var  der  altid  endel  ældre  Herrer  i  Bevæ- 
gelse, naar  hun  kom.  En  af  disse,  den  førnævnte  rus- 
siske Admiral,  vilde  ikke  tillade  Fruen  efter  et  saadant 
Besøg  at  reise  de  tre  Timers  Vei  med  en  almindelig 
Damper.  Han  lod  Fregatten  „Swetlana",  500  Mands 
Besætning,  30  Musikanter,  fyre  op,  inviterede  hele  Sel- 
skabet i  Athen  ombord  og  dampede  til  Kalimaki  med 
den  glade  Bande,  idet  Dansen  blev  holdt  gaaende  hele 
Tiden,  og  ved  Ankomsten  fortsattes  Lystigheden  i 
Fruens  Villa;  ligeledes  paa  Tilbageveien  til  Piræus, 
hvor  det  lykkedes  en  endnu  ædru  Lods  at  bringe  Skibet 
uskadt  i  Havn  Kl.  5  om  Morgenen. 

Ogsaa  gjorde  jeg  en  Udflugt  til  Øen  Syra  i  Arki- 
pelaget.  Paa  Grund  af  sin  gode  Havn  er  den  et  Knude- 
punkt for  Dampskibslinierne  i  den  østlige  Del  af  Mid- 
delhavet. Det  er  en  lille  0  med  et  steilt  Bjerg,  nær 
hvis  Top  findes  en  gammel  venetiansk  By,  medens  den 
moderne  græske  Stad,  som  iøvrigt  støder  til  den,  spre- 
der sig  omkring  Havnen.  Disse  to  sammenvoksede  Byer 
havde  forskellig  Religion  og  Administration.  I  den  ene, 
hvor  Gaderne  vare  formede  i  Trappetrin,  løb  Svinene 
frit  omkring;  den  anden  var  fuldt  moderne  med  alt  det 
Tilbehør,  som  kræves  til  Livets  Komfort. 

Disse  ægæiske  Øer  drive  en  indbringende  Frugtavl. 
Vi  besøgte  en  lille  Eiendom  paa  Landet,  som  var  ba- 
seret paa  denne  Avl.  Man  lider  her  af  Mangel  paa 
Regn,  og  der  var  derfor  gravet  en  cirkelformet  Kanal 
om  hvert  Figen-  og  Oliventræ.  Det  fra  Oldtiden  kendte 
Pumpeværk  var  anbragt  i  en  Brønd,  og  et  Muldyr  gik 
sin  ensformige  Gang,  medens  Vandet  paa  denne  møi- 
sommelige  Maade  befrugtede  Træet. 

Ved  Hjemkomsten  herfra  var  jeg  saa  uheldig  at  faa 
et  Anfald  af  min  gamle  Fjende  Gigten,  som  nødsagede 
mig  til  at  gaa  tilsengs.  For  eneste  Gang  i  mit  Liv  — 
maa  det  være  sagt  i  god  Tid  —  indfandt  Podagraen 
sig>  °g  om  dens  Varighed  kun  var  kort,  var  Pinen  saa- 
meget  større. 

I  Marineministeriet  erfarede  jeg,  at  man  var  igang 
med  at  armere  et  Par  smaa  Kanonbaade,  bestemte  til 
Kontrollen  med  Svampefiskeriet  paa  Kysten  af  Tripolis. 
Armstrongs  havde  dengang  konstrueret  de  bekendte 
„Vavasseur"-Affutager,  og  det  lykkedes  mig  at  formaa 
Marineministeriet  til  at  bestille  saadanne  hos  dem. 
Dette  var  en  lille  Begyndelse  til  mit  senere  store  Ar- 
beide  for  dem. 

løvrigt  havde  man  nu  i  Marineministeriet  endt  den 
store  Sag  om  Tilbuddene  til  den  ny  Flaade.  Man  var 
derved  kommet  til  det  Resultat,  at  man  ikke  havde 
Raad  til  at  bygge  nogen  saadan.  Det  var  en  drøi  Af- 
slutning for  adskillige  af  os.  Der  var  nu  intet  andet 
for  mig  tilbage  end  at  gaa  hjem  saa  snart  som  muligt. 

Jeg  pakkede  altsaa  sammen,  takkede  de  mange,  som 
havde  været  gode  imod  mig  i  et  halvt  Aars  Tid,  natur- 
ligvis navnlig  Kongen,  og  gik  med  en  Messageries- 
Damper  til  Neapel.  Mit  Helbred  var  endnu  skørt,  men 
jeg  naaede  dog  at  se  Pompei,  inden  jeg  gik  videre  til 
Rom.  Her  maatte  jeg  søge  Sengen,  men  jeg  havde  den 
Glæde  at  finde  min  gamle  Ven  Johan  Hegermann  som 
vor  Gesandt  der,  og  naar  jeg  var  istand  dertil,  slæbte 
jeg  mig  til  hans  Hus.  Han  havde  været  vor  Gesandt  i 

Washington,  og  jeg  havde  ikke  set  ham  i  adskillige  Aar. 
Nu  traf  jeg  for  første  Gang  hans  elskværdige  ameri- 
kanske Frue,  og  disse  to  satte  mig  saa  nogenlunde  paa 
Benene,  at  jeg  efter  en  Uges  Tid  kunde  reise  videre 
til  Venedig,  hvor  jeg  blev  et  Par  Dage;  men  da  jeg  kom 
til  Wien,  maatte  jeg  søge  Lægehjelp  og  Sengen.  En  un- 
garsk Underofficer,  der  var  Masseur  i  Sygebadet,  og 
som  jeg  ansaa  for  en  sand  Bøddel,  var  vistnok  den 
virksomste  til  at  bringe  mig  paa  ret  Køl,  og  efter  en 
Uges  Tid  kunde  jeg  endelig  reise  til  Skotland  og  sige 
Farvel  til  Thomsons,  med  hvem  jeg,  trods  det  daarlige 
Resultat,  altid  havde  havt  de  bedste  Relationer. 

Jeg  kom  nu  hjem  til  vort  Hus  i  Malmø,  i  hvilket  der 
ikke  var  sket  store  Begivenheder  under  min  lange 
Fraværelse. 

I  Oktober  Maaned  indtraf  Christiansborgs  Brand. 
Min  Hustru  tog  dengang  undertiden  til  Kjøbenhavn  for 
at  tage  Undervisning  i  Klaverspil  hos  en  bekendt  Musik- 
lærer. Den  3.  Okt.  gik  jeg  ned  til  Dampskibsbroen  for 
at  tage  imod  hende.  Veiret  var  usædvanligt  klart.  Jeg 
saa  da  en  Røgsøile  paa  den  danske  Side,  og  sluttede 
efter  Beliggenheden  straks,  at  det  maatte  være  Chri- 
stiansborg, som  brændte.  Da  min  Hustru  kom  iland, 
var  mit  første  Spørgsmaal  til  hende  derfor,  om  hun 
vidste  noget  derom.  Hun  svarede  mig,  at  hun  i  Kjøben- 
havn var  kørt  i  Droske  til  Damperen,  og  at  hun  da  var 
passeret  gennem  Cavalergaarden,  men  at  hun  ikke  der 
havde  set  noget  usædvanligt.  Jeg  var  imidlertid  ikke 
rolig,  men  gik  paa  Telegrafstationen,  hvor  man  ikke 
turde  meddele  mig  Indholdet  af  modtagne  Telegrammer, 
men  henviste  mig  til  Snållpostens  Kontor.  Her  fik  jeg 
endelig  min  Formodning  bekræftet.  Det  var  virkelig 
Christiansborg  Slot,  som  brændte.  Jeg  vidste,  at  Kjøben- 
havn nylig  havde  faaet  Dampsprøiter,  men  det  var  al- 
mindeligt antaget,  at  disse  stod  tilbage  for  de  svenske. 
I  hvert  Fald  syntes  jeg,  at  Malmø  burde  komme  Kjøben- 
havn til  Hjælp,  og  gik  derfor  til  Borgermesteren  og  bad 

om  at  laane  en  af  Byens  Dampsprøiter  med  Mandskab. 
Denne  gav  sit  Samtykke,  men  henviste  mig  til  Borger- 
repræsentanternes Formand,  hvis  Tilladelse  ogsaa  skulde 
indhentes.  Denne  opnaaedes,  og  jeg  sikkrede  mig  der- 
næst, at  en  af  Sundbaadene  laa  klar  med  Damp  oppe. 
Jeg  telegraferede  til  Det  Forenede  Dampskibsselskabs 
Øresunds- Afdeling  i  Kjøbenhavn  at  have  Heste  i  Bered- 
skab paa  Gammelholm,  og  meldte  da  Brandchefen  i 
Kjøbenhavn,  at  vi  vare  klare  til  at  komme.  Noget  til 
min  Overraskelse  svarede  denne,  at  jeg  ikke  skulde 
komme,  førend  de  kaldte  paa  mig,  da  de  troede  selv  at 
kunne  faa  Bugt  med  Ilden.  Vi  holdt  os  altsaa  klare, 
indtil  man  endeligt  —  omtrent  Kl.  1  om  Natten  —  te- 
legraferede til  os  at  give  Møde.  Det  var  blevet  en  taaget 
og  regnfuld  Nat.  Skæret  af  den  store  Brand  var  spredt 
over  endel  af  Himlen  efterhaanden  som  vi  nærmede 
os  den  danske  Side;  men  dette  aftog,  som  vi  kom  frem, 
og  vi  sluttede  deraf,  at  vi  vilde  komme  for  sent  til  at 
gøre  nogen  Gavn,  hvilket  ogsaa  viste  sig  at  være  Til- 
fældet. Men  jeg  skal  aldrig  glemme  Synet  af  Slots- 
pladsen den  Nat.  Et  bedre  Publikum  end  det,  som  her 
var  samlet,  har  jeg  aldrig  set  i  Kjøbenhavn.  Enhver 
havde  gjort  sit  til  at  redde,  hvad  som  reddes  kunde. 
Artilleriets  Bjergning  af  den  svære  Marmorgruppe  paa 
den  smalle  Trappe  var  et  udmærket  Stykke  Arbeide. 
Vor  Dampsprøite  kom  slet  ikke  i  Brug.  Som  bekendt 
var  det  Ferskvandsforsyningen  til  Sprøiterne,  der  glip- 
pede. 

Der  skulde  imidlertid  snart  aabne  sig  en  Udsigt  til 
Beskæftigelse  for  mig.  I  en  Samtale  med  Geheime- 
etatsraad  Tietgen  havde  jeg  nævnt  en  dengang  kendt 
Sag,  nemlig  at  Kongen  af  Belgien  havde  henvendt  sig 
til  Keiseren  af  Rusland  med  Anmodning  om  at  prote- 
gere det  store  Værk  Seraing  ved  Luttich,  og  at  deraf 
var  resulteret  en  Bestilling  paa  Skibsdampmaskiner  fra 
det  russiske  Marineministerium.  Ved  Tietgens  skarpe 
Blik  blev  herved  lagt  Grunden  for  en  storartet  Plan. 

Burmeister  &  Wain  havde  længe  sukket  efter  Bestil- 
linger fra  den  russiske  Marine,  men  dette  skulde  kun 
stilles  i  anden  Række.  Derimod  fremsattes  et  Forslag 
til  en  russisk-dansk  commerciel  og  maritim  Alliance. 
Et  stort  Handels-  og  Skibsfarts-Selskab  skulde  oprettes, 
som  skulde  overtage  hele  Import-  og  Eksport-Trafikken 
paa  Østersøen,  hvorved  Englænderne  skulde  blive  ude- 
stængte  fra  denne.  Transporten  paa  de  russiske  Flo- 
der skulde  ogsaa  tilfalde  Selskabet.  Ligeledes  skulde 
Farten  mellem  Østersøen  og  det  Sorte  Hav  drives  af 
dette.  Det  var  herved  paatænkt,  at  Danmark  i  det  væ- 
sentlige skulde  lede  Søfarten  og  bygge  Skibene. 

Fra  Tanke  til  Handling  brugte  Tietgen  ikke  lang  Tid. 
Han  henvendte  sig  til  Kong  Christian,  som  billigede 
Planen  og  med  sædvanlig  Velvillie  tilbød  at  skrive  til 
Keiseren  derom.  Det  bestemtes,  at  jeg  skulde  være 
Bærer  af  Kongens  Brev  og  føre  de  eventuelle  For- 
handlinger i  St.  Petersborg. 

Udrustet  med  Kongens  Brev  begav  jeg  mig  afsted  i 
Begyndelsen  af  December. 

Vor  tidligere  Gesandt  i  Rusland,  Kammerherre  Vind, 
var  nu  bleven  afløst  af  General  Kjær,  en  Mand  som  stod 
Keiserinden  nær,  og  til  hvem  jeg  selv  havde  et  gam- 
melt Bekendtskab. 

Ved  Ankomsten  til  St.  Petersborg  tog  jeg  ind  paa 
„Hotel  de  Russie"  og  besøgte  straks  Generalen.  Keiser- 
familien var  da  paa  Gatshina,  som  ligger  en  Times  Vei 
paa  Jernbanen  fra  Staden.  Generalen  paatog  sig  at  un- 
derrette Keiserinden  —  til  hvem  det  kongelige  Brev 
var  adresseret  —  om  min  Ankomst.  Han  mente,  at  jeg 
vilde  hurtigt  blive  tilsagt  til  Audiens  og  tilføiede,  at 
Feltjægeren,  som  bragte  Tilsigelsen,  altid  indfandt  sig 
før  Kl.  12,  saaledes  at  man  ikke  behøvede  at  vente 
hjemme  længere.  Jeg  rettede  mig  derefter  den  næste 
Dag,  og  da  der  var  adskillige  Mennesker,  jeg  maatte 
se  snarest,  gik  jeg  ud  efter  Kl.  12.  Da  jeg  kom  hjem 
nogle  Timer  senere,  fandt  jeg  Hotelværten  med  opløf- 

tede  Arme  fortællende  mig,  at  Keiseren  havde  havt 
Bud  efter  mig  etc. 

Jeg  gik  til  Gesandten,  hos  hvem  Feltjægeren  havde 
været  efter  ikke  at  have  truffet  mig.  Generalen  havde 
reddet  Situationen  ved  at  telegrafere  til  Gatshina,  at 
jeg  var  bleven  syg.  Naar  Folk  kommer  til  St.  Peters- 
borg, er  Neva -Vandet  ofte  Skyld  i,  at  de  faar  Mave- 
pine. 

Næste  Dag  kom  en  ny  Tilsigelse  til  Audiens  hos 
Keiserinden.  Jeg  satte  mig  altsaa  i  Toget  og  kørte  til 
den  lille  Landstation  ved  Gatshina,  hvor  en  keiserlig 
Vogn  ventede.  Man  var  dengang  midt  i  Nihilist-Tiden, 
og  Slottet  var  omgivet  af  en  tredobbelt  Kordon  af  Trop- 
per og  Politi.  Den  yderste  af  disse  bestod  af  Kosakker 
og  Feltartilleri,  den  næste  af  Infanteri  og  den  inderste 
af  Gensdarmer.  Jeg  blev  kørt  til  Gæstefløien  og  afle- 
veret i  et  Par  Værelser  der. 

Slottet  Gatshina  ligger  i  en  Park,  som  vistnok  er 
flere  Kvadratmile  stor.  Det  blev  i  sin  Tid  bygget  af 
den  store  Katherinas  Yndling  Orloff,  og  af  ham  testa- 
menteret til  hendes  Søn  Storfyrst  Paul,  som  flyttede 
derhen  efter  Orloffs  Død;  og  da  Pauls  Hovedbeskæfti- 
gelse var  at  eksercere  med  sit  kære  holstenske  Regi- 
ment, opførte  han  to  Kaserner  til  dette,  som  lagdes 
symmetrisk  paa  begge  Sider  i  ringe  Afstand  fra  Slottet 
og  med  Facaderne  omtrent  i  Linie  med  dettes.  Hans 
Søn,  Keiser  Alexander,  sammenbyggede  Kasernerne 
med  Slottet,  hvorved  det  har  faaet  en  enorme  Facade. 
Det  ligger  paa  en  Terrasse,  hvorfra  man  har  Udsigt 
over  den  vidtstrakte  Park. 

Straks  efter  Ankomsten  mødte  en  Hushovmester  for 
at  spørge  om,  paa  hvilke  Tider  jeg  vilde  indtage  mine 
Maaltider  —  man  er  nemlig  Keiserens  Gæst  for  Da- 
gen, og  Behandlingen  er  god.  Derefter  modtog  jeg 
en  Visit  af  Keiserindens  tjenstgørende  Kammerherre, 
som  meddelte  Tiden  for  Audiensen,  og  tilbød  sin 
Eskorte  til  Keiserindens  Gemakker,  hvilket  var  i  høi 


123 


Grad  nødvendigt,  naar  man  skulde  finde  Veien  der- 
hen. 

Jeg  havde  imidlertid  et  Ærinde  til  en  Dame  paa  Ste- 
det, Fru  v.  Flotow.  Denne  var  Datter  af  en  tidligere 
russisk  Generalkonsul  i  Kjøbenhavn,  Baron  Gerschau, 
og  havde  efterladt  mange  Ungdomsvenner  her.  Da  Kej- 
serinden skulde  drage  til  Rusland,  ønskede  man  ikke, 
at  hun  skulde  bringe  danske  Hofdamer  med  sig;  men 
da  vor  Dronning  satte  Pris  paa,  at  der  i  Datterens  Om- 
givelse ansattes  en  Dame,  som  hun  kendte,  og  til  hvem 
hun  havde  Tillid,  faldt  Tanken  paa  Fru  v.  Flotow,  som 
havde  været  gift  med  en  russisk  Søofficer  og  var  ble- 
ven Enke.  Vor  Dronning  fik  hende  da  anbragt  i  en 
amphibialsk  Stilling  —  jeg  husker  ikke  dens  Titel  — 
men  hendes  Funktioner  vare  mangfoldige.  Hun  var  an- 
svarlig for  Keiserindens  Juveler  og  Toiletter,  hun  as- 
sisterede denne  ved  hendes  enorme  Velgørenhedsar- 
bejde, hun  læste  med  de  yngre  Børn,  og  hun  maatte 
endog  være  nærværende,  naar  den  syttenaarige  Stor- 
fyrsttronfølger  fik  sine  Lektioner  i  Dans. 

Til  denne  Dame  sendte  jeg  altsaa  straks  mit  Kort, 
som  hun  besvarede  ved  at  lade  mig  spørge,  om  jeg 
vilde  tage  min  Frokost  hos  hende.  Det  var  en  lang 
Reise  at  naa  til  hendes  Værelser,  som  laa  i  en  Mezanin- 
Etage  ved  Siden  af  den  keiserlige  Privatbolig.  Ved  min 
Indtrædelse  begyndte  hun  Samtalen  saaledes:  „Sig  mig, 
er  De  Søn  af  Balthasar  eller  af  Theodor?"  Man  vil 
forstaa,  at  dette  Spørgsmaal,  stillet  paa  et  saa  fremmed 
Sted,  fornøiede  mig  meget.  Jeg  følte  mig  næsten  som 
hjemme.  Jeg  skal  senere  komme  tilbage  til  denne  elsk- 
værdige Dame,  som  jeg  oftere  mødte.  Efter  Frokosten 
vendte  jeg  tilbage  til  mine  Værelser,  hvor  jeg  derefter 
blev  afhentet  af  Kammerherren  til  Audiensen.  Denne 
Kammerherre,  Fyrst  Jean  Galitzin,  var  et  af  St.  Peters- 
borgs gode  Hoveder  og  meget  underholdende,  saaledes 
at  vor  lange  Vandring  blev  lærerig  for  mig.  Det  første, 
som  slog  mig,  var  det  uhyre  Antal  Tjenere,  som  man 

saa.  Der  fandtes  tre  Sorter  sædvanlige  Tjenere,  af 
hvilke  den  laveste  var  i  blaat  Liberi.  Disse  saas  kun  i 
Slottets  Yderkanter,  og  de  kom  ikke  i  Nærheden  af 
Sølvtøiet.  Efterhaanden  som  vi  skred  frem,  mødte  vi 
den  anden  Klasse,  som  var  i  rødt,  og  i  Nærheden  af 
den  keiserlige  Bolig  mødte  vi  den  første  Klasse,  som 
paany  var  i  blaat.  Underveis  passerede  vi  en  Samling 
af  pragtfuldt  uniformerede  Tscherkesser.  Det  var  de 
to  Eskadroner  af  Eskorten,  som  alle  vare  af  Fyrsteæt. 
Et  andet  Sted  saa  vi  et  stort  Antal  Mænd  i  Silke- 
kaftaner.  Det  var  Keiserens  Sangkor,  90  Mand  stærkt. 
Ogsaa  stødte  vi  paa  en  Portion  Negere  af  begge  Køn, 
pragtfuldt  klædte.  Fyrsten  leverede  den  Forklaring  om 
disse,  at  Keiserinde  Elisabeth  havde  engang  faaet  et 
Par  Negere  til  Gave,  en  Mand  og  en  Kvinde,  som  man 
da  havde  ladet  formere  sig,  og  der  fandtes  nu  omtrent 
20  Stykker,  som  benyttedes  som  Tjenere.  Jeg  saa  ogsaa 
Løbere  med  Buketten  i  Hatten,  saaledes  som  vi  havde 
dem  i  gamle  Dage,  og  allernærmest  Keiserens  Bolig 
var  der  Kammertjenere  i  almindelige  sorte  Klæder. 

I  Slottets  Udstyrelse  var  der  derimod  ikke  noget 
usædvanligt,  og  Gæsteværelserne  savnede  nogle  af  de 
almindeligste  og  intimeste  Genstande. 

Underveis  spurgte  Fyrsten  til  mit  Helbred  og  talte  om 
Neva- Vandets  slette  Egenskaber.  Jeg  besvarede  dette  ved 
at  lægge  Haanden  paa  Maven,  hvilken  Gestus  han  re- 
tournerede  med  et  deltagende  Blik.  Vi  kom  da  endelig 
til  det  allerhelligste,  til  Keiserindens  Audiensværelse. 

Dette  var  en  Havesal  ud  til  Terrassen,  hvor  den  høie 
Dame  kom  mig,  venligt  smilende,  imøde.  Hun  begyndte 
ogsaa  med  at  spørge  til  mit  Befindende,  men  da  sagde 
jeg  til  hende,  at  ligeoverfor  min  Konges  Datter  kunde 
jeg  ikke  lyve,  og  at  jeg  intet  feilede.  Her  faldt  hun  ind 
med  at  sige,  at  det  da  ikke  havde  været  andet  end  det 
sædvanlige,  at  de  havde  tilsagt  mig  for  sent,  og  dermed 
var  Legenden  om  Neva-Vandets  Indflydelse  paa  min 
Konstitution  heldigvis  ude. 

Jeg  overrakte  Majestæten  det  kongelige  Brev  og  for- 
talte hende  Hensigten  med  min  Sendelse,  hvortil  hun 
lovede  mig  sin  Bistand  saavidt  gørligt,  og  holdt  det 
ogsaa  ærligt  senere.  Ved  min  Afreise  fra  Kjøbenhavn 
havde  Prins  Valdemar  netop  holdt  sit  Indtog  i  Staden 
efter  sit  Bryllup  med  Prinsesse  Marie,  og  vor  Konge 
havde  paalagt  mig  at  fortælle  Keiserinden  om  Indtoget. 
Dette  lagde  altsaa  for  endel  Beslag  paa  Samtalen,  men 
med  en  Dame  med  saa  livlig  Aand  som  Keiserinden 
behøver  man  ikke  at  befrygte,  at  den  skal  gaa  istaa. 
Hun  afskedigede  mig  med  at  sige,  at  naar  jeg  kom 
næste  Gang,  vilde  hun  modtage  mig  i  sin  Kahyt.  Jeg 
opfattede  ikke  dette  bogstaveligt,  men  da  jeg  kom  i 
Kahytten,  blev  jeg  unægtelig  forbauset,  dog  herom  se- 
nere. 

Et  Par  Dage  derefter  blev  jeg  indbudt  til  en  Aften- 
fest paa  Gatshina,  og  tog  dennegang  derhen  sammen 
med  vor  Gesandt  og  hans  Familie  samt  Secretairen, 
Grev  Sponneck. 

Det  var  en  Theaterforestilling,  ved  hvilken  vi  faa 
Danske  vare  de  eneste  Fremmede,  som  vare  indbudte. 
Resten  af  Selskabet,  som  neppe  oversteg  150  Perso- 
ner, var  fornemme  Russere.  Vi  samledes  i  Tronsalen, 
hvor  Keiserparret  indtraf,  og  straks  efter  kom  Keiser- 
inden hen  til  mig  og  sagde,  at  hun  havde  talt  om  mit 
Ærinde  til  Keiseren,  og  at  denne  havde  lovet  at  inter- 
essere sig  derfor.  Mere  kunde  jeg  jo  ikke  haabe.  Det 
var  tillige  blevet  overdraget  Keiserens  Broder,  Stor- 
fyrst Alexis,  Flaadens  Chef,  at  tage  sig  af  min  Sag. 
Derefter  kom  Keiseren  selv  hen  til  mig  ganske  uden 
Ceremoni  og  talte  til  mig  om  min  Carriere  etc. 

Efter  Forestillingen  blev  jeg  præsenteret  for  den  nu- 
værende Keiser,  som  vel  dengang  var  17  Aar  gammel, 
og  som  den  Aften  for  første  Gang  var  i  „voksent  Sel- 
skab". Der  blev  souperet  i  en  Sal  i  nederste  Etage,  af 
saadan  Størrelse,  at  der,  foruden  et  Billardbord  og  en- 
del  store  Gymnastikapparater,  ogsaa  kunde  bænkes  de 

150  Gæster.  Ved  det  russiske  Hof  spiste  man  ved  saa- 
danne  Leiligheder  ved  runde  Borde  til  10  Personer. 
Bordet  var  i  to  Halvdele  med  en  Udskæring  i  Midten 
til  en  Palme  eller  et  Orangetræ.  De  to  Halvdele  sam- 
ledes om  Palmen,  under  hvis  Skygge  man  sad.  Maden 
havde  altid  et  russisk  Tilsnit.  Den  begyndte  enten  med 
Borsch  eller  Schtschi,  de  to  nationale  russiske  Supper, 
og  der  skænkedes  Kvas,  det  russiske  01,  men  andre 
gode  Spise-  og  Drikkevarer  udeblev  ikke. 

Der  begyndte  nu  et  aktivt  Liv  for  mig.  Vor  Gesandt, 
General  Kjær,  den  samme,  som  havde  været  saa  virk- 
som i  at  forhindre  Danmark  fra  at  deltage  i  Krigen 
1870,  gav  mig  god  Assistance.  Naturligvis  henvendte 
jeg  mig  ogsaa  til  Storfyrst  Alexis,  hos  hvem  jeg  mødte 
liden  Sympathi  og  endnu  mindre  Energi. 

Den  af  officielle  Personer,  som  kom  mig  venligst 
imøde,  var  Viceministeren  i  Udenrigsministeriet  Vlan- 
galy,  en  stor  Ven  af  General  Kjær.  Det  var  en  Fanariot, 
som  var  kommen  til  Rusland,  og  som  oprindeligt  havde 
tjent  i  Civilingenieur-Korpset.  Under  Krimkrigen  var 
han  bleven  taget  i  militair  Tjeneste  og  havde  under 
Sevastopols  Beleiring  været  benyttet  i  Malakoff-Taar- 
net.  Da  Franskmændene  stormede  dette,  var  han  den 
sidste  Forsvarer,  som  forlod  det.  Denne  militaire  Re- 
putation var  forlængst  forduftet,  men  der  var  bleven  en 
elskværdig  Mand  tilbage,  som  hjalp  mig  meget. 

Jeg  maatte  henvende  mig  i  ikke  mindre  end  fire  Mi- 
nisterier: Udenrigs-,  Finans-,  Marine-  og  Kommunika- 
tions-Ministeriet. Den  daværende  Finansminister  Bange 
var  en  høit  begavet  Mand,  som  tidligere  havde  været 
Universitetsprofessor.  I  Kommunikationsministeriet  var 
Chefen  en  gammel  Admiral,  Possiet,  som  ikke  var  uvil- 
lig til  at  høre  paa  mig.  Størst  Vanskelighed  havde  jeg  i 
Marineministeriet,  hvor  Admiral  Schestakojf  regerede, 
en  Mand,  som  baade  havde  udmærket  sig  under  Seva- 
stopols Beleiring,  og  som  havde  litteraire  Fortjenester. 
Men  man  havde  i  dette  Ministerium  en  let  forklarlig 

Vanskelighed  ved  at  forstaa  min  Stilling.  Aaret  i  For- 
veien  havde  jeg  været  der  som  Repræsentant  for  et 
engelsk  Firma,  og  nu  præsenterede  jeg  mig  som  dansk 
Forretningsmand  under  keiserlig  Protektion.  Jeg  mødte 
imidlertid  efterhaanden  nogle  af  mine  Marinevenner 
fra  Athen,  og  jeg  traf  de  høiere  Embedsmænd  ved  Hof- 
festerne, og  dette  klarede  tildels  Horizonten. 

I  det  danske  Generalkonsulat  førte  jeg  lange  For- 
handlinger. Det  var  gennem  dette,  man  skulde  komme 
i  Forbindelse  med  den  russiske  Finansverden. 

Forretningsgangen  i  Rusland  er  meget  formel.  For- 
handler man  med  en  Minister,  venter  han,  at  man 
straks  derefter  indsender  en  Memoire  om  Sagen.  Med 
Fremmede  bruges  herved  det  franske  Sprog,  som  i  den 
officielle  Verden  har  et  eget  gammeldags  Sving,  med 
hvilket  man  er  uvant.  Jeg  fik  fat  i  en  flink  Fransk- 
mand, som  var  Underredaktør  af  Journal  de  St.  Péters- 
bourg,  det  officielle  Blad,  som  udgives  paa  fransk,  og 
lærte  det  saa  nogenlunde.  Ogsaa  tog  jeg  en  Lærer  i 
Russisk  og  arbeidede  flittig  dermed.  Efter  de  Fremskridt, 
jeg  dengang  gjorde,  er  det  min  Overbevisning,  at  man 
er  tilbøielig  til  at  overdrive  Vanskelighederne  ved  dette 
Sprog.  Men  desværre  var  jeg  dengang  for  gammel  til  at 
bevare  nye  Sprog,  og  jeg  har  glemt  alt,  hvad  jeg  lærte. 

Hotellivet  blev  trættende  i  Længden.  Der  var  et  sta- 
digt Rykind,  særlig  af  Nygifte,  som  virkede  forstyr- 
rende. Jeg  flyttede  derfor  til  Huset  No.  13  i  Grosse 
Stallhofsstrasse,  hvor  jeg  havde  tre  Værelser,  og  hvor 
jeg  kunde  spise  hjemme,  naar  jeg  sagde  til  i  Tide. 
Huset  laa  ligeoverfor  den  bekendte  Restaurant  „Bjør- 
nen" og  blev  engang  omtalt  i  Pariserbladet  „Figaro" 
saaledes:  „C'est  une  maison,  ou  la  diplomatie  et  les 
arts  se  donnent  la  main",  hvilket  var  at  forstaa  paa 
den  Maade,  at  Secretairerne  fra  den  franske  Ambassade 
boede  paa  2.  Sal,  medens  de  franske  Skuespillerinder 
fra  Théåtre  Michel  vare  indlogerede  paa  3.,  og  det  tør 
vel  tages  for  sikkert,  at  de  i  det  mindste  gave  hinanden 
Haanden. 

Jeg  rapporterede  naturligvis  flittigt  hjem,  og  Tietgen 
var  en  ypperlig  Chef  og  Veileder,  fuld  af  gode  Raad 
og  nye  Planer. 

Forhandlingerne  skred  jevnt  frem,  og  jeg  havde  godt 
Haab  om  at  naa  et  Resultat;  men  da  indtraadte  plud- 
selig en  Standsning,  som  skyldtes  Finansministeren. 
I  min  Nød  saa  jeg  ingen  anden  Udvei  end  at  søge  Bi- 
stand hos  Keiserinden  og  bad  derfor  paany  om  en 
Audiens.  Jeg  kom  altsaa  igen  til  Gatshina,  blev  anvist 
et  Gæsteværelse  og  foretog  den  lange  Vandring  til 
Keiserinden.  Men  i  Overensstemmelse  med  hendes  Ud- 
talelse forrige  Gang  blev  jeg  nu  ført  til  Keiserfamiliens 
private  Værelser.  Man  kom  i  en  Mezaninetage  og  blev 
ført  ind  i  et  Forværelse  af  ringe  Størrelse.  Paa  Væg- 
gen tilvenstre  fandtes  en  Dør,  og  paa  en  Stol  ved  Si- 
den af  den  laa  en  Portefeuille.  Det  saa  stærkt  ud,  som 
om  det  var  Døren  til  Keiserens  Arbeidsværelse,  og  til 
at  der  var  en  Minister  til  Referat  hos  ham.  En  Spise- 
stue laa  tilhøire,  som  maaske  kunde  rumme  16  Men- 
nesker ved  Middagsbordet,  og  gennem  denne  kom  man 
ind  i  Keiserindens  Dagligværelse,  „Kahytten".  En  lille 
Sopha  stod  mellem  de  to  Vinduer  med  et  Bord  foran, 
et  Par  Lænestole  og  et  opretstaaende  Piano  udgjorde 
Meublementet,  og  der  var  ikke  Plads  til  mere. 

Keiserinden  bød  mig  at  sætte  mig,  og  jeg  maatte 
flytte  Lænestolen  med  Ryggen  helt  til  Væggen  for  at 
komme  i  passende  Afstand.  Hun  fortalte  mig,  hvor 
komfortabelt  de  havde  det  her,  og  hun  spøgede  over, 
at  en  ny  engelsk  Gouvernante  til  den  yngste  Storfyrst- 
inde havde  været  utilfreds  med  at  bo  i  denne  Etage, 
saa  at  de  havde  maattet  flytte  hende  op  i  Gaiaetagen. 
Det  var  vel  Hensynet  til  Barnet,  som  havde  ladet  Gou- 
vernanten  indtage  dette  Standpunkt. 

Jeg  fik  det  Indtryk  heraf,  at  Verdens  Store  ogsaa  ere 
Mennesker,  som  føle  Trang  til  ikke  at  tilbringe  hele 
Dagen  paa  Piedestalen,  og  for  dette  har  de  min  Høj- 
agtelse. 

Jeg  rykkede  derefter  frem  med  mit  Ærinde  og  søgte  at 
interessere  Keiserinden  yderligere  for  Sagen;  men  jeg 
indsaa  snart,  at  trods  Keiserindens  store  Velvillie  for 
denne  som  for  enhver  anden  dansk  Sag,  var  der  ikke 
noget  at  vinde  ved  en  saadan  Audiens.  Selv  om  Kei- 
seren  er  Selvhersker,  har  en  russisk  Minister  paa 
Grund  af  de  store  Forhold  en  stor  Magt. 

Kort  Tid  derefter  flyttede  Hoffet  til  Staden,  hvor  de 
under  Saisonen  vanlige  Fester  bleve  afholdte.  Keiser- 
familien beboede  dengang  Anitschkoff-Palæet,  ligesom 
i  deres  Tronfølgerdage,  men  Festerne  gaves  afvekslende 
der  og  i  Vinterpalæet;  ogsaa  Kunstgalleriet  Eremitagen 
toges  i  Brug  til  en  Fest. 

Jeg  havde  allerede  bivaanet  Epiphani  Festen  —  det 
er  Indvielsen  af  Nevaens  Vande  —  den  6.  Januar.  Man 
var  da  samlet  i  de  Gemakker  af  Vinterpalæet,  som 
vende  ud  imod  Floden.  Et  Kapel  var  opført  paa  Flodens 
Isdække,  omkring  hvilket  alle  Honoratiores  incl.  Kei- 
seren  vare  samlede,  medens  Damerne  og  de  indbudte 
Fremmede  saa  til  fra  Slottets  Vinduer.  Som  en  Sær- 
egenhed ved  denne  Fest  kan  det  fortælles,  at  Keiser- 
inden og  alle  Storfyrstinderne  med  deres  Damer  vare 
i  gammel  russisk  Kostume,  og  ethvert  Hof  havde  sine 
Farver,  som  bares  af  alle  de  det  tilhørende  Damer. 

Hvad  nu  angaar  Festerne  i  Saisonen,  saa  tror  jeg 
ikke,  at  de  kunne  overgaas  noget  andet  Sted  i  Verden, 
hverken  i  Pragt  eller  i  Størrelse.  Jeg  har  dog  set  saa- 
danne  Fester  ved  andre  Hoffer,  men  intet,  som  kunde 
lignes  med  dette.  Indbydelserne  strømmede  rigeligt 
ind.  Jeg  tror,  at  Gennemsnittet  var  to  Indbydelser  hver 
ti  Dage.  De  største  vare  de  saakaldte  „Baller  for  Tusin- 
der" i  Vinterpalæet. 

Lad  mig  forsøge  en  Beskrivelse  af  et  saadant. 

Paa  Pladsen  foran  Palæet  var  tændt  store  Baal. 
Russerne  lade  nemlig  ved  saadan  Leilighed  —  og  iøv- 
rigt  ogsaa  naar  de  gaa  i  Theatret  —  deres  Vogne  eller 
Slæder  vente  paa  dem,  og  Kuske  og  Heste  kunne  nok 

trænge  til  lidt  Varme  under  Vinternatten.  I  Forsalen, 
hvor  Garderoberne  findes,  møder  man  en  Rigdom  af 
Pelsværk  —  baade  Herrernes  og  Damernes  —  som 
intet  andet  Sted.  Jeg  morede  mig  ved  at  se  kæmpe- 
mæssige Officerer,  som,  idet  de  aftog  deres  Pels, 
fremtraadte  for  Øiet  med  hvad  der  syntes  at  være  en 
Natskjorte.  Det  var  Gardekyrasserer,  hvis  hvide  Uni- 
former vare  for  „tendre"  til  at  komme  i  directe  Berøring 
med  Pelsen,  saa  at  et  Overtræk  var  nødvendigt.  Først 
naar  dette  kom  af,  saa  man  Sommerfuglen  i  sin  Pragt. 

Paa  de  brede  Trapper  var  opstillet  paa  hver  Side  og 
paa  hverandet  Trin  en  keiserlig  Jæger  med  Jagthornet 
slængt  over  Skuldren. 

Diplomaterne  og  andre  indbudte  Fremmede  samledes 
i  en  Sal  for  sig  og  gik  derefter  i  Optog  ind  i  Balsalen 
—  Nikolai-Salen. 

Et  pragtfuldt  Syn  mødte  Øiet  her.  Tusinder  af  Her- 
rer i  glimrende  Uniformer  og  Damer  i  overdaadige 
Toiletter.  Diamanter  i  Størrelse  og  Antal,  som  neppe 
ses  andetsteds.  Electricitet  var  ikke  endnu  indført, 
men  Vokslys  benyttedes,  anbragte  i  Lysekroner,  spiral- 
formigt  paa  Salens  Søilerække  og  omkring  dens  Galleri. 
Jeg  gjorde  et  Overslag  over,  hvormange  der  fandtes, 
og  kom  til  det  Resultat,  at  der  ikke  kunde  være  min- 
dre end  13000,  hvert  i  sit  Glas  for  at  undgaa  Dryppet. 
Ved  hver  Dør  stod  to  enorme  Hestgardister  paa  Vagt 
med  dragen  Pallask,  hver  paa  et  lille  Tæppe.  To  Or- 
kestere,  paa  c.  80  Mand,  afløste  hinanden,  saaledes  at 
Dansen  kunde  gaa  uafbrudt.  Der  var  en  aparte  Parfume 
i  denne  enorme  Sal,  som  hidrørte  fra  Ruslæderet  af 
de  mange  Rytterstøvler.  Efter  Hoffernes  og  Keiserpar- 
rets Ankomst  begyndte  Dansen.  Der  var  megen  kvinde- 
lig Skønhed  tilstede,  smukke  Figurer,  Buster  og  Haar. 
Af  særlig  iøjnefaldende  Damer  skal  jeg  nævne  Stor- 
fyrstinde Maria  Pauloivna,  en  mecklenborgsk  Prinsesse, 
gift  med  Storfyrst  Wladimir,  og  Prinsessen  af  Leuchten- 
berg,  en  Søster  til  den  berømte  General  Skobeleff. 

Der  souperedes  i  flere  Sale,  af  hvilke  Georgs-Salen 
navnlig  er  bekendt.  Her  var  et  helt  Kompagni  af  et  Fod- 
gardistregiment  opstillet,  for  at  Keiseren  kunde  ud- 
veksle sin  sædvanlige  Hilsen  med  sine  Soldater.  Ved 
Souperen  var  Bordet  til  Keiserfamilien  dækket  paa  en 
Estrade,  Dugen  var  skjult  af  Violer,  bragte  dertil  fra 
Nizza,  og  hele  Servicen  var  af  Guld.  Keiseren  selv 
satte  sig  ikke  ned  under  Souperen,  men  gik  rundt  mel- 
lem Gæsterne. 

Derefter  kom  en  Mazurka,  som  var  et  virkelig  smukt 
Syn.  Den  lededes  af  Keiserinden,  som  førtes  af  Chefen 
for  Chevaliergarden,  alle  Storfyrstinderne  fulgte  bag- 
efter, og  der  blev  danset  med  et  „en  train",  som  van- 
skeligt lader  sig  beskrive. 

Fastetiden  kom  nu,  og  med  den  ophørte  alle  disse 
Glæder.  De  mange  og  lange  Timer  af  Døgnet,  hvor 
Lampen  maa  holdes  brændende,  og  den  stærke  Kulde 
begyndte  at  virke  trykkende.  Ogsaa  havde  den  tilfrosne 
Neva  den  samme  Indvirkning,  og  man  længtes  efter 
aabent  Vande.  Befolkningen  syntes  at  lide  under  det 
samme  Tryk.  Saa  kom  Ugen  før  Palmesøndag,  den  saa- 
kaldte  „maslenitza*  —  Smørugen  — ,  hvor  Russerne 
slaa  Gækken  løs  for  Alvor.  Under  denne  er  det  svært 
at  finde  en  ædru  Droskekusk.  Paaskeaften  var  jeg  i 
den  pragtfulde  Isakskirke,  hvor  der  var  reserveret 
Pladser  for  Fremmede  foran  Alteret.  Præsten  forkyndte, 
at  Christus  var  opstanden,  og  der  fandt  en  almindelig 
Omfavnelse  Sted.  Derefter  opsøge  gode  Venner  hin- 
anden og  tilbringe  det  meste  af  Natten  tilsammen.  Mine 
Venner  fra  Athen,  Familien  Bakhmetieff,  som  var  hjem- 
me paa  Permission,  tog  mig  med  sig  til  deres  Tante,  en 
gammel  Grevinde  Tolstoi,  Enke  efter  en  bekendt,  hi- 
storisk Forfatter  —  ikke  at  forveksle  med  Leo  Tolstoi 
—  og  Klokken  blev  mange,  inden  jeg  kom  i  min  Seng. 

Der  opstod  nu  pludselig  en  alvorlig  politisk  Kompli- 
kation. Rusland  og  England  havde  nedsat  en  Kommis- 
sion til  at  fastsætte  Grænsen  mellem  Afghanistan  og 

asiatisk  Rusland,  og  den  var  samlet  dernede.  Selvfølgelig 
havde  Medlemmerne  betydelige  Eskorter,  af  hvilke 
Englændernes  bestod  af  Afghanere.  Man  faar  da  en 
Dag  at  høre,  at  den  russiske  Oberst  Alikanoffen  Efter- 
middag havde  foretaget  en  Ridetour  under  Ledsagelse 
af  to  Sotnier  Kosakker.  Han  var  kommen  i  Nærheden 
af  den  afghanske  Leir,  og  en  Strid  var  opstaaet  med 
Afghanerne  med  det  Resultat,  at  de  engelske  Officerer 
havde  maattet  søge  Tilflugt  i  den  russiske  Leir.  Det 
var  noget  uheldigt  for  Russerne,  at  Alikanoff,  som  op- 
rindelig var  en  muhamedansk  Asiater  ved  Navn  Ali 
Khan,  havde  efter  sin  Indtrædelse  i  den  russiske  Hær 
flere  Gange  været  Leder  for  Avantgarden  ved  forskel- 
lige Fremstød  i  Turkestan. 

Englænderne  toge  denne  Sag  meget  alvorligt,  og  det 
truede  med  Krig.  I  St.  Petersborg  lod  Regeringsbureau- 
erne  alle  andre  Sager  hvile  for  kun  at  beskæftige  sig  med 
Rustning.  Dette  var  til  Skade  ogsaa  for  mine  Forhand- 
linger. Charakteristisk  for  Tietgen  var,  at  han  —  for  at 
vise  vort  venskabelige  Sindelag  —  straks  lod  mig  afgive 
til  Marineministeriet  det  ene  vel  udtænkte  Forslag  efter 
det  andet,  som  i  Tilfælde  af  Krig  vilde  have  været  Rus- 
land til  stor  Nytte.  Men  der  blev  heldigvis  ikke  Anled- 
ning for  Ministeriet  til  at  reflectere  paa  disse  Tilbud. 

De  forskellige  fremmede  Gesandter  i  St.  Petersborg 
havde  en  streng  Tid  med  at  holde  deres  Regeringer  å 
jour  med  Forholdene.  Jeg  tror,  at  der  var  nogle,  der 
vare  beordrede  til  at  rapportere  daglig.  Den  russiske 
Flaade  blev  udrustet  i  al  Hast  i  Kronstadt,  med  stort 
og  smaat  heiste  de  40  Vimpler  paa  en  Dag,  og  vor  Ge- 
sandt bad  mig  om  at  give  ham  en  Rapport  over  deres 
Antal  m.  m.  Dette  gjorde  jeg  naturligvis  gerne,  men 
da  andre  Gesandter  af  vort  Bekendtskab  hørte  dette, 
og  da  det  kneb  for  dem  med  at  finde  Stof  til  de  hyp- 
pige Rapporter,  bad  de  mig  om  at  maatte  kopiere  min. 
Blandt  disse  Herrer  fandtes  Bayerns  og  Wiirtembergs 
Repræsentanter. 

Imidlertid  udjevnedes  denne  Difference,  som  i  læn- 
gere Tid  efterlod  ondt  Blod. 

Foraaret  nærmede  sig,  og  Nevaen  brød  op.  Dette  be- 
gynder ved  Ladoga  Søen,  og  Opbruddet  rykker  daglig 
et  Stykke  frem.  Det  telegraferes  til  St.  Petersborg, 
hvorved  man  da  er  istand  til  at  vide,  naar  de  Gang- 
broer, som  have  tjent  til  Kommunikation  over  Isen, 
skulle  inddrages,  og  Pontonbroerne  udlægges.  En  skønne 
Morgen  hører  man,  at  der  er  aabent  Vande,  men  der- 
for er  Navigationen  ikke  aaben,  thi  det  lave  Vand  i 
den  finske  Bugt  bevirker,  at  denne  omtrent  er  bund- 
frossen, og  man  regner  gerne,  at  der  forløber  10  Dage 
mellem  Havnens  Aabning  ved  St.  Petersborg  og  Na- 
vigationens Aabning.  Da  jeg  var  kendt  med  dette  For- 
hold, og  da  Isbryderen  „Bryderen"  nu  var  i  fuldt  Ar- 
beide  hjemme,  arrangerede  jeg  med  Tietgen  at  gøre 
Marineministeriet  det  Tilbud  at  aabne  en  Rende  til  St. 
Petersborg  paa  Vilkaar,  at  de  skulde  betale  Kullene. 
Underlig  nok  afslog  de  dette  Tilbud  og  angav  som 
Grund,  at  Købmændene  nu  engang  vare  indrettede  paa 
denne  Forsinkelse. 

Faa  Aar  derefter  toge  dog  Russerne  „Bryderen"  til 
Eksempel  og  ere  nu  vel  forsynede  med  saadanne  Far- 
tøier. 

Det  Resultat,  jeg  havde  opnaaet  denne  Vinter,  var 
ikke  stort,  men  Tietgen  haabede  paa,  at  vi  dog  skulde 
trænge  igennem.  Kun  i  Marineministeriet  havde  jeg 
sikret  et  Løfte,  om  at  der  skulde  søges  at  lade  en  Be- 
stilling komme  til  Kjøbenhavn. 

Jeg  gjorde  min  Runde  af  Afskedsvisitter,  takkede 
Keiserinden  varmt  for  hendes  store  Velvillie,  anmeldte 
mig  hos  Storfyrst  Alexis,  hvor  jeg  blev  modtaget,  og  gav 
mig  paa  Vei  hjem  til  mit  Konsulat,  som  jeg  unægteligt 
havde  forsømt  endel. 

Et  Par  Maaneder  derefter  modtog  jeg  en  Meddelelse, 
om  at  den  russiske  Marineminister,  Admiral  Schestakoff 
var  underveis  over  Sverige  til  Kjøbenhavn  for  at  arran- 

gere  med  Burmeister  &  Wain  om  Bygningen  af  en  Ka- 
nonbaad.  Han  kom  hertil,  ledsaget  af  sin  franske  Hu- 
stru og  en  Adjudant,  og  Geheimeraad  Tietgen  gjorde 
ham  naturligt  Opholdet  saa  behageligt  som  muligt.  For- 
dringerne til  denne  Kanoribaad  bleve  opgivne,  og  Teg- 
ningen sat  igang,  hvorpaa  Admiralen  reiste  videre. 

En  anden  interessant  Besøgende  kom  denne  Sommer 
til  Kjøbenhavn.  Det  var  Mr.  Gladstone,  der  var  Gæst 
hos  Sir  Donald  Currie,  tilsammen  med  et  større  Selskab 
ombord  i  en  af  Currie's  Dampere.  Jeg  var  bleven  be- 
kendt med  Currie  ved,  at  han  havde  villet  sælge  en  af 
sine  ældre  Dampere,  og  jeg  var  bleven  forud  under- 
rettet om  hans  Ankomst  og  indbudt  til  at  tilbringe  en 
Dag  sammen  med  ham  og  hans  Selskab.  Jeg  stillede 
altsaa  en  Dag  til  Luncheon  ombord.  Foruden  Gladstone 
var  der  af  Berømtheder  Digteren  Lord  Tennyson  og 
en  eller  anden  Lord.  Generalkonsul  Johan  Hansen  af 
Firmaet  C.  K.  Hansen,  Selskabets  daværende  Agent, 
var  ogsaa  indbudt.  Efter  Luncheon  besøgte  vi  forskel- 
lige Musæer,  og  da  det  var  en  varm  Sommerdag,  kørte 
vi  i  aabne  Landauere.  Jeg  sad  alene  med  Tennyson, 
som  unægtelig  ikke  var  meget  soigneret  med  Kunstner- 
haar  og  følgelig  fedtet  Krave  og  med  en  kort  Pibe  i 
Munden.  Vi  sluttede  af  paa  Rosenborg.  Selskabet  var 
blevet  træt  og  var  efterhaanden  forsvundet.  Tennyson 
foretrak  at  sætte  sig  ned  paa  en  Sten  udenfor  Slottet 
og  fortsætte  sin  Rygning.  Til  Besøget  var  kun  Gladstone, 
Johan  Hansen,  Currie,  jeg  og  et  Par  Ubekendte  tilbage. 
Jeg  fik  derved  Leilighed  til  at  se  Gladstone  paa  nær- 
mere Hold,  og  jeg  maa  sige,  at  han  imponerede  mig 
ved  sine  Kundskaber.  Saaledes  holdt  han  et  Foredrag 
for  os  om  det  Gobelin,  som  ved  to  forskellige  Lejlig- 
heder er  blevet  tilvirket  i  Danmark,  og  et  andet  om 
den  danske  Kongelov  —  som  bekendt  opbevares  den 
af  Griffenfeldt  haandskrevne  Original  til  denne  paa 
Slottet.  Da  vi  var  foran  de  tre  Sølvløver,  kom  jeg 
til  at  erindre,  at  da  jeg  sidste  Gang  havde  været  i  deres 

Selskab  ved  Frederik  den  VIFs  Begravelse,  var  Tungen 
løs  i  Munden  paa  den  ene  af  dem.  Jeg  undersøgte  nu, 
om  dette  var  bragt  i  Orden,  hvilket  ikke  var  Tilfældet, 
og  da  Gladstone  spurgte  om  Grunden  til  min  Under- 
søgelse, syntes  mit  Svar  at  more  ham  meget.  Vi  skiltes 
tidligt  fra  dette  interessante  Selskab,  da  de  skulde  til 
Taffel  paa  Fredensborg. 

Sent  paa  Aaret  godkendte  det  russiske  Marinemi- 
nisterium Burmeister  &  Wains  Forslag  til  Kanonbaa- 
den,  og  jeg  blev  anmodet  om  igen  at  reise  til  St.  Pe- 
tersborg for  at  underskrive  Kontrakten.  Med  Hensyn 
til  de  større  Planer  havde  disse  nu  fundet  nogen  Til- 
slutning i  Finansministeriet,  men  vi  vare  blevne  til- 
raadede  at  lade  dem  foreløbigt  hvile.  Jeg  reiste  altsaa 
derhen,  gjorde  den  vanlige  Rute  af  Visitter,  saa  og 
takkede  Keiserinden,  underskrev  Kontrakten  og  reiste 
hjem  over  Hamburg,  kort  efter  Nyaaret. 

Men  ved  Ankomsten  til  denne  Stad  fandt  jeg  et  Te- 
legram fra  det  bekendte  Verdensfirma  Sir  W.  G.  Arm- 
strong, Mitchell  &  Co.,  som  det  dengang  kaldte  sig,  i 
Newcastle  med  Anmodning  om  at  besøge  dem.  Der 
skulde  afholdes  større  Skydeprøver  paa  deres  Skyde- 
plads Silloth  i  Cumberland  ved  Murray  Firth,  ved 
hvilke  mange  fremmede  Officerer  —  ogsaa  danske  — 
skulde  være  tilstede.  Jeg  reiste  derfor  derhen  og  kom 
der  for  første  Gang  i  Forbindelse  med  japanske  Offi- 
cerer af  Hær  og  Flaade. 

Armstrongs  havde  dengang  aabnet  en  Forhandling 
med  mig  om  at  træde  i  Firmaets  Tjeneste  enten  ved 
deres  Stab  i  Newcastle  eller  i  Udlandet,  og  disse  For- 
handlinger skulde  nu  føres  videre.  Det  krævede  imid- 
lertid en  længere  Tid  og  fornyede  Reiser  til  Newcastle, 
inden  Sagen  kom  i  Orden. 

Under  Foraaret  kom  Storfyrst  Alexis  til  Besøg  ved 
vort  Hof.  Jeg  maatte  forevise  ham  Kanonbaaden,  som 
dengang  var  i  Spant  paa  Revshaleøen.  Den  næste  Gang, 
jeg  saa  dette  Skib,  laa  det  paa  Yangtse-Floden.  — 

Vor  Søn  Balthasar  blev  Student  i  Malmø  i  Forsom- 
meren af  dette  Aar.  Vi  flyttede  tidligt  paa  Landet  til 
en  Villa  lidt  forbi  Marienlyst,  og  Balthasar  tog  nogle 
Dage  paa  Besøg  til  Esromgaard,  som  dengang  eiedes 
af  Vilhelm  Castenskjold,  med  hvis  Sønner  han  var  gode 
Venner,  navnlig  med  den  yngste  Vilhelm.  2.  Pintsedag 
sent  om  Aftenen  kom  en  ridende  Stafet  til  mig  for  at 
melde,  at  Vilhelm  og  Balthasar  den  Dag  var  kuldseilede 
paa  Esrom  Sø,  at  Vilhelm  var  druknet  og  Balthasar 
reddet,  men  at  sidste  henlaa  i  daarlig  Forfatning.  Jeg 
kørte  næste  Morgen  derhen  og  fandt  de  stakkels  For- 
ældre utrøstelige.  Balthasar  var  tilsengs,  og  hele  Un- 
derkroppen var  endnu  følelsesløs.  Fremfor  alt  ønskede 
Moderen,  at  Liget  af  hendes  smukke  Dreng  skulde 
findes,  inden  det  var  gaaet  i  Opløsning.  De  havde  faaet 
nogle  Fiskere  fra  Hornbæk  dertil,  som  havde  medbragt 
Redskaber  til  Drægning. 

Balthasar  gav  mig  Ulykkens  Detailler.  De  vare  kuld- 
seilede midt  i  den  store  Sø.  Han  havde  faaet  Tag  i  en 
Aare,  havde  hængt  den  mindre  Vilhelm  med  Armene 
over  denne,  og  var  begyndt  at  svømme  mod  Land,  idet 
han  skød  Aaren  foran  sig.  Men  da  han  var  besværet 
af  sine  Klæder,  maatte  han  rive  dem  af  sig.  Under 
dette  Arbeide  sank  han  ned,  og  da  han  igen  kom  til 
Overfladen,  var  Vilhelm  sunket.  Han  dykkede  efter  ham 
uden  Held  og  stred  sig  nu  frem  alene.  Efter  IV2  Times 
Kamp  landede  han  og  var  saa  heldig,  at  en  Faarehyrde 
saa  ham  og  heldte  nogen  Brændevin  i  Halsen  paa  ham. 
Nu  laa  han  der  og  kunde  ikke  røre  sig,  men  han  for- 
langte at  blive  baaret  ned  i  en  Baad,  da  han  var  istand 
til  at  paavise,  hvor  Ulykken  havde  fundet  Sted.  Dette 
skete.  Hornbækfiskerne,  som  i  deres  stormfulde  Bugt 
ere  vante  til  at  drægge  efter  frastukne  Ankere,  havde 
arrangeret  at  gaa  ud  med  tre  Baade  „abreast",  slæ- 
bende en  Line  med  Fiskekroge  langs  Bunden.  Balthasar, 
som  nylig  havde  afsluttet  en  lang  Søreise,  havde  lært  at 
bruge  sine  Øine  og  at  „tage  Mærker",  og  kunde  snart 

angive  det  omtrentlige  Sted,  hvor  Baaden  var  sunket, 
og  efter  en  rigtignok  lang  Søgen  fandt  vi  det,  vi  søgte. 
Naar  det  betænkes,  at  der  var  1 1  Favne  Vanddybde, 
og  at  der  var  IV2  Fjerdingvei  til  nærmeste  Land,  maa 
det  siges,  at  det  var  et  mærkværdigt  Held.  — 

Vi  levede  dengang  herhjemme  i  Provisorietiden,  og 
vore  tekniske  Corps  arbeidede  stærkt  med  Planerne 
til  Kjøbenhavns  Sø-  og  Landbefæstning.  Der  blev  for- 
handlet endel  med  Armstrongs  gennem  mig  baade  om 
Skyts,  om  Forsvindings-  og  andre  Affutager,  og  om 
Gatling-Kanoner,  men  uden  Resultat.  Derimod  beslut- 
tede Marinen  sig  til  at  bestille  BVavasseur"-Affutager 
til  Krydseren  „Valkyrien". 

Henimod  Slutningen  af  dette  Aar  blev  mit  Engage- 
ment med  Armstrongs  endelig  ordnet. 

Jeg  skulde  være  deres  Repræsentant  i  China,  Japan, 
Danmark,  Sverige,  Norge  og  Holland  for  en  Tid  af  fem 
Aar.  Under  disse  Aar  skulde  jeg  opholde  mig  i  Østen, 
men  med  Rettighed  til  at  gaa  hjem  paa  kortere  Tid 
efter  tre  Aars  Forløb.  Jeg  havde  Ret  til  at  ansætte  Un- 
deragenter i  de  europæiske  Lande. 

Det  var  en  drøi  Sag  for  en  Mand  med  Kone  og  8 
Børn  at  ekspatriere  sig  paa  saa  lang  Tid.  Men  Tilbud- 
det var  for  godt  til  at  afslaaes.  Jeg  vandt  desuden  der- 
ved, at  jeg  for  en  Tid  idetmindste  blev  økonomisk  uaf- 
hængig, at  jeg  ikke  fik  mere  end  een  Herre  at  tjene,  og 
at  jeg  mulig  derved  kunde  naa  den  sikre  Havn.  Jeg  var 
næsten  50  Aar  gammel,  saa  jeg  havde  ingen  Tid  at  spilde. 

Min  Familie  skulde  flytte  tilbage  til  Danmark,  hvil- 
ket forvoldte  stor  Glæde.  Dernæst  skulde  Børnene 
overgaa  fra  svensk  til  dansk  Undervisning. 

Jeg  fik  nu  meget  at  gøre  med  at  ordne  min  Families 
og  mine  egne  Forhold  under  den  lange  Fraværelse. 

Jeg  indsendte  min  Ansøgning  om  Afsked  fra  det  kgl. 
Konsulat  i  Malmø.  Vort  Udenrigsministerium,  det  vilde 
dengang  sige  Departementschef  Vedel,  havde  behandlet 
mig  med  stor  Overbærenhed  og  tilladt  mine  lange  Fra- 
værelser, og  Afskeden  blev  bevilliget. 

Kong  Christian  var  som  altid  god  og  venlig  mod  mig, 
da  jeg  meldte  mig  til  Afsked  hos  ham. 

Jeg  maatte  nu  en  Maaneds  Tid  til  Newcastle  for  at 
sætte  mig  ind  i  Armstrongs  Fabrikationer,  studere  De- 
taillerne ved  deres  Artilleri  og  træffe  fornødne  Aftaler 
om  Forretningsgangen  m.  v. 

Søndagene  —  eller  som  Englænderne  sige  „the  week 
end"  —  tilbragte  jeg  gerne  hos  Sir  Andrew  Noble,  Che- 
fen for  den  store  Forretning,  som  beboede  Jesmond 
Dene  House  ved  Newcastle.  Der  var  altid  et  stort  Ryk- 
ind af  Officerer  fra  alle  Verdens  Kanter.  Men  Søndag 
i  et  engelsk  Huus  er  nu  engang  for  alle  ikke  efter  vor 
Smag.  Jeg  mindes,  at  Damerne  engang  skændte  paa 
mig,  fordi  jeg  aabnede  en  Bog  om  Reglerne  for  Whist- 
spillet. Lady  Noble  var  iøvrigt  en  elskværdig  Værtinde, 
til  hvem  jeg  staar  i  en  stor  Taknemlighedsgæld. 

Lige  før  Jul  rev  jeg  mig  løs  fra  dette  Arbejde  og 
naaede  akkurat  at  komme  hjem  til  Malmø  Juleaften. 
Min  kære  Broder  var  mødt  i  Kjøbenhavn  for  at  tage 
Afsked  med  mig  paa  Gennemreisen.  Juleaften  tilbragtes 
da  for  sidste  Gang  i  Malmø  med  mine  Kære.  Min  Sø- 
ster og  Svoger  havde  sluttet  sig  til  os,  og  der  var  og- 
saa  nogle  gode  svenske  Venner. 

Straks  efter  Nytaar  begav  jeg  mig  paa  Vei  først  til 
Kristiania  og  derefter  til  Stockholm  for  at  ordne  For- 
holdet med  Underagenter.  I  Danmark  havde  Oberst  Th. 
Schou,  en  f  hv.  Artilleriofficer  af  stor  Anseelse,  paataget 
sig  Hvervet. 

Samtidig  flyttede  min  Familie  til  Kjøbenhavn,  hvor 
den  foreløbigt  installerede  sig  i  Dagmar-Hotellet. 

Den  sidste  Dag  —  den  13.  Januar  1887  —  samledes 
vi  til  Middag  i  Hotellet.  Min  Søster  og  Svoger  og  min 
Ven,  Havnecaptain  Luders  vare  vore  Gæster. 

Det  er  en  Selvfølge,  at  Stemningen  ved  dette  „Hen- 
ker  Mahlzeit"  var  bevæget,  skøndt  ingen  tænkte  paa 
eller  vidste,  at  der  skulde  gaa  7Va  Aar,  inden  vi  atter 
skulde  mødes. 

Jeg  var  til  Afsked  hos  Lord  Armstrong  paa  hans 
smukke  Herresæde  Cragside.  Det  ligger  paa  Grænsen 
af  Skotland,  og  Pladsen  er  heldig  valgt.  Huset  er  op- 
ført paa  et  spidst  Forbjerg,  dannet  ved  Sammenløbet 
af  en  Flod  med  sin  Biflod,  og  alle  Flodbredder  tilhøre 
Eiendommen.  Disse  vare  beplantede  med  en  utrolig 
Masse  Rhododendron  foruden  med  Fyr.  I  Huset  fand- 
tes et  pragtfuldt  Malerigalleri,  foruden  en  herlig  Sam- 
ling chinesisk  Porcelain.  Lord  Armstrong  tilvirkede  paa 
Eiendommen  de  Sandsten,  han  benyttede  til  Huset.  Væ- 
relserne vare  i  gammel  engelsk  Stil.  Der  fandtes  saale- 
des  i  Spisesalen  en  af  de  gammeldags  overbyggede  Ka- 
minpladser, som  danner  et  helt  Værelse  for  sig,  og  paa 
denne  var  der  indhugget  „East  and  West,  Home  is  best". 

Lord  Armstrong  selv  forekom  mig  en  høist  interes- 
sant Personlighed.  Han  var  dengang  en  gammel  Mand 
med  ungdommelige  Øine  og  med  en  lys  Forstand, 
usvækket  af  Alderen.  I  Diskussionen  var  han  en  farlig 
Modstander. 

Jeg  traf  her  den  chinesiske  Minister  i  London  og 
hans  Secretair.  Sidste  var  en  Neveu  og  Adoptivsøn  af 
den  store  Vicekonge  Li  Han  Chang,  og  kaldtes  gerne 
Lord  Li.  Ministeren  var  en  dannet  Mand,  som  forstod 
at  vurdere  de  Kunstskatte,  som  fandtes  paa  Stedet. 
Han  gjorde  mig  opmærksom  paa,  at  Europæere  ofte 
gøre  sig  latterlige  ligeoverfor  Chineserne  ved  at  be- 
nytte forkerte  Skrifttegn  paa  deres  chinesiske  Visitkort 
og  paatog  sig  at  forfatte  mit.  Jeg  traf  ham  senere  i 
Canton,  hvor  han  var  bleven  Vicegouverneur. 

Secretairen,  Lord  Li,  blev  senere  chinesisk  Minister 
i  Tokyo  og  var  en  af  de  faa  af  sin  Race,  til  hvem  jeg 
fik  et  virkeligt  Venskab.  Som  Introduktion  til  sin  Fader 
medgav  han  mig  nogle  Gaver  til  denne. 

Jeg  begav  mig  nu  paa  den  lange  Reise.  Da  jeg  sad 
ved  mit  sidste  Maaltid  i  London,  kom  min  gamle  Elev, 
Directeur  Nielsen,  og  sagde  mig  Farvel.  Det  blev  den 
sidste  Landsmand,  jeg  fik  at  se  i  lange  Tider. 

Da  jeg  skulde  fra  mit  Hotel  til  den  nærliggende 
Charing-Cross  Banegaard,  var  det  Fænomen  indtruffet, 
som  kaldes  en  London  Taage.  Den  var  saa  tæt,  at  man 
ikke  kunde  køre,  men  maatte  grave  sig  frem  langs  Hus- 
rækken, medens  Bagagen  blev  baaret  til  Stationen.  Da 
vi  vare  komne  en  Mils  Vei  udenfor  London,  var  det 
klart  Maaneskin,  og  Taagen  stod  som  en  lodret  Mur 
bagved  os,  og  der  var  fuldkommen  klart  over  Kanalen. 
Jeg  stoppede  ganske  kort  i  Paris  og  naaede  Marseille 
i  ret  Tid  til  at  gaa  ombord  i  en  af  „Messageries  Mari- 
times'" Paketbaade  med  Hongkong  til  Destination. 

Det  var  den  30.  Januar  1887,  og  det  var  en  Søndag. 
Kirkeklokkerne  ringede,  og  Solen  skinnede  varmt.  Det 
var  en  høitidelig  Time.  Jeg  havde  sendt  Markblomster 
som  sidste  Hilsen  til  min  Hustru,  min  Søster  og  Tante 
Ida,  og  afgivet  mit  sidste  Telegram  til  Hjemmet.  Nu 
gik  jeg  ud  til  det  Uvisse  i  det  Fjerne.  Men  jeg  var  ved 
godt  Mod,  thi  jeg  havde  Følelsen  af,  at  jeg  gjorde  min 
Pligt,  og  jeg  havde  ogsaa  den  Tro,  at  med  de  Kund- 
skaber og  Erfaringer,  jeg  havde  erhvervet  mig  under 
min  brogede  Carriere,  maatte  Resultatet  blive  godt. 


REISE  TIL  CHINA  OG  JAPAN 

For  en  Passager  er  en  Søreise  paa  5  Uger  ikke  saa 
lidt  af  en  Prøvelsestid.  Reisen  er  for  lang  til  at  man 
kan  føre  en  Eneboer-Tilværelse,  og  man  maa  derfor 
søge  at  ryste  sig  sammen  med  de  forskellige  Elemen- 
ter, som  findes  ombord,  og  som  jo  ikke  alle  kunne  være 
første  Klasse.  Naar  man  da  har  fundet  en  passende 
Omgang,  skal  man  maaske  skilles  fra  ham  eller  hende 
ved  næste  Anløbsstation  for  derefter  at  begynde  sin 
Søgen  paany. 

Paa  en  saadan  Reise  spiller  Kosten  en  stor  Rolle. 
De  fleste  Dampskibsselskaber  følge  den  Politik  at  over- 
ernære deres  Passagerer  i  den  Tro,  at  de  mange  og 

lange  Maaltider  hjælpe  til  at  slaa  Tiden  ihjel.  Min  Er- 
faring gaaer  i  modsat  Retning.  Naar  man  har  ført  et 
saadant  Slaraffenliv  i  blot  en  Uges  Tid,  bliver  man  saa 
ked  af  selv  den  bedste  Koks  Fabrikata  —  særlig  hans 
Sauce  —  at  man  næsten  ønsker  ham  en  Sygdom  paa 
Halsen,  for  at  hans  Efterfølger  kan  bringe  lidt  Varia- 
tion. I  Messageriets  Skibe  er  der  iøvrigt  sørget  ud- 
mærket for  Passagerernes  materielle  Velvære.  Mad 
og  Vin  er  første  Klasse  og  leveres  i  rigelig  —  altfor 
rigelig  Kvantitet.  Kahytter  og  Køier  bød  ogsaa  alt,  hvad 
der  kunde  forlanges.  Som  en  Følge  heraf  vare  disse 
Skibe  foretrukne  for  deres  engelske  og  tyske  Konkur- 
renter. Selv  engelske  Officerer  og  Embedsmænd  be- 
nyttede dem  i  Reglen  fremfor  deres  egne.  Men  siden 
jeg  er  paa  Kapitlet  Dampskibslinier,  bør  jeg  dog  sige, 
at  medens  den  større  Komfort  drog  Passagererne  til 
disse  franske  Skibe,  stod  det  utvivlsomt  bedre  til  baade 
med  Disciplinen  og  med  Sikkerheden  for  Navigationen 
hos  Konkurrenterne,  særlig  de  tyske.  De  engelske,  det 
vil  sige  Peninsular  &  Oriental  S.  S.  Co.,  mødte  paa 
denne  Linie  med  gamle  Skibe,  med  gammeldags  Ind- 
retninger, med  forældet  engelsk  Køkken,  absurde  Regle- 
menter for  Orden  ombord,  og  en  streng  Iagttagelse  af 
Søndagen  å  l'anglaise.  Deres  Captainer  havde  et  næ- 
sten præsteligt  Præg.  De  vare  jo  vante  til  at  være  be- 
troede Ansvaret  med  unge  Piger,  som  skulde  ud  til 
Indien  for  at  giftes,  og  det  var  vel  dette,  som  havde 
paatrykt  dem  sit  Stempel.  Hvad  de  tyske  Skibe  — 
Bremer  Lloyd  og  Hamburg- Amerikanische  —  angik, 
var  Tonen  vel  tysk  for  os  danske;  men  iøvrigt  var  alt 
efter  min  Erfaring  fortræffeligt  organiseret  ombord, 
dog  med  Undtagelse  af  Kokken,  som  jeg  gerne  havde 
ønsket  en  længere  Uddannelse  hos  Pfordte. 

Paa  en  lang  Reise  i  Troperne  er  Spørgsmaalet  om 
at  kunne  sove  ombord  af  fuld  saa  stor  Betydning  som 
Kosten.  Livet  bliver  snart  uudholdeligt,  naar  man  Nat 
efter  Nat  skal  vælte  sig  i  sin  Køie,  uden  at  Morpheus 

vil  aabne  sine  Arme.  Det  beroer  ofte  kun  paa,  om  man 
kan  have  sit  Sideglas  —  urigtigt  kaldet  Koøie  —  aabent 
eller  ei.  Hvor  ofte  studerer  man  ikke  om  Aftenen  Vin- 
dens Styrke  og  Retning  for  at  vide,  om  dette  Deside- 
ratum  kan  opnaaes,  eller  om  man  skal  sove  paa  Dækket, 
hvilket  er  lidet  anbefaleligt. 

En  anden  Ulempe  paa  disse  Reiser  er  Kulfyldnin- 
gen, naar  man  er  i  Havn.  Herimod  er  intet  andet  at 
gøre  end  at  flygte  til  et  Hotel  for  Natten. 

Ombord  i  Messageries- Skibet  „Melbourne",  med 
hvilket  jeg  tiltraadte  Reisen,  var  en  broget  Blanding 
Passagerer  af  mange  Nationer.  Hovedmassen  var  vel 
Franskmænd,  men  man  saa  snart,  at  Frankrig  ikke  — 
som  England  —  sender  sine  bedste  Sønner  til  Kolo- 
nierne. Disse  tjene  snarere  til  at  blive  af  med  dem, 
som  man  godt  kan  undvære. 

Af  Hollændere  var  der  et  ret  betydeligt  Kontingent. 
De  vare  hyggelige  og  sympathiske  Mennesker,  som 
skulde  ud  til  deres  asiatiske  Besiddelser. 

Reisen  over  Middelhavet  tog  omtrent  fem  Dage.  Man 
passerer  Elba  og  Corsica,  gaaer  gennem  Messina  Stræ- 
det og  beundrer  Ætna.  Underveis  faar  man  Kreta 
isigte.  Den  femte  Morgen  vare  vi  ud  for  Damiette  i 
Ægypten.  Vi  saa  to  Palmetræer,  et  langt  Fyrtaarn  og 
to  Skibsmaster,  men  intet  af  Kysten  var  synligt.  Der- 
til var  denne  for  flad,  og  vi  vare  i  en  Afstand  af  mere 
end  to  danske  Mile.  Efter  Frokost  vare  vi  ved  Indløbet 
til  Port  Said,  Kanalens  Havnestad.  Den  præsenterer  sig 
yderst  tarveligt.  To  Havnearme  af  ru  Betonblokke,  ka- 
stede i  Søen  mellem  hinanden  uden  Forsøg  paa  Afpuds- 
ning, og  et  Fyrtaarn,  som  lignede  en  Fabrikskorsten. 
Det  Hele  gjorde  Indtryk  af  halvfærdigt  Arbeide.  Vi 
passerede  gennem  denne  Yderhavn  og  lagde  til  Bolværk 
i  Port  Said. 

Denne  Plads  nyder  en  meget  slet  Reputation  i  mo- 
ralsk Henseende  og  fortjener  den  vistnok.  Husene  i 
Hovedgaden  syntes  væsentligst  at  indeholde  Spillehuler 

og  værre.  Man  faar  det  Indtryk,  at  Europas  Bærme  her 
har  sat  Stevne  med  Orientens  værste  Elementer.  En 
derværende  dansk  Konsul  var  saa  venlig  at  byde  mig 
til  Middag,  og  jeg  var  glad  ved,  at  vi  afgik  næste  For- 
middag. 

Kanalen  gav  mig  Indtryk  af  en  Kæmpegrøft  med 
ubeklædte  Breder.  I  Begyndelsen  var  der  Sump  paa 
begge  Sider,  senere  kom  Ørkenen  uden  et  Græsstraa 
med  sine  Luftspeilinger,  som  give  fjernere  liggende 
Genstande  kolossale  Dimensioner.  Vi  maatte  stoppe 
op  i  en  „gare"  for  at  lade  modgaaende  Skibe  passere. 
Det  var  Englændere,  Østerigere  og  Italienere,  som  kom 
langveis  fra  med  Dækket  fuldt  af  Aber  og  Papagøier. 
Henad  Aften  ankrede  vi  udfor  Ismailia,  hvor  en  hel 
Eskadre  af  Skibe  efterhaanden  samlede  sig.  I  Spidsen 
for  denne  gik  vi  videre  næste  Morgen.  Frem  paa  Da- 
gen naaede  vi  Suez,  som  har  et  mere  orientalsk  Præg 
og  ankrede  paa  Reden. 

Efter  Losning  gik  vi  videre  gennem  det  Røde  Hav, 
hvor  man  efter  Va  Etmaals  Seilads  har  Sinai  Bjerget 
paa  sin  venstre  Side.  Man  har  derpaa  fire  drøie  Dage 
at  gennemgaa  paa  Grund  af  den  trykkende  Hede.  Man 
ser  meget  lidt  til  de  golde  Kyster  paa  begge  Sider, 
derimod  møder  man  mange  øde  Øer  og  Skær.  Man 
naaer  da  Aden,  som  ser  saa  trøstesløst  ud,  at  jeg  al- 
drig har  vovet  mig  iland  der.  Men  bliver  man  ombord, 
byder  Stadet  paa  to  traditionelle  Adspredelser:  at  købe 
Strudsfjedre  af  en  der  boende  Jødekoloni,  som  straks 
overfalder  en,  og  at  kaste  Kobberskillinger  i  Søen,  efter 
hvilke  Araberdrenge  dykke  med  forbausende  Færdig- 
hed. 

Vi  styrede  nu  ud  i  det  Indiske  Hav  imod  N.  O.  Mon- 
sunen, som  paa  denne  Aarstid  har  mistet  det  meste  af 
sin  Styrke,  og  efter  6  Dages  Forløb  kom  vi  til  det  dei- 
lige  Ceylon. 

Passagererne  paa  „Melbourne"  havde  nu  været  sam- 
men i  2V2  Uge,  saa  der  havde  været  Tid  til  at  danne 

de  sædvanlige  Koterier.  Det  mest  støiende  af  disse  be- 
stod af  5  unge  Franskmænd  og  en  kosmopolitisk  Gou- 
vernante,  som  snart  blev  sat  i  Ban  af  de  øvrige  Pas- 
sagerer. Disse  Franskmænd,  sande  Repræsentanter  for 
„Quartier  latin",  vare  nys  udnævnte  Dommere  paa  Vei 
til  Saigon,  hvor  man  havde  oprettet  en  ny  Domstol 
—  antagelig  for  at  blive  af  med  dem  hjemme.  Som 
Skive  for  deres  Vid  havde  de  valgt  en  ung  excentrisk 
Spanier.  Spøgen  blev  til  Tider  drevet  vel  vidt.  En  Af- 
ten, da  Spanieren  lavede  sig  til  at  sove  paa  Dækket, 
redte  Banden  en  Seng  til  ham,  anbragte  en  Kammer- 
potte  derunder,  klædte  ham  af  med  stor  Ceremoni  og 
læste  Aftenbønnen  med  ham.  Af  Hollænderne  interes- 
serede Damerne  sig  væsentligt  for  deres  Børn,  blandt 
hvilke  der  fandtes  et  Par  Pragteksemplarer.  Disse  veie- 
des,  promeneredes  og  forkæledes  efter  bedste  Evne, 
medens  Mændene  slog  sig  paa  l'hombrespillet.  For  mit 
Vedkommende  var  jeg  faldet  i  Hænderne  paa  Whist- 
spillere. Af  disse  var  den  ene,  M.  de  Verneville,  for- 
henværende Officer,  og  nu  mangeaarig  Embedsmand  i 
Cochinchina.  Hans  Specialitet  var  Jagt  paa  Elefanter, 
af  hvilke  han  havde  skudt  65  Stk.,  foruden  Rhinoce- 
rosser  og  andet  Smaavildt.  Dernæst  en  belgisk  General- 
konsul, Baron  de  Salis,  og  en  forhenværende  preussisk 
Officer,  Grev  Kanitz,  som  havde  været  Hofmarskalk 
hos  Prins  Friedrich  Carl,  og  som  var  gaaet  paa  Reise 
med  dennes  Søn,  var  bleven  efterladt  som  syg  og  nu 
var  underveis  for  at  indhente  Prinsen.  Det  var  et  ikke 
ringe  Antal  Rubbere,  som  blev  besørget  daglig. 

Man  lander  paa  Ceylon  i  Colombos  Havn,  som  var 
et  nyligt,  smukt  udført,  engelsk  Kæmpearbeide,  hvis 
Udseende  dannede  en  skærende  Modsætning  til  det,  vi 
havde  set  i  Suez  Kanalen. 

Desværre  blev  vi  kun  een  Dag  her,  og  kunde  derfor 
ikke  naa  til  det  berømte  Candy.  Vi  besøgte  „Grand 
Oriental  Hotel"  med  sine  Juvelbutikker  —  Ceylon  er 
jo  de  ædle  Stenes  Land  —  og  foretog  en  Køretur  til 

„Mount  Lavinia",  Sommerresidens  for  de  tidligere 
hollandske  Gouverneurer.  Skøndt  vi  vare  i  den  tørre 
Aarstid,  var  alt  grønt.  Vegetationen  er  storartet  og 
Træerne  naa  meget  store  Dimensioner  —  navnlig 
Banyan  og  Eucalyptus.  Vort  Bestemmelsessted  laa  ved 
Havet  og  var  omgivet  af  herlige  Lunde.  Veien  derhen 
var  stærkt  befaret  af  de  Indfødte  —  Singhalesere  — 
et  spinkelt  Folkefærd,  Mandfolkene  altid  med  en  Kam 
i  Haaret.  Vognene  vare  som  Regel  forspændte  med 
smaa  hvide  Okser,  ogsaa  saa  vi  for  første  Gang  de 
fra  China  indførte  Jinridshiaer,  trukne  af  en  eller 
to  Mand.  Paa  Hjemveien  i  Mørkningen  bare  alle  de 
Indfødte  Fakler  af  tørt  Træ  for  ikke  at  blive  over- 
kørte, ligesom  der  udenfor  hvert  Hus  brændte  et  Baal 
af  tørre  Blade  og  Pinde  for  at  holde  Muskitoerne 
borte. 

Næste  Morgen  sattes  Kursen  mod  Singapore  —  en 
Reise  paa  6  Dage.  Underveis  passerede  vi  Nikobarerne 
—  „Gaiathea"  Ihukommelse  —  og  fik  derefter  Achem- 
Fyrtaarnet  isigte,  som  ligger  paa  en  0  ved  Sumatras 
Nordvestkyst.  Det  var  dettes  Bygning,  som  gav  Anled- 
ning til  den  langvarige  Krig,  som  Hollænderne  endnu 
dengang  maatte  føre  med  de  Indfødte.  Klimatet  og  Lan- 
dets Beskaffenhed  maatte  bære  Ansvaret  for  Hollæn- 
dernes Langsomhed,  men  Englænderne  paa  den  i  Ma- 
lakka  Strædet  ligeoverfor  beliggende  0  Pulo  Penang 
saa  gerne  dens  Fortsættelse,  da  de  stadigt  smuglede 
Vaaben  ind  til  de  Indfødte.  En  utallig  Mængde  rund- 
formede stærkt  skovbevoksede  Øer  fylder  Strædet.  Kli- 
matet er  meget  varmt,  thi  vi  ere  nærved  Ækvator,  og 
Lynild  og  Regnbyger  høre  til  Dagens  Orden.  Naar  man 
nærmer  sig  Singapore,  er  Farvandet  næsten  lukket  af 
Øer  —  det  ser  ud,  som  om  man  seilede  i  en  Have. 
Man  dreier  om  en  Pynt,  og  et  Øieblik  derefter  ligger 
man  ved  Bolværk. 

Da  vi  skulde  fylde  Kul,  flyttede  jeg  iland. 

Det  er  en   yndig  Plet  af  Jorden,   meget  lignende 

Ceylon,  kun  Bjergene  mangle.  Varmen  er  noget  større, 
men  da  der  daglig  falder  Regn,  som  afkøler  Luften, 
bliver  dette  udjevnet.  Man  ser  ogsaa  Europæerne 
spille  Cricket  efter  Kontortiden  og  gaa  tilfods  hjem 
derpaa.  Byen  er  anlagt  som  en  Tropestad  bør  være  det. 
Store  aabne  Pladser  med  Parkanlæg,  i  Husene  Veran- 
daer foran  og  tilmed  bag  Værelserne,  og  hvad  jeg  saa 
for  første  Gang:  ikke  en  Vinduesrude  —  kun  Per- 
sienner. Den  botaniske  Have  er  berømt.  Bregner  og 
Orchideer  trives  her  efter  en  for  os  utænkelig  Maale- 
stok,  og  Drivhusene  have  naturligvis  ingen  Vinduer. 
Her  traf  jeg  for  første  Gang  det  chinesiske  Element. 
Med  sin  utrolige  Flid  og  Nøisomhed  skaffer  dette  Folke- 
færd sig  altid  en  Plads  der,  hvor  det  engang  er  kommet. 
Men  det  er  ikke  behageligt  at  være  i  dets  Nærhed.  Det 
beboer  visse  Stadsdele,  og  naar  man  kommer  til  en  af 
disse,  mærker  man  straks  paa  Lugten,  hvor  man  er. 
Det  er  denne  sødlige  kvalme  Duft,  som  tilhører  Opium. 

Singapore-Øen  ligger  ved  Malakka-Halvøens  Syd- 
spids, og  er  skilt  derfra  ved  et  Sund  af  en  halv  Mils 
Brede.  Den  tilhørte  et  lille  Malai  Fyrstendømme  Johore, 
liggende  paa  Fastlandet  ligeoverfor,  hvis  Chef  solgte 
Øen  til  Englænderne.  Senere  er  han  bleven  en  Vasal- 
fyrste under  den  engelsk-indiske  Regering,  men  han 
har  imidlertid  forstaaet  at  stille  sig  vel  med  England, 
som  har  givet  ham  Sultantitlen  med  uindskrænket 
Magt  over  sine  Undersaatter.  Som  en  Modvægt  var  der 
samtidigt  sendt  ham  en  engelsk  Raadgiver.  Denne  Fyr- 
ste havde  en  Slægtning,  Said  Mahomed,  som  var  vor 
Medreisende  i  „Melbourne",  og  hvis  borgerlige  Pro- 
fession nok  var  at  drive  Opiumshandel  i  Singapore. 
Men  Manden  var  vel  lidt  ombord,  og  da  han  kom  til 
Verneville,  Kanitz  og  mig  med  en  Indbydelse  til  at  be- 
søge Sultanen  i  Johore  den  følgende  Dag,  accepterede 
vi  den  gerne,  skøndt  vi  havde  en  Køretur  at  gøre  paa 
15  engelske  Miles  Længde  i  Singapores  Temperatur. 

Vi  begyndte  vor  Fart  om  Morgenen  i  en  lukket  Ka- 

leche,  men  Overtrækket  maatte  snart  vige,  da  vi  ikke 
kunde  modstaa  Synet  af  Landskabet.  Vi  forbausedes 
over  den  store  Rigdom  paa  alle  tropiske  Produkter  af 
Planteriget  og  den  uendelige  Frodighed.  Mange  Steder 
langs  Veien  laa  endnu  Urskoven  med  sine  8  Fod  høie 
Bregner  og  med  Orchideer  paa  hvert  Træ.  Dernæst 
Masser  af  Løvtræer  med  enorme  lysegrønne  Blade,  og 
saa  naturligvis  alle  mulige  Palmearter. 

Men  som  Regel  var  det  Plantager  med  Kaffe,  Arika, 
Bananer,  Mango  eller  Ananas,  og  her  var  Jorden  i  høi 
Kultur.  Ret  charakteristisk  var  en  Relais-Stald,  hvor 
vi  standsede  paa  Halvveien  for  at  skifte  Heste,  og  hvor 
man  paa  et  lille  Terrain  havde  samlet  alle  mulige  spise- 
lige Vækster.  Jeg  husker  ikke  alle,  men  jeg  kan  dog 
nævne  Kokuspalmen,  Cacaotræet,  Bananer,  Ananas, 
Pebertræet,  Mangoen,  Arika,  Theen,  Betel,  en  Orange- 
Art,  Brødfrugttræet  og  sikkert  adskillige  flere.  Som 
sædvanlig  blev  en  Indfødt  sendt  op  i  en  Kokuspalme 
og  bragte  nogle  grønne  Nødder  ned,  hvis  Mælk  var  ret 
forfriskende.  En  Køretur  paa  2 — 3  Timer  i  saadan  Tem- 
peratur er  ikke  fri  for  at  være  anstrengende,  og  vi  vare 
derfor  glade  ved  sluttelig  at  rulle  ned  til  Breden  af  et 
smalt  Sund,  hvor  vi  havde  Sultanens  Residens  midt 
for  os,  og  6  Orlogsmænd  af  den  engelske  China-Eska- 
dre  liggende  tilankers  i  Farvandet.  Et  Par  Sampaner 
var  hurtigt  bragt  i  Orden,  men  neppe  vare  vi  afsted, 
førend  der  faldt  en  Salut  paa  17  Skud.  Det  viste  sig 
senere,  at  den  var  møntet  paa  den  brave  Sultan,  som, 
medens  han  ventede  paa  os,  havde  moret  sig  med  at 
seile  med  sin  Dampslup  rundt  i  Eskadren.  Saluten  var 
knap  forbi,  før  vi  fik  en  voldsom  Regnbyge,  og  det  blev 
senere  med  stor  Bestemthed  paastaaet  af  Sultanen  og 
andre  stedlige  Autoriteter,  at  Regnen  fra  den  med  Fug- 
tighed mættede  Himmel  altid  fulgte  direkte  ovenpaa 
en  Salut. 

Vi  landede  i  Hans  Høiheds  Have,  som  reiste  sig 
terrasseformig  fra  Sundet  til  Slottet.  Dette  sidste  havde 

ikke  noget  distingueret  Ydre,  men  saa  snarere  ud  som 
en  kæmpemæssig  Bungalow,  og  Fornemheden  var  kun 
repræsenteret  af  to  lasede  Skildvagter  i  hvide  Lærreds- 
dragter  og  deilige  røde  guldbroderede  Turbaner.  Stedet 
var  smilende  og  Parken  fuld  af  herlige  Træer.  Tiden 
til  Sultanens  Hjemkomst  benyttedes  til  at  besee  Slottet 
i  Detail.  Det  var  en  vidtløftig  Bygning,  omgiven  af  Ve- 
randaer og  med  en  luftig  Søilehal  i  Midten.  Bygningen 
var  opført  af  kostbare  Materialier,  men  Udførelsen  lod 
meget  tilbage  at  ønske.  Der  fandtes  saaledes  ikke  en 
høvlet  Gulvplanke,  fordi  Høvlen  er  ukendt  af  de  Ind- 
fødte. Møblementet  var  gennemgaaende  europæisk,  men 
da  Kunstsmagen  ikke  er  udviklet  hos  disse  Folkeslag, 
mødte  man  de  mest  bizarre  Kombinationer.  Gulvtæp- 
per fra  Paris  og  fra  Axminster,  sjeldne  malaiiske  Vaa- 
ben,  smukke  indiske  og  japanske  Møbler,  og  4  Alen 
høie  venetianske  Blomsterglas.  Af  Kunstværker  saa 
man  gode  Portraiter  af  den  engelske  Kongefamilie  og 
af  engelske  Statsmænd,  tilsammen  med  slette  moderne, 
italienske  Skulpturarbeider,  og  afskyelige  Litografier. 
Der  var  ikke  sørget  stærkt  for  aandelig  Føde.  „Gra- 
phic",  „Illustrated  London  News"  og  „Punch"  udgjorde 
Hovedmassen  af  Bibliothekets  Indhold. 

Hans  Høihed  havde  kun  tvende  Hustruer,  den  ene 
var  en  Chineserinde,  som  havde  gjort  sin  Gemal  me- 
gen Gavn  ved  at  drage  sine  Landsmænd  til  Landet  og 
derved  skaffet  ham  store  Indkomster,  idet  han  beskat- 
tede deres  Forbrug  af  Opium  og  Spiritus  samt  deres 
Spillehuse,  og  desuden  hævede  en  Kopskat.  Den  anden 
var  en  Hollænderinde  fra  Singapore. 

Hans  Høiheds  Ankomst  blev  nu  meldt,  og  vi  mod- 
tog ham  i  Kolonnaden  foran  Slottet.  Det  var  en  smuk 
graahaaret  Mand  paa  51  Aar,  klædt  paa  europæisk  med 
Undtagelse  af  Fezen  paa  Hovedet  og  det  malaiske 
Skørt,  „Sarong'en",  som  hænger  udenpaa  Benklæder- 
ne under  Jakken,  og  da  det  har  samme  Længde  som 
en   Skjorte,  giver  det  Indtryk,  at  Vedkommende  har 


149 


glemt  at  stoppe  dette  Klædningsstykke  ind.  Paa  Fing- 
rene havde  han  ialt  12  store  Diamantringe,  og  om  hvert 
Haandled  et  kuriøst  forarbejdet  Guldarmbaand.  Men 
han  viste  sig  snart  at  være  en  gemytlig,  rar  Mand  og 
tillige  en  god  Vært,  der  straks  beordrede  en  god  Tiffin. 
Vi  kom  altsaa  tilbords,  og  aabnede  Gildet  med  en 
Karry  af  hans  egen  Tilvirkning,  hvilket  er  imod  Sæd- 
vane derude.  En  Karry  i  disse  Egne  er  meget  forskellig 
fra,  hvad  vi  kende  til  denne  Ret.  Først  er  der  Risene, 
som  skulle  bevæge  sig  ligesom  Fjer,  naar  man  faar 
dem  paa  Skeen.  Der  bydes  gerne  paa  eengang  tre  Fade 
med  Fisk,  Høns  og  Bedekød  i  forskellig  Karry-Sauce. 
Som  Tilbehør  følger  Krebs,  Skinke,  tørret  Fisk,  Chut- 
ney m.  m.  Af  alt  dette  laver  man  sig  en  Melange,  som 
er  baade  pirrende  og  behagelig,  men  det  forstaar  sig, 
at  Karrypulveret  er  lavet  samme  Dag,  og  bestaar  ikke 
af  et  hengemt,  maaske  forfalsket,  Stof.  Under  hele 
Maaltidet  blev  der  kun  skænket  Champagne,  og  jeg 
havde  virkelig  ondt  af  den  glade  Sultan,  som  af  An- 
stændigheds Hensyn  ansaa  sig  forpligtet  til  at  drikke 
Sodavand.  Konversationen  var  ret  livlig,  og  da  Hans 
Høihed  nylig  havde  været  i  Paris  og  London,  dvælede 
han  med  Forkærlighed  ved  Balletdanserinderne  i  disse 
to  Stæder.  Ved  3-Tiden  brød  vi  op  fra  vor  glade  Vært, 
dog  ikke  førend  jeg  havde  faaet  en  staaende  Indbydelse 
til  at  besøge  ham,  hvergang  jeg  kom  gennem  Singapore. 
Hans  Dampslup  førte  os  over  til  den  modsatte  Bred, 
og  vi  steg  tilvogns.  Vore  Heste  viste  sig  imidrtid  util- 
bøielige  til  at  løbe,  hvorpaa  Malaierne  bandt  et  Toug 
om  Forbenene  og  halede  i  dette,  indtil  de  kom  igang. 
Men  det  blev  nødvendigt  at  vedligeholde  Galoppen  som 
Gangart,  naar  man  ikke  vilde  udsætte  sig  for  en  ny 
Standsning.  Vi  passerede  saaledes  i  rask  Fart  Urskovene, 
Plantagerne,  de  afvekslende  chinesiske  og  malaiske 
Landsbyer,  og  da  Solvarmen  nu  var  aftagen,  nød  vi  vor 
Tur  i  fulde  Drag.  Vor  Bestemmelse  var  at  besøge  Sul- 
tanens Fætter  Said  Mohamed,  underveis.  Hans  Hus 

laa  henrivende  paa  en  Bakke  og  var  en  Gentagelse  i 
smaat  af  Sultanens  Slot.  Der  fandtes  ogsaa  her  det 
kuriøseste  Sammensurium  af  Kunsgenstande  og  tarve- 
ligt Isenkram.  Nurnberg  var  endog  repræsenteret  af  en 
Ridderborg  af  Blik.  Da  vi  havde  beseet  Huset  og  af- 
slaaet  en  Middag,  som  stod  færdig  paa  Bordet,  maatte 
vi  til  Afsked  efterlade  vore  Kort,  men  herved  fremkom 
en  Vanskelighed,  som  jeg  ikke  tidligere  har  mødt,  idet 
man  ikke  vidste,  til  hvormange  Fruer  man  skulde  af- 
lægge det.  Da  vi  ikke  vilde  fornærme  nogen,  maatte 
vi  indskrænke  os  til  at  erindre  Værten  alene.  Vi  slut- 
tede denne  interessante  Dag  med  en  Middag  i  vort 
Hotel. 

I  Singapore  mistede  vi  endel  af  vore  Passagerer,  de 
behagelige  Hollændere  gik  herfra  til  Java.  Ogsaa  forlod 
Baron  Salis  Skibet,  saaledes  at  vort  Spilleparti  blev 
opløst.  Fremtidsudsigterne  vare  derfor  mindre  behage- 
lige, og  Skibets  Captain  bidrog  ogsaa  sit  dertil  ved  i 
Havnen  at  stryge  Bramstængerne,  et  sikkert  Tegn  paa 
at  han  ventede  daarligt  Veir.  Dette  skulde  ikke  gaa  i 
Opfyldelse,  thi  da  vi  forlod  Singapore  den  næste  Dag 
for  at  begynde  den  2 — 3  Dages  Reise  til  Saigon,  fandt 
vi  en  speilblank  Sø  og  en  skyfri  Himmel.  Vi  kom  snart 
ud  paa  det  aabne  Hav,  hvor  vi  glædede  os  til  at  vor 
nordlige  Kurs  skulde  bringe  os  til  et  køligere  Klima. 

Efter  2  Dages  Seilads  fik  vi  Cap  St.  Jacques  isigte, 
som  ligger  ved  Mundingen  af  Cambodge-Floden.  Lan- 
det deromkring  er  bjergrigt  og  bedækket  med  store 
Skove,  som  er  Hjem  baade  for  Elefanter  og  Tigere. 
Man  passerer  dette,  og  styrer  op  ad  Floden.  Seiladsen 
frembyder  intet  interessant.  Det  har  været  et  stort 
Delta,  som  ved  de  af  Floden  medførte  Masser  Aluvium 
er  blevet  til  en  Floddal,  eller  rettere  til  en  uhyre  Sump 
af  adskillige  Miles  Brede,  indskaaret  af  Kanaler,  hvori 
de  Indfødtes  Fiskefartøier  er  beskæftigede.  Floden  har 
mange  Krumninger,  og  dens  Længde  til  Saigon  bliver 
derved  45  engelske  Mile.  Underveis  ser  man  kun  lidt 

til  Beboelse.  Kun  i  Nærheden  af  Saigon  er  der  nogle 
usle  anamitiske  Hytter. 

Byen  Saigon  ligger  i  denne  Sump,  kun  findes  en 
mindre  Forhøining  i  Terrainet,  paa  hvilken  Kathedralen 
og  Gouvernørens  Palæ  ere  opførte.  Inden  vi  kom  til 
Bolværket,  maatte  vi  passere  forbi  et  betydeligt  Antal 
Dampere,  som  indladede  Ris,  der  her  er  en  stor  Eks- 
portartikel. 

Saigon  var  en  fra  den  franske  Regerings  Side  godt 
behandlet  Stad.  Der  fandtes  de  sædvanlige  offentlige 
Bygninger:  Gouvernørens  Palæ,  le  Palais  de  justice, 
Kathedralen  og  de  fornødne  Kaserner,  ja  endog  et 
Theater.  Der  var  brede  macadamiserede,  vel  beplantede 
Gader,  og  udenfor  Byen  gode  Landeveie  med  smag- 
fulde Jernbroer  over  Flodløbene,  og  der  var  til  og  med 
en  botanisk  Have.  Regeringen  havde  saaledes  gjort  sin 
Skyldighed,  men  hvor  var  det  private  Initiativ?  Det  var 
intetsteds!  Det  ledende  Handelsfirma  var  —  jeg  troer 
—  af  Schweizer-Ekstraktion.  Der  fandtes  nogle  engel- 
ske og  tyske  Huse,  men  intet  fransk  af  Betydning. 
Det  er  bedrøveligt  at  se  en  Nation  offre  Menneskeliv 
og  mange  Millioner  paa  at  erhverve  Kolonier  med  et 
saadant  Resultat!  Men  Franskmændene  holde  nu  ikke 
af  at  ekspatriere  sig.  Det  Publikum,  man  møder  paa 
Theatre  og  i  Kafeer,  beviser  noksom,  at  de  bedre  Ele- 
menter af  Nationen  foretrækker  at  blive  hjemme. 

Et  andet  Spørgsmaal,  som  man  uvilkaarligt  maa  stille 
sig,  naar  man  besøger  Saigon,  er  dette:  Hvorfor  i  Al- 
verden har  man  lagt  sin  Hovedstad  og  sin  Flaadesta- 
tion  i  en  usund  Sump,  45  miles  fra  en  frisk  Søkyst 
istedetfor  paa  denne.  Franskmændene  —  idetmindste 
den  officielle  Del  —  ville  svare  herpaa,  at  det  er,  fordi 
man  vilde  være  ved  Siden  af  den  gamle  chinesisk-ana- 
mitiske  Handelsplads  Cholen,  som  nu  ligger  tæt  ved 
Saigon.  Men  dette  Argument  er  neppe  holdbart.  Man 
tænke  sig  blot,  hvormange  Menneskeliv  det  har  kostet 
at  holde  Flaadens  Station  og  Hærens  Hovedkvarter  i 

det  usunde  Saigon  fremfor  paa  St.  Jacques,  over  hvilket 
Havets  Vinde  have  deres  frie  Spil. 

Men  for  at  komme  tilbage  til  mit  Besøg  i  Saigon. 
I  den  botaniske  Have  mødte  jeg  en  Slange  —  8  Fod 
lang  —  der  var  ligesaameget  besøgende  som  jeg  selv, 
men  som  ikke  forulempede  mig.  Jeg  kørte  ud  til  den 
berømte  Handelsby  Cholen,  der  eksporterer  en  stor 
Mængde  Ris  —  Cochinchina  er  et  stærkt  risproduce- 
rende  Land,  men  Risen  er  af  mindre  god  Kvalitet  — , 
og  jeg  besøgte  Theatret,  hvor  jeg  fandt  en  tredie  Klas- 
ses Montmartre-Troupe.  Ikke  langt  fra  Saigon  ligge  i 
Staten  Cambodge  —  som  nu  tilhører  Frankrig  —  de 
enorme  Tempelruiner  i  Ankor,  om  hvis  Oprindelse  der 
vistnok  endnu  hviler  et  Slør,  men  disse  tillod  Tiden 
os  ikke  at  besøge.  Efter  48  Timers  Ophold  var  jeg  ikke 
misfornøiet  med  at  gaa  ombord  igen  i  „Melbourne" 
for  at  fortsætte  Reisen  til  vor  Endestation  Hongkong. 
Der  var  nu  3 — 4  Dage  tilbage,  og  med  hver  Dag  blev 
Luften  køligere,  saa  vi  havde  ingen  Nød.  Vel  sandt, 
at  Spillekammeraterne  havde  forladt  os,  og  at  der  knap 
var  noget  Menneske  tilbage,  som  det  var  værd  at  kende, 
men  man  havde  altid  sine  Forberedelser  til  Landstig- 
ningen og  sin  Lekture  tilbage. 

Jeg  vaagner  paa  den  tredie  Dag  og  ser  ud  af  mit 
Sideglas,  hvor  jeg  har  den  chinesiske  Skærgaard,  nøgen 
og  øde,  foran  mig.  Det  blæser  frisk,  og  man  fryser. 
Badet  er  iskoldt.  Efterhaanden  passerer  man  forskellige 
Skær  og  Holme,  og  op  ad  Formiddagen  svinger  man 
omkring  Hongkong-Øens  Vestpynt,  tæt  bevokset  og 
bebygget  med  pragtfulde  Villaer. 

Vi  kom  tilankers  paa  den  store  skønne  Red,  der 
vrimlede  af  Skibe.  Først  en  engelsk  Eskadre  med  Ad- 
miralsflaget vaiende  ombord  i  „Audacious",  dernæst 
amerikanske  og  tyske  Orlogsmænd,  og  dertil  et  bety- 
deligt Antal  Paketskibe,  bestemte  til  alle  Verdens 
Hjørner.  Dampslupper,  Djunker  under  Seil,  og  Hun- 
dreder af  hurtige  Sampaner  fuldstændiggjorde  Billedet. 

Der  var  et  Liv,  som  man  ikke  skulde  vente  paa  saa 
østlig  en  Længdegrad.  En  Dampslup  fra  Hongkong- 
Hotel  kom  paa  Siden.  Jeg  tog  Afsked  fra  „Melbournes" 
Besætning,  som  i  5  Uger  havde  sørget  godt  og  venligt 
for  min  Sikkerhed  og  Komfort,  og  indskibede  mig  til 
Hotellet.  Jeg  medførte  ikke  mindre  end  17  Collies, 
akkurat  det  samme  Antal,  jeg  skulde  tilsee  paa  min 
forlængst  tilbagelagte  Bryllupsreise. 

Naar  jeg  skal  ytre  mig  om  Hongkong,  ikke  alene 
efter  dette  første  Indtryk,  men  ogsaa  efter  mange  se- 
nere Besøg,  saa  veed  jeg  intet  Sted,  hvor  den  angel- 
sachsiske  Races  Energi  —  udenfor  England  —  har  sat 
sig  et  stoltere  Monument  end  denne  Plads.  England 
modtog  en  gold  Klippeø,  2  Mile  lang  og  1  Mil  bred, 
befolket  med  nogle  faa  fattige  Fiskere,  og  deraf  har 
det  skabt  den  nuværende  Verdenshavn,  hvis  Omsæt- 
ning i  Tonstal  er  en  af  de  største  i  Verden.  Man  be- 
gyndte med  at  bygge  Huse,  som  man  herhjemme  vilde 
kalde  Paladser,  man  tilførte  Jord  fra  Fastlandet,  be- 
plantede Bjergskraaningen  halvveis  op,  det  vil  sige  næ- 
sten 1000  Fod,  anlagde  udmærkede  Veie,  byggede 
Kaier,  dannede  en  fortræffelig  Red,  som  forsynedes 
med  forsvarlige  Befæstninger  og  anlagde  et  Orlogs- 
værft.  Samtidig  indførte  man  engelsk  Lov  og  Ret,  og 
Lønnen  udeblev  ikke.  Der  fandtes  ved  min  Ankomst 
en  blomstrende  By  paa  omtrent  25000  Mennesker,  af 
hvilke  kun  4000,  incl.  en  betydelig  Garnison,  vare  Euro- 
pæere. 

Mit  Ophold  i  Honkong  varede  dennegang  kun  nogle 
Dage,  under  hvilke  jeg  forhandlede  med  Jardine,  Ma- 
thison  &  Co.y  som  havde  deres  Hovedkontor  her.  Men 
jeg  havde  Tid  til  at  se  Stedet  og  beundre  dets  Skøn- 
hed. Selve  det  europæiske  Kvarter  er  ikke  stort,  men 
Husene  ere  pragtfuldt  byggede  og  ligesom  Kaierne  ud- 
førte i  Granit,  som  Chineserne  meget  godt  forstaa  at 
behandle.  Der  findes  en  meget  smuk  Residens  for 
Gouverneuren;  ogsaa  er  den  engelske  Klub  en  frem- 

staaende  Bygning.  Jeg  blev  indført  i  denne  og  fandt 
den  vel  udstyret  med  Gæstekammere,  hvor  jeg  frem- 
tidigt kunde  bo. 

Reglerne  for  Optagelse  i  denne  som  i  andre  engel- 
ske Klubber  i  China  ere  efter  vore  Begreber  strenge. 
Chinesere  ere  ganske  udelukkede,  ligeledes  enhver 
Europæer,  som  sælger  „across  the  counter"  —  det  vil 
sige,  som  holder  en  Butik  — ,  udelukkede  ere  ogsaa 
Skibscaptainer  og  Maskinmestere.  Derimod  kan  enhver 
ung  Kontorist  i  et  Handelshus  blive  optaget.  Bespis- 
ningen i  disse  Klubber  er  altid  god,  Drikkevarerne 
ligesaa.  Der  findes  en  „bar",  det  vil  sige  et  Udskænk- 
ningssted, hvor  Medlemmerne  gerne  mødes  før  „tiffin"- 
(luncheon)  Tid.  Denne  „bar"  tjener  som  Børs,  hvor  en 
saadan  mangler,  hvilket  var  Tilfældet  endog  i  Shanghai. 
Der  betales  kun  efter  Maanedens  Slutning.  For  hver 
„cock  tail"  eller  Glas  af  „Whisky  and  water",  som 
drikkes,  undertegner  man  en  „chit",  og  disse  vedlægges 
Maanedsregningen  som  Bilag.  Det  samme  bruges  ved 
Spilleregnskaberne.  I  hver  Klub  findes  en  „honorary 
secretary",  som  noterer  de  af  de  tabende  Whistspil- 
lere efterladte  „chits"  —  ogsaa  de  fra  Byen  —  fører 
dem  til  Protokols  og  fordeler  Gevinst  og  Tab  ved  Maa- 
nedens Udgang.  Følgen  heraf  er,  at  man  i  China  ikke 
behøver  at  have  Penge  paa  Lommen.  De  eneste  Smaa- 
udgifter,  man  kan  have,  ere  til  Jinridshiaer  og  til  Sam- 
paner, og  til  disse  kan  man  paa  de  fleste  Pladser  købe 
Abonnementsbilletter. 

For  Sager,  som  købes  i  en  Butik,  gælder  det  samme 
System. 

Men  siden  jeg  talte  om  Spillet,  bør  jeg  dog  fortælle, 
hvorledes  man  forfarer  dermed  paa  Helligdage.  I  det 
rigtige  gamle  England  er  det  jo  totalt  forbudt.  I  Hong- 
kong med  sine  mange  civile  og  militaire  Embedsmænd 
er  det  ligesaa.  Kommer  man  til  Shanghai,  som  ligger 
et  Stykke  længere  borte,  er  Billardspillet  tilladt,  men 
Whisten  ikke,  og  kommer  man  til  Tokyo  eller  Yoko- 

hama,  som  ligger  endnu  længere  borte,  ere  begge  til- 
ladte. 

Dette  var  en  lang  Afstikker  fra  Hongkongs  Herlig- 
heder, og  jeg  kommer  tilbage  til  disse. 

Befordringsmidlet  for  Mandfolk  var  Jinridshiaen,  men 
Damerne  benyttede  som  oftest  Bærestolen,  baaret  af 
4  Mand.  Det  tager  sig  godt  ud  at  se  en  pæn  Dame 
løftet  høit  over  Gaden  af  4  stærke  Coolies,  klædte  i 
hendes  Mands  Kontorfarver.  Af  Heste  findes  kun  faa, 
som  anvendes  til  enkelte  private  Køretøier. 

En  Udflugt  til  „the  peaka  —  Toppen  af  Øen  —  er 
lønnende.  Man  gaar  i  Bærestol  og  passerer  gennem 
de  steile  Gader,  indtil  man  naaer  Villakvarteret.  Herfra 
stiger  man  gennem  den  smukke  Skov  af  Palmer,  Bambus 
og  Fyr  ad  asfalterede  Veie,  hvis  Grøfter  ere  cemen- 
terede til  omtrent  1000  Fods  Høide,  hvor  den  smukke 
Udsigt  begynder.  Man  naaer  Toppen,  hvor  der  ligger 
40 — 50  Bungalows,  som  benyttes  under  den  varme 
Aarstid,  da  man  har  10  Grader  F.  lavere  Temperatur 
her  end  i  Byen.  En  Mast  findes  heroppe  til  Signalering 
af  ankommende  Skibe.  Byen  og  Reden  ligge  for  ens 
Fødder,  Vi  Mil  borte  har  man  det  chinesiske  Fastland 
—  gult  og  nøgent  — ,  som  her  skyder  en  Halvø  frem 
med  sønderrevne  Former,  hvis  yderste  Spids  tilhører 
England,  og  er  bebygget  ligesom  Hongkong.  Hele  Ar- 
kipelet  ligger  ogsaa  under  En,  og  man  kunde  paa  de 
forskellige  Skibes  Retning  se,  hvor  Veien  gik  til 
Canton  og  hvor  til  Macao.  Endelig  havde  man  udover 
de  ydre  Skær  Verdenshavet. 

Medens  jeg  var  deroppe,  saa  jeg  Paketten  komme 
fra  Europa.  Et  Kanonskud  blev  affyret,  og  jeg  skyndte 
mig  ned  for  at  faa  mine  Breve  fra  Hjemmet.  Posten 
er  godt  indrettet.  En  Embedsmand  sendes  den  imøde 
til  Singapore,  og  han  sorterer  Brevene  til  hvert  Han- 
delshus paa  Veien  op,  saa  at  de  modtages  et  Kvarter 
efter  Damperens  Ankomst. 

Blandt  de  Introductioner,  jeg  havde  medbragt,  var 

ogsaa  en  til  den  engelske  Viceadmiral  Hamilton,  som 
netop  var  her.  Jeg  besøgte  derfor  denne  elskværdige 
Mand  ombord  i  hans  Flagskib  og  havde  derved  Leilig- 
hed  til  at  see  mig  om  paa  Reden.  Til  min  Visit  hos 
Admiralen  havde  jeg  laant  en  af  Jardiné's  Dampslupper, 
men  en  anden  Dag  benyttede  jeg  det  beskednere  Be- 
fordringsmiddel, som  kaldes  en  Sampan.  Det  er  en 
chinesisk  Baad  med  et  Dæk,  som  rækker  fra  Forenden 
til  henimod  Agterenden.  Her  er  et  Telt,  under  hvilket 
man  sidder.  Den  roes  af  Fruentimmere,  som  ofte  under 
Arbeidet  have  deres  smaa  Børn  bundne  paa  Ryggen, 
en  Pige  er  ved  Roret.  Der  findes  et  stort  Luggerseil. 
Under  Seilads,  naar  der  tillige  roes,  passer  en  af  Da- 
merne Skødet  ved  at  tage  det  om  et  Friholt  og  dernæst 
tage  et  Tørn  om  den  store  Taa. 

Blandt  smukke  Punkter  paa  Hongkong-Øen  indtager 
„the  happy  valley"  første  Rang.  Den  ligger  Va  Mils  Vei 
fra  Byen  og  rummer  —  underligt  nok  —  en  smuk 
Kirkegaard  og  en  Væddeløbsbane.  Det  er  ikke,  fordi 
disse  to  Institutioner  have  nogen  nøiere  Forbindelse; 
thi  Væddeløbssporten  i  China  er  ikke  særlig  livsfarlig. 

Denne  Sport  drives  med  stor  Forkærlighed  overalt 
i  Traktat-Havnene.  Hestene,  eller  rettere,  Ponyerne 
komme  fra  Mongoliet  til  Tiensin,  hvor  de  købes  utro- 
ligt billigt.  Det  er  smaa,  ikke  hurtige  Dyr,  som  maa 
undergaa  en  stærk  Dressur.  Der  holdes  Væddeløb  2 
Gange  aarligt,  og  da  er  det  Fridag  for  hele  Samfun- 
det, hvor  der  udfoldes  en  storartet  Gæstfrihed.  Man 
finder  ogsaa  langs  Banen  i  „happy  valley"  en  Række 
Straahuse,  som  tilhøre  de  ledende  Firmaer,  i  hvilke  de 
under  „the  race  days"  holder  aabent  Hus. 

En  Specialitet  for  Hongkong-Øen,  særligt  for  „the 
happy  valley",  er  Sommerfugle.  En  enthousiastisk  Sam- 
ler holdt  mig  engang  et  Foredrag  over  dem,  under  hvil- 
ket han  producerede  Eksemplarer,  fundne  der,  med  et 
Vingespænd  af  8  Tommer.  Der  var  ogsaa  en  Art,  som 
var  udstyret  med  Vinduer  i  Vingerne,  som  tillod  dem 

at  se  bagud.  Han  producerede  ogsaa  et  Insekt,  hvis 
Opgave  var  at  dræbe  Sommerfuglene,  og  som  dertil  var 
udstyret  med  et  Redskab  til  at  afklippe  deres  Vinger. 

Lidt  længere  fra  Byen  besad  Jardine's  Firma  en  her- 
lig Park  med  en  Villa  til  Husets  Chef,  hvor  der  ogsaa 
var  et  Hus  for  de  ugifte  Employés.  Det  havde  tidligere 
været  Skik,  at  de  forskellige  Firmaer  baade  logerede 
og  bespiste  deres  Personale,  og  derfor  holdt  en  „senior 
mess"  og  en  „junior  mess".  Dette  var  tildels  ophørt, 
men  jeg  har  dog  flere  Gange  været  Gæst  i  saadanne 
Messer,  hvor  Behandlingen  var  alt  andet  end  tarvelig. 

Efter  nogle  Dages  Ophold  i  Hongkong  indsaa  jeg 
vel,  at  jeg  ikke  burde  tænke  paa  at  slaa  mig  ned  her. 
Dertil  laa  Pladsen  for  afsides  og  for  langt  fra  det 
daværende  vigtigste  Punkt  i  China,  Tiensin,  hvis  Vice- 
konge, Li  Hun  Chang,  havde  den  afgørende  Stemme  i 
alle  militaire  Spørgsmaal.  Da  jeg  desuden  erholdt  Med- 
delelse om,  at  man  i  Japan  forberedte  en  Prøveskyd- 
ning med  Kanoner,  hvoriblandt  een  fra  Armstrongs,  be- 
stemte jeg  mig  for  at  reise  dertil,  men  at  lægge  Veien 
over  Shanghai,  som  ogsaa  var  en  Plads  af  stor  Betyd- 
ning for  mig. 

Jeg  forlod  Hongkong  den  1 1 .  Marts  ombord  i  Penin- 
sular  Co.'s  Damper  „Peschauwr",  som  bragte  mig  til 
Shanghai  den  14.  Det  var  kedelige  Dage,  med  raakoldt 
Veir,  et  uhyggeligt  Skib,  og  intet  fornøieligt  Selskab 
ombord.  Mest  iøinefaldende  blandt  dette  var  en  Mis- 
sionærfamilie. Om  denne  Race  Mennesker,  som  man 
altid  skulde  møde,  riaar  man  var  paa  Reise,  vil  jeg  have 
mere  at  sige  senere. 

Seiladsen  langs  Chinas  Kyst  er  ikke  skøn.  De  tal- 
rige Fiskerbaade  give  dog  lidt  Liv  til  Billedet.  Kysten 
er  paa  lange  Strækninger  dækket  af  øde  Øer,  hvis  Be- 
boere endnu  undtagelsesvis  ernærede  sig  ved  Sørøveri, 
naar  Leilighed  dertil  gaves.  Alle  Djunker  vare  derfor 
bevæbnede  med  gamle  Kanoner,  som  neppe  kunde  gøre 
Nytte.  Men  der  blev  ogsaa  drevet  Sørøveri  efter  en 

større  Skala.  Vor  Lods  fortalte  mig  saaledes  om  en 
Pirat,  som  den  chinesiske  Regering  havde  søgt  at  tage. 
De  sendte  engang  en  Ekspedition  paa  30  Skibe  mod 
ham,  som  han  tilbageslog.  Under  den  ikke  officielle 
Krig  med  Frankrig  i  1885  sluttede  Regeringen  Fred 
med  ham,  for  at  han  skulde  gaa  med  til  Krigsskue- 
pladsen. Han  mødte  da  i  Leiren  ved  Ningpo  med  8000 
Mand,  men  da  Regeringen  her  forsøgte  at  myrde  ham, 
tog  han  sin  Tilflugt  til  Bjergene,  hvor  han  endnu  hu- 
serede. 

Vi  passerede  Formosa-Kanalen  og  styrede  mod  Yang- 
tzens  Munding.  Denne  Flod  melder  sig  i  lang  Afstand, 
ved  at  Havet  bliver  gult  og  mudret.  Man  har  en  Sei- 
lads  paa  en  12  danske  Mile  forbi  Øerne  i  Flodens 
Munding  og  naaer  da  Udløbet  af  Bifloden  Wosung,  ved 
hvilken  Shanghai  ligger.  En  Barre  ved  dette  Udløb  for- 
hindrer dybtgaaende  Skibe  fra  ved  Lavvande  at  komme 
op  til  Shanghai.  Saaledes  gik  det  ogsaa  os,  da  vi  kom 
dertil  den  14.  Vi  ankrede  derfor,  en  mindre  Dampbaad 
kom  paa  Siden  og  førte  os  de  14  engelske  Mile  til 
Shanghai.  Landskabet  var  utiltalende  —  Mudder  og 
intet  andet.  Flodens  Breder  vare  saa  slimede,  at 
man  ikke  kunde  se,  hvor  Vandet  begyndte,  eller  hvor 
Mudderet  ophørte.  Diger  fandtes  overalt  for  at  beskytte 
mod  Oversvømmelse.  Der  var  en  stor  indfødt  Skibsfart 
paa  Floden,  og  der  laa  ogsaa  en  chinesisk  Eskadre. 

Men  da  vi  nærmede  os  Shanghai,  forandredes  Bille- 
det. Man  dampede  forbi  flere  engelske  Mile  af  Kaier, 
Dokker  og  Pakhuse.  Der  var  pragtfulde  Bygninger, 
Fabrikker  af  alle  Arter,  store  Handelsdampere  i  bety- 
deligt Antal  under  europæisk  og  japansk  Flag,  og  Flod- 
dampere efter  amerikansk  Model.  Vi  landede  ved  en 
Flydebro,  og  jeg  etablerede  mig  i  den  engelske  Klub, 
hvor  man  var  fortræffeligt  logeret.  Sovekammere  og 
øvrige  Bekvemmeligheder  vare  gode,  Bordet  udmær- 
ket, der  fandtes  et  stort  Bibliothek,  et  rigt  Udvalg  af 
Blade  og  Tidsskrifter,  Spille-  og  Billardværelser,  saa- 

ledes  at  man  paa  en  Regnvejrsdag  ikke  behøvede  at 
forlade  Huset. 

Shanghai  har  ikke  Hongkongs  Skønhed,  men  er 
langt  større.  Den  chinesiske  Regering  har  tilstaaet  et 
„Settlement"  langs  Wosung-Flodens  Bred  til  hver  af 
de  tre  Nationer:  England,  de  nordamerikanske  Fristater 
og  Frankrig.  De  to  første  have  slaaet  sig  sammen  og 
danne  en  Kommune,  som  forvaltes  af  et  Borgerraad; 
det  franske  „Settlement",  som  er  Nabo  til  de  andre, 
styres  af  den  franske  Konsul.  I  disse  boede  nogle  faa 
Tusind  Europæere  og  300,000  Chinesere.  Tæt  op  til 
disse  ligger  en  gammel  chinesisk  By  med  den  traditio- 
nelle firkantede  Mur,  rummende  maaskee  andre  200,000. 

I  de  tre  Settlements  haandhævedes  Loven  af  euro- 
pæiske Dommere,  kun  i  Tilfælde,  hvor  Chinesere  ere 
indkaldte  for  Retten,  assisteres  de  af  en  chinesisk  Bi- 
sidder. 

Her  leve  nu  disse  hundrede  Tusinder  af  Chinesere 
under  Beskyttelse  af  europæiske  Love,  og  mange  søge 
dertil  for  at  undslippe  deres  egne  Embedsmænds  Ud- 
presninger. 

Men  Shanghai  øver  tillige  en  anden  Tiltrækning  paa 
Chineserne.  Dette  er  i  dets  Egenskab  af  Østens  Paris. 
Byen  er  i  et  af  sine  Kvarterer  fuldkommen  indrettet 
paa  at  hjelpe  en  velhavende  Chineser  af  med  sine  egne 
eller  hans  Faders  overflødige  Taéls.  I  „Foochow  Road" 
findes  alle  til  saadanne  Formaal  nødvendige  Etablisse- 
menter, som  foruden  de  for  Chineseren  sædvanlige 
Lokkemidler  tillige  byde  paa  en  Bismag  af  Vestens 
Civilisation.  Man  siger  jo,  at  fremmed  Mad  smager  bedst. 

Shanghai  er  en  ualmindelig  velbygget  Stad.  I  Gaderne 
nærmest  Floden  findes  kun  europæiske  Huse,  medens 
endel  chinesiske  Huse  findes  i  de  ydre  Kvarterer.  Ga- 
derne vare  asfalterede,  og  der  fandtes  elektrisk  Belys- 
ning. Der  var  et  godt  Politi,  væsentligt  bestaaende  af 
Sikher,  store  muhamedanske  Karle  fra  Indien,  som  sty- 
rede Trafiken  i  Gaderne  ligesom  Politiet  i  London. 

Europæerne  førte  her  en  ret  luksuriøs  Tilværelse. 

Hvad  Bordets  Glæder  angik,  var  Pladsen  vel  forsy- 
net. Slagtekvæg  fandtes  paa  Stedet,  dog  spiste  man 
ikke  Svinekød,  opdrættet  af  Chinesere,  men  tillagde 
det  selv.  Vildt  var  rigeligt  tilstede.  Priserne  paa  en 
Fasan  eller  Vildand  vare  saa  lave,  at  en  Husmoder 
neppe  vilde  tro  mig,  om  jeg  nævnede  dem.  Fiskemar- 
kedet var  overflødigt  forsynet,  dog  med  intet,  som  kunde 
maale  sig  med  en  god  Torsk  eller  Rødspætte.  Hvad 
angaar  Grøntsager,  var  det  Franskmændene,  som  havde 
Fortjenesten  af  at  have  indført  disse.  De  havde  drevet 
dem  stærkt  i  Saigon  og  derfra  forplantet  dem  til  et 
Jesuiter-Kollegium,  Si-ka-wei,  tæt  ved  Shanghai,  hvor- 
fra de  havde  faaet  videre  Udbredelse.  Af  Frugt  dyr- 
kede man  vore  sædvanlige  Sorter,  men  desuden  laa 
Singapore  ikke  saa  langt  derfra,  saa  at  Troperne  ogsaa 
leverede  deres  Kontingent.  Endelig  var  Forbindelsen 
med  Europa  saa  let  og  billig,  og  Tolden  saa  lav,  at  man 
havde  øvrige  Livsfornødenheder  billigere  end  hos  os. 
Det  samme  galdt  om  Vine.  Dertil  kom,  at  de  chinesiske 
Kokke  slet  ikke  vare  til  at  foragte,  naar  de  havde  faaet 
nogen  europæisk  Dressur. 

Man  led  altsaa  ingen  Nød.  Med  Hensyn  til  Adspre- 
delser vil  i  et  Samfund,  hvor  det  engelske  Element  er 
det  raadende,  Friluftsporten  altid  indtage  en  fremtræ- 
dende Plads.  Der  spilledes  megen  Fodbold  og  Cricket, 
og  de  frivillige  Korpser  og  deres  Øvelser  lagde  stærkt 
Beslag  paa  de  unge  Mænd.  Dernæst  var  der  Jagtens 
Glæder.  De  større  Firmaer  eiede  gerne  flere  „house 
boats",  det  er  Fartøier  med  Indretning  til  Beboelse. 
Det  var  Skik  om  Løverdagen,  at  de  unge  Kontormænd 
gik  afsted  paa  Jagt  med  en  saadan.  Landet  er  gennem- 
skaaret  af  Kanaler.  Man  seilede  eller  lod  sig  bugsere 
til  et  godt  Jagtsted  og  kom  tilbage  Mandag  Morgen. 
Jægerne  favoriserede  ofte  de  under  Taiping- Oprøret 
ødelagte  Byer.  Adskillige  af  disse  laa  ubefolkede  hen, 
og  da  de  havde  været  beleirede  to  Gange,  først  af  Tai- 

pingerne,  og  dernæst  af  de  Keiserlige,  fandtes  der  et 
utroligt  Antal  Løbegrave,  som  nu  vare  overgroede,  og 
hvor  Vildtet  holdt  til.  Jeg  har  selv  været  forbauset  ved 
den  Masse  af  Fasaner  og  Vagtler,  jeg  har  set  flyve 
op  af  en  saadan  Grav.  Ogsaa  var  der  en  udmærket  Jagt 
paa  Øerne  i  Deltaet.  Hvad  der  havde  hjulpet  hertil, 
var,  at  Chineserne  selv  sjeldent  jagede;  men  naar  de 
gjorde  det,  brugte  de  Hagl  af  Jern  —  formodentlig  af 
økonomiske  Hensyn  — ,  og  naar  man  ved  Middags- 
bordet fik  en  saadan  Jernklump  i  en  øm  Tand,  var  det 
ikke  behageligt. 

Væddeløbene  spillede  den  samme  Rolle  her  som  i 
Hongkong.  Men  Shanghai  kunde  rose  sig  af  at  besidde 
et  Etablissement  ved  Navn  „the  horse  bazaar",  hvor 
de  samme  mongolske  Ponier  bleve  tilredne.  Her  kunde 
man  ogsaa  blive  forsynet  med  Ekvipage,  og  dyrt  var 
det  ikke.  Jeg  troer,  man  fik  en  pæn  lille  Enspænder- 
Kaleche  med  Kusk  og  Hest  for  ca.  60  Kr.  om  Maane- 
den,  og  det  var  Skik,  at  naar  man  gik  paa  Gaden,  fulgte 
den  efter  en  i  hele  Dage. 

Disse  og  private  Køretøier  paraderede  daglig  ved  en 
Corso  paa  Bubling  Well  Road,  en  Vei,  som  var  over- 
ladt Europæerne,  og  langs  hvilken  mange  Villaer  vare 
byggede.  Denne  Corso  distinguerede  sig  saaledes  ikke 
ved  Hestenes  og  Ekvipagernes  Pragt,  heller  ikke  kunde 
man  sige,  at  den  kvindelige  Skønhed  var  stærkt  repræ- 
senteret, thi  Shanghais  hede  Sommer  borttager  hurtigt 
Kindens  friske  Farve  og  ælder  tidligt.  Men  det  var  gan- 
ske interessant  at  se,  at  Chineserne  havde  den  Ær- 
gerrighed at  lade  deres  Kvinder  deltage  deri.  Disse  — 
stærkt  sminkede  og  overlæssede  med  Smykker  —  syn- 
tes imidlertid  at  befinde  sig  vel  derved. 

Klublivet  florerede  stærkt  i  Shanghai.  Det  var  Skik, 
at  man  samledes  i  „the  bar  room"  af  den  engelske  Klub 
et  Kvarter  før  Tiffin  og  et  Kvarter  før  Middag  for  at 
drive  Børsforretninger  og  for  at  drøfte  Dagens  Anlig- 
gender. Der  blev  da  gerne  drukket  „cocktails",  men  der 

11 


162 


eksisterede  den  uheldige  Skik,  at  man  ikke  drak  alene, 
men  opfordrede  en  anden  „to  join",  hvilket  let  kunde 
medføre,  at  man  indtog  det  dobbelte  af,  hvad  man  havde 
tilsigtet.  12  „boys"  (Tjenere)  vare  bag  Disken  beskæf- 
tigede med  at  tilberede  Drikken. 

I  Klubben  fandtes  mange  Billardborde  og  flere  Spille- 
værelser.  Spillet  var  dengang  Whist,  som  dreves  baade 
godt  og  høit. 

En  Klub  for  Tyskerne  fandtes  ogsaa,  som  kun  benyt- 
tedes af  dem.  Tillige  var  der  „the  county  club",  hvor- 
til Damer  ogsaa  havde  Adgang,  og  hvor  der  spilledes 
Tennis,  foruden  at  Lokalet  hyppigt  benyttedes  til  Bal- 
ler og  Selskaber.  Til  Slutning  nævner  jeg  en  Theater- 
Bygning,  som  ofte  toges  i  Brug  til  Amatør-Skuespil. 

Familielivet  var  ikke  stærkt  udviklet  i  Shanghai. 
Fruerne  maatte  hyppigt  hjem  til  Europa  af  Helbreds- 
hensyn,  og  Børnene  skulde  jo  opdrages  der.  Men  det 
var  et  godt  Sted  for  gamle  glade  Ungkarle,  og  af  saa- 
danne  fandtes  der  mange,  som  førte  en  velhavende  og 
behagelig  Tilværelse. 

Da  Byen  var  en  Art  Hovedstad  for  Europæerne  i 
China,  og  i  hvert  Fald  den,  som  bød  de  fleste  Resour- 
cer  baade  i  Retning  af  Selskabelighed  og  Luksus,  var 
den  stærkt  besøgt  af  de  Damer,  som  boede  i  de  mindre 
Traktat-Havne  paa  Kysten  eller  ved  Yangtze  Floden. 
Det  var  for  disse  anseet  fuldkommen  passende  at  bo 
som  Gæst  i  Huset  hos  en  af  disse  Ungkarle,  forudsat 
at  der  var  mindst  to  Damer  i  Besøg  samtidigt.  Englæn- 
derne sige  jo:  „There  is  safety  in  numbers". 

Der  fandtes  en  ikke  ubetydelig  Koloni  af  Danske  i 
Shanghai,  blandt  hvilke  jeg  skal  nævne  „Store  Nordi- 
ske's"  Stab  med  Chefen,  Directeur  Henningsen,  samt 
„Lloyd's  Surveyor"  Hr.  Sonne  med  Frue,  som  de  Le- 
dende. Men  der  var  tillige  et  ret  betydeligt  Antal  sø- 
farende Folk,  som  tjente  deres  Levebrød  dels  ombord 
i  Damperne  paa  Floden  og  paa  Kysten,  og  navnlig  som 
Lodser.  Og  man  traf  blandt  disse  gode  danske  Mænd 

adskillige,  som  havde  været  der  saa  længe,  at  de  havde 
glemt  deres  Modersmaal.  Jeg  gjorde  engang  en  Erfaring 
i  denne  Retning. 

Et  Par  Aar  senere  foretog  jeg  en  Vinterdag  en  af 
mine  mange  Reiser  mellem  Japan  og  Shanghai  ombord 
i  en  Messageries-Damper.  Man  havde  i  disse  Skibe  fast 
ansatte  Lodser,  som  altid  fulgte  med  Skibet  derude,  og 
denne  Gang  var  det  en  gæv  dansk  Slesviger,  Ditlefsen, 
som  mange  Aar  forud  havde  forlist  sit  Skib,  og  var 
bleven  Lods,  men  havde  omtrent  forglemt  sit  Moders- 
maal. Da  jeg  var  godt  kendt  med  Damperens  Captain, 
en  fransk  Søofficer,  var  jeg  ofte  paa  Kommandobroen 
hos  ham  og  tiltalte  altid  Ditlefsen  paa  dansk,  som  det 
aabenbart  generede  ham  at  besvare.  En  Dag  sad  jeg 
ved  Frokostbordet  alene  med  Captainen.  Paa  Grund 
af  Aarstiden  var  der  ingen  anden  Passager  i  den  store 
Salon.  Ditlefsen  kom  ned  for  at  spise  Frokost,  og  da 
han  saa  mig,  slog  han  en  stor  Bue  om  vort  Bord  for 
at  undgaa  min  danske  Tiltale.  I  min  Bagage  medførte 
jeg  altid  i  de  Aar  en  Flaske  Trondhjemmer-Akvavit, 
og  denne  var  netop  paa  Bordet.  Jeg  vilde  da  prøve  den 
brave  Mand  og  raabte  til'ham:  „Ditlefsen,  vil  De  have 
et  Glas  Brændevin?"  og  hans  Svar  kom  korrekt  tilbage 
saaledes:  „Tak,  gerne!" 

Noget  udenfor  Shanghai  ligger  et  keiserligt  Arsenal, 
som  havde  en  af  Armstrongs  Folk  til  teknisk  Leder, 
og  jeg  maatte  aflægge  et  Besøg  der.  Veien  førte  uden- 
om Muren  paa  den  chinesiske  By  ud  paa  Bondelandet. 
Dette  var  som  en  Begravelsesplads  —  Jordhøi  efter 
Jordhøi.  Der  var  en  enorme  Færdsel  paa  Veien.  Trille- 
børe med  det  store  Hjul  som  sædvanligt  i  Midten,  men 
med  Bænke  paa  begge  Sider  for  Passagerer  rulledes  af 
en  stakkels  Coolie.  Andre  Coolies  bærende  Byrder  paa 
Bambusstokke,  hvoriblandt  Latrinaffald  spillede  den 
største  Rolle.  En  stinkende  Kanal  var  paa  den  ene  Side, 
og  en  Leir  paa  den  anden;  Halvdelen  af  Soldaterne  be- 
væbnede med  Geværer  og  Resten  med  store  Knive. 

n* 

I  Arsenalet  fabrikeredes  Armstrongs  Kanoner  af  en 
forældet  Model  for  at  benytte  Materialier,  man  havde 
faaet  hos  dem  for  16  Aar  siden.  Men  der  fandtes  due- 
lige Arbeidere;  kun  Skade,  at  Lønnen  ikke  rettede  sig 
efter  Dueligheden,  men  efter  den  Protektion,  Vedkom- 
mende nød.  Der  var  en  Bedding,  hvorpaa  man  havde 
bygget  et  Jernskib.  Den  stod  nu  tom,  men  Arbeiderne 
vare  der  alligevel. 

Jeg  aflagde  et  andet  Besøg  i  den  chinesiske  By.  Min 
Ledsager  var  ved  denne  Leilighed  Mr.  Accles,  en  Ame- 
rikaner, som  reiste  Verden  omkring  for  at  fremvise 
den  bekendte  Gatling-Kanon,  og  som  ogsaa  havde  væ- 
ret hos  mig  i  Kjøbenhavn,  hvor  Forsøg  med  denne 
Kanon  vare  blevne  anstillede.  Hans  Evne  til  at  fortælle 
Historier  var  unique.  Man  maatte  gennem  det  franske 
Settlement  og  stod  da  overfor  en  skiden  Grøft,  som 
man  overskred,  gik  gennem  en  lav  Byport  og  stod  i 
Hovedgaden.  Det  Svineri,  man  nu  mødte,  overgik  al 
Beskrivelse.  Først  de  samme  Coolies  med  Latrinaffald, 
dernæst  Tiggere  med  et  halvt  forraadnet  Ben  eller  med 
en  næsten  bortædt  Arm  liggende  paa  Gaden  og  frem- 
visende deres  Saar  for  at  opvække  Medlidenhed.  Hele 
Byen  en  uhyre  Butik,  alle  Huse  aabne  fortil  og  med 
overhængende  Tag.  Paa  hver  af  dem  forgyldte  Navne- 
skilte, som  hænge  saa  lavt,  at  man  løber  Panden  imod 
dem.  Gadebreden  omtrent  8  Fod.  Menneskemylder  og 
Svineri  allevegne.  Paa  de  smaa  aabne  Pladser  Historie- 
fortællere, Slangebesværgere  og  andre  Jonglører,  Tig- 
gere, Præster,  og  af  og  til  en  Mandarin  med  sit  skidne 
Train,  eller  en  mere  velhavende  Chineser  i  sin  Bære- 
stol med  en  Udraaber  foran,  som  skaffer  ham  Plads. 
Da  Værkstederne  ligge  paa  aaben  Gade,  har  man  Lei- 
lighed til  at  beundre  Haandværkernes  Færdighed.  Det 
er  morsomt  at  se  de  primitive  Redskaber,  hvormed  de 
arbeide,  og  det  smukke  Resultat,  de  ofte  opnaa.  Guver- 
nøren —  „Taotai'en"  —  havde  sin  Residens —  „Yamen" 
—  midt  i  dette  Svineri,  og  de  to  nærmeste  Huse  ved 

hans  Bolig  vare  Fængslerne.  Et  saadant  var  paa  Stør- 
relse med  et  almindeligt  Hus,  det  vil  sige  omtrent  12 
Fod  langt  og  dybt  og  8  Fod  høit,  aabent  fortil  med  et 
Gitter  af  tykke  Bambusstænger,  omtrent  som  et  stort 
Løvebur.  I  det  ene  fandtes  12  levende  Væsener,  som 
ikke  fik  anden  Føde,  end  hvad  de  kunde  tiltigge  sig. 
I  det  andet  var  en  Mand  lænket  og  havde  „den  spanske 
Krave",  et  stort  Brædt,  om  Halsen.  De  første  vare  Tyve, 
den  sidste  blev  straffet,  fordi  han  ikke  kunde  betale  sin 
Skat.  Det  var  en  almindelig  Sag  at  se  Folk  siddende  i 
Solen  beskæftigede  med  at  befri  sig  for  Utøi,  Klæderne 
vare  da  omtrent  aftagne,  og  bleve  kritisk  granskede. 
Det  var  ikke  ganske  rart  at  gaa  forbi  saadanne  Individer. 
Et  Besøg  i  et  Opiumshus  afsluttede  Ekspeditionen. 

Den  næste  Dag  maatte  jeg  samme  Vei  igen,  fordi 
jeg  skulde  gøre  Gouverneuren  min  Opvartning.  Det 
var  kun  et  Høflighedsbesøg,  som  jeg  foretog  tilsammen 
med  vor  tyske  Agent.  Vi  bleve  afhentede  i  lukkede 
Bærestole,  passerede  gennem  Residensens  Midterport 
og  forskellige  snavsede  Gaarde,  begrænsede  af  En- 
Etages  Huse  med  Papirsvinduer,  der  vrimlede  af  smud- 
sige Tjenere,  og  vi  bleve  vist  ind  i  et  tarveligt  Vente- 
værelse. Der  serveredes  The,  og  dernæst  indbares 
Vin,  Frugter  og  chinesiske  Kager,  som  jeg  maatte 
spise,  skøndt  de  vare  bagte  i  Svinefedt.  Efter  en  Ti- 
mes Venten  kom  den  store  Mand,  som  kunde  nogle 
faa  Ord  engelsk.  I  hans  Følge  var  den  kommanderende 
General,  der  var  ualmindelig  smudsig  at  se  til  og  ikke 
ulig  en  Coolie.  Gouverneuren  var  ellers  ret  gemytlig, 
han  drak  med  mig,  hver  Gang  han  løftede  Glasset. 
Ogsaa  beviste  Hans  Eksellence  mig  den  Høflighed  at 
ræbe  grundigt  et  Par  Gange.  Til  Slutning  fik  vi  paany 
en  Kop  The,  hvilkat  er  Afskedssignalet,  og  han  led- 
sagede mig  helt  ud  til  Bærestolen. 

Møntforholdene  paa  China-Kysten  vare  dengang  rent 
fortvivlede.  Chinesernes  Møntenhed  var  Taélen,  som 
er  en  vis  Vægt  i  Sølv,  støbt  i  Hesteskoform,  men  denne 

havde  en  forskellig  Tilsætning  af  uædle  Metaller  — 
alliage  —  i  de  forskellige  Havne.  For  at  komme  over 
denne  Ulempe  havde  Europæerne  indført  den  mexi- 
kanske  Dollar  —  ogsaa  kaldet  Maria  Theresia-Dollaren 
—  som  Betalingsmiddel  i  Havnene.  Men  ogsaa  denne 
varierede  i  Værdi  paa  de  forskellige  Pladser.  Man 
maatte  derfor  drage  Omsorg  for  ikke  at  have  flere  Penge 
i  sin  Besiddelse  end  dem  man  behøvede  paa  den  Plads, 
hvor  man  opholdt  sig. 

Jeg  blev  en  14  Dages  Tid  i  Shanghai,  hvor  jeg  havde 
Forhandlinger  med  vore  Agenter,  af  hvilke  den  tyske, 
Buchheister,  selv  endnu  var  i  Europa.  løvrigt  mødte  jeg 
megen  Venlighed,  baade  fra  den  danske  Koloni  og  fra 
andre  Fremmede.  Men  da  Efterretningerne  fra  Japan 
lød  paa,  at  den  omtalte  Prøveskydning  nu  skulde  finde 
Sted,  besluttede  jeg  mig  til  at  reise  derhen. 

Det  var  lykkedes  mig  at  finde  en  vel  anbefalet  Tje- 
ner —  Fu  Sang  —  som  fremtidigt  skulde  følge  min 
Skæbne,  og  med  denne  indskibede  jeg  mig  den  25.  Marts 
ombord  i  den  japanske  Damper  „Tokyo  Maru"  —  til- 
hørende Selskabet  „Nippon  Yusen  Kaisha". 

Det  var  en  Regel  paa  de  europæiske  Paketskibe,  at 
fra  Singapore  nordover  reiste  Tjeneren  gratis  og  havde 
fri  Fortæring  paa  sin  Herres  Billet.  Men  da  Japanerne 
begyndte  at  sætte  en  Passagerlinie  til  China  igang  og 
anvendte  den  samme  Regel,  maatte  de  snart  opgive 
den.  Det  viste  sig  nemlig,  at  naar  to  japanske  Herrer 
gav  sig  ud  paa  Reise,  nøiedes  de  med  at  tage  een  Billet 
og  skiftedes  da  til  at  være  Herre  og  Tjener.  Jeg  maatte 
derfor  løse  en  Billet  til  Fu  Sang. 

„Tokyo  Mani"  varaltsaa  et  japansk  Skib,  men  saavel 
Captainen  som  Styrmændene  vare  Englændere  eller 
Amerikanere.  Dette  var  begrundet  i  en  Fordring  af 
Assurandeurerne,  som  ikke  havde  tilstrækkelig  Tillid 
til  Japanerne  som  Navigatører;  men  det  var  naturligvis 
et  ømt  Punkt  for  de  meget  sensible  Japanere. 

Vi  forlod  Shanghai  midt  paa  Dagen  og  naaede  efter- 

haanden  det  aabne  Hav,  som  holdt  sig  skidengult  hele 
Dagen.  Veiret  var  herligt  baade  paa  denne  og  den  paa- 
følgende Dag,  og  om  Aftenen  paa  denne  fik  vi  det  første 
japanske  Fyr  isigte  paa  Goto-Øerne.  Vi  ankrede  i  Na- 
gasaki Havn  midt  paa  Natten. 

Dette  er  jo  den  Plads,  som  Europæerne  har  kendt 
længst  i  Japan.  Portugiserne  vare  her  først  og  bleve 
fordrevne  af  Hollænderne,  som  paa  ydmygende  Betin- 
gelser fik  Tilladelse  til  at  drive  Handel  med  de  ind- 
fødte fra  deres  Etablissement  paa  Øen  Decima.  Denne 
sidste  er  nu  en  Staddel  af  Nagasaki. 

Det  var  ogsaa  her,  at  den  sidste  Christenforfølgelse 
fandt  Sted  i  det  syttende  Aarhundrede,  som  endte  med, 
at  Offrene  bleve  kastede  i  Havet  fra  en  Klippe,  kaldet 
„Pappenberg",  som  ligger  ved  Indløbet  til  Fjorden. 

Som  Byen  laa  der,  da  jeg  den  næste  Morgen  kom 
paa  Dækket,  tog  den  sig  fortræffelig  ud.  Man  var  midt 
i  Kirsebærtræets  Blomstringstid,  som  i  Japan  er  en  Art 
Nationalfest,  og  under  hvilken  Befolkningen  er  i  Stads- 
klæderne.  Byen  ligger  i  Bunden  af  en  lang  smal  Fjord, 
som  med  sine  Fyrreskove  ikke  er  ulig  en  norsk  Fjord 
i  Sommerbelysning.  Udenfor  Byen  ligger  en  Høi,  hvor 
de  faa  derboende  Europæere  have  deres  Villaer.  Øverst 
paa  Høien  ser  man  et  mægtigt  Fyrretræ,  omkring  hvil- 
ket en  stor  Villa  er  bygget.  Husets  Navn  er  „Ippon 
matsu",  som  betyder  „Fyrretræet"*  Det  er  i  Japans 
forhistoriske  Tid  blevet  opført  af  en  Englænder,  som 
stod  under  Beskyttelse  af  de  dengang  regerende  Smaa- 
fyrster,  men  beboes  nu  af  en  dansk  Familie. 

Skæbnens  Veie  ere  uransagelige.  Da  jeg  nu  satte 
Foden  iland,  vidste  jeg  ikke,  at  jeg  skulde  tilbringe 
mere  end  10  Aar  af  mit  Liv  paa  Japans  Jord. 

Nagasaki  er  ikke  nogen  større  By  og  indeholder  ikke 
andre  japanske  Seværdigheder  end  en  stor  Mængde 
Porcellains  Butikker.  Omegnen  er  Hovedsædet  for 
denne  Industri.  Særlig  bør  jeg  nævne  „Satsuma"-Va- 
ren,  som  er  Stentøi,  og  af  haardtbrændte  Arter  „Hizen", 

„Imari"  og  „Nabeshima".  Ogsaa  findes  der  mange  Bu- 
tikker med  antike  Vaaben.  Byen  ligger  nemlig  paa 
Øen  Kiushiu,  hvis  Befolkning,  navnlig  den  sydligste 
Klan,  Satsuma,  udgjorde  den  mest  krigerske  Del  af 
Nationen,  og  de  forandrede  Forhold  i  Landet  har  gjort 
disse  Vaaben  overflødige  for  de  tidligere  Eiere. 

Derimod  er  der  flere  moderne  Industrier  under  Op- 
vækst. Distriktet  er  meget  rigt  paa  Kul,  og  Gruberne 
findes  paa  Øerne  i  Nærheden,  hvis  Skakter  strække 
sig  langt  under  Bunden  af  Havet.  Skibsbygning  var  en 
anden  Industri,  som  var  i  sin  Vorden.  Man  byggede 
allerede  Jernskibe,  og  der  fandtes  en  god  og  stor  Tørdok. 

Vi  forlod  Pladsen  om  Aftenen  og  stod  ud  i  Søen 
paa  Vei  til  Japans  berømte  „Inland  Sea".  Vi  naaede 
dens  Indløb  ved  Shimonoseki  den  næste  Morgen.  Sei- 
ladsen  gennem  Søen  fortjener  alle  de  Superlativer,  som 
ere  blevne  offrede  paa  den.  Paa  en  Længde  af  mere 
end  50  Mile  seiler  man  her  med  Hovedøen  Nippon 
paa  den  nordre  Side,  medens  først  Kiushiu  og  senere 
Shikoku  ere  mod  Syd.  Farvandet  synes  lukket  hele 
Veien  og  er  snart  bredt  og  snart  meget  indsnevret. 
Tusinder  af  Øer  findes  paa  Veien  næsten  alle  skov- 
bevoksede og  med  Træer  til  Toppen  af  Øen.  Jorden  er 
overalt  under  høi  Kultur.  Paa  de  hyppige  Skraaninger 
er  Marken  lagt  ud  i  Terrasser,  og  der  var  Overflødighed 
af  rindende  Vand.  Jorden  drives  her  saaledes,  at  der 
i  Regelen  er  to  Gange  Høst  om  Aaret  —  i  Syd-Japan 
endog  tre. 

Paa  begge  Sider  vare  snedækkede  Bjerge  i  Bag- 
grunden. Landet  var  tæt  befolket,  man  saa  de  venlige 
Landsbyer  titte  frem  imellem  Træerne.  Paa  Søen  var 
der  en  stor  Mængde  Fiskefartøier,  ogsaa  klodsede 
Djunker,  bærende  Last.  Om  Aftenen  kom  vi  til  en 
lang  Snevring  fyldt  med  Hundreder  af  Øer,  Maanen 
og  Venus  skinnede  med  usædvanlig  Glans,  og  vi  vare 
helt  omgivne  af  Fiskerbaade,  afbrændende  store  rød- 
gule Blus. 

Den  næste  Morgen  kom  vi  paa  Kobe  Red.  Dette  er 
et  europæisk  „settlement",  sammenbygget  med  den 
japanske  By  Hiogo.  En  Jernbane  forbinder  dem  med 
Japans  største  Fabriksby  Osaka,  og  den  gamle  Hoved- 
stad Kioto  ligger  et  Stykke  længere  frem  paa  samme 
Bane.  Vi  vare  her  i  Hjertet  af  Japan  og  tillige  i  den 
frugtbareste  Del.  Jeg  fik  imidlertid  ikke  Tid  til  at  se 
mig  om  denne  Gang,  thi  jeg  modtog  Meddelse  om  at 
de  Skydeøvelser,  som  var  Formaalet  for  min  Reise, 
vare  begyndte.  Jeg  var  saa  heldig  at  opdage,  at  en 
Damper  skulde  afgaa  til  Yokohama  et  Par  Timer  efter 
min  Ankomst,  og  jeg  naaede  akkurat  at  indskibe  mig 
med  alt  mit  Tilbehør  lige  før  dens  Afgang. 

Den  nye  Damper  hed  „Omi  Maru"  og  viste  sig  at 
være  bygget  af  Armstrongs  og  at  være  bestemt  til  at 
bruges  som  Krydser  i  Krigstid,  og  følgelig  var  den 
hurtig.  Vor  Kurs  laa  langs  Nippons  smukke  Kyst  ind- 
til om  Aftenen,  da  vi  vare  ude  paa  det  aabne  Stille 
Hav.  Det  blev  en  blæsende  Nat,  og  da  jeg  kom  paa 
Dækket  næste  Morgen,  vare  Passagererne  endnu  ikke 
synlige,  men  ved  10  Tiden  fik  vi  Indløbet  til  Tokyo- 
Bugten  i  Sigte,  og  Søen  lagde  sig  kendeligt.  Fujiyamas 
deilige  Kegle  dukkede  frem  i  Skyerne  i  en  Afstand  af 
mere  end  100  engelske  Mile.  Det  er  denne  berømte 
12000  Fod  høie  udbrændte  Vulkan,  som  vi  alle  kende 
fra  Afbildninger  paa  Lak  og  Bronce,  og  som  tillige  er 
et  af  Japanernes  hellige  Bjerge.  Foden  var  ikke  synlig, 
kun  den  snedækkede  Kegle  saas  høit  i  Luften.  Man 
kommer  forbi  en  lille  Samling  af  vulkanske  Øer  med 
Oshima  sendende  sin  Røgsøile  høit  i  Luften,  og  er  nu 
inde  paa  Bugten.  Passagererne  begynde  at  vise  sig.  De 
smaa  Japanerinder  have  den  complicerede  Frisure  i 
samme  gode  Orden  som  Aftenen  iforveien.  De  benytte 
nemlig  en  aparte  formet  Hovedpude,  paa  hvilken  kun 
Halsen  hviler,  og  Lommekammen  og  Speilet  forlader 
dem  aldrig. 

FØRSTE  OPHOLD  I  JAPAN 

Sent  om  Eftermiddagen  ankrede  vi  paa  Yokohama 
Red,  hvor  en  Baad  fra  Jardine,  Matheson  &  Co.  afhen- 
tede mig  og  afleverede  mig  i  et  rottebefængt  Hotel. 

Det  nævnte  Firma,  som  havde  en  Filial  i  Yoohama 
under  Ledelse  af  Mr.  Walter,  vare  vore  Ene-Agenter 
for  Japan. 

Jeg  tilbragte  Aftenen  hos  Walter  og  hans  rare  Frue, 
forsøgte  at  sove  trods  Rotterne,  hvilket  mislykkedes, 
og  var  oppe  meget  tidlig  næste  Morgen  for  at  tage  til 
Prøveskydning. 

Denne  skulde  foretages  fra  et  Kystfort,  Kannonsaki, 
liggende  16  miles  udenfor  Yokohama  paa  en  Pynt  paa 
Fjordens  vestlige  Side.  Paa  Breden  ligeoverfor  skyder 
et  Rev,  Saratoga-Spit  ud,  paa  hvilket  et  Søfort  var  i 
Bygning.  Her  var  Skiven  opstillet,  og  Afstanden  mel- 
lem Fortet  og  Skiven  var  7500  Meter,  altsaa  betydelig. 

Disse  to  Anlæg  skulde  tilsammen  forhindre  fjendt- 
lige Angreb  paa  Byerne  i  Bugten  og  paa  Orlogsværftet 
i  Yokosuka,  som  ogsaa  ligger  indenfor  disse.  Men  der 
var  senere  opstaaet  Frygt  for,  at  de  ikke  skulde  være 
tilstrækkelige  dertil,  og  man  byggede  derfor  endnu  to 
mindre  Søforter.  Til  disse  dannede  man  Grunden  ved 
at  fylde  op  med  Sten  fra  Bunden.  Der  var  24  Favne 
Vanddybde,  som  er  mere  end  ved  de  to  europæiske 
Kæmpeværker,  Plymouth  Breakwater  og  Cherbourg 
Dige,  og  dog  var  her  efter  10  Aars  Arbeide  naaet  et 
godt  Stykke  over  Vandfladen. 

Ledsaget  af  en  Tolk  begav  jeg  mig  i  en  Dampslup 
til  Fortet.  Morgenen  var  skøn,  Fujiyamas  Top  tindrede 
i  Sollyset,  Kysten  af  Bugten  var  bakket  og  skovklædt, 
Havet  fuldt  af  Fiskerbaade.  Vi  landede  ved  Fortet, 
som  syntes  at  være  vel  anlagt,  med  en  god  Benyttelse 
af  Terrainet,  og  med  en  Masse  Tunneller  til  Lettelse 
af  Kommunikationen.  Jeg  fandt  en  Skare  Militaire  og 
blev  straks  forestillet  for  Spidserne.  Det  var  Krigs- 

ministeren,  den  senere  bekendte  Grev  Oyama,  General 
Otsuki,  Formand  i  Skydekommissionen,  ogsaa  den  be- 
kendte franske  Marineingenieur  M.  Bertin,  som  nylig 
var  bleven  engageret  af  Japanerne.  Krupp  var  repræ- 
senteret af  ikke  mindre  end  4  Herrer,  af  hvilke  den 
ene  glimrede  i  Rytterstøvler  og  med  mange  Dekora- 
tioner og  Baand  paa  Formiddagsfrakken. 

Man  havde  allerede  skudt  med  Armstrongs  Kanon  og 
været  tilfreds  med  Betjeningen,  men  havde  ikke  været 
istand  til  at  skyde  nøiagtigt.  De  havde  selv  Mistanke 
om,  at  der  var  noget  ved  Elevationsmekaniken,  som 
de  ikke  havde  forstaaet,  og  Skydningen  skulde  gen- 
tages to  Dage  senere.  Det  var  altsaa  heldigt,  at  jeg  var 
kommen,  medens  det  endnu  var  Tid. 

General  Oyama  gav  os  Frokost,  dampede  os  til  Sø- 
fortet,  for  at  vi  kunde  se  Skiven,  og  afleverede  os  i 
Yokohama,  hvor  jeg  skyndte  mig  at  flytte  fra  Rotterne 
til  et  andet  og  bedre  Hotel. 

Det  galdt  nu  for  mig  at  udfinde  Aarsagen  til  den 
daarlige  Skydning.  Man  havde  meddelt  mig  Resultatet 
med  de  foretagne  Skud,  ved  hvilke  man  havde  benyttet 
en  Elevation,  som  var  langt  over  den,  som  krævedes 
af  Skuddistancen.  Det  første,  jeg  havde  at  gøre,  var 
naturligvis  at  sikre  mig,  at  Elevations  Mekaniken  var 
rigtig.  Jeg  tog  derfor  næste  Morgen  paany  med  en 
Dampslup  til  Kannonsaki,  medbringende  en  duelig  Me- 
kaniker. Jeg  adskilte  Mekaniken  og  bragte  den  i  Or- 
den. Dernæst  skaffede  jeg  mig  Adgang  til  deres  Krudt- 
magasin og  fik  Karduserne  veiede  og  overbeviste  mig 
om,  at  Vægten  var  rigtig.  Jeg  skyndte  mig  derefter  til- 
bage til  Yokohama  og  satte  mig  til  at  regne.  Jeg  maatte 
bestemme  Kuglebanen  for  at  kende  den  Elevation,  som 
skulde  benyttes. 

Ved  denne  Leilighed  kan  jeg  ikke  nægte,  at  jeg  følte 
Taknemlighed  mod  den  Kgl.  militaire  Høiskole.  Da  jeg 
i  sin  Tid  skulde  indtræde  i  dens  ældste  Afdeling,  havde 
jeg  forestillet  Marineministeren,  hvor  unyttigt  det  vilde 

være  for  mig  at  lære  alle  de  Fag,  som  Undervisnings- 
raadet  havde  foreskrevet,  blandt  hvilket  jeg  særligt 
havde  fremhævet  udvidet  Kundskab  i  Artilleri  og  Felt- 
befæstning. Ministeren  støttede  mig  dengang,  men  Raa- 
det  vilde  ikke  frafalde  disse  Fordringer.  Og  nu  skulde 
mit  første  tekniske  Arbeide  derude  bestaa  i  at  be- 
regne en  Kuglebane,  hvilket  jeg  —  takket  være  Høi- 
skolen  —  var  istand  til  at  gøre.  Et  Aar  senere  maatte 
jeg  ogsaa  takke  det  samme  Raad  for  at  have  tvunget 
mig  til  at  lære  Feltbefæstning. 

De  paafølgende  to  Dage  havde  vi  saa  daarligt  Veir, 
at  Skydningen  maatte  opgives.  Endelig  den  tredie  Dag 
vare  Omstændighederne  gunstige.  Jeg  gik  altsaa  med 
Dampsluppen  derned  og  havde  en  af  Jardiné's  japanske 
Employés  med  mig.  Man  overdrog  mig  at  skyde  med 
Kanonen.  Det  var  ikke  noget  behageligt  Hverv  for  mig, 
som  ikke  havde  betjent  nogen  Kanon,  siden  jeg  var  Sø- 
cadet.  Imidlertid  benyttede  jeg  den  Elevation,  jeg  havde 
fundet  ved  min  Beregning,  og  som  omtrent  stemmede 
med  Armstrongs  Opgivelse.  Jeg  lagde  et  Par  „crusher 
gauges"  —  Redskaber  til  at  maale  Krudtgassens  Spæn- 
ding i  Løbet  —  indeni  Kanonen  og  sigtede  saa  godt, 
jeg  formaaede.  Resultatet  blev  overmaade  meget  bedre 
end  det  tidligere,  og  viste  blandt  andet,  at  Japanerne 
ikke  havde  forstaaet  Elevationsmekaniken.  Krudtet  be- 
fandtes  ogsaa  meget  anstændigt,  og  Kanonen  havde 
generobret  det  tabte  Terrain.  Man  vilde  fortsætte  Skyd- 
ningen, men  der  var  ikke  flere  Projektiler,  og  man 
maatte  derfor  udsætte  denne,  indtil  nye  vare  fabrike- 
rede. 

Jeg  skulde  dog  have  et  Uheld  paa  denne  Dag.  Da 
Skydningen  var  afsluttet,  vilde  jeg  se  Nedslagene  paa 
Søfortet.  Tre  af  Kommissionens  Medlemmer  fulgte  med 
mig  i  Dampsluppen,  men  der  var  saa  megen  Sø,  at  vi 
ikke  kunde  lande  paa  Fortet,  og  inden  vi  vare  komne 
tilbage,  vare  alle  tre  blevne  stærkt  søsyge.  Jeg  saa  ved 
denne  Leilighed,  at  de  levede  udelukkende  af  Ris. 

Veiret  havde  imidlertid  forværret  sig,  saa  at  vi  ikke 
kunde  returnere  til  Yokohama  ad  Søveien,  og  Værts- 
hus fandtes  ikke  paa  Pladsen.  Vi  —  det  vil  sige  Jardine's 
Japaner,  Hr.  Shimamura,  min  boy  og  jeg  —  maatte 
derfor  søge  Nattekvarter  i  den  6  miles  bortfjernede 
Orlogshavn  Yokosuka.  Den  første  Del  af  Veien  gjordes 
tilfods,  indtil  vi  naaede  Uraga,  en  lille  skiden  Fiskerby, 
hvor  vi  fandt  Jinridshiaer,  som  ved  7-Tiden  afleverede 
os  i  Yokosuka.  Her  havde  heldigvis  Hr.  Shimamura  en 
Ven  i  Værftschefen,  Kaptain  Totaki.  Der  fandtes  intet 
Hotel,  men  den  japanske  Regering  havde  her  —  efter 
almindelig  Skik  i  Landet  —  opført  et  Herberge,  hvor 
Embedsmænd  paa  Gennemreise  fik  Logis.  Til  dette 
skaffede  Totaki  os  Adgang,  og  jeg  skulde  altsaa  for 
første  Gang  sove  i  et  japansk  Hus. 

Jeg  forudsætter,  at  Bygningsmaaden  og  Indretningen 
af  et  saadant  er  bekendt,  men  jeg  vil  dog  gøre  opmærk- 
som paa,  at  Skorstene  sjeldent  findes  deri,  og  Op- 
varmningen foregaaer  ved  Fyrgryder  —  hibashi.  I  et 
bedre  Hus  findes  altid  et  udvendigt  Galleri  i  alle  Eta- 
ger, som  om  Natten  lukkes  ved  en  hel  Væg  af  Træ- 
skodder. Mellem  denne  og  Husets  Væg,  som  jo  i  Ho- 
vedsagen bestaar  af  Papir,  er  der  saaledes  et  Luftlag, 
som  i  hvert  Fald  holder  Trækket  ude.  Gulvene  ere 
belagte  med  Maatter  af  Risstraa,  omtrent  3  Tommer 
tykke.  De  ere  6  Fod  lange  og  3  brede  og  have  foroven 
et  Dække  af  saa  fin  Straafletning,  at  det  ikke  tillades 
nogen  bestøvlet  Fod  at  træde  paa  dem.  Værelsernes 
Størrelse  angives  efter  det  Antal  Matter,  Gulvet  rum- 
mer.Vi  fandt  lidt  Føde  i  en  elendig  tysk  Kneipe,  hvis 
Tilstedeværelse  kun  kunde  forklares  ved,  at  der  i  den 
Tid,  Værftet  anlagdes,  havde  været  fremmede  Arbei- 
dere  beskæftigede  her,  og  søgte  derefter  Hvilen.  Tje- 
nerne modtog  os  i  Herberget,  liggende  paa  Arme  og 
Knæer  med  Ansigtet  vendt  skraat  opefter,  lig  Hunde. 
Støvlerne  aftoges  paa  Tærskelen,  og  vi  traadte  ind  paa 
det  mattebelagte  Gulv.  Af  Møbler  fandtes  nogle  kolos- 

sale  Papirslygter,  men  ellers  intet.  Bekvemmelighederne 
vare  særlig  interessante.  De  bestod  i  en  lille  flad  Bakke 
paa  Gulvet  og  to  smaa  Matter  til  Fødderne.  Man  bød 
os  japansk  The,  det  er  den  samme  som  Formosa- 
Theen,  der  navnlig  drikkes  i  Nordamerika.  Den  har  en 
egen  Blomstersmag  og  er  meget  forfriskende.  Dernæst 
redte  man  Sengen,  som  bestod  af  6  Silkedyner,  lagte 
ovenpaa  Gulvmatterne,  og  til  Overdyne  2  enorme  Silke- 
Slobrokker.  En  Papirslygte  og  en  Fyrgryde  stilledes 
ved  Siden  deraf,  og  jeg  var  snart  i  Morphei  Arme. 
Morgentoilettet  foregik  ikke  uden  Besvær;  til  Tand- 
børste fik  jeg  en  lille  blød  Kost,  som  skulde  bortkastes 
efter  Brugen,  og  af  Tandpulver  en  nøiagtig  tilpasset 
Portion,  indpakket  i  en  Papirpose.  Vi  forlode  Huset 
ikke  uden  efter  et  vist  Ceremoniel  og  begave  os  til 
Orlogsværftet,  som  jeg  benyttede  Leiligheden  til  at 
se  i  Detail. 

Det  var  et  overmaade  net  lille  Værft,  anlagt  af  fran- 
Marineingenieurer.  Det  var  vel  udstyret  med  Arbeids- 
maskiner,  og  man  var  paabegyndt  Bygningen  af  et  Par 
mindre  Jernskibe. 

Ved  dette  laa  to  større  Krydsere  „Naniva"-  og  „Ta- 
kashiho  Kan",  som  begge  nyligt  vare  blevne  leverede 
fra  Armstrongs.  Jeg  havde  set  dem  i  Newcastle  og 
kendte  flere  af  Officererne.  Den  senere  Premiermini- 
ster Yamamoto  var  Næstcommanderende  paa  den  ene. 
Begge  Skibe  laa  i  Tørdok,  og  „Naniva"  havde  et  Hul 
i  Bunden  paa  120  Fods  Længde. 

Oprindelsen  hertil  var  følgende:  Ceremoniellet  ved 
Hoffet  udkrævede,  at  Enkekeiserinden  engang  aarligt 
skulde  forrette  sin  Andagt  paa  sine  Forfædres  Grave. 
Disse  findes  i  et  Tempel  i  den  tidligere  Hovedstad 
Kyoto,  som  ligger  mere  end  50  Mile  fra  Tokyo.  Men 
Ceremoniellet  fordrede  tillige,  at  Hendes  Majestæt 
skulde  trækkes  af  Okser,  forspændte  „Tandem",  og 
denne  Befordringsmaade  krævede  unægtelig  lang  Tid. 
Da  man  nu  disponerede  over  to  hurtige  Krigsskibe, 

troede  man  at  turde  tillade  sig  at  lade  H.  M.  foretage 
Reisen  med  et  af  disse.  Dette  skete  altsaa,  men  paa 
Tilbagereisen  var  „Nanivas"  Captain  saa  uheldig  at 
komme  ind  paa  en  Plads  i  Søkortet,  som  havde  den 
ubehagelige  Paaskrift  „ikke  opmaalt".  Japanerne  vare 
ikke  dengang  særlig  distinguerede  Navigatører.  Resul- 
tatet heraf  blev,  at  Skibet  stødte  med  den  ene  Side 
mod  en  skarp  Klippespids,  som  gennembrød  Yderklæd- 
ningen og  ribbede  denne  op  paa  den  anførte  Længde. 
Da  det  havde  dobbelt  Bund,  forblev  Lastrummet  tørt, 
og  Skibet  flydende.  Efterat  Captainen  havde  peiiet 
Pumperne  og  saaledes  overbevist  sig  derom,  aflagde 
han  et  Besøg  hos  den  høie  Dame  i  Kahytten,  som 
havde  mærket  Stødet  og  spurgte  ham,  om  det  havde 
været  et  Jordskælv  —  til  disse  var  hun  jo  saa  vant  — 
hvilket  Kaptainen  bejaede.  Istedetfor  at  søge  den  nær- 
meste Havn  havde  han  derefter  den  Dumdristighed  at 
fortsætte  Reisen  over  det  Stille  Hav  og  at  aflevere  sin 
kostbare  Last  24  Timer  derefter  i  Yokohama. 

Disse  første  Dage  i  Japan  havde  lagt  saameget  Be- 
slag paa  min  Tid,  at  jeg  ikke  havde  kunnet  begynde 
at  stifte  de  nødvendige  Bekendtskaber.  Det  var  i  Tokyo, 
disse  skulde  findes,  og  jeg  tog  altsaa  jevnlig  derhen 
med  Mr.  Walter.  En  renlig  smalsporet  Bane  bragte  os 
paa  50  Minutter  dertil.  Landskabet  er  ikke  særlig  til- 
trækkende. Japans  gode  Jord  findes  ikke  her.  Det  er 
kun  ved  Anvendelse  af  megen  Flid  og  ved  Overflod  af 
Gødningsstof,  at  man  opnaaer  de  store  Afgrøder.  Risen 
er  den  vigtigste  Kornsort.  De  smaa  Marker  til  denne, 
som  behøve  meget  Vand  og  derfor  maa  holdes  helt 
horizontale,  ligge  kun,  hvor  Vandløb  findes.  Paa  denne 
Aarstid  vare  de  ikke  skønne  at  se  til.  Stubbene  fra 
Fjoraarets  Planter  ragede  op  gennem  Vandet,  og  store 
Kvantiteter  af  Menneskegødning  var  kastet  derpaa,  som 
baade  under  sin  Transport,  og  naar  den  laa  paa  Mar- 
ken, forpestede  Luften.  Den  nye  Ris  saaes  senere  i 
Plantager,  og  de  enkelte  Planter  sættes  ud  paa  Marken. 

Af  Bønner  saa  vi  flere  Sorter,  ogsaa  Raps,  og  nogle 
Thehaver.  Der  var  mange  blomstrende  Træer:  Kirse- 
bærret og  Ferskenen,  ogsaa  den  vilde  Kamelia  med 
sine  mørkerøde  Blomster.  Toget  standsede  ved  en  af 
Tokyos  Forstæder,  Shinegawa,  hvor  den  sydlige  gamle 
Hovedlandevei  begyndte.  Det  var  her,  at  de  sydlige 
Daimioer  paa  deres  tvungne  halvaarlige  Besøg  i  Tokyo 
med  deres  store  Følge  tidligere  maatte  tilbringe  Natten, 
inden  de  holdt  deres  Indtog  i  Staden.  Af  denne  Grund 
fandtes  der  adskillige  store  Flere-Etagers  Bygninger, 
som  dengang  havde  været  kvindelige  Etablissementer, 
men  ikke  just  Nønneklostere.  De  benyttedes  nu  til 
Matroskaserner. 

Jernbanen  fortsættes  paa  en  Dæmning  langs  Søen 
ind  til  Hovedstationen,  Shimbashi,  som  ligger  i  et  af 
Byens  vigtigste  Kvarterer. 

Som  vistnok  bekendt,  er  Tokyo  grundlagt  af  den 
første  Tokugawa  Shogun,  Iyeyasu,  Japans  største  Mand, 
som  efter  Seiren  paa  Sekigahara  1610  tog  Regeringens 
Tøiler.  Han  skulde  have  en  Residens  i  god  Afstand 
fra  Keiseren  —  Mikadoen  — ,  som  i  Aarhundreder 
havde  levet  i  Kyoto,  og  han  valgte  denne  Byggeplads 
i  Bunden  af  Tokyo -Bugten,  hvor  han  var  Hersker. 
Han  udtog,  jeg  troer,  13  Landsbyer,  hvis  Grund  skulde 
tilhøre  den  nye  Hovedstad,  og  anlagde  et  Slot  midt 
iblandt  dem.  Han  døbte  Byen  Yesso,  og  det  var  først 
efter  Restaurationen,  at  den  fik  Navnet  Tokyo,  hvilket 
betyder  den  østlige  Hovedstad,  ligesom  Saikyo-Kyoto, 
der  tidligere  hed  Miako,  betyder  den  vestlige. 

Denne  Tokyos  Oprindelse  kan  endnu  spores  i  Sta- 
dens Struktur.  For  at  begynde  med  Slottet  er  dette  om- 
givet af  en  Kampestensmur  paa  over  5  Miles  Længde, 
som  Iyevasu  lod  de  ham  underlagte  Daimioer  udføre. 
Den  kaldes  en  tredobbelt  Enceinte,  men  er  i  Virkelig- 
hed tildels  en  Spiral.  Det  er  et  pragtfuldt  Stensætter- 
arbeide,  nogle  Steder  40  Fod  høi,  og  med  en  foranlig- 
gende Grav.  Den  var  udstyret  med  circa  40  Porttaarne 


177 


af  den  noksom  bekendte  Form,  men  ved  Restaurationen 
forekom  disse  Japanerne  for  gammeldags,  hvorfor  de 
afbrændte  dem  med  Undtagelse  af  et  Par  Stykker,  som 
det  lykkedes  en  Europæer  at  redde.  I  Centrum  af  dette 
Murkompleks  laae  Shogunens  Residens,  som  naturlig- 
vis var  indrettet  paa  japansk,  det  vil  sige,  at  der  var 
en  af  disse  6  Etagers  Borge,  som  var  tjenlig  til  For- 
svar, og  almindelige  japanske  Beboelseshuse  for  frede- 
lige Tider. 

Ved  Restaurationen  blev  Shogunen  afsat,  og  Keise- 
ren  —  Mikadoen  —  kom  til  Magten.  Han  valgte  da  at 
flytte  sin  Residens  til  Tokyo,  som  i  denne  lange  Tid 
havde  været  den  virkelige  Regerings  Sæde,  og  hvorfra 
Forhandlingerne  med  Europæerne  vare  blevne  førte. 
Han  etablerede  sig  der  i  Shogunens  Slot,  men  dette 
nedbrændte,  og  han  beboede  foreløbigt  en  helt  japansk 
indrettet  Daimio-  Residens  i  en  Forstad,  medens  et 
halvt  europæisk  Slot  var  under  Opførelse  paa  det  ned- 
brændtes Plads. 

Rummet  indenfor  den  5  Mile  lange  Mur  havde  tjent 
til  Boliger  for  de  mange  Lehnsfyrster  —  Daimioer  — , 
som  skulde  tilbringe  det  halve  Aar  i  Tokyo  og  altid 
maatte  efterlade  deres  Familier  der  som  Gidsler.  Ter- 
rainet  for  disse  Residenser  var  .bestandig  af  firkantet 
Form,  omgivet  af  en  smal  Grav.  Langs  alle  fire  Sider 
var  der  opført  Kaserner  for  Følget  af  en  stereotyp  Form 
og  Dekoration,  forsynede  med  befæstede  Porte,  og  i 
Midten  af  Terrainet  laa  Fyrstens  Vaaningshus.  Ved 
Restaurationen  blev  alle  disse  Bygninger  Regeringens 
Eiendom,  som  nu  benyttede  dem  til  de  meget  tiltrængte 
Ministerier,  Kaserner  o.  1.  Man  maa  erindre,  at  Japan 
ganske  savnede  enhver  Bygning  af  denne  Art.  Dette 
gav  saaledes  Karakteren  til  Tokyos  officielle  Bydel.  I 
de  sidste  Aar  havde  man  indkaldt  nogle  tyske  Arki- 
tekter og  havde  med  disses  Bistand  begyndt  at  opføre 
enkelte  europæiske  Bygninger  til  officielt  Brug. 

De  oprindelige   13  Landsbyer  dannede  endnu  Cen- 

trer  for  Byens  forskellige  Kvarterer,  som  havde  bibe- 
holdt Landsbyernes  Navne,  og  de  tidligere  Marker  vare 
mange  Steder  endnu  ikke  bebyggede.  Man  kunde  der- 
for hyppigt  komme  fra  en  tarvelig  Butiksgade  paa  en- 
gang til  en  landlig  idyllisk  Dal  med  smukke  Træer  og 
Buske,  eller  endog  til  en  Rismark.  Hertil  kom,  at  Hu- 
sene —  paa  Grund  af  de  meget  hyppige  Jordskælv  i 
denne  Del  af  Landet  —  alle  kun  havde  een  Etage,  og 
det  vil  forstaaes,  at  Tokyo  med  sine  IV2  Million  Ind- 
byggere krævede  et  ligesaa  stort  Areal  som  Paris.  Men 
disse  Forretningsgader,  dannede  af  to  Rækker  Eneta- 
ges Træhuse  eller  Skure,  med  hele  Fronten  aaben  ud 
mod  Gaden,  frembød  et  meget  uskønt  Billede,  som 
savnede  al  Afveksling.  I  Nærheden  af  Shimbashi  Sta- 
tion havde  man  forsøgt  at  indføre  europæisk  Bygnings- 
stil ved  Opførelsen  af  Ghinza  Gaden,  men  de  japanske 
Arkitekter  havde  ikke  kunnet  magte  Opgaven.  Medens 
Forretningskvartererne  saaledes  vare  ligefrem  hæslige, 
kunde  man  i  Byens  Yderkanter  finde  tiltalende  Boliger; 
men  det  skønne  ved  disse  skyldtes  Have-  og  Park- 
anlægene og  ikke  Arkitekterne. 

Tokyo  var  mærkværdig  fattig  paa  Monumenter.  I  den 
store  By  var  der  vel  egentligt  kun  tre  Tiltræknings- 
punkter,  hvortil  saavel  Befolkningen  som  Fremmede 
droges:  Shiba  Park,  Uyeno  Park  og  Asakusa  Kvarteret. 
Shiba  indeholdt  endel  Begravelseskapeller  for  de  afdøde 
Shoguner,  hvis  Arkitektur  ikke  fremkaldte  megen  Be- 
undring, medens  man  i  den  indre  Udstyring  fandt  mange 
Pragtarbeider,  navnlig  i  Bronce  og  Lak.  Uyeno  Park 
maatte  ses,  naar  Kirsebærtræet  blomstrede.  Som  be- 
kendt er  det  Bjergkirsebærtræet,  som  findes  i  Japan,  dels 
med  enkelte,  dels  med  dobbelte  Blomster,  og  som  ikke 
er  frugtbærende.  I  denne  Park  findes  Alleer  af  saa- 
danne  Træer  af  en  hos  os  ukendt  Størrelse,  og  naar 
Parken  under  Blomstringstiden  er  fyldt  med  en  glad 
Menneskemasse,  alle  Kvinder  og  Børn  klædte  i  lyse 
Farver,  er  det  virkeligt  en  Fest  for  Øiet.  I  denne  Park 

er  der  ogsaa  et  Museum,  hvori  der  findes  alle  mulige  Sa- 
ger mellem  hinanden.  Dets  Indretning  vilde  sikkert  ikke 
have  tilfredsstillet  gamle  Mønt-Thomsen,  men  jeg  skal 
dog  nævne  to  Sager,  jeg  har  set  der  og  intet  andet 
Sted,  nemlig  en  Søkrabbe,  som  med  sine  Kløer  spændte 
12  Fod,  og  Haner  med  Halefjeder  paa  14  Fods  Længde 
slæbende  langs  Jorden.  Denne  Race  er  forresten  ikke 
ganske  ualmindelig  i  Japan.  Uyeno  indeholder  ogsaa 
en  Væddeløbsbane,  som  er  anlagt  omkring  en  Sø.  En- 
delig Asakusa  Kvarteret,  som  er  en  Blanding  af  Templer 
og  Folkeforlystelses-Anstalter.  Denne  Kombination  er 
iøvrigt  en  Specialitet  for  Japan.  Veien  dertil  gaar  gen- 
nem en  Gade  med  Legetøisbutikker;  paa  Siderne  af  de 
store  Tempelbygninger  ligge  Skydebaner  for  Bueskyt- 
ter, Theatre  af  allerfolkeligst  Beskaffenhed,  Boder  for 
Gøglere,  Svømmebassiner,  Blomsterhandlere,  Fotogra- 
fer og  Restauranter. 

Det  var  ikke  tilladt  Fremmede  at  bo  i  Tokyo  i  Al- 
mindelighed, med  Undtagelse  af  de  fremmede  Gesandt- 
skabers Medlemmer,  og  saadanne,  som  vare  i  japansk 
Tjeneste.  Disse  Bestemmelser  bleve  dog  ikke  gennem- 
førte med  Strenghed.  Da  jeg  saaledes  senere  tog  min 
Bolig  der,  havde  mit  Pas  den  Paaskrift,  at  jeg  var  Hus- 
lærer hos  min  Husvært.  Men  Tokyo  var  en  Traktat- 
Havn,  i  hvilken  der  skulde  indrømmes  Fremmede  Plads 
til  at  bo.  En  Staddel  ved  Navn  Sukiji,  liggende  i  et 
sumpigt  Strøg,  var  derfor  bleven  indrømmet  disse  til 
Beboelse.  Denne  benyttedes  kun  af  Missionærerne, 
som  havde  nogle  Skoler  der,  og  desuden  var  der  et 
Par  Kirker  for  Europæerne.  Resten  af  disse  vare  spredte 
over  hele  den  store  Stad.  De  fleste  Legationer  laa  i 
den  officielle  Staddel.  England  havde  et  meget  smukt 
Anlæg  med  separate  Villaer  for  Secretairer,  Konsulat 
og  Vicekonsul.  Rusland  var  ogsaa  godt  logeret.  Denne 
Nation  besad  desuden  et  stort  geistligt  Anlæg  med  en 
Kathedralkirke,  liggende  paa  en  fremtrædende  Plads 
paa  en  Høi.  Anledningen  til  dens  Tilstedeværelse  er 

ret  mærkelig.  Paa  Krimkrigens  Tid  forliste  en  russisk 
Fregat  „Diana"  i  Mundingen  af  Tokyo-Bugten  paa  Veien 
til  deres  daværende  Krigshavn  Petropavlovsk  paa  Kam- 
shatka.  Besætningen  bjergedes  iland  og  var  under  skarpt 
Tilsyn  af  Shogunens  Regering,  som  næsten  betragtede 
den  som  Fanger.  Der  fandtes  ombord  et  maritimt  tek- 
nisk Tidsskrift,  som  indeholdt  Detail-Tegninger  til  en 
Yacht,  og  Kaptainen  satte  sin  Besætning  igang  med 
at  bygge  et  Skib  efter  disse.  I  en  russisk  Skibsbesæt- 
ning finder  man  altid  et  stort  Procenttal  af  Tømmer- 
mænd og  Smede.  Det  lykkedes  dem  virkeligt  at  sam- 
mentømre et  Skib  og  at  slippe  bort  med  dette.  Under- 
veis  bleve  de  skarpt  forfulgte  af  en  kombineret  fransk- 
engelsk Eskadre,  som  skulde  foretage  det  bekendte  An- 
greb paa  Petropavlovsk,  men  de  undslap  og  bidrog 
senere  til  at  afslaa  dette. 

Men  under  deres  ufrivillige  Ophold  i  Japan  havde 
Skibets  Pope  været  virksom  blandt  de  Indfødte  og  gjort 
adskillige  Proselyter,  og  da  han  kom  hjem  til  Rusland, 
reiste  han  en  kraftig  Propaganda  for  at  fortsætte  det 
af  ham  begyndte  Værk.  Han  var  heldig  heri  og  vendte 
tilbage  med  rigelige  Midler.  Paa  en  eller  anden  Maade 
fik  han  derefter  Tilladelse  til  at  bygge  denne  Kirke,  i 
Forbindelse  med  hvilken  der  fandtes  omtrent  30  mindre 
Bedehuse  i  Tokyo,  saaledes  at  den  ortodokse  Menighed 
var  den  talrigste  af  de  christelige. 

Tyskland  havde  ogsaa  et  smukt  „Compound". 

Den  franske  Legation  var  indlogeret  i  en  gammel 
Daimio-Residens,  og  de  andre  talrige  Legationer,  incl. 
Hawai's  og  Mexiko's,  levede  i  leiede  Huse. 

For  de  fornemme  Embedsmænd  havde  Regeringen 
indrettet  Huse.  Det  var  altid  forsøgt  at  give  disse  et 
europæisk  Tilsnit,  men  man  kunde  være  sikker  paa,  at 
der  fandtes  en  Afdeling,  som  var  helt  japansk,  hvor 
Familien  kunde  strække  sig  paa  de  bløde  Matter  i  deres 
bekvemme  vante  Klæder. 

Under  mine  Vandringer  med  Mr.  Walter  havde  vi 

Klubben  „Rokmeikan"  til  Hovedkvarter.  Dette  var  en 
Institution,  grundlagt  af  det  japanske  Udenrigsmini- 
sterium, som  dermed  havde  tilsigtet  at  fremme  Sam- 
kvemmet mellem  de  Indfødte  og  de  Fremmede.  Det  var 
en  smukt  udstyret  Bygning,  liggende  i  en  lille  Park,  i 
Nærheden  af  Banestationen,  og  den  besad,  mærkeligt 
nok,  en  god  Kok.  Anledningen  hertil  var,  at  der  var 
strandet  en  fransk  Paketdamper  nogle  Aar  forud  paa 
Kysten,  som  havde  efterladt  sin  „chef  de  cuisine". 
Denne  var  bleven  engageret  af  Klubben,  og  da  den 
gode  Mand  tog  imod  Elever,  nød  man  ogsaa  i  private 
Huse  Fordel  af  dette  Skibbrud. 

Jeg  begynder  med  den  officielle  japanske  Verden. 

I  Spidsen  for  denne  stod  Keiseren  —  af  Fremmede 
kaldet  Mikadoen,  og  af  Japanerne  Tenno'en.  Hans  Ned- 
stamning  fra  Solens  Gudinde,  Amaterassu-o-mi-kami, 
og  hans  120  Forfædre  paa  Tronen  gav  ham  en  Stil- 
ling, som  er  ukendt  i  europæiske  Monarkier,  og  som 
havde  en  Vægt,  om  hvilken  vi  vanskeligt  kunne  gøre 
os  nogen  Forestilling.  Hans  Person  var  i  Folkets  Øine 
sammenknyttet  med  Shinto-Dyrkelsen,  og  selv  efter  at 
en  fri  Forfatning  var  bleven  indført,  forekom  der  Be- 
viser paa,  at  man  ikke  havde  frigjort  sig  fra  denne  Op- 
fattelse. 

Under  almindelige  Forhold  hørte  man  ikke  meget 
om  denne  Keiser,  som  førte  en  tilbagetrukken  Tilvæ- 
relse, men  der  anførtes  Eksempler  paa,  at  han  ved 
given  Leilighed  havde  udvist  en  kraftig  Karakter.  Sta- 
tens Forretninger  vare  iøvrigt  i  Hænderne  paa  de  samme 
Mænd,  som  i  1869  havde  skabt  det  nuværende  Japan, 
og  disse  vare  saagodtsom  alle  udgaaede  af  den  tidligere 
„Samurai"-Kaste. 

Ved  Restaurationen  udgjorde  denne  2  Millioner  af 
Landets  daværende  Befolkning  paa  30  Millioner.  Den 
benævnes  gerne  Krigerkasten,  men  man  forbiser  da, 
at  den  tillige  udgjorde  det  dannede  Element  af  Befolk- 
ningen i  det  gamle  Japan,  og  at  det  var  den,  som  le- 

verede  den  hele  Administration,  for  hvilke  Keiser, 
Shogun  og  Lehnsfyrster  (Daimioer)  havde  Behov.  Me- 
dens de  sidste  som  Regel  vare  nedsunkne  i  Vellevnet, 
havde  Samuraierne  holdt  den  gamle  Krigeraand  ved 
Live;  deres  stærkt  udviklede  Æresbegreber  have  ofte 
forbauset  Yderverdenen.  De  repræsenterede  i  Virke- 
lighed Kraften  i  Folket. 

Ved  Restaurationen  vare  Lehnsfyrsterne  —  til  Tak 
for  deres  frivillige  Abdikation  —  blevne  ret  vel  be- 
handlede, idet  man  havde  sikkret  dem  en  Aarsrente 
svarende  til  10  Procent  af  deres  tidligere  Indkomster, 
medens  de  samtidigt  vare  blevne  fritagne  for  alle  deres 
Forpligtelser.  Samuraierne  derimod,  af  hvilke  der  an- 
toges at  være  400,000  vaabenføre  Mænd,  havde  man 
ikke  behandlet  eller  kunnet  behandle  ligesaa  liberalt. 
Med  enkelte  Undtagelser  fik  de  intet,  og  da  det  var 
dem  tidligere  forbudt  at  drive  Handel  eller  overhovedet 
at  paatage  sig  almindelig  borgerlig  Syssel  —  de  maatte 
knap  nok  grave  i  deres  egen  Have  —  vare  de  nu  meget 
ilde  stillede.  Hovedmassen  søgte  til  Hær  og  Flaade  eller 
til  Gendarmeriet,  men  mange  maatte  lade  sig  nøie  med 
mindre.  Der  var  et  eget  Præg  over  Medlemmerne  af 
denne  Kaste,  som  skyldtes  den  befalende  Stilling,  som 
saamange  forudgaaende  Generationer  havde  indtaget, 
og  man  havde  derfor  ingen  Vanskelighed  ved  at  ad- 
skille dem  fra  det  almindelige  Folk.  Af  de  Klaner,  som 
havde  været  virksomst  til  at  støtte  Keiseren  under 
Revolutionen  havde  Satsuma  og  Chosiu  indtaget  første 
Plads.  Satsuma  var  den  talrigste  og  mest  krigerske  af 
disse  to,  medens  Chosiu  maaske  havde  leveret  det 
intelligenteste  Element.  Som  en  naturlig  Følge  heraf 
tilhørte  endnu  saagodtsom  enhver  Officer  og  Under- 
officer af  Hær  og  Flaade  Satsuma-  Kl  an  en.  I  Flaaden 
gik  dette  saa  vidt,  at  da  den  ellers  saa  mægtige  Keiser 
engang  havde  anset  det  nødvendigt  at  tage  en  Mand 
til  Marineminister,  som  ikke  tilhørte  denne  Klan, 
viste  det  sig  umuligt  at  beholde  ham  i  mere  end  nogle 

Maaneder.  I  de  civile  Ministerier  var  det  derimod  væ- 
sentligt Cftosia-Klanen,  som  regerede. 

Af  denne  var  der  to  Mænd,  som  vare  særlig  frem- 
trædende, nemlig  Greverne  Ito  og  Inouye.  I  deres  Ung- 
dom, som  faldt  sammen  med  Revolutionstiden,  vare  de 
blevne  begeistrede  for  europæiske  Ideer  og  dyrkede 
Bekendtskabet  med  de  faa  i  Japan  levende  Englæn- 
dere. Det  var  dengang  Japanerne  forbudt  at  forlade 
Landet,  men  de  smuglede  sig  med  Assistance  af  nogle 
engelske  Venner  ombord  i  et  Seilskib,  med  hvilket  de 
tiltraadte  Reisen  til  England.  Ombord  tjenstgjorde  de 
sammen  med  Besætningen.  Ved  Ankomsten  bleve  de 
hjulpne  af  Jardine  og  andre,  og  satte  sig  ivrigt  ind  i 
de  politiske  Forhold,  som  da  vare  raadende.  Ved  Til- 
bagekomsten til  Fædrelandet  fandt  de  deres  Klan  under 
Vaaben.  Indløbet  ved  Shimonoseki  til  det  indlandske 
Hav  laa  paa  CTiosiu-Gebet,  og  Klanen  havde  her  op- 
kastet Batterier,  fra  hvilke  de  beskød  forbiseilende 
fremmede  Skibe,  tiltrods  for  at  en  nyoprettet  Traktat 
havde  sikkret  disse  fri  Gennemseiling.  For  at  ødelægge 
disse  Batterier  sendte  de  deri  interesserede  Sømagter, 
England,  Frankrig  og  Holland  en  Eskadre  Krigsskibe 
fra  deres  Etablissementer  i  Yokohama  derhen.  Inouye, 
som  havde  til  Hensigt  at  overtale  sin  Klan  til  at  opgive 
unyttig  Modstand,  fik  Tilladelse  til  at  følge  med  Ski- 
bene. Han  blev  landsat  i  Nærheden  af  Batterierne,  men 
hans  Henvendelse  til  Klanen  blev  meget  ilde  optaget 
af  denne.  Han  blev  overfaldet,  og  saaledes  forhugget, 
at  hans  Ansigt  endnu  bar  tydelige  Spor  deraf.  Den 
næste  Dag  blev  Batterierne  sønderskudte. 

Ved  denne  Affaire  indtraf  et  Tilfælde,  som  Englæn- 
derne gerne  fremdrage  som  Bevis  paa  det  Baand,  som 
knytter  Amerikanerne  til  dem.  Ved  Skibenes  Afseiling 
fra  Yokohama  fandtes  intet  amerikansk  Krigsskib  dér, 
men  da  de  vilde  være  repræsenterede  ved  Angrebet, 
leiede  de  et  Handelsskib,  som  de  bemandede  med  en 
Søofficer  og  nogle  Marinesoldater.  Da  de  ikke  havde 

Kanoner,  kunde  de  ikke  deltage  i  Beskydningen,  men 
holdt  sig  udenfor  Linien.  Midt  under  Kampen  kom 
imidlertid  den  amerikanske  Officer  ombord  til  Englæn- 
derne og  tilbød  dem  Assistance  med  sit  Mandskab,  og 
da  de  takkede  ham  derfor,  svarede  han,  at  han  havde 
følt,  „at  Blodet  var  tykkere  end  Vand". 

Disso  to  Mænd,  Ito  og  Inouye  vare  paa  den  Tid  de 
ledende  Statsmænd  i  alle  civile  Sager.  Som  Regel  var 
Ito  Premierminister,  medens  Inouye  havde  Finans- 
portefeuillen.  Begge  vare  relativt  unge  —  knap  50 
Aar  — ,  meget  omgængelige,  og  talte  saa  godt  Engelsk, 
at  en  Tolk  var  overflødig.  Ito  havde  været  i  Danmark 
og  talte  med  Fornøielse  om  dette  Besøg.  Om  Estrup 
yttrede  han  sig  med  stor  Beundring,  noget  som  glæ- 
dede denne  meget,  da  jeg  engang  havde  Leilighed  til 
at  fortælle  ham  det.  løvrigt  var  Ito  paa  den  Tid  bleven 
sin  Kærlighed  til  England  utro  og  havde  ganske  sluttet 
sig  til  tyske,  politiske  Ideer.  Grunden  hertil  var  vist- 
nok, at  han,  som  var  beskæftiget  med  at  udarbeide  den 
nu  i  Japan  indførte  friere  Konstitution,  ved  Studiet  af 
Forfatningen  i  forskellige  europæiske  Stater  var  kom- 
met til  den  Erkendelse,  at  den  tyske  var  den,  som  pas- 
sede bedst  for  Japan. 

Som  bekendt  blev  Ito  Hirobumi  (Døbenavnet  sættes 
i  Japan  efter  Familienavnet)  for  faa  Aar  siden  myrdet 
i  Korea,  hvor  han  var  ansat  som  Keiserens  Repræ- 
sentant. 

I  den  militaire  Verden,  hvor  Satsuma  altsaa  var  saa- 
godtsom  eneraadende,  fandtes  ikke  faa  Navne  paa  Mænd, 
som  havde  været  Ledere  under  de  indre  Krige,  som 
førte  til  Restaurationen.  Blandt  disse  bør  jeg  nævne 
Marskalk  Saigo,  skøndt  han  da  var  død  med  Vaaben  i 
Haand  mod  Keiseren.  Maaske  har  hans  tragiske  Ende- 
ligt bidraget  sit  til  at  give  ham  den  nationale  Helte- 
glorie. 

Saigo  var  altsaa  en  Satsuma-Samurai  af  en  for  en 
Japaner  imponerende   Skikkelse.  Under  Revolutions- 

krigen  havde  han  kæmpet  paa  Keiserens  Side  tilsam- 
men med  sin  Klan,  og  var  ved  sine  Fortjenester  naaet 
til  at  blive  Stabschef  hos  den  kommanderende  General, 
Prins  Arisugarva.  Efterat  Keiseren  var  tiltraadt  Rege- 
ringen, og  Reformeringen  af  de  gamle  Love  paabegyndt, 
fremkaldte  denne  Uro  blandt  Samuraierne,  som  følte 
sig  tilsidesatte.  Samtidigt  var  der  Misstemning  paa 
Grund  af  de  Indrømmelser,  som  Regeringen  mere  eller 
mindre  tvungent  havde  gjort  de  fremmede  Magter.  Saigo 
stillede  sig  paa  de  Utilfredses  Side,  han  nedlagde  sin 
nys  overtagne  Stilling  som  Hærens  øverste  Befalings- 
mand og  drog  sig  tilbage  til  Satsuma.  Et  ydre  Anlig- 
gende gav  Stødet  til,  at  Misfornøielsen  kom  til  vold- 
somt Udbrud.  Dette  var  en  Traktat,  som  Regeringen 
havde  sluttet  med  China  angaaende  Korea.  Japanerne 
havde  erobret  dette  Land  i  det  sekstende  Aarhundrede 
og  var  senere  blevne  nødte  til  at  forlade  det.  China  var 
da  optraadt  som  Medbeiler,  men  den  krigerske  Samurai- 
Kaste  ansaa  stadigt  Japan  som  Herre  i  dette  Land  og 
betragtede  enhver  Indrømmelse  ligeoverfor  China  som 
en  utilgivelig  Svaghed.  Oprøret,  som  udbrød  paa  Grund 
heraf  i  1877,  blev  ledet  af  Saigo.  Samuraierne  erklæ- 
rede her,  at  det  ikke  var  imod  Keiserens  Person,  at  de 
reiste  sig,  men  imod  hans  Raadgivere.  Det  blev  en  van- 
skelig Sag  for  Regeringen  at  kue  dette.  Saigo  drog  i 
Marken  med  omtrent  40,000  Mand,  som  repræsenterede 
det  bedste  Kampmateriale,  som  Landet  besad.  Hans 
yngre  Broder  var  dengang  Krigsminister,  og  man  over- 
drog derfor  den  daværende  Marineminister,  Grev  Kawa- 
mura,  Kommandoen  over  den  keiserlige  Hær.  Efter 
store  Anstrengelser  lykkedes  det  endeligt  denne  at  kue 
Oprøret.  Saigo  selv  med  tilbageblevne  500  Mand  drog 
sig  tilbage  til  en  Høi,  som  indesluttedes  af  de  Keiser- 
lige. Da  Saigo  ikke  saa  nogen  Redning  og  ikke  vilde 
overgive  sig,  valgte  han  efter  gammel  Samurai-Skik  at 
begaa  Hara-Kiri.  („Hara"  betyder  Mave  og  „Kiri"  at 
skære).  Det  vil  sige,  at  han,  iført  sine  bedste  Klæder, 

og  med  Ansigtet  vendt  mod  Solen,  stak  en  Kniv  af 
reglementeret  Form  ind  i  høire  Side  af  Maven,  førte 
den  med  et  8  Tomme  langt  Snit  tilvenstre,  medens  en 
Ven,  som  stod  bagved  ham,  samtidigt  afhuggede  hans 
Hoved.  Som  Tegn  paa  Underkastelse  blev  det  blodige 
Hoved  afleveret  i  den  keiserlige  Overgenerals  Telt. 
Kawamura,  som  var  en  personlig  Ven  af  Saigo,  viste 
ham  da  efter  gammel  Samurai-Skik  den  sidste  Ære  ved 
at  tage  Hovedet  i  sit  Skød,  omhyggeligt  afvadske  Blodet 
og  rengøre  det. 

Dette  Oprør  maa  opfattes  som  den  sidste  Protest  af 
den  gamle  japanske  Aand  imod  de  nye  Forhold,  men 
dets  Underkuelse  havde  kostet  Landet  meget  værdifuldt 
Blod  og  store  Summer,  som  det  var  vanskeligt  at  er- 
statte. 

Det  maa  forekomme  os  mærkeligt,  at  man  senere 
reiste  en  Statue  for  Saigo,  og  at  denne  blev  opstillet 
foran  Indkørselen  til  det  keiserlige  Palæ  i  Tokyo. 

En  Veteran  fra  Revolutionstiden  var  den  gamle  Mar- 
skal Yamagata,  en  sympathisk  Personlighed,  som  var 
Premierminister  flere  Gange. 

Krigsminister  var  dengang  Grev  Oyama,  som  senere 
er  kendt  i  Verden  som  Overgeneral  i  den  russiske  Krig. 
Det  var  ligeledes  en  Satsuma  Samurai,  som  havde  tjent 
sine  Sporer  i  Revolutionstiden.  Han  kom  selv  engang 
til  at  gøre  en  kuriøs  Meddelelse  om  sin  Deltagelse  i 
denne. 

En  ny  engelsk  Gesandt,  Sir  Ernest  Satow,  var  bleven 
ansat  i  Tokyo.  Han  havde  tidligere  været  i  Konsulats- 
tjenesten  i  Japan  og  havde  da  studeret  Sproget.  Under 
den  urolige  Tid  før  Revolutionen  forefaldt  som  bekendt 
adskillige  Mord  paa  Europæere.  Et  af  disse  udførtes  af 
Fyrsten  af  Satsuma's  Faders  Følge  paa  en  Englænder, 
Mr.  Richardson.  For  at  straffe  det,  sendte  Englænderne 
en  Eskadre  under  Befaling  af  Admiral  Kuper  til  Sat- 
suma for  at  bombardere  Hovedstaden  Kagoshima,  ved 
hvilken  Leilighed  Satow  medfulgte  som  Tolk. 

Ved  Ankomsten  dertil  lagde  et  Fartøi  paa  Siden  af 
Admiralskibet,  og  14  Samurai'er  af  Besætningen  kom 
over  Falderebet  ind  paa  Dækket.  Da  dette  forekom  den 
vagthavende  Officer  mistænkeligt,  stillede  han  en  stærk 
Vagt  omkring  dem,  og  da  de  havde  ventet  i  nogen  Tid 
og  udvekslet  Signaler  med  Land,  forlod  de  Skibet. 

Ved  en  Middag  hos  Sir  Ernest  Satow,  hvor  jeg  var 
tilstede,  faldt  Samtalen  paa  denne  Kagoshima-Ekspe- 
dition,  og  Oyama  spurgte  Sir  Ernest,  om  han  erindrede 
Samurai-Besøget  ombord,  med  den  Tilføielse,  at  han 
selv  havde  været  en  af  dem.  Det  var  en  almindelig 
Antagelse  blandt  Europæerne,  at  Hensigten  med  dette 
Besøg  havde  været  at  myrde  Admiralen,  men  at  de 
vare  blevne  forhindrede  deri  ved  de  Forholdsregler, 
som  den  vagthavende  Officer  havde  truffet.  Man  vil 
heraf  se,  at  Japanernes  Begreb  om  Krigsføring  ere 
undergaaede  en  væsenlig  Forandring  siden  da.  Der  er 
et  stort  Spring  mellem  at  myrde  en  Admiral  og  at 
levere  Slaget  ved  Mukden,  og  hvilken  Udvikling  maa 
ikke  Nationen  saavelsom  Individet  være  undergaaet  i 
Mellemtiden? 

Generalen  var  iøvrigt  en  stærkt  koparret  Mand  og 
havde  mistet  Synet  paa  det  ene  Øie,  efter  Sigende 
fordi  han  havde  benyttet  et  Haandklæde  i  Toilette- 
rummet  af  en  Jernbanevogn. 

Men  hvad  han  savnede  i  Skønhed,  fandtes  hos  hans 
Grevinde.  Denne  Dame,  som  afgjort  var  Favoriten  i 
det  fremmede  Selskab,  tilhørte  en  Familie  af  Hofadel 
og  var  fra  Barndommen  bestemt  til  at  blive  Hofdame. 
I  denne  Anledning  blev  hun  som  halvvoksen  sendt  til 
Amerika  —  et  mærkværdigt  Valg  for  denne  Profes- 
sion. Her  blev  hun  anbragt  i  et  af  de  kvindelige 
Kollegier,  hvor  hun  tog  Aarets  bedste  Eksamen.  Da 
hun  hjemkom,  var  Oyama  nylig  bleven  Enkemand  med 
en  større  Børneflok.  Formodenlig  har  man  da  ønsket 
en  intimere  Forbindelse  mellem  den  mægtige  Satsuma- 
Klan  og  Hoffet,  og  den  unge  smukke  Pige  blev  gift 

med  den  modne  Mand.  Naar  Gemalen  var  Krigsmini- 
ster, havde  Grevinden  sin  stærkt  besøgte  Modtagelses- 
dag  i  den  officielle  Bolig,  men  naar  han  ved  et  af  de 
hyppige  Ministerskifter  var  fratraadt,  forsvandt  hun  til 
vor  Sorg  fra  Scenen  og  flyttede  ud  i  en  Forstad,  indtil 
Lykkens  Hjul  paany  førte  Gemalen  til  Toppen  af  Sti- 
gen. Dette  var  iøvrigt  almindeligt  med  de  japanske 
Ministerfruer  og  havde  vel  sin  Grund  i  indbyrdes 
Jalousi. 

Hos  de  ældre  Officerer  syntes  Samkvemmet  med 
Europæerne  i  Almindelighed  ikke  at  have  øvet  nogen 
synlig  Virkning.  Det  gjorde  et  besynderligt  Indtryk, 
naar  man  besøgte  Arsenalet,  som  var  udstyret  med  de 
mest  moderne  Maskiner,  at  finde  Chefen  siddende  paa 
Gulvet  i  et  lille  japansk  Hus,  omgivet  af  moderne 
Bygninger,  bøiet  over  en  Papirsrulle  —  ikke  ulig  vort 
„sanitary  paper"  —  paa  hvilken  han  med  Tusch  og 
Pensel  malede  sine  Bogstaver,  medens  han  udførte  sine 
Beregninger  ved  Hjelp  af  Regnemaskinen.  Og  i  Tegne- 
kontoret ved  Siden  af  ham  arbeidede  vel  uddannede 
japanske  Konstruktører  paa  Tegningerne  til  „Murata"- 
Riflen  og  „Arisakaa-Kanonen. 

Enkelte  Undtagelser  fandtes  dog,  t.  Eks.  General 
Katsura,  som  var  uddannet  i  Tyskland  og  senere  havde 
været  Militair-Attaché  der.  Samme  døde  nyligt  som 
Ministerpræsident.  Ogsaa  bør  jeg  nævne  General  Ter- 
rauochi,  opdraget  i  Frankrig  og  senere  Oyama's  Næst- 
kommanderende i  den  russiske  Krig.  I  de  tekniske 
Korps,  navnlig  i  Artilleriet,  var  man  bedre  stillet.  En- 
del  unge  Artilleriofficerer  vare  saaledes  opdragne  i 
Fontainebleau. 

Det  var  øjensynligt,  at  den  franske  og  den  tyske 
Interesse  vare  Rivaler  i  Armeen,  og  paa  intet  andet 
Sted  kom  dette  tydeligere  frem  end  paa  Soldaternes  og 
Gendarmernes  Bukser.  Thi  medens  disse  om  Hverdagen 
var  røde  og  af  fransk  Tilsnit,  vare  de  derimod  om  Søn- 
dagen blaa  „und  von  echt  deutschem  Zuschnitt".  Forkla- 

ringen  paa  dette  Fænomen  var  iøvrigt  meget  simpel. 
Under  den  Napoleonske  Glanstid  havde  man  havt  fran- 
ske Instruktører,  og  efter  1870  tyske.  De  første  havde 
indført  de  franske  Modeller,  som  nu  skulde  slides  op 
om  Hverdagen,  og  de  sidste  de  tyske,  som  vare  reser- 
verede til  Søndagsbrug. 

Lægevirksomheden  i  Armeen,  som  i  Landet  over- 
hovedet, havde  altid  været  under  tysk  Indflydelse. 

I  Marinen  fandtes  en  stor  Mængde  Admiraler,  af 
hvilke  de  allerfærreste  havde  lugtet  Saltvand.  Det  var 
en  Titel,  man  gav  til  Marineministeren  og  hans  Vice- 
minister. Den  daværende  Minister  var  General,  Grev 
Saigo,  Broder  til  den  „store"  Saigo.  Det  var  en  præg- 
tig Mand,  som  jeg  havde  truffet  i  Europa.  Hans 
Viceminister  var  Admiral  Kabavama,  tidligere  Politi- 
mester i  Tokyo,  ligeledes  en  herlig  Mand,  og  Nummer 
tre  i  Ministeriet  var  Admiral  Ito,  min  gode  Ven,  som 
ikke  maa  forveksles  med  Seirherren  fra  Yalu  af  samme 
Navn,  som  dengang  var  Chef  for  Marinestaben.  Der 
fandtes  endvidere  i  Marineministeriet  én  Konstruktør 
Mr.  Sasso,  europæisk  uddannet,  og  af  stor  Dygtighed, 
og  en  Tøimester,  som  endnu  benyttede  Regnemaskinen. 

Da  jeg  begyndte  at  forhandle  med  dette  Ministerium, 
indtraf  der  undertiden  Standsninger,  som  jeg  ikke  kunde 
forklare.  Jeg  fandt  senere,  at  de  vare  begrundede  i  Til- 
stedeværelsen af  et  dobbelt  Sæt  Kontorer,  af  hvilke 
det  ene  skulde  kontrollere  det  andet.  Det  ene  Sæt  gik 
under  Navn  af  Stabsafdelingen  og  havde  i  Virkelighed 
ingen  andre  Funktioner  end  denne.  Det  var  et  System, 
som  havde  gammel  Hævd.  Da  de  første  fremmede 
Krigsskibe  kom  til  Landet  og  modtog  officielle  Besøg, 
blev  disse  foretagne  af  to  tilsyneladende  ligehøit  stil- 
lede Embedsmænd,  som  kom  samtidigt.  Meningen  her- 
med var  naturligvis,  at  den  ene  skulde  kontrollere  — 
lad  mig  hellere  sige  —  udspionere  den  anden,  og  det 
var  dette  System,  man  havde  bibeholdt.  Det  ophørte 
forresten  kort  Tid  derefter.  Men  at  Systemet  havde  havt 

sine  Fordele,  fremgik  deraf,  at  der  neppe  findes  noget 
Land,  hvor  Opdagelsespolitiet  staaer  saa  høit  som  her. 
Jeg  kan  tale  derom  af  egen  Erfaring. 

En  anden  Særegenhed  ved  Marineministeriet  —  som 
det  vistnok  havde  tilfælles  med  andre  Ministerier  — 
var,  at  det  var  forsynet  med  en  Hestestald,  som  i 
Kontortiden  altid  var  fuldt  optaget.  Grunden  hertil  var, 
at  da  Hestebestanden  i  Landet  —  dengang  idetmindste 
—  var  af  meget  daarlig  Beskaffenhed,  havde  man  be- 
falet, at  enhver  Embedsmand  med  en  Gage  af  100  Yen 
maanedligt  —  knapt  200  Kroner  —  skulde  møde  be- 
reden paa  egen  Hest  paa  sit  Kontor.  Disse  Heste  og 
Ryttere  kunde  ikke  rigtig  forliges,  og  Hestene  vare  des- 
uden knap  tilredne.  Følgen  heraf  var,  at  medens  Herren 
sad  tilsyneladende  stolt  paa  Hesteryggen,  løb  en  „betto" 
(Staldkarl)  ved  Siden  af  Bidselet  og  var  klar  til  at  tage 
Affaire. 

Spørgsmaalet  om  Heste  til  militairt  Brug  maa  have 
beredt  den  japanske  Regering  mange  Vanskeligheder. 
Landet  besad  ikke  nogen  brugelig  egen  Race,  og  man 
havde  indforskrevet  den  mongolske  Pony.  Men  denne 
var  ikke  fundet  kraftig  nok,  og  man  havde  forsøgt 
Krydsning  med  Hingste  fra  Australien  (walers),  fra 
Indien  og  fra  England,  men  hidtil  uden  heldigt  Re- 
sultat. Ved  Oprettelsen  af  smaa  Stutterier  var  man  dog 
naaet  saa  vidt,  at  man  havde  faaet  nogenlunde  brug- 
bare Heste  til  Artilleriet,  medens  Kavalleriet  var  lige- 
frem slet.  Det  var  ogsaa  reduceret  til  en  forsvindende 
Størrelse. 

I  det  Foregaaende  har  jeg  allerede  nævnet  saa  mange 
Navne  med  adelige  Titler,  at  jeg  maa  give  en  Forkla- 
ring om  disse. 

I  det  gamle  Japan  fandtes  to  Slags  Adel:  Hofadelen 
(Kuge)  og  Lehnsadelen  (Daimio).  Den  første,  som  var 
den  fornemste,  omgav  Mikadoens  Person.  De  ni  fineste 
Familier  var  nummererede  og  hed  Prins  ichi-jo,  ni-jo, 
....  ku-jo,  det  vil  sige  Prins  Nummer  1,  Nummer  2, 

....  Nummer  9.  De  boede  i  Kyoto  i  ni  Gader  af  samme 
Nummere,  som  gik  straaleformigt  ud  fra  det  keiserlige 
Palæ.  Af  disse  havde  de  tre  Eneretten  til  af  deres  Midte 
at  levere  den  legitime  Keiserinde,  medens  jeg  troer,  at 
seks  af  dem  skulde  levere  hans  Medhustruer.  De  vare 
saaledes  i  Tidernes  Løb  blevne  stærkt  beslægtede  med 
Keiserhuset.  Men  de  besad  ingen  Jord  og  vare  ganske  af- 
hængige af  Keiseren.  Da  han  var  fattig,  vare  de  det  ogsaa. 

Lehnsadelen  derimod  havde  besiddet  Rigdom,  og  dens 
Indkomst  var  bleven  sikret  ved  Restaurationen,  me- 
dens dens  Jord  var  bleven  den  frataget.  Begge  disse 
Klassers  Privilegier  bleve  sløifede  ved  Restaurationen, 
men  kort  efter  oprettedes  en  ny  Adel  efter  en  meget 
liberal  Maalestok.  Den  var  efter  almindelig  europæisk 
Skik  delt  i  fem  Klasser:  Fyrster,  Markier,  Grever,  Vi- 
comter  og  Baroner.  Endel  af  Medlemmerne  af  den  tid- 
ligere Adel  optoges  i  den  nye.  Flere  Kuge,  Shogunens 
Familie,  og  nogle  af  de  rigeste  Daimioer  fik  Fyrste- 
titelen o.  s.  fr.,  men  iøvrigt  ere  Mænd  som  Ito  og  Kat- 
sura  blevne  Fyrster,  de  fleste  Generaler,  Admiraler,  og 
høiere  Embedsmæhd  have  faaaet  Titel  af  Baron  eller 
Greve.  Denne  Adel  er  ikke  som  i  andre  Lande  knyttet 
til  Grundbesiddelse,  ei  heller  anses  Formue  fornøden. 
Keiseren  skænker  dog  en  mindre  Sum  til  de  saaledes 
hædrede,  og  jeg  troer,  at  en  Baron  fik  10,000  Yen,  og 
de  andre  Klasser  i  Forhold  dertil.  Det  er  saaledes, 
hvad  man  kalder  en  Embedsadel,  som  dog  ved  Konsti- 
tutionens Indførelse  fik  politiske  Rettigheder,  idet  de 
besætter  endel  af  Pladserne  i  det  første  Kammer. 

Inden  jeg  gaar  videre,  er  der  et  andet  socialt  Spørgs- 
maal,  jeg  ogsaa  bør  berøre,  nemlig  Ægteskabet.  En 
Mand  i  Japan  har  kun  Ret  til  at  have  een  legitim  Hu- 
stru, men  Skilsmisse  er  tilladt  paa  meget  løse  Grunde 
og  anvendes  hyppigt.  Samtidigt  er  det  ham  tilladt  at 
have  een  Medhustru  —  kun  Keiseren  kan  tage  flere.  — 
I  Praksis  er  det  sjeldent,  at  Hustru  og  Medhustru  leve 
under  samme  Tag. 

Men  ved  Siden  heraf  maa  det  erindres,  at  Med- 
hustruens Børn  legitimeres  ved  Adoption  af  Hustruen. 
Overhovedet  er  Adoption  anvendt  efter  en  hos  os 
ukendt  Maalestok.  Saavel  den  nuværende  Keiser  som 
hans  Fader  ere  saaledes  Børn  af  Medhustruer.  Kom- 
mer en  Svigersøn  ind  i  en  Familie,  hvor  der  ikke  findes 
Sønner,  vil  han  som  Regel  blive  adopteret.  Dette  staar 
i  Forbindelse  med  deres  religiøse  Begreber  og  forklarer, 
hvorledes  Familier  kunne  bestaa  i  saamange  Genera- 
tioner Mand  efter  Mand. 

Forinden  Japan  var  blevet  officielt  aabnet  for  de 
Fremmede,  havde  nogle  af  disse  etableret  sig  i  Landet, 
og  af  saadanne  fandtes  flere  interessante  Personlig- 
heder i  Tokyo. 

Der  var  saaledes  en  Irlænder  af  god  Familie,  Kap- 
tain  Brinkley.  Som  ung  Officer  var  han  gaaet  til  Hong- 
kong med  en  Slægtning,  som  var  bleven  Gouverneur 
der.  En  skønne  Dag  kom  en  Udsending  fra  Fyrsten  af 
Satsuma  dertil  for  at  søge  en  Instruktør  for  Fyrstens 
Artilleri,  som  skulde  deltage  i  Revolutionskrigen.  Gou- 
verneuren  tilbød  Brinkley  Stillingen,  som  denne  skyndte 
sig  med  at  modtage,  og  han  kom  altsaa  som  ganske  ung 
Mand  til  denne  Provins,  hvor  Drengene  endnu  gik  i 
Skole  med  en  Sabel  ved  Siden,  og  hvor  Krigsmændene 
bare  Panser  og  Plade.  Efter  Restaurationen  blev  Brink- 
ley i  Landet;  maaske  havde  Landets  skønne  Døttre 
bidraget  dertil.  Han  flyttede  til  Tokyo  og  blev  Lærer 
ved  de  militaire  Skoler;  men  da  han  havde  en  udpræget 
Kunstsans  og  tillige  førte  en  ypperlig  Pen,  blev  han 
efterhaanden  anset  for  at  være  den  bedste  Kunst- 
kender i  Østen,  og  samtidigt  blev  han  Korrespondent 
for  flere  europæiske  Blade.  Paa  Grund  af  sin  Forstand 
og  sin  elskværdige  Karakter  blev  han  meget  skattet  af 
de  japanske  Statsmænd,  som  gerne  raadførte  sig  med 
ham  i  fremmede  Spørgsmaal,  og  saaledes  havde  han 
efterhaanden  erhvervet  sig  en  ret  enestaaende  Stilling. 
Ved  min  Ankomst  var  han  Redaktør  af  et  godt  redi- 

geret  engelsk  Blad  i  Yokohama  „the  Japan  Mail",  og 
han  blev  nogen  Tid  derefter  „Special-Correspondent 
for  the  Times".  Naar  hertil  kommer,  at  han  var  en 
Mand  af  megen  Dannelse,  som  tilsammen  med  sin  ja- 
panske Hustru  førte  et  meget  gæstfrit  Hus,  vil  det  for- 
staas,  at  en  Tilrejsende  maatte  være  glad  ved  at  møde 
ham.  Ved  Slutningen  af  sit  Liv  havde  han  stillet  sig 
den  Opgave  at  skrive  et  Værk  over  Japan.  Dette  er  nu 
udkommet  i  12  Bind,  af  hvilke  Kunstindustrien  optager 
en  betydelig  Del.  Det  er  utvivlsomt  et  af  de  bedste 
Værker,  som  er  skrevet  om  dette  Land. 

Hans  Ven  og  Kammerat  var  en  afskediget  engelsk 
Ingenieur-Officer,  General  Palmer,  som  havde  været 
benyttet  i  mange  Lande,  og  som  nu  var  igang  med  at 
bygge  en  Havn  i  Yokohama.  Det  var  ligeledes  en  kund- 
skabsrig Mand,  som  beskæftigede  sig  med  litteraire 
Sysler. 

Mr.  Tom  Glover  tilhørte  en  noget  anden  Kategori. 
Engang  i  Shogunatets  Tid  var  han  landet  i  Nagasaki, 
hvor  han  havde  havt  god  Vind  i  Seilene  og  var  kom- 
men i  Forbindelse  med  Daimioerne  paa  Øen  Kiushiu, 
til  hvem  han  havde  leveret  Vaaben  og  Skibe.  Ogsaa 
har  han  vistnok  instrueret  dem  i  europæisk  Ungkarle- 
liv. Man  fortalte  endnu  om  en  Jagttur  paa  3  Ugers 
Varighed,  som  han  med  et  stort  Selskab  ombord  paa 
en  leiet  Damper  havde  foretaget  i  det  indlandske  Hav. 
Det  var  ogsaa  ham,  som  havde  bygget  det  mærkvær- 
dige Hus  „Ippon  matsu"  i  Nagasaki,  og  der  skal  ikke 
have  været  noget  andet  Hus  i  Japan,  hvor  der  er  drukket 
saa  megen  Champagne.  Nu  hvilede  han  paa  sine  ældre 
Dage  i  Tokyo  med  sin  japanske  Hustru;  men  naar  en 
Mand  har  levet  saalænge  i  Japan  som  Tom  Glover,  er 
hans  Tankesæt  tilbøieligt  til  at  forandre  sig,  og  man  var 
aldrig  sikker  paa,  om  han  i  et  givet  Øieblik  tænkte 
paa  japansk  eller  paa  europæisk. 

Kaptain  James  var  en  Mand  af  omtrent  samme  Ka- 
liber. Han  havde  været  40  Aar  i  Østen,  havde  ført 

Skib  paa  China-Kysten  i  den  gode  Tid,  og  var  nu  en 
Art  „sailing  master"  i  den  japanske  Marine,  det  vil 
sige,  at  han  navigerede  deres  Skibe  paa  vanskelige 
Ruter.  Hans  sidste  Forretning  havde  været  at  føre  de 
to  Armstrongske  Krydsere  ud  til  Japan.  Denne  Mands 
Livserfaringer  vare  rige,  og  hans  Fond  paa  Historier 
endnu  rigere.  Han  havde  saaledes  engang  ledet  en  Eks- 
pedition til  Korea,  hvorhen  han  var  sendt  af  et  af  de 
største  europæiske  Handelshuse  i  China.  Formaalet 
var  at  søge  efter  Guld,  men  ikke  paa  sædvanlig  Vis, 
ved  Gravning.  Han  skulde  derimod  undersøge  nogle 
gamle  Kongegrave  ved  Kysten,  i  hvilke  der  skulde  findes 
en  stor  Rigdom  af  Smykker.  Resultatet  af  Ekspedi- 
tionen meddelte  han  ikke.  Manden  havde  bygget  sig 
et  nydeligt  japansk  Hus  i  en  Forstad,  med  Matter  paa 
Gulvene,  forskydelige  Papirsskillerum,  Have  med  D verg- 
træer,  men  hvor  europæisk  Komfort  ikke  var  udeladt. 
Her  studerede  han  Buddhismen  og  i  ledige  Øieblikke 
indeksercerede  han  sine  Tjenerinder  i  at  lægge  sig 
næsegrus  paa  Jorden,  naar  de  modtog  en  Besøgende. 
Forresten  var  han  en  god  Mand,  som  adopterede  fattige 
japanske  Børn  og  øvede  Velgørenhed  i  Distriktet. 

Dernæst  var  der  den  brave  Stone>  som  ved  et  Til- 
fælde var  kommen  derud  og  efter  mange  Aars  tro  Tje- 
neste hos  Regeringen  var  en  af  de  faa  Europæere,  som 
den  endnu  beholdt. 

Foruden  disse  fandtes  endnu  nogle  Fremmede  fra 
tidligere  Tid.  Saaledes  var  der  nogle  Professorer  ved 
Universitetet  af  forskellige  Nationaliteter.  En  af  disse 
var  John  Milne,  populairt  kaldet  „earth  quake  Johnny", 
fordi  han  havde  ordnet  Studiet  af  Jordskælvene,  ind- 
rettet Stationerne  til  deres  Observation  og  konstrueret 
Apparaterne  til  Bestemmelsen  af  deres  Intensitet.  Der- 
næst var  der  nogle  faa  militaire  Instrukteurer  tilbage, 
og  nogle  juridiske  „Advisers"  i  de  forskellige  Ministe- 
rier. Japanernes  Selvbevidsthed  var  begyndt  at  vaagne, 
og  de  stræbte  efter  at  blive  disse  kvit.  Herimod  stred 

de  fremmede  Gesandter,  for  hvem  det  syntes  at  være 
et  Spørgsmaal  af  vital  Interesse  at  skaffe  et  godt  Leve- 
brød for  deres  Landsmænd. 

Det  var  netop  dengang  en  vanskelig  Tid  for  den  ja- 
panske Regering.  Man  havde  i  tidligere  Tid  afsluttet 
enslydende  Handels-Traktater  med  15  fremmede  Re- 
geringer. I  disse  vare  Toldsatserne  bestemte  til  5  Pro- 
cent „ad  valorem"  for  de  fleste  Artikler,  medens  Ja- 
panerne nu  trængte  til  forøgede  Toldindkomster.  Sam- 
tidigt tilstod  disse  Traktater  Exterritorialitetsretten  til 
de  fremmede  Undersåtter,  som  tilmed  vare  fritagne  for 
Skat.  Dette  krænkede  den  opvaagnende  Nationalstolt- 
hed. En  Revision  af  denne  Traktat  var  derfor  meget 
ønsket,  og  der  var  nedsat  en  Kommission,  som  for- 
handlede med  de  fremmede  Gesandter  derom.  Disse  be- 
nyttede sig  heraf  til  at  begære  Faveurer.  Ad  denne 
Vei  havde  den  franske  Gesandt  faaet  den  bekendte 
Marineingenieur  M.  Bertin  ansat  som  Raadgiver  ved 
Flaadens  Konstruktionskontor,  hvorpaa  den  engelske 
straks  havde  faaet  en  Søofficer  af  sin  Nation  ansat  som 
Raadgiver  ved  Marine-Kommandoen.  Den  italienske 
kom  dernæst  med  Begæring  om  at  tage  en  Jurist  som 
Raadgiver  i  folkeretlige  Spørgsmaal,  og  sluttelig  fik  den 
tyske  Gesandt  en  Landsmand,  Hr.  von  Afo/iZ,  udnævnt 
til  Ceremonimester  ved  Hoffet.  Denne  sidste  kom  di- 
rekte til  Japan  fra  Pittsburg  —  Porcopolis  — ,  hvor  han 
var  Konsul.  Man  skulde  synes,  at  dette  var  en  besyn- 
derlig Forskole  for  en  Ceremonimester,  men  Vedkom- 
mende havde  tidligere  været  i  Hofmarskallatet  i  Berlin 
og  viste  sig  meget  kapabel  i  sin  nye  Stilling.  At  enhver 
af  disse  arbeidede  i  sit  Lands  Interesse  er  en  Selvfølge. 
Bertin  lod  ingen  Sten  urørt  for  at  Flaadens  Bestillinger 
skulde  gaa  til  Frankrig,  og  Hr.  von  Mohl  drog  om- 
hyggelig Omsorg  for,  at  Monteringen  af  det  nye  keiser- 
lige Slot  udførtes  i  Tyskland. 

Denne  „  Adviser"-Institution  vedblev  saaledes  til  liden 
Glæde  for  Japanerne,  som  jo  i  tidligere  Tid  havde  været 

nødsagede  til  at  benytte  Læremestre,  men  nu  syntes, 
at  de  vare  voksede  fra  dem.  Kun  i  een  Branche  havde 
de  ikke  havt  saadanne,  og  det  var  mærkeligt  nok  i 
Finansvæsenet.  Dette  synes  mig  at  burde  fremhæves. 
Medens  andre  unge  fremadspirende  Stater  som  Regel 
begynde  med  at  styrte  sig  haabløst  i  Gæld,  havde  Japan 
indtil  da  ført  en  forstandig  Finanspolitik  og  ikke  der- 
til behøvet  at  søge  Raad  hos  andre. 

Et  andet  Element  i  den  fremmede  Befolkning  var 
Missionærerne,  som  for  største  Delen  havde  tilhuse  i 
Tsukiji-Kvarteret.  Blandt  disse  havde  Englænderne  saa- 
vel  en  Biskop  som  en  „Archdeacon",  der  vare  Mænd 
med  Universitetets  Dannelse.  Men  forresten  gjaldt  her 
den  samme  Regel  som  i  China,  at  man  gav  Fortrinet  til 
de  katolske. 

Dernæst  var  der  et  tredie  Element  af  faste  fremmede 
Beboere,  som  jeg  bør  nævne,  nemlig  de  Damer,  som 
havde  giftet  sig  med  japanske  Ægtemænd.  En  af  disse 
var  den  almindeligt  afholdte  Baronesse  Sannomiya, 
hvis  Mand  var  Ceremonimester  ved  Hoffet,  og  som 
med  Rette  ansaas  for  at  være  Bindeleddet  mellem  de 
Indfødte  og  de  Fremmede.  Det  var  en  Englænderinde 
og  en  fortræffelig  Kone.  En  anden  Dame,  Vicomtesse 
Aokiy  af  tysk  Ekstraktion,  var  gift  med  en  Diplomat, 
som  en  Tid  var  Udenrigsminister.  Deres  meget  smukke 
Datter  er  ved  sit  Giftermaal  med  en  tysk  Stormand 
bleven  kendt  over  det  ganske  Europa.  Men  der  fandtes 
ogsaa  beskednere  blandede  Menager.  Jeg  mindes  en 
fransk,  en  belgisk  og  en  amerikansk  ung  Frue,  gifte 
med  Officerer  eller  Ingenieurer.  En  saadan  Forbindelse 
er  vel  i  Reglen  kommen  istand  paa  den  Maade,  at  den 
unge  Pige  og  maaske  ogsaa  hendes  Forældre  have 
troet,  at  den  unge  Japaner  var  en  Prins  fra  Eventyr- 
landet, som  i  sin  Hjemstavn  vilde  berede  hende  en 
skøn  Tilværelse.  Men  Resultatet  blev  desværre  som 
oftest  forskelligt  derfra.  Vore  Sæder  og  Skikke  passe 
ikke  til  deres.  I  den  japanske  Familie  er  Faderen  gan- 

ske  uindskrænket  Herre.  Sønnerne,  de  gifte  incl.,  leve 
i  Regelen  sammen  med  den  øvrige  Familie,  og  Damerne 
ere  forpligtede  til  at  forrette  al  Slags  Gerning,  til  hvilke 
Europæere  ikke  er  vante.  Dernæst  er  Samlivet  i  Familie- 
kredsen langt  intimere  end  hos  os.  Alle  Medlemmerne 
sove  saaledes  ofte  i  samme  Rum,  og  en  Japaners  Leve- 
vis er  langt  tarveligere  end  en  Europæers  under  lige 
Vilkaar. 

Jeg  mangler  endnu  at  omtale  den  væsenligste  Del 
af  Fremmedkolonien,  nemlig  Gesandtskaberne. 

Japan  havde  ikke  dengang  i  samme  Grad  som  nu 
tiltrukket  sig  det  europæiske  Diplomatis  Opmærksom- 
hed. Foruden  Revisionen  af  Handelstraktaterne  fore- 
laa  der  intet  større  diplomatisk  Spørgsmaal,  og  frem- 
mede Stater  sendte  derfor  ikke  deres  mest  prøvede 
Kræfter  dertil.  Den  fjerne  Beliggenhed  saavelsom  den 
formodede  Mangel  paa  Komfort  bevirkede  tillige,  at 
Damer  var  uvillige  til  at  gaa  derhen.  Af  disse  Aarsager 
bestod  Legationernes  Personale  mest  af  yngre  Mænd, 
medens  Damernes  Antal  kun  var  ringe. 

Af  disse  Legationer  var  den  engelske  den  betyde- 
ligste. Dens  Chef  var  Sir  Francis  Plunkett,  som  jeg 
havde  kendt  fra  den  Tid,  han  var  ung  Secretair  i 
Kjøbenhavn.  Det  var  en  elskværdig  og  velvillig  Mand. 
Hans  Lady  var  amerikansk  og  energisk,  og  var  for  Øie- 
blikket  Lederen  af  Selskabet  i  Tokyo.  Af  Legationens 
Medlemmer  nævner  jeg  den  „japanske"  Secretair,  Mr. 
Gubbins,  som  nu  er  Professor  i  Oxford,  og  til  hvem 
jeg  særlig  sluttede  mig.  Den  franske  Minister,  Sienke- 
wietz,  en  tidligere  Konsul,  og  hans  Frue  var  elskvær- 
dige Folk.  Dernæst  fandtes  der  en  russisk  Minister, 
M.  Schéwitch,  som  var  af  en  helt  anden  Kaliber.  Jeg 
gjorde  straks  hans  Bekendtskab,  da  jeg  havde  en  Intro- 
duktion til  ham  fra  M.  Wlangaly.  Schéwitsch  havde  levet 
de  sidste  15  Aar  i  Rom,  hvorfra  han  medbragte  den 
Reputation  at  være  en  udmærket  „causeur".  Dette  var 
en  Mand  med  store  Resourcer,  af  hvis  Selskab  jeg 

havde  megen  Adspredelse.  Hans  Familie  kom  kort  efter 
derud.  Endelig  skal  jeg  nævne  den  hollandske  Lega- 
tion, som  tillige  repræsenterede  Danmark.  Dennes  Chef 
var  Hr.  van  der  Pot,  en  tidligere  Købmand,  som  tilmed 
havde  været  Chef  for  Handelskontoret  i  Decima  ved 
Nagasaki.  Han  og  hans  Hustru  vare  behagelige  Men- 
nesker, til  hvem  jeg  havde  gode  Relationer,  saavelsom 
til  Secretairparret  van  de  Polder;  men  Ministerens  Op- 
hold skulde  ikke  blive  af  lang  Varighed. 

Det  siges  om  Orientalere,  at  de  kun  have  Respekt 
for  den  raa  Kraft,  og  dette  kan  sikkert  anvendes  paa 
Japanerne,  som  behandlede  Magter,  der  mødte  med 
større  Eskadrer  i  deres  Havne,  paa  helt  anden  Maade 
end  de  mindre  Stater.  Mod  Hollænderne  havde  man 
desuden  en  gammel  Anke.  I  den  Tid,  da  de  havde 
Eneret  paa  Handelen,  var  det  —  efter  Sigende  —  lyk- 
kedes dem  at  bibringe  Japanerne  den  Tro,  at  Forholdet 
mellem  Guldets  og  Sølvets  Værdi  kun  var  som  4  til  1. 
De  skulde  da  have  aabnet  Vekselkontorer  med  det  Re- 
sultat, at  de  havde  ført  hele  Guldbeholdningen  ud  af 
Landet.  Den  uvenlige  Følelse  mod  Holland  havde  ytret 
sig  engang  tidligere,  idet  de  havde  forlangt  en  hollandsk 
Minister  rappeleret,  fordi  han  havde  givet  en  Oplys- 
ning til  et  Blad  i  Yokohama,  hvortil  de  ansaa  ham 
uberettiget.  Dette  vilde  de  ikke  have  budt  en  større 
Stat,  navnlig  ikke  dersom  denne  havde  havt  en  Eskadre 
derude.  Nogle  Aar  senere  kom  van  der  Pot  for  Skade 
under  Traktatrevisionen  at  skrive  en  ganske  beret- 
tiget Bemærkning  paa  Randen  af  en  Cirkulairnote. 
Dette  fornærmede  de  høie  Herrer,  som  straks  begæ- 
rede ham  rappeleret,  hvilket  blev  taget  tilfølge  af  den 
hollandske  Regering,  og  saaledes  mistede  vi  denne 
Familie. 

Jeg  har  nu  redegjort  for  Resultaterne  af  mine  før- 
ste Studier  af  Forholdene  i  Tokyo  og  vender  mig  til 
Yokohama. 

Da  Europæerne  først  fik  fast  Fod  i  Japan,  havde  Re- 

geringen  indrømmet  dem  Plads  i  Landsbyen  Kanagawa 
ved  Tokyo-Bugten,  men  det  viste  sig  snart,  at  Pladsen 
under  daværende  Forhold  var  uheldig  valgt,  idet  Byen 
laa  ved  Hovedlandeveien,  Tokaidoen,  ad  hvilken  Dai- 
mioerne  med  deres  talrige  stridbare  Følger  maatte 
passere  paa  Veien  til  og  fra  Tokyo.  Paa  Grund  heraf 
vare  flere  Mord  begaaede  paa  Europæere,  hvorved 
der  opstod  Forviklinger.  Regeringen  anviste  derfor  de 
Fremmede  en  anden  Plads  i  Fiskerleiet  Yokohama, 
som  laa  mere  ude  af  Veien.  Her  indrettede  de  sig  paa 
samme  Maade  som  ved  de  forskellige  „Settlements"  i 
China  med  et  „bund"  —  Kai  —  langs  Strandkanten, 
hvor  Kontorer  og  Pakhuse  opførtes,  og  med  endel  re- 
gelmæssige Byggekarreer  indenfor  dette.  En  japansk 
By  paa  en  100,000  Mennesker  var  i  Mellemtiden  vokset 
frem,  støttende  sig  til  Europæernes  Stad.  Det  hele  var 
udført  meget  tarveligt  uden  et  eneste  Monument  eller 
Pragtbygning.  Tæt  ved  Byen  hæver  sig  et  Bakkedrag, 
omtrent  100  Fod  høit,  kaldet  „the  Bluff",  paa  hvilket 
Europæerne  have  deres  Boliger,  og  hvor  der  ogsaa  findes 
nogle  Militairhospitaler  for  de  forskellige  Nationer. 
Hele  Bluffen  er  lagt  ud  i  Haver  og  frembyder  et  meget 
hyggeligt  Syn.  Men  af  Luksus  findes  der  intet  Spor  i 
Yokohama.  Grunden  hertil  er,  at  de  allerfleste  dervæ- 
rende Forretninger  ere  Filialer  af  de  store  europæiske 
Handelshuse  i  China,  som  lade  dem  bestyre  af  Funk- 
tionærer, medens  Principalerne  sidde  i  Hongkong  eller 
Shanghai.  Eksporten  herfra  bestod  væsenligt  i  raa  Silke, 
som  er  Japans  største  Eksportartikel,  og  japansk  The, 
som  begge  gik  til  Amerika.  Yokohama  havde  dengang 
ingen  Havn  —  denne  byggedes  under  mit  Ophold  — , 
men  Skibene  laa  i  Almindelighed  sikkert  nok  paa  den 
aabne  Red.  Der  var  i  Reglen  endel  fremmede  Orlogs- 
mænd tilankers,  mest  under  engelsk  og  amerikansk 
Flag.  Den  sidste  af  disse  Nationer  havde  en  gammel 
Hjuldamper,  som  omtrent  kunde  betragtes  som  Vagt- 
skib, og  som  var  armeret  med  glatløbede  Kanoner,  saa- 

ledes  at  man  havde  det  uvante  Syn  at  se  runde  Kugler 
fylde  Kuglerammerne  paa  Dækket.  Men  ellers  var  der 
ret  roligt  ved  Strandkanten;  kun  naar  en  Paket  kom  ind 
fra  Europa  eller  Amerika,  blev  der  Liv  paa  „Bundet". 

Jeg  fandt  her  som  dansk  Konsul  M.  de  Bavier,  som 
var  en  Schweizer.  Det  var  en  Mand  med  mange  Kund- 
skaber og  Interesser,  som  førte  en  Tilværelse,  man 
kunde  karakterisere  som  en  Blanding  af  Ungkarlens  og 
Eneboerens.  Han  levede  i  et  lille  japansk  Hus  paa 
Kysten  ved  Nigishi,  omtrent  V2  Mils  Vei  fra  Staden. 
Det  var  udvendigt  bemalet  med  gamle  tyske  Tanke- 
sprog, indvendigt  var  det  fuldt  af  Bøger  og  af  Musik. 
Udsigten  fra  Terrassen  foran  det  var  henrivende,  og 
Fuji's  stolte  Kegle  dannede  Baggrunden  i  Billedet. 
Herud  kom  jeg  ofte.  En  Dag  havde  jeg  Besøg  af 
den  russiske  Konsul,  Hr.  K.  Det  er  et  Navn,  man 
engang  hørte  ret  ofte  i  Forbindelse  med  en  Dames  — 
hans  Hustrus  —  Eskapader.  Han  havde  været  Lega- 
tionssecretair  og  var  bleven  skilt  fra  Fruen,  hvorefter 
hans  Regering  efter  dens  sædvanlige  gode  Praksis  i 
saadanne  Tilfælde  havde  givet  ham  en  Post  saalangt 
fra  Europa  som  muligt.  Det  var  en  begavet  Mand  med 
stærkt  udviklet  Kunstsans,  af  hvis  Selskab  jeg  havde 
Udbytte.  Men  Staklen  tænkte  altid  paa  den  Troløse  og 
paa  en  Søn,  han  havde  i  Ægteskabet,  og  levede  øko- 
nomisk for  deres  Skyld.  Han  havde  en  stor  Sympathi 
for  Mennesker,  som  havde  taget  formeget  af  Flasken, 
—  hos  hvilken  han  desværre  undertiden  selv  søgte 
Trøst.  Naar  der  var  en  russisk  Orlogsmand  paa 
Reden,  og  Folkene  havde  Landlov,  saa  man  ham  vandre 
Byen  omkring,  ledsaget  af  nogle  tomme  Jinridshiaer. 
Han  opsamlede  da  de  fulde  Matroser,  som  han  traf 
underveis,  og  som  han  derefter  afleverede  paa  „Bundet". 

Af  de  fremmede  Søofficerer,  som  vare  paa  Reden, 
vare  de  engelske  mest  optagne.  Deres  Landsmænd  ere 
jo  meget  gæstfrit  anlagte,  og  det  var  Skik,  at  Englæn- 
derne i  Yokohama  først  aflagde  Visit  i  enhver  ny  an- 

kommen  Orlogsmand.  Dermed  var  der  sørget  for  Be- 
skæftigelse i  deres  Fritid.  De  havde  deres  Lawn  tennis- 
Partier,  deres  Langbold,  og  deres  Cricket  om  Eftermid- 
dagen, ogsaa  deres  Whist  i  Klubben  før  Middag,  og 
deres  Aften  hos  en  af  deres  Landsmænds  Familier. 
Amerikanerne  havde  indrettet  sig  paa  en  anden  Maade. 
Deres  Fruer  fulgte  efter  dem  ud  paa  Stationen.  Inclu- 
sive  den  kommanderende  Admirals  Frue  var  der  ikke 
mindre  end  13  Fruer  boende  i  Yokohama,  og  naar 
Eskadren  gik  til  China  eller  Korea,  fulgte  Damerne 
efter  med  næste  Paket.  Dette  System,  som  jo  tager  sig 
smukt  ud  i  Theorien,  svarede  mindre  godt  i  Praksis, 
idet  de  13  sysselløse  Damer  til  Tidsfordriv  begyndte 
med  at  etablere  smaa  Stridigheder,  som  udartede  til 
værre.  Men  for  mig  var  det  naturligvis  behageligt  at 
møde  alle  disse  Damer,  af  hvilke  de  fleste  vare  fra  de 
vestlige  Stater;  kun  tog  det  nogen  Tid  at  vænne  sig  til 
deres  Vaner  og  Skikke. 

En  Dag  i  April  modtog  jeg  en  Indbydelse  til  et 
Kostume-Bal  hos  Grev  Ito.  Dette  var  en  stor  social 
Begivenhed,  da  et  saadant  aldrig  var  blevet  givet  før 
i  Tokyo. 

Man  modtoges  af  Værten,  klædt  som  venetiansk 
Adelsmand,  og  af  hans  Grevinde  og  Datter  i  italienske 
Kostumer.  De  rummelige  Lokaler  vare  belyste  med 
Elektricitet,  og  en  broget  Skare  bølgede  i  Salonerne. 
Interessen  var  naturligvis  stærkest  concentreret  paa 
Japanerne.  Man  var  spændt  paa,  om  man  skulde  faa 
at  se  alle  disse  vidunderlige  nedarvede  Stoffer  og  disse 
kunstnerisk  udførte  Vaaben,  som  nu  saa  hurtigt  for- 
svinde af  Landet,  eller  en  slavisk  Efteraben  af  Eu- 
ropa. Heldigvis  havde  den  største  Del  af  dem  havt  den 
gode  Smag  at  holde  sig  til  deres  eget,  og  forskaffede 
os  derved  en  sjelden  Nydelse  for  Øiet.  Om  jeg  var 
Dame,  vilde  jeg  bedre  være  istand  til  at  skildre  den 
Rigdom  af  Brokader  og  andre  Vævninger,  hentede  op 
fra  Kistebunden,  og  deres  Farvepragt. 

Den  keiserlige  Familie  var  repræsenteret  ved  to 
Prinsesser  og  fire  Prinser.  Af  de  første  forestillede  den 
ene  Nattens  Dronning,  den  anden  var  derimod  i  den 
gamle  Danserinde-Dragt  med  Sommerfuglevinger  og 
„divided  skirt".  En  af  Prinserne,  som  var  lille  af 
Vækst,  havde  —  maaske  „par  esprit  de  contradiction" 
—  anlagt  Frederik  Wilhelm  af  Preussens  Grenader- 
uniform;  de  øvrige  vare  i  gamle  japanske  Dragter.  Af 
andre  saadanne  Dragter  fandtes  en  Uendelighed:  Dai- 
mioer  fra  forskellige  Aarhundreder,  Kuge,  Dansere  og 
Danserinder,  Jægere,  til  og  med  Kulier.  En  Japaner- 
inde  bar  den  europæiske  Dragt  med  Elegance.  Det  var 
den  skønne  Markise  Nabeshima,  som  havde  været  Mi- 
nisterfrue i  Rom. 

Det  europæiske  Selskab  havde  ikke  gjort  sig  det 
samme  Besvær.  De  ældre  Herrer  havde  i  Reglen  ladet 
sig  nøie  med  „le  manteau  vénétien",  men  iøvrigt  saa 
man  de  sædvanlige  Tyrolere,  Rævejægere,  Matroser, 
Høiskotter,  Pierroter  og  Polichineller.  Amerikanerne 
protegerede  forskrækkelige  bestribede  og  bestjernede 
Frakker  og  Bukser,  som  forestillede  Unionsbanneret, 
men  til  Gengæld  bare  deres  Damer  Prisen  fremfor  de 
europæiske. 

Ballet  aabnedes  med  en  Polonaise,  som  trak  ud  i  det 
Uendelige,  den  paafølgende  Vals  ligesaa.  Japaner- 
inderne havde  Vanskelighed  for  at  danse  denne.  Men 
var  Dansen  ikke  god,  var  det  modsatte  Tilfældet  med 
Souperen.  Den  indtoges  for  Herrernes  Vedkommende 
staaende,  ligesom  i  Europa,  og  det  viste  sig,  at  Japa- 
nerne havde  erhvervet  sig  den  fornødne  Færdighed  i 
Brugen  af  Kniv  og  Gaffel.  Derimod  syntes  den  staa- 
ende Stilling  at  genere  dem,  hvorfor  flere  foretrak  at 
spise  siddende  paa  Gulvet. 

Dagen  derpaa  var  jeg  til  et  Haveselskab  hos  Kei- 
seren.  Saadanne  gives  to  Gange  aarligt,  naar  Kirsebær- 
træet og  naar  Chrysantemum  er  i  Blomst.  Denne  Gang 
var  det  dobbelte  Bjergkirsebærtræ  i  Blomst,  og  Festen 


203 


afholdtes  i  Enriokwan,  et  lille  Sommerslot,  beliggende 
i  Tokyo  ved  Bredden  af  Havet.  Det  var  omtrent  det 
samme  Selskab  som  den  foregaaende  Aften.  De  ja- 
panske Embedsmænd  med  mere  end  100  Yen  maanedlig 
Gehalt  maatte  begive  sig  derhen  tilhest  under  Beskyt- 
telse af  deres  „betto",  medens  vi  andre  —  forsaavidt 
vi  ikke  havde  Ekvipager  —  kom  i  Jinridshiaer.  Kirse- 
bærtræerne vare  pragtfulde;  men  Haven  egnede  sig  ikke 
til  en  saadan  Fest,  idet  Gangene  vare  snevre  og  Ter- 
rainet  meget  kuperet.  Imidlertid  spillede  et  Par  Orke- 
stere,  og  man  vandrede  omkring  en  Times  Tid  indtil 
Keiserparrets  Ankomst,  som  ikke  syntes  at  respektere 
den  kendte  Regel,  at  „la  ponctualité  est  la  politesse 
des  rois".  Der  var  en  overdaadig  luncheon,  ved  hvil- 
ken jeg  gjorde  den  Opdagelse,  at  Japanerne  vare  saa- 
vidt  fremskredne  i  Kultur,  at  man  serverede  Champagne 
af  tre  forskellige  Kvaliteter  til  den  øverste,  den  mid- 
terste og  den  laveste  Ende  af  Bordet.  Efter  Maaltidet 
nød  jeg  den  Ære  at  blive  forestillet  for  Keiseren  af 
Hr.  van  der  Pot.  H.  M.  var  dengang  en  ret  ung  Mand 
af  høiere  Vækst  end  hans  Landsmænd  i  Almindelighed, 
løvrigt  var  han  alt  andet  end  smuk,  og  hans  Bagparti 
havde  en  abnorm  Udvikling.  Efter  japansk  Etikette  saa 
H.  M.  ikke  paa  mig,  da  jeg  blev  forestillet,  heller  ikke 
gav  han  mig  Haanden. 

Nogle  Dage  derefter  var  jeg  til  Middag  hos  Admiral, 
Grev  Kawamura,  den  samme  som  havde  beseiret  den 
„store"  Saigo.  Middagen  blev  givet  til  Ære  for  Lord  Arm- 
strong, som  var  repræsenteret  af  mig.  Admiralen  havde 
som  Marineminister  bestilt  de  to  førnævnte  Krydsere 
hos  os  og  havde  i  den  Anledning  været  i  England,  hvor 
han  var  bleven  feteret  af  Lorden,  og  nu  vilde  han  gøre 
Retur.  Det  viste  sig  imidlertid,  at  han  ogsaa  havde  havt 
den  Bihensigt  at  føre  mig  sammen  med  Vicemarine- 
ministeren,  Kabayama,  idet  han  var  misfornøiet  med 
den  daværende  franske  Indflydelse  i  Marineministeriet. 
Admiralen  beboede  et  smukt  beliggende  Hus,  som  var 

fuldt  europæisk  indrettet.  Selskabet  bestod  af  de  ældste 
fremmede  Beboere  af  Tokyo,  nogle  japanske  Søofficerer, 
Kabayama,  Walter  og  mig.  Vin  og  Mad  vare  fortræffe- 
lige, og  jeg  har  aldrig  set  nogen  smukkere  Blomster- 
dekoration paa  et  Spisebord.  Admiralen  udbragte  Arm- 
strongs Skaal,  som  jeg  besvarede  ved  at  lovprise  Ja- 
panernes Intelligens  og  Energi.  Hermed  var  den  offi- 
cielle Del  af  Festen  forbi.  Husets  to  fortryllende  Smaa- 
piger  viste  sig,  og  Middagen  tog  nu  et  mere  japansk 
Anstrøg.  Admiralen  udbragte  dernæst  en  versificeret 
Skaal.  Jeg  kunde  høre  Versefoden,  men  kunde  natur- 
ligvis ikke  forstaa  Indholdet,  før  det  blev  oversat. 
Men  medens  jeg  sad  her  under  fuldt  civiliserede  For- 
hold og  hørte  paa  vor  Værts  velkingende  Aleksandriner 
—  thi  jeg  troer,  at  han  benyttede  denne  Verseform  — 
kunde  jeg  ikke  faa  ud  af  mine  Tanker  den  Scene,  jeg 
nys  har  skildret.  Da  sad  den  samme  Mand,  knap  10 
Aar  forud  i  sit  Telt  og  renvadskede  sin  beseirede 
Fjendes  og  tidligere  Vens  Hoved.  Japan  er  i  Sandhed 
et  Land  for  Kontraster! 

Efter  Bordet  havde  jeg  den  tilsigtede  Samtale  med 
Kabayama,  som  var  Begyndelsen  til  et  mangeaarigt 
venligt  Forhold  mellem  os,  der  gavnede  vore  Forret- 
ninger i  høi  Grad. 

Verden  er  som  bekendt  ikke  stor,  og  en  Dag  mødte 
jeg  paa  Gaden  i  Yokohama  en  russisk  Søofficer,  som 
viste  sig  at  være  De  Ribas,  der  Aaret  i  Forveien  havde 
været  Adjudant  hos  sin  Marineminister,  og  med  hvem 
jeg  havde  havt  meget  at  gøre  i  St.  Petersborg.  Han  var 
her  ombord  i  Krydseren  „Vitiaz",  hvis  Chef  var  Kap- 
tain  Makaroff  af  senere  Port  Arthur-Berømmelse.  Jeg 
gjorde  derved  Bekendtskab  med  Makaroff,  som  var  en 
fremstaaende  Søofficer,  meget  interesseret  for  sin  Stand. 
Han  var  Søn  af  en  Underordnet  ved  Marineværftet  i 
Nikolajew  ved  Amur  Floden,  og  var  bleven  løftet  til 
sin  nuværende  Stilling  gennem  Protektion  af  den  sam- 
me Admiral  Popoff,  som  jeg  før  har  nævnet  i  Forbin- 

delse  med  Novosselsky.  Jeg  tør  sige,  at  der  snart  opstod 
gensidig  Sympathi  mellem  ham  og  mig,  og  vi  kom  me- 
get tilsammen.  Vort  sædvanlige  Mødested  var  et  The- 
hus,  kaldet  „the  hundred  steps",  fordi  en  Stentrappe 
af  dette  Antal  Trin  førte  fra  Byen  op  til  Huset.  Vært- 
inden der,  Fru  O-kin-san  og  hendes  Søster  Tanabe- 
San  vare  Døtre  af  en  Samurai,  som  tidligere  havde 
været,  hvad  vi  vilde  kalde  Sognefoged  i  Yokohama.  De 
havde  været  i  en  Missionærskole  og  talte  rimeligt  en- 
gelsk, medens  de  fra  Hjemmet  havde  lært  gode  Mane- 
rer. Enhver  Søofficer,  fra  Admiral  nedefter,  som  kom 
til  Yokohama,  skulde  gøre  Bekendtskab  med  disse  Sø- 
stre, som  derved  havde  faaet  en  vis  Rutine  i  at  om- 
gaaes  Fremmede.  En  enthusiastisk  amerikansk  Officer 
skrev  engang  en  Sang  om  O-kin-san,  i  hvilken  han 
kaldte  hende  „ichi  ban"  —  det  vil  sige  Nummer  et  — 
i  Japan. 

I  dette  Hus  sad  altsaa  Makaroff  og  jeg  hyppigt  om 
Aftenen;  vor  Samtale  var  næsten  altid  faglig.  Jeg  erin- 
drer, at  Isbrydning  engang  kom  paa  Tale,  og  at  jeg  gav 
ham  de  Resultater,  jeg  havde  opnaaet  med  „Mjølner", 
hvilke  naturligvis  maatte  interessere  ham  som  Russer. 
Adskillige  Aar  derefter,  da  han  var  bleven  komman- 
derende Admiral  i  Kronstadt,  tog  han  dette  Spørgsmaal 
op,  og  foranledigede  Bygningen  af  den  meget  kraftige 
Isbryder  „Yermak". 

Da  man  fra  Orlogsværftet  i  Yokosuka  vilde  afholde 
en  Dampprøve  med  en  af  de  Armstrongske  Krydsere, 
hvortil  jeg  var  indbuden,  forskaffede  jeg  efter  hans 
Ønske  en  Indbydelse  for  ham  og  hans  Officerer  til  at 
deltage  i  Prøveturen.  Underligt  nok  var  det  altsaa  mig, 
som  førte  Japanerne  sammen  med  deres  senere  farlig- 
ste Modstander  paa  Søen. 

Sommeren  begyndte  at  melde  sig  i  al  sin  Pragt,  og 
da  vor  Generalkonsul  M.  de  Bavier  skulde  foretage  en 
Udflugt  til  Silkedistriktet  ved  Korfu,  fulgte  jeg  gerne 
hans  Opfordring  om  at  gøre  ham  Følgeskab.  En  saadan 

4  Dages  Reise  gik  ikke  saa  let  for  sig  som  i  Danmark. 
Befordringsmidlerne  vare  ofte  ret  primitive,  og  The- 
husene  paa  Veien  af  beklagelig  Beskaffenhed.  Proviant 
og  Drikkevarer  af  ganske  almindelig  Beskaffenhed  kunde 
ikke  faas  underveis,  og  Japanerne  kendte  ikke  til  at 
spise  Brød,  medens  Smørret  var  ukendt.  Kød  fandtes 
næsten  ikke,  til  Nød  kunde  man  faa  en  Høne  eller  et 
Par  Æg,  eller  naar  man  var  nær  en  Flod,  kunde  der 
vanke  en  Fisk.  Vilde  man  ikke  lade  sig  nøie  med  den 
almindelige  Kost,  Ris  og  tør  Fisk,  maatte  man  føre  alt 
med  sig,  inclusive  Knive,  Gafler  og  en  Kok.  Nattekvar- 
tererne  paa  Straamatterne  medførte  ogsaa  flere  Ulemper, 
som  nødvendiggjorde,  at  man  medbragte  Lagen  og  per- 
sisk Insektpulver. 

Det  var  derfor  et  respektabelt  Kvantum  Bagage, 
foruden  et  Par  Tjenere,  vi  stillede  med  paa  Bane- 
gaarden  i  Yokohama,  da  vi  gav  os  paa  Vei  den  12.  Juni. 
Farten  var  bestemt  at  gaa  over  Tokyo  og  Sasago-Pas- 
set  til  Kofu,  Hovedsædet  for  Silkeavlen,  hvor  Bavier 
som  Silkekøbmand  havde  Forretninger.  Hjemreisen 
skulde  foretages  ned  ad  Floden  Fujikawa  til  Kysten, 
og  derfra  ad  den  store  Landevei,  Tokaido,  tilbage  til 
Yokohama.  Paa  Shimbashi  Station  i  Tokyo  besteg  vi 
et  Køretøi,  som  mindede  om  de  gamle  Ordrup-Omni- 
busser—  en  char-å-banc  med  Seildugstag — ,  men  hvor 
Høideforholdene  vare  proportionerede  efter  Japanere. 
Vi  maatte  derfor  sidde  krumbøiede,  indtil  vi  bleve  Ta- 
get kvit.  Til  en  saadan  Vogns  Besætning  hører  foruden 
Kusken  ogsaa  en  Dreng,  som  blæser  i  en  Barnetrompet 
for  at  skræmme  Børn  og  andet  Folk  bort  fra  Køreba- 
nen, og  endnu  en  Dreng,  som  ved  Krydsninger  løber 
i  Forveien  for  at  advare  Folk.  Det  tog  en  Time  at 
komme  gennem  Tokyo  —  la  ville  å  distances  magni- 
fiques  — ,  Fuji  kom  snart  derefter  i  Sigte  og  forblev 
synlig  paa  omtrent  hele  vor  Fart,  idet  denne  foregik  i 
en  Rundkreds  med  Bjerget  som  Centrum.  Efterhaanden 
begyndte  Veien  at  stige,  og  vi  kom  ind  i  Silkedistrik- 

tet,  som  falder  i  Øinene  ved  den  større  Velstand,  der 
spores  hos  Befolkningen.  Husene  ligge  næsten  uafbrudt 
paa  begge  Sider,  og  da  Forsiden  er  aaben,  er  det  ikke 
vanskeligt  at  faa  et  Indblik  i  Befolkningens  daglige  Liv. 
Som  bekendt  ere  Japanernes  Begreber  om  Blufærdig- 
hed forskellige  fra  vore.  De  fleste  Kvinder  vare  saa- 
ledes  nøgne  fra  Beltestedet  til  Hovedet,  medens  dette 
til  Gengæld  var  prydet  med  en  meget  omhyggelig  Fri- 
sure. Mændenes  Toilette  bestod  i  et  Anstændigheds- 
belte  og  intet  andet,  trods  de  ny  indførte  Politiforskrif- 
ter. Drengebørnene  —  Gud  velsigne  dem  —  havde  ikke 
engang  dette,  medens  Smaapigerne  viste  sig  fuldt  paa- 
klædte i  lyse  Farver.  Indblikket,  man  faar  i  Husene, 
byder  først  paa  Badekarret.  Det  er  et  opretstaaende 
Kar  med  en  liden  indlagt  Ovn.  Husfaderen  gaar  først 
deri,  han  følges  af  Familiens  Medlemmer  efter  Ancien- 
nitet, og  dernæst  komme  Tienerne,  alle  i  det  samme 
Vand.  Dette  kan  jo  nok  kaldes  Renlighed,  men  det 
vilde  være  ønskeligt,  om  denne  ogsaa  udstraktes  til 
Klæderne. 

Kvindernes  øvrige  Toilette  ligger  ogsaa  i  aaben  Dag. 
Saaledes  ser  man  dem  barbere  deres  Ansigt  for  at 
lette  den  senere  Sminkning,  uanset  at  det  herved  mi- 
ster det  bløde  Skær,  som  Dunene  give.  Ligeledes  bort- 
tage de  Halvdelen  af  Øienbrynets  Høide  samt  endel  af 
Haaret  i  Tindingerne.  Endelig  barbere  de  en  lille  bar 
Cirkel  paa  Baghovedets  høieste  Punkt.  Alt  dette  og 
meget  mere  kan  man  lære  om  Befolkningens  Vaner, 
men  Landskabet  er  dog  mere  lønnende  at  betragte.  At 
Japan  er  af  vulkansk  Oprindelse,  opdager  man  ved  før- 
ste Blik.  Det  er  som  om  man  saa  ud  over  et  oprørt 
Hav,  hvis  Bølger  ere  standsede  midt  i  Bevægelsen,  men 
samtidigt  er  Naturen  smilende.  Efter  nogle  Timers  Stig- 
ning var  Veien  ikke  mere  farbar  for  Vogne,  og  vi  maatte 
tage  Tilflugt  til  Jinridshiaer.  Denne  Form  af  Køretøi 
har  siden  Revolutionen  fortrængt  den  mere  aristokra- 
tiske Norimon  eller  Kango,  to  forskellige  Former  af 

Bærestole,  som  benyttedes  tidligere.  Veien  fulgte  nu 
en  rivende  Strøm,  og  efter  en  anstrengende  Dagsmarsche 
naaede  vi  Nattekvarteret  i  en  lille  Landsby.  Næste  Mor- 
gen fortsatte  vi  Farten,  Egnen  blev  vildere,  men  den 
rige  Vegetation  formildede  Indtrykket,  og  efter  et  Par 
Timers  Vandring  naaede  vi  en  af  Japans  Seværdig- 
heder, „saru  bashi",  Abebroen,  som  er  kastet  høit  over 
en  smaragdgrøn  Strøm.  Broen  gør  i  sin  Konstruktion 
Indtrykket  af  at  være  bygget  af  Sten,  men  er  af  Træ. 
En  kort  Fart  bragte  os  herfra  til  Foden  af  Sasago-Pas- 
set,  og  efter  et  iskoldt  Bad  og  en  styrkende  Frokost 
begyndte  vi  Bestigningen.  Denne  var  besværlig,  men 
lønnende  paa  Grund  af  Landskabets  Skønhed.  Man  van- 
drede gennem  en  Skov,  hvis  Hovedbestanddel  var  Ka- 
stanietræ og  Ask,  hvortil  kom  den  sædvanlige  Rigdom 
paa  blomstrende  Buske  og  smukke  Bregner.  Ved  Top- 
pen befandt  man  sig  paa  en  smal  Kam,  saaledes  at  Ud- 
sigten var  fri  til  begge  Sider.  Foran  os  laa  Kofu-Slet- 
ten,  en  Høislette,  omtrent  1000  Fod  over  Havet,  over- 
alt omgiven  af  høie,  tildels  snedækkede  Bjerge.  Ned- 
stigningen var  behageligere,  idet  den  kunde  ske  til- 
vogns, men  Veiens  Tilstand  indgav  unægtelig  Betæn- 
keligheder. Japanerne  havde  ikke  nedlagt  megen  Kapital 
i  deres  Veianlæg  og  havde  derfor  intet  at  fortryde,  naar 
de  nu  med  febrilsk  Hast  gik  løs  paa  Bygningen  af  Jern- 
baner. Veien  havde  i  Planens  Anlæg,  men  ikke  i  Ar- 
beidets  Udførelse,  megen  Lighed  med  Stalheimskleven 
i  Norge.  To  Udskridninger  havde  nylig  fundet  Sted, 
og  ved  den  ene  af  disse  var  endel  af  den  faldet  ned  i 
den  200  Fod  lavere  liggende  Flod,  og  som  Kusken  for- 
klarede, var  der  sket  et  Ulykkestilfælde.  Broerne  ind- 
gød heller  ikke  megen  Tillid.  Det  var  derfor  med  en 
vis  Lettelse,  at  vi  naaede  Dalbunden,  hvor  Farten  gik 
gennem  et  nyligt  anlagt  Vindistrikt,  hvis  Produkt  endnu 
ikke  havde  forstaaet  at  skaffe  sig  Agtelse.  Henad  Aften 
naaede  vi  den  venlige  By  Kofu  og  fandt  Tilflugt  i  et 
tilsyneladende   net  Thehus.    I    Byerne  i  Japan,  hvor 

Dyrkelsen  af  Venus  Vulgivava  drives  mere  offentligt 
end  andetsteds,  løber  man  den  Risiko  at  komme  i  et 
af  hendes  Templer  uden  at  vide  deraf,  og  dette  syntes 
at  være  vort  Tilfælde.  I  Værelset  ved  Siden  af  os  havde 
aabenbart  nogle  Medlemmer  af  Kofus  „jeunesse  dorée" 
Festmiddag  med  dertil  indbudte  „Geishas",  det  er  de 
professionelle  Sangerinder  og  Danserinder,  men  ikke 
altid  Vestalinder.  Disse  Damer  ere  det  nødvendige  Til- 
behør ved  saadanne  Leiligheder,  hvor  de  adsprede  Sel- 
skabet ved  at  spille  paa  Luth  —  „samisen"  —  og  ved 
at  udføre  plastiske  Danse.  Fra  et  andet  Sideværelse 
hørte  vi  høirøstet  Tale,  saaledes  at  Natteroen  ikke  blev 
stor.  Næste  Morgen  fortsattes  Farten.  Vi  skulde  først 
naa  Floden  Fujikawa,  som  er  den  mest  rivende  Strøm 
i  Japan.  Efter  et  Par  Timers  Kørsel  ankom  vi  til  en 
Landsby,  hvorfra  Baad farten  begyndte.  Befordrings- 
midlet bestod  i  en  fladbundet,  25  Fod  lang  og  5  Fod 
bred  Baad,  Bunden  bygget  af  5  halvtomme  tykke  Bræ- 
der,  og  de  lodrette  Sider  af  to  lignende.  Spanter  eller 
andre  Forstærkninger  fandtes  ikke.  Den  var  derfor  saa 
let,  at  den  kunde  passere  de  mest  grundgaaende  Ste- 
der; men  naar  man  kom  i  en  af  Flodens  Hvirvler,  fje- 
drede Bunden  4  å  6  Tommer,  saaledes  at  man  i  Be- 
gyndelsen ventede  at  se  Vandet  strømme  ind.  For  at 
Passagererne  ikke  skulde  behøve  at  følge  med  Bundens 
Bevægelser,  var  der  lagt  nogle  lange  Bamboo  Stokke 
fra  for  til  agter,  ovenpaa  hvilke  fandtes  Straamatter  til 
Sæde  for  dem.  Men  under  Farten  fandt  jeg  det  umuligt 
at  staa  paa  selve  Bunden.  Baaden  havde  en  Besætning 
af  to  Mand  og  to  Drenge.  Føreren  stod  i  Forenden  for 
at  holde  Baaden  fri  af  Klipperne  med  en  Stage,  medens 
den  anden  Mand  og  Drengene  vrikkede  med  nogle  korte 
næsten  vertikalt  stillede  Aarer.  Med  dette  mærkelige 
Fartøi  begyndte  Turen  ned  af  Floden,  som  indtil  Havet 
havde  en  Længde  af  10  Mile.  Den  passerer  først  gen- 
nem en  Revne  i  den  Bjergkæde,  som  omgiver  Kofu- 
dalen,  og  slynger  sig  dernæst  gennem  deiligt  skov- 

bevokset  Bjergland  med  Fujis  Kegle  i  Baggrunden  ned 
til  Kysten  af  det  Stille  Hav,  som  ligger  1000  Fod  dy- 
bere end  Afgangsstedet.  Strømmen  er  derfor  stærk  og 
tiltager  betydeligt,  naar  man  kommer  i  Faldene  —  the 
rapids  — ,  af  hvilke  der  findes  utallige.  Jeg  overdriver 
ikke,  naar  jeg  siger,  at  Hastigheden  til  Tider  oversteg 
12  Knob,  og  dette  kan  ogsaa  stemme  med,  at  den  hele 
10  Mile  lange  Vei  blev  tilbagelagt  paa  mindre  end  7 
Timer.  Naar  en  af  disse  Hvirvler  indtraf  ved  en  Krum- 
ning af  Floden,  blev  Baaden  med  rasende  Fart  ført  mod 
Breden,  og  man  ventede  at  gaa  iland;  men  i  sidste 
Øieblik  skød  Forenden  under  Paavirkning  af  Bagvan- 
det atter  ud,  og  Baaden  fortsatte  sin  Fart.  Denne  Tur, 
som  forekom  saa  farlig,  udførtes  dog  regelmæssig  uden 
større  Uheld,  og  Baadene  bleve  trukne  tilbage  af  deres 
Besætninger.  Om  Eftermiddagen  vare  vi  naaede  til  To- 
kaidoen,  den  gamle  Landevei,  som  her  skærer  Floden, 
og  vi  tiltraadte  Tilbagereisen  til  Yokohama.  Et  Natte- 
logis  blev  fundet  i  et  daarligt  Thehus  ved  Foden  af 
Hakone  Bjergene.  Tokaidoen  stiger  her  til  en  Pashøide 
af  3000  Fod,  som  maa  overskrides  for  at  komme  ned 
paa  Tokyo  Sletten,  og  da  Shogunen  i  tidligere  Tider 
ikke  var  interesseret  i  at  lette  denne  Passage  for  even- 
tuelle Fjender,  var  der  intet  gjort  for  Veiens  Forbedring. 
Vi  maatte  derfor  næste  Morgen  tage  vor  Tilflugt  til 
jammerlige  Rideheste  med  endnu  værre  Paksadler,  og 
da  Nattekvarteret  havde  været  et  fuldkomment  Lidel- 
sesleie,  og  det  tilmed  var  øsende  Regnveir,  var  Humø- 
ret ikke  det  allerbedste.  Man  beslaar  ikke  Hestene  i 
Japan,  men  binder  en  Straasandal  om  Hovene  ligesom 
ved  Menneskene,  og  disse  Sandaler  have  den  Vane  at 
falde  af,  hvergang  Hesten  støder  mod  en  Sten.  Dette  gør 
ikke  Reisen  hurtigere.  Efterat  vi  havde  naaet  Pashøiden, 
var  der  en  Nedstigning  paa  nogle  hundrede  Fod,  og  vi 
vare  da  i  Hakone,  som  ligger  ved  Breden  af  en  yndig 
Sø,  og  som  var  et  Yndlings-Opholdssted  for  Europæerne 
under  den  varme  Tid.  Desværre  vare  vi  ikke  da  istand 

til  at  beundre  Stedet,  saameget  som  det  fortjente,  thi 
de  tre  Timer,  tilbragte  paa  Hesteryggen,  havde  gennem- 
blødt os  til  Skindet,  saa  at  vi  ikke  engang  vare  istand 
til  at  aftage  Støvlerne,  da  vi  stod  af  i  et  Thehus.  Vi 
skulde  imidlertid  være  i  Yokohama  samme  Aften  og 
bestemte  os  til  at  foretage  Nedstigningen  straks  i  Kan- 
gos, som  ere  rene  Torturredskaber,  idet  man  sidder 
paa  saadan  Maade,  at  Knæerne  og  Næsen  næsten  be- 
røre hinanden.  Da  det  stadigt  øsregnede,  var  Kango- 
buret  omgivet  af  et  vældigt  Stykke  Oliepapir,  som  her- 
metisk lukkede  for  Udsigten.  To  Kulier  satte  sig  igang 
med  dette  Apparat  i  et  svingende  Trit,  medens  en  tredie 
holdtes  i  Reserve;  der  skiftes  hver  100  eller  200  Alen. 
I  saadanne  Redskaber  bleve  vi  da  sænkede  de  3000 
Fod  ad  en  trappeformet  Vei.  Kulierne  vare  lystige  nok, 
jeg  ikke.  Gennem  en  Revne  i  Oliepapiret  kunde  jeg 
se  Kronen  af  et  Træ  eller  en  Bjergtop,  eller  Guds 
frie  Himmel;  men  jeg  nægter  ikke,  at  jeg  var  glad,  da 
vi  naaede  ned  til  Kysten,  hvorfra  Tokaidoen  nu  førte 
uden  flere  Forhindringer  til  Yokohama.  Ved  et  sært 
Tilfælde  fandt  vi  her  en  anstændig  forspændt  Vogn, 
som  afleverede  os  i  vore  respektive  Hjem  ved  Aften-Tid. 
Varmen  tog  stærkt  til  i  denne  Sommer,  og  Opholdet 
i  Hotellet  blev  derved  trættende.  Jeg  havde  gjort  store 
Anstrengelser  for  at  finde  en  Bolig  i  Tokyo,  hvor  mit 
Virkefelt  laa,  men  uden  Held.  Nu  lykkedes  det  mig 
at  finde  en  rar  lille  Bungalow  paa  Bluffen  ved  Yoko- 
hama, som  i  en  Fart  blev  monteret  af  en  Møbelhandler. 
En  brugbar  japansk  Kok  blev  fundet,  og  jeg  var  glad 
ved  at  kunne  sætte  Foden  under  eget  Bord.  Det  er  en 
Erfaringssætning,  at  Europæerne  taale  den  første  Som- 
mer, de  ere  derude,  bedre  end  de  senere.  For  mig  blev 
dette  ikke  Tilfældet.  Jeg  led  meget  af  Varmen,  hvortil 
kom  min  gamle  Fjende  Gigten,  dernæst  „prickly  heat", 
og  min  værste  Fjende,  Muskitoerne.  Hænder  og  Fød- 
der vare  i  en  saadan  Tilstand,  at  jeg  i  lange  Tider 
havde  Vanskelighed  ved  at  gaa  og  skrive. 

Jeg  var  nu  bleven  en  regulair  Beboer  af  „the  bluff" 
og  havde  faaet  de  13  amerikanske  Fruer  til  Naboer, 
hvilket  ledede  til  meget  selskabeligt  Samkvem.  Navnlig 
var  Admiralinde  Chandler  stærkt  gæstfrit  anlagt.  Man 
blev  med  kort  Varsel  indbudt  til  en  „frolic",  en  „cold 
tea"  eller  anden  amerikansk  Sammenkomst.  Jeg  troer, 
det  var  paa  hendes  30-aarige  Bryllupsdag,  at  Festen 
havde  et  større  Anstrøg.  Blandt  andet  var  der  en  ja- 
pansk Jonglør,  som  viste  sine  Kunster.  Disse  ere  — 
som  bekendt  —  ganske  overraskende.  Manden  stoppede 
en  kort  Kridtpibe,  tog  nogle  Drag  af  den,  slugte  derpaa 
Piben  og  gik  omkring  med  aaben  Mund  for  at  vise,  at 
den  var  vel  sunket,  og  at  han  var  sort  i  Munden.  Nogle 
Minutter  derefter  sendte  han  store  Røgskyer  ud  af 
Munden.  Dette  morede  min  Sidemand  —  Admiralens 
Adjudant  —  i  høi  Grad,  og  da  jeg  spurgte  ham  om 
Anledningen  til  hans  særlige  Glæde  over  dette  Trick, 
fortalte  han  mig  følgende:  Admiralinden  havde  hørt 
saameget  om,  hvad  disse  Jonglører  kunde  hitte  paa,  at 
hun  havde  sendt  Bud  efter  ham  og  ladet  ham  foretage 
en  Generalprøve  paa  Forestillingen  i  hendes  Nærvæ- 
relse. Ved  Pibetricket  havde  Manden  slugt  Piben  lige- 
som idag,  men  dernæst  havde  han  stillet  sig  paa  Ho- 
vedet—  Japanerne  bære  ingen  Benklæder  —  og  havde 
sendt  Røgskyerne  ud  af  sin  „Bagside".  Den  gamle 
Dame,  som  i  sin  Lorgnet  opmærksomt  havde  fulgt  hans 
Fremstilling,  rystede  nu  paa  sit  graa  Hoved,  idet  hun 
sagde  ham,  at  dette  ikke  vilde  passe  for  hendes  Sel- 
skab, og  at  han  maatte  hitte  paa  noget  andet,  og  at 
dette  var  altsaa  Grunden  til,  at  han  idag  sendte  Røgen 
ud  gennem  Munden. 

Englænderne  feirede  Dronning  Victorias  50  Aars  Ju- 
bilæum med  stor  Enthusiasme,  Fakkeltog  og  Drukken- 
skab. Ved  denne  Leilighed  gav  Mr.  Walter  en  større 
Middag  for  Spidserne  fra  Tokyo.  Jeg  sad  ved  Bordet 
ved  Siden  af  en  japansk  Admiral,  som  ikke  talte  de 
sædvanlige  fremmede  Sprog.  Men  tilsidst  opdagede  jeg, 

at  han  var  opdraget  i  den  hollandske  Marine,  og  saa 
klarede  vi  os  paa  plattysk.  Amerikanerne  feirede  der- 
næst deres  „fourth  of  july",  og  endelig  kom  Fransk- 
mændene med  deres  Bastilledag,  den  14.  Juli,  som  efter 
Sigende  endte  med  et  Slagsmaal  paa  Næverne  mellem 
Republikanerne  og  Anarkisterne.  Den  „store"  Nation 
er  ikke  tilbøielig  til  at  emigrere,  og  der  var  kun  tre 
Professioner  af  dens  Borgere,  som  man  var  sikker  paa 
at  møde  derude,  nemlig  Bagere,  Konditorer  og  Haar- 
skærere. 

Et  typisk  japansk  Herreselskab  bør  jeg  ogsaa  skildre. 
Det  blev  givet  af  en  Senator  Hr.  Shimura,  som  havde 
nogen  Forretningsforbindelse  med  os.  Festen  gaves  i 
„Kuyokan"  —  Platan-Klubben  —  i  Tokyo.  Huset  laa 
i  en  Lund  med  Udsigt  til  Bugten,  og  man  saa  intet  til 
den  store  By,  kun  rislende  Bække  og  skønne  Buskad- 
ser overalt.  En  Hærskare  af  Musmeer  modtoge  os  ved 
Døren,  afførte  os  vort  Fodtøi  og  førte  os  ind  i  den 
store  Spisesal,  som  var  monteret  paa  japansk,  det  vil 
sige  med  bløde  Straamatter,  nogle  Kakemono  —  Male- 
rier paa  Væggene  — ,  Broncekrukker  med  Blomster  og 
intet  andet.  Ydervæggen  var  aaben  ud  til  Haven,  hvor- 
fra Søbrisen  kom  ind.  Selskabet  bestod  i  Grev  Okuma^ 
en  tidligere  Finansminister  af  Satsuma-Klanen,  som 
spillede  en  stor  Rolle,  ikke  mindst  for  sit  liberale 
Tankesæt.  Dernæst  var  der  en  anden  høitstaaende  Ja- 
paner og  det  sædvanlige  Sæt  af  ældre  fremmede  Be- 
boere af  Tokyo,  ialt  7  Deltagere.  Vi  bleve  placerede 
paa  tynde  Silkepuder  med  Benene  overkors  i  en  Halv- 
kreds med  Værten  paa  høire  Fløi  og  Grev  Okuma  i 
Midten.  Ved  hver  Kuvert  stod  en  Trææske  med  Klub- 
bens Vaaben,  Platanbladet,  indeholdende  japanske  Kon- 
fektsager. Første  Anretning  serveredes  i  smaa  lakerede 
Bakker,  som  stilledes  foran  hver  Gæst.  Paa  disse 
fandtes  en  Fiskesuppe,  en  Hummerklo  indlagt  i  spise- 
lig Søtang,  nogle  Skiver  raa  Fisk,  dyppede  i  Vand  og 
serverede  med  Løg,  et  Stykke  kold  Omelette,  et  Stykke 

kold  Fisk  med  Soya,  Brød  fandtes  ikke.  Vinen  var  den 
japanske  Risvin,  som  kom  lunken  paa  Bordet  i  smaa 
Porcellains  Flakoner,  og  som  har  noget  Smagen  af 
Sherry.  Samtidigt  stillede  et  Dusin  Musmeer,  som  tog 
Plads  indenfor  Halvcirklen  og  hjalp  Gæsterne  med  at 
række  dem  Spisepindene,  fylde  i  Sakekopperne  etc. 
Ogsaa  mødte  to  ældre  Geishas,  hvis  Opgave  det  var  at 
adsprede  Gæsterne  og  at  charmere  dem  ved  deres  fine 
Manerer.  3  eller  4  lignende  Anretninger  kom  efter- 
haanden  ind.  Af  Kødmad  saae  jeg  kun  en  lækker  lille 
Fugl,  gemt  paa  Bunden  af  en  Skaal,  og  et  Laar,  uvist 
om  af  en  Frø  eller  en  Due.  En  Dessert  af  Frugt  slut- 
tede Maaltidet.  Der  blev  røget  mellem  Anretningerne, 
og  der  blev  drukket  tappert.  Man  drak  Glas  paa  den 
Maade,  at  Indbyderen  flyttede  sin  Pude  hen  til  den 
indbudte  og  rakte  ham  en  fyldt  Sake-Kop,  som  denne 
tømte,  skyllede  i  Vand  og  returnerede.  Etiketten  for- 
drede, at  man  nogle  Minutter  derefter  skulde  gøre  det 
samme  ved  Indbyderen.  Mørket  begyndte  at  falde,  og 
man  bragte  Lys  af  Størrelse  som  vore  Alterlys.  De  til- 
virkes af  Marven  af  en  Træsort,  og  Vægen  var  som 
saameget  andet  i  dette  Land  af  Papir.  Under  denne 
tvivlsomme  Belysning  optraadte  to  kvindelige  Væsener 
i  kostbare  Dragter  af  hvid  og  rød  Silkebrokade  samt 
et  Musikkorps  af  tre  ældre  Geishas.  De  to  velklædte 
Damer  stødte  Panderne  mod  Jorden  og  opførte  en 
smuk  Karakterdans.  De  kom  derefter  frem  i  grøn  Bro- 
kade med  Guldbroderier  og  dansede  en  ny  Karakter- 
dans, alt  til  Accompagnement  af  de  tre  ældre.  Vore 
japanske  Venner  begyndte  at  blive  vel  lystige,  og 
skøndt  ingen  af  Selskabet  var  under  45  Aar  gammel, 
begyndte  Festen  at  antage  Karakteren  af  et  Orgie.  Jeg 
benyttede  derfor  som  Undskyldning  min  Frygt  for  at 
miste  Toget  og  forsvandt  tilligemed  den  ligesaa  for- 
sigtige Mr.  Walter. 

Tokyo-Arsenal  var  nu  blevet  færdigt  med  de  nye 
Projectiler  til  Armstrongs  Kanon  ved  Kannonsaki,  og 

en  ny  Prøve  skulde  afholdes.  I  Mellemtiden  havde  jeg 
faaet  Meddelelse  fra  dem,  om  at  de  godkendte  mine 
Foranstaltninger  fra  forrige  Prøve;  men  jeg  maatte  nu 
gøre  mit  Bedste  for  at  sikre  et  godt 'Resultat.  Det 
første,  jeg  havde  at  foretage,  var  at  finde  den  bedst 
mulige  Skytte.  Den  engelske  Eskadre  laa  dengang  paa 
Yokohama  Red,  og  jeg  henvendte  mig  til  Admiralen 
med  Begæring  om  at  hjelpe  mig  til  en  saadan.  Jeg  fik 
Anvisning  paa  Lieutenant  Bayens,  Artillerrofficeren 
paa  Krydseren  „Leander",  og  vi  to  begave  os  da  til 
Kannonsaki,  eller  rettere  til  det  nær  derved  liggende 
Uraga,  hvor  der  fandtes  et  anstændigt  Thehus.  Jeg 
medbragte  Kok  med  Proviant  og  Vin  samt  Tjener  for 
at  kunne  vise  nogen  Gæstfrihed. 

Skydningen  gik  dennegang  fortræffeligt.  Baynes  traf 
Skiven  i  første  Skud,  og  da  vi  havde  forladt  Skyde- 
pladsen, lykkedes  det  ogsaa  Japanerne  at  træffe  den, 
hvilket  var  det  allerbedste,  som  kunde  hænde.  Jeg  fik 
Artilleriofficererne  hjem  til  Aften.  Thehusets  Inventar 
var  ikke  righoldigt.  Jeg  erindrer  saaledes,  at  vi  maatte 
benytte  tomme  Flasker  til  Lysestager,  men  Stemnin- 
gen var  god,  og  vi  kom  tilbage  til  Yokohama  veltilfredse 
med  Turen. 

Under  Løbet  af  Sommeren  indtraf  en  Solformørkelse 
i  Japan,  som  var  total  i  Shirakawa  —  7  Timers  Jern- 
banefart fra  Yokohama.  Endel  af  mine  Venner  fra 
Krigsskibene  vare  kommanderede  derhen;  men  da  en 
saa  lang  Fart  ikke  tiltalte  mig,  aftalte  jeg  med  dem  at 
mødes  paa  deres  Retur  i  Tempelstaden  Nikko,  hvor  vi 
tilbragte  et  Par  Dage.  Da  jeg  senere  har  boet  der  i 
Maaneder,  opsætter  jeg  min  Beskrivelse  af  dette  inter- 
essante Sted. 

Blandt  de  talrige  Besøg  af  Orlogsmænd  paa  Yoko- 
hama Red  fandtes  flere  Russere.  Foruden  Kaptain 
Makaroff  paa  „Vitiaz"  mødte  jeg  ogsaa  Skrydloff  fra 
„Dimitri  Donskoy".  Den  sidste  var  en  Bekendt  af  mig 
fra  Grækenland. 

VII.  ISLÆNDEREN  JON  OLAFSSONS  OPLEVELSER 
som  Ostindiefarer  under  Christian  den  IV.  Ned- 
skrevne af  ham  selv.  Oversat  af  S.  Blbndal. 


VIII.  AF     ELEONORE     CHRISTINE 
EFTERLADTE  PAPIRER. 


«X.  KOMMANDØR  JENS  JACOB   PALUDANS   UNG- 
DOMSERINDRINGER. 

X.  DOMPROVSTEN  I  ROSKILDE.  Brudstykke  af  en 
Familiekrønike. 

XI.  AF  EN  GAMMEL  HOFMANDS  MINDEBLADE. 
Konferensraad  Carl  Henrik  Holtens  Optegnelser. 

XII.  EN  KJØBENHAVNSK  GROSSERERS  UNGDOMS- 
ERINDRINGER 1787-1816.  Optegnelser  af  Mar- 
cus Christian  Bech. 

XIII.  E.  C.  WERLAUFF:  ERINDRINGER  AF  MIT  LIV. 

XIV.  PASTOR  PRIPS  UNGDOMSERINDRINGER, 

XV.  KNUD  LYNE  RAHBEKS  UNGDOMSKÆRLIGHED. 
„Fra  de  skjønne  Følelsers  rid". 

XVI.  OBERST  JACOB  THODE  RÆDERS  BARNDOMS.  OG 
UNGDOMSERINDRINGER. 

XVII.  GVLDENLØVES  LAKAJ.  Optegnelser  fra  Christian  V's 
Tid  af  Mattbias  Skaanlund. 

XVIII.  DEN  GAMLE  MAJORINDE  FRA  FÆRGEGAARDEN. 
Optegnelser  af  Franzisca  v.  Rosen. 

XIX.  EN  GRØNLANDSPRÆSTS  OPTEGNELSER  1844-49. 

XX.  DET  STORE  BILAGER  I  KJØBENHAVN  1634.  Oversat 
efter  Caroll  Ogerii  Ephemerldes  sive  Iter  Danicum, 
Sveclcum,  Polonicum. 

XXI.  EFTERLADTE  OPTEGNELSER  AF  GENERALFISKAL 
PETER  ULDALL,  Dronning  Caroline  Mathildes  De- 
fensor. 

XXII.  APOTHEKER  CLAUS  SEIDELINS  OPTEGNELSER 
OM  SIT  LEVNED  1702-1782. 

XXIII.  MELLEM  TO  TIDSALDRE.  Erindringer  af  Ida  John- 
sen, født  Jessen. 

